Datasets:

NorHsangPha

/

shan-news-taifreedom_com

like 0

2024-09-30T12:45:17

https://taifreedom.com/%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86%e1%82%88%e1%80%91%e1%82%85/

လၢႆလၢႆၸုမ်းႁူမ်ႈၸွႆႈထႅမ် ၵူၼ်းထူပ်းၽေး လႄႈ လုၵ်ႈမေးၵူၼ်းသိုၵ်း RCSS/SSA

မိူဝ်ႈၼႂ်းဝၼ်းထီႉ 27 September 2024 ( လိူၼ်သိပ်းလွင်ႈ 10 ၶမ်ႈ ပီႊတႆး 2118 ၼီႈ ) ယူႇတီႈ ၸုမ်းမျႅတ်ႉတႃႇသြႃႇၽွမ်ႉႁူမ်ႈ၊ ၸုမ်းၸွႆႈထႅမ်ၵူၼ်းထူပ်းၽေး ၼႂ်းမိူင်းတႆး ၵဵင်းမႆႇ လမ်းပုၼ်း (21) ၸုမ်း ၊ ၸဝ်ႈၶူးလူင်တႃး ဝတ်ႉၽႃႇၿၢတ်ႇသီႁွႆး ၊ ႁွင်ႈၵၢၼ်လူင်တိတ်းတေႃႇထႆး RCSS/SSA ႁူမ်ႈႁွမ်းၵၼ်သေ ၸွႆႈထႅမ်ၵူၼ်းပၢႆႈၽေးပၢင်တိုၵ်း ဢိၵ်ႇတင်း လုၵ်ႈမေးၵူၼ်းသိုၵ်း RCSS/SSA တီႈၵွင်းမုင်ႈမိူင်း ၼႂ်းၼႃႈတီႈၵုမ်းၵမ် RCSS/SSA မိူၼ်ၼင်ႇ ၶဝ်ႈသၢၼ် ၊ ၶူဝ်းၶွင်ၵိၼ်ယႅမ်ႉ ၊ ၶူဝ်းၼုင်ႈတၢင်းဝႆ တႃႇၵႃး 5 လမ်း ၼႆယဝ်ႉ ။ သိုပ်ႇသေၼၼ်ႉ ၸုမ်းမျႅတ်ႉတႃႇသြႃႇၽွမ်ႉႁူမ်ႈ ႁူမ်ႈႁွမ်း သၢင်ႉငိုၼ်း 10,000 ဝၢတ်ႇ ၊ မုင်ႉႁေႃႁိူၼ်း ပေႃႈၸၢင်းၽူဝ်းဢွင်ႇ + မႄႈၸၢင်းငူၺ်ႇ 10,000 ဝၢတ်ႇ ၊ ၸဝ်ႈၸၢင်းမႂ်ႇလူႇ ဝတ်ႉၸၢင်ႉၶမ်းၼွႆႉႁၢင်လူင်း 3,000 ဝၢတ်ႇ ႁူမ်ႈသၢင်ႉငိုၼ်း 2,3000 ဝၢတ်ႇသေ လူႇတၢၼ်းႁႂ်ႈပဵၼ်သတ်ႉထႃႇၸႃႇၵ ႁူဝ်သိၼ် လိူၼ်သိပ်းလပ်း တီႈၵွင်းမုင်ႈမိူင်း ၼႆယဝ်ႉ ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ် ၵူၼ်းပၢႆးၽေး လႄႈ လုၵ်ႈမေးၵူၼ်းသိုၵ်းသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ ယူႇယဝ်ႉ ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-30T10:56:11

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%95%e1%80%bd%e1%82%86%e1%82%87%e1%80%99/

သိုၵ်းမၢၼ်ႈသိုပ်ႇပွႆႇမၢၵ်ႇသႂ်ႇ ၼႂ်းဝဵင်းလႃႈသဵဝ်ႈထႅင်ႈ ၵူၼ်းမိူင်းလိူတ်ႇမႆႈလူႉတၢႆၸွမ်း

မိူဝ်ႈၼႆႉဝၼ်းထီႉ 30 September 2024 (လိူၼ်သိပ်းလွင်ႈ 13 ၶမ်ႈ ပီႊတႆး 2118 ၼီႈ) ၶၢဝ်းယၢမ်းတဵင်ႈၶိုၼ်းလိုၵ်း 00:40 ထိုင် 00:45 မူင်းၼၼ်ႉ သိုၵ်းမၢၼ်ႈဢဝ်ႁိူဝ်းမိၼ် မႃးပွႆႇမၢၵ်ႇသႂ်ႇၼႂ်းပွၵ်ႉ 11 ဝဵင်းလႃႈသဵဝ်ႈ 3 လုၵ်ႈသေ ႁဵတ်းႁႂ်ႈႁိူၼ်းယေးၵူၼ်းမိူင်း လႆႈလူႉၵွႆၸွမ်းလႄႈ ၵဵဝ်ႇလူၺ်ႈလွင်ႈမၢတ်ႇၸဵပ်းလူႉတၢႆၵူၼ်းမိူင်းတႄႉ ပႆႇယိုၼ်ယၼ်လႆႈတႅတ်ႈတေႃး ၼႆယဝ်ႉ။ ၵူၼ်းမိူင်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “မႅၼ်ႈၽွင်းပိူၼ်ႈလပ်းယဵၼ်လီယဝ်ႉဢေႃႈ ႁိူဝ်းမိၼ်ၶဝ်မႃးပွၺ်ႇမၢၵ်ႇသႂ်ႇတီႈပွၵ်ႉ 11 သဵၼ်ႈတၢင်း ဢွင်ႇၸေႇတၼႃႇ ၼၼ်ႉၼႆၶႃႈ တေပဵၼ်ႁိုဝ်ပဵၼ်ႁႃၵၼ်တႄႉပႆႇႁူႉၸွမ်း ၽူင်းၵေႃႈၵပ်းႁႃၵၼ်ဢမ်ႇပႆႇလႆႈၶႃႈ ငိၼ်းၵမ်ႈၽွင်ႈဝႃႈတႄႉ မီးၵူၼ်းလူႉတၢႆမၢတ်ႇၸဵပ်းၸွမ်းၵမ်ႈၽွင်ႈယူႇ ၼႆဢေႃႈ” လၢတ်ႈၼႄၼင်ႇၼႆ။ တီႈဝဵင်းလႃႈသဵဝ်ႈၼႆႉ ၸုမ်းသိုၵ်းၵူဝ်းၵၢင်ႉ MNDAA ၶဝ် တိုၵ်းသိမ်းၵုမ်းၵမ်ဝႆႉသေ တႄႇဢဝ်ၼႂ်းလိူၼ်းထူၼ်ႈပႅတ်ႈ August 2024 မႃးၼၼ်ႉ ထုၵ်ႇသိုၵ်းမၢၼ်ႈပွႆႇမၢၵ်ႇသႂ်ႇလၢႆပွၵ်ႈယဝ်ႉ၊ ၼႂ်းဝူင်ႈၼႆႉၵူၺ်း သိုၵ်းမၢၼ်ႈမႃးပွႆႇမၢၵ်ႇသႂ်ႇၶႂ်ႈဝႃႈၵူႈၶိုၼ်းလႄႈ ႁဵတ်းႁႂ်ႈၵူၼ်းမိူင်း လူႉတၢႆမၢတ်ႇၸဵပ်းၸွမ်းတၢင်းၼမ်ယဝ်ႉ တေႃႇထိုင်ယၢမ်းလဵဝ် ပႆႇမီးၸုမ်းလႂ်ႁပ်ႉဢဝ်ႉပုၼ်ႈၽွၼ်းၶိုၼ်း ၵူၼ်းမိူင်းၵေႃႈဢမ်ႇမီးလွင်ႈႁူမ်ႇလူမ်ႈ ၼႆယဝ်ႉ။ ၵူၼ်းၼုမ်ႇလႃႈသဵဝ်ႈၵေႃႉၼိုင်ႈလၢတ်ႈၼႄဝႃႈ “ဝၢႆးပၢင်တိုၵ်းယဵၼ်ယဝ်ႉ ၵူၼ်းမိူင်းၸိူဝ်းပၢႆႈၽေးၵႂႃႇတၢင်ႇတီႈၼၼ်ႉ ၶိုၼ်းဢွၼ်ၵၼ်ပွၵ်ႈမႃးၼမ်ဢေႃႈ ထၢင်ႇဝႃႈတေၵတ်းယဵၼ်ယဝ်ႉ ၵမ်းၼႆႉၶႅၼ်းလီၵူဝ်သေၽွင်းပၢင်တိုၵ်းၼၼ်ႉဢေႃႈ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈသင် ၵၢင်ၶမ်ႈၵၢင်ၶိုၼ်းၵေႃႈဢမ်ႇႁတ်းၼွၼ်းလပ်းလီ ယွၼ်ႉဢမ်ႇႁူႉဝႃႈ ၶဝ်တေမႃးပွႆႇမၢၵ်ႇမိူဝ်ႈလႂ် မၢင်ပွၵ်ႈၼႆႉသမ်ႉပေႃးဝူၼ်ႉဝႃႈ ဢဝ်ၵၢမ်ႇမၼ်းဝႃႈလႃႈၼႆဢေႃႈ ဢမ်ႇၸၢင်ႈႁဵတ်းႁိုဝ်ယဝ်ႉ ယၢမ်းလဵဝ်ၼႆႉပၢႆႈၵႂႃႇတၢင်းလႂ်ၵေႃႈယၢပ်ႇၼႃႇ ပီႈၼွင်ႈပွတ်းၸၢၼ်းၵေႃႈ ၵမ်ႈၼမ်ၺႃးၽေးၼမ်ႉထူမ်ႈ ယၢပ်ႇၽိုတ်ႇမိူၼ်ၵၼ်ယဝ်ႉ” လၢတ်ႈၼႄၼင်ႇၼႆ။ တႄႇၸဵမ်မိူဝ်ႈ မိူင်းၶႄႇသူင်ႇလိၵ်ႈထိုင်ၸုမ်းဢူၺ်းလီ 3 ၸုမ်း ႁႂ်ႈၵိုတ်းပၢင်တိုၵ်းၼႆယဝ်ႉၼၼ်ႉ သိုၵ်းမၢၼ်ႈၶိုၼ်းပိုၼ်ၽၢဝ်ႇဝႃႈ ၸုမ်းသိုၵ်း 3 ၸုမ်း ပဵၼ်ၸုမ်းၵေႃႇၵၢၼ်ႁၢႆႉၼႆသေ ႁၢင်ႈႁႅၼ်ၽႅၼ်ၵၢၼ်ယၼ်ႇသိုၵ်း “ယၼ်ႇၼၢႆမိၼ်း” ၼႆသေ ၸႂ်ႉတိုဝ်းႁိူဝ်းမိၼ်ပွႆႇမၢၵ်ႇသႂ်ႇ ၼႂ်းၸိုင်ႈတႆးပွတ်းႁွင်ႇ ႁၢဝ်ႈႁႅင်းမႃးၵူႈဝၼ်း ၵမ်ႈၼမ်တေပဵၼ် ဝဵင်းလႃႈသဵဝ်ႈ ဢၼ်လႆႈၶၢမ်ႇၸၢၵ်ႇသမ်ႉ ပဵၼ်ၵူၼ်းမိူင်းၵူၺ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-30T10:01:24

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%81%b8%e1%80%bd%e1%82%86/

ၵေႃႉသိုၵ်းၵေႃႉႁၢၼ် RCSS/SSA ၸွႆႈပေႃႈမႄႈၵူၼ်းမိူင်း ႁဵတ်းလိူမ်ႈလႆႇ

မိူဝ်ႈဝၼ်းထီႉ 29 September 2024 ၵေႃႉသိုၵ်းၵေႃႉႁၢၼ် RCSS/SSA ႁူမ်ႈၵၼ် ႁဵတ်းလိူမ်ႈလႆႇတီႈဝၢင်းၵျွင်း ဝၢင်းၵွင်းမူး တီႈ ဝၢၼ်ႈတဵင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၼႆယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်း လႆႈၵႂႃႇၸွႆႈႁဵတ်းလိူမ်ႈလႆႇ တီႈၼႂ်းဝၢင်းႁူင်းႁဵၼ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း ဢၼ်ထုၵ်ႇၼမ်ႉထူမ်ႈသေ ပပ်ႉလိၵ်ႈၸိူဝ်းၼႆႉၵေႃႈလူႉၵွႆမူတ်း ၼႆယဝ်ႉ။ ၼင်ႇၵႃႈ ယိုၼ်းမိုဝ်းၶဝ်ႈထိုင်ၸွႆႈထႅမ်လႆႈၼၼ်ႉ ယူႇတီႈ RCSS/SSA ၵေႃႈ ယင်းတိုၵ်ႉတေသိုပ်ႇၸွႆႈထႅမ်ၵႂႃႇတိၵ်းတိၵ်း ယူႇယဝ်ႉ။ ဝၢၼ်ႈတဵင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း ဝၢၼ်ႈပၢင်သၼွင်း ၸႄႈဝဵင်းလၢင်းၶိူဝ်း တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-28T11:32:30

https://taifreedom.com/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8%e1%81%bc/

ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ၼႂ်းထုင်ႉပူင်း

ၼႂ်းၶၢဝ်းတၢင်းလိူၼ် September 2024 ၼႆႉ ယူႇတီႈလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA တူၼ်ႈတီး လႆႈႁူမ်ႈၵၼ်တင်း လၢႆမူႇလၢႆၸုမ်းသေ ဢွၼ်လူင်းၸွႆႈထႅမ် ၵူၼ်းမိူင်းၸိူဝ်းထူပ်းၽေးၼမ်ႉထူမ်ႈ ၼႂ်းထုင်ႉပူင်းလႄႈ ၼွင်ႁၢႆးယႃႈ ႁူမ်ႈလင်ႁိူၼ်း 700 ပၢႆ ၼႆယူႇယဝ်ႉ။ ၼႂ်းဝၼ်းထီႉ 17 လႄႈ 22 September 2024 ၼၼ်ႉ လႆႈၵႂႃႇၸွႆႈထႅမ်တီႈထုင်ႉပူင်း တေပဵၼ်ဝၢၼ်ႈ သၢႆလႄး၊ ဝၢၼ်ႈၽၵ်းၵုမ်ႇ၊ ဝၢၼ်ႈၼွၵ်ႈ၊ ဝၢၼ်ႈၼွင်ၸၢင်ႉ၊ ဝၢၼ်ႈၵုၼ်သၢႆး၊ ဝၢၼ်ႈပူင်း လႄႈ ၼႂ်းဝၼ်းထီႉ 21 September 2024 လႆႈၵႂႃႇၸွႆႈတီႈ ၼွင်ႁၢႆးယႃႈ ဝၢၼ်ႈၼမ်ႉႁူး ၊ ဝၢၼ်ႈၵွင်းပူၵ်ႇ(တွင်ႇပူဝ်ႉၼီႇ)၊ ဝၢၼ်ႈၸၢင်ႈၶမ်း၊ ဝၢၼ်ႈၵဵင်းၶမ်းၸိူဝ်းၼႆႉ ၼႆယဝ်ႉ။ မိူဝ်ႈၼႂ်းဝၼ်းထီႉ 25 September 2024 ၼၼ်ႉ ႁႂ်ႈလႆႈပဵၼ်လွင်ႈၸွႆႈထႅမ် ပုၼ်ႈတႃႇၵူၼ်းထူပ်းၽေးၼမ်ႉထူမ်ႈၼႆသေ ၵေႃႉပဵၼ်ၸၢႆးၼုမ်ႇ မုၵ်ႉၸုမ်း သၢႆလိူတ်ႈတႆး ႁႅင်းၵၢၼ်ယၢၼ်မိူင်း ၸူဝ်ႈၶၢဝ်းၵဵင်းမႆႇၼႆၵေႃႈ လႆႈၸွႆႈထႅမ်ငိုၼ်းတွင်း 7,245 ဝၢတ်ႇ (သၢင်ႉငိုၼ်းမၢၼ်ႈ 1,050,000 ပျႃး ) လႆႈၸွႆႈတီႈ လုမ်းၵပ်းသၢၼ် RCSS/SSA တူၼ်ႈတီး ၵႂႃႇယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-27T13:00:21

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%81%bc%e1%80%ad%e1%80%b0%e1%80%9d%e1%80%ba%e1%82%89%e1%81%bc%e1%80%9d%e1%80%ba%e1%82%88-%e1%80%a2%e1%80%99%e1%80%ba/

တၢင်းပဵၼ်ၼိူဝ်ႉၼဝ်ႈ ဢမ်ႇၼၼ် ပႅတ်ႉထီးရီးယႃး ၵိၼ်ၼိူဝ်ႉၵူၼ်း ၽႄႈလၢမ်းၼႂ်းၶၢဝ်းၾူၼ်

မေႃယႃၽၢႆႇတၢင်းပဵၼ်ၽိဝ်ၼိူဝ်ႉၼင်ၶဝ် လၢတ်ႈ​​ၼေဝႃႈ တၢင်းပဵၼ်ၼိူဝ်ႉၼဝ်ႈ (Necrotizing fasciitis) ဢမ်ႇၼၼ် ပႅတ်ႉထီးရီးယႃး (bacteria) ၵိၼ်ၼိူဝ်ႉၵူၼ်းၼၼ်ႉ ပဵၼ်မႃးယွၼ်ႉတိတ်းၸပ်းၸိူဝ်ႉမႅင်း ပႅတ်ႉထီးရီးယႃးတီႈၽိဝ်ၼင် လႄႈ ၵမ်ႈၼမ် ​​တေၵႆႉၽႄႈလၢမ်းၽွင်းၶၢဝ်းၾူၼ် ၶၢဝ်းႁဵတ်းၼႃး ၵူဝ်ႈၵူမ်ႇ ၵူဝ်ႈဢုင်။ လွင်ႈတိတ်းၸပ်းၸိူဝ်ႉမႅင်းၼႆႉ ​​တေၵႆႉမီးၽၢင်ႁၢင်ႈတၢင်းပဵၼ်ဝႆး လႄႈ ႁၢႆႉႁႅင်း သင်ဝႃႈ ဢမ်ႇလႆႈႁပ်ႉၵၢၼ်ယူတ်းယႃႁႂ်ႈၶိုတ်းတၼ်း လႄႈ ႁႂ်ႈထုၵ်ႇမႅၼ်ႈ ​​တေၸၢင်ႈလၢမ်းထိုင်တီႈလူႉသုမ်း ၼိူဝ်ႉၼင်၊ ဢင်ႇၵႃႇတူဝ်ၶိင်း လႄႈ ၸၢင်ႈထိုင်ၶၵ်ႉတၢႆလႆႈ ၼႆယဝ်ႉ ။ တၢင်းပဵၼ်ၼိူဝ်ႉၼဝ်ႈ ဢမ်ႇၼၼ် ပႅတ်ႉထီးရီးယႃး ၵိၼ်ၼိူဝ်ႉၵူၼ်း ပဵၼ်ဢီႈသင် ? ​​မေႃယႃၶဝ်လၢတ်ႈ​​ၼေဝႃႈ တၢင်းပဵၼ်ၼိူဝ်ႉၼဝ်ႈ ဢမ်ႇၼၼ် ပႅတ်ႉထီးရီးယႃး ၵိၼ်ၼိူဝ်ႉၵူၼ်း ပဵၼ်တၢင်းပဵၼ် ဢၼ်လုၵ်ႉမႃးတီႈလွင်ႈတိတ်းၸပ်းၸိူဝ်ႉမႅင်း ပႅတ်ႉထီးရီးယႃး ​​မဵဝ်းလႂ်မဵဝ်းၼိုင်ႈ ဢမ်ႇၼၼ်ၵေႃႈ ၸၢင်ႈပဵၼ်လၢႆလၢႆမဵဝ်းမႃးႁူမ်ႈၵၼ်ႁေပဵၼ်ယဝ်ႉ။ ထူပ်းႁၼ်ဝႃႈ ၵူၼ်းပဵၼ်ၵမ်ႈၼမ် ပဵၼ်ၵူၼ်းသွမ်ႈၼႃး၊ ၵူၼ်းႁဵတ်းၼႃး၊ ၵူဝ်ႈၵူမ်ႇ၊ ၵူဝ်ႈလိၼ် ၸိူဝ်းၼႆႉ။ ၵမ်ႈၽွင်ႈၺႃးႁွႆမၢတ်ႇ ဢမ်ႇၼၼ် ၺႃးၸၢၵ်ႇၵႅဝ်ႈၸၢၵ်ႇမၢၼ်ႇမၢတ်ႇ ၊ၵိင်ႇမႆႉတမ်တိၼ် လႄႈ ဢမ်ႇလႆႈလၢင်ႉႁွႆးၸဵပ်း ဢမ်ႇၼၼ် ဢမ်ႇယူတ်းယႃၸွမ်းၵမ်းလဵဝ်၊ မိူဝ်ႈၽွင်းႁဵတ်းၼႃးယူႇၼၼ်ႉ ၸၢင်ႈႁဵတ်းႁႂ်ႈၸိူဝ်ႉမႅင်းၶဝ်ႈၵႂႃႇၼႂ်းႁွႆးၸဵပ်း လႄႈ ႁဵတ်းႁႂ်ႈမီးၽၢင်ႁၢင်ႈႁၢႆႉႁႅင်းမႃးလႆႈ ယွၼ်ႉဝႃႈၸိူဝ်ႉမႅင်းၼၼ်ႉ ​​တေၶဝ်ႈၵႂႃႇတီႈၼႂ်းၽိဝ်ၼိူဝ်ႉၼင် တၢင်းႁွႆးၸဵပ်း ဢမ်ႇၼၼ် ႁွႆးတႅၵ်ႇတီႈၽိဝ်ၼင် မိူဝ်ႈၶဝ်ႈၵႂႃႇ ၼႂ်းတူဝ်ၶိင်းယဝ်ႉ မၼ်းတေၸၢင်ႈသၢင်ႈ Enzyme မႃးယွႆႈပႅတ်ႈ ၽိဝ်ၼင်ၸၼ်ႉၼႂ်း ၵေႃႉဢၼ်လႆႈႁပ်ႉၸိူဝ်ႉမႅင်း ၶဝ်ႈၵႂႃႇၼႂ်းတူဝ်ၶိင်း ႁဵတ်းႁႂ်ႈမီးလွင်ႈၽႄႈလၢမ်းၸိူဝ်ႉမႅင်းၵႂႃႇလႆႈဝႆး ၼႂ်းၸၼ်ႉတႂ်ႈၽိဝ်ၼင် လူၺ်ႈတီႈၸႂ်ႉၶၢဝ်းယၢမ်းဢမ်ႇႁိုင် ၼႆယဝ်ႉ ။ ၵူၼ်းၸိူဝ်းၸၢင်ႈပဵၼ်တၢင်းပဵၼ်ၼိူဝ်ႉၼဝ်ႈ တၢင်းပဵၼ်ၼိူဝ်ႉၼဝ်ႈၼႆႉ ထူပ်းႁၼ်လႆႈတီႈ ၵူၼ်းၵူႈသႅၼ်း ၵူၺ်းၵႃႈ ၵူၼ်းၸိူဝ်းဢၼ်မီးတၢင်းပဵၼ်ၵိုၵ်းတူဝ် မၢင်မဵဝ်းၼၼ်ႉ မီးတိုဝ်ႉတၢင်း တႃႇတေပဵၼ်တၢင်းပဵၼ်ၼမ်လိူဝ်ၵူၼ်းတၢင်ႇၸိူဝ်း လႄႈတၢင်းပဵၼ်ၼၼ်ႉ​​ၵေႃႈမိူၼ်ၼင်ႇ – တၢင်းပဵၼ်ယဵဝ်ႈဝၢၼ် – တၢင်းပဵၼ်မၢၵ်ႇႁူဝ်ၸႂ် – တၢင်းပဵၼ်တပ်းၶႅင် – တၢင်းပဵၼ်ၵႅၼ်ႇသႃႇ – တၢင်းပဵၼ်တႂ်ဝၢႆး – ၵူၼ်းၸိူဝ်းဢၼ်ၸႂ်ႉယႃသဵတ်ႇၶဝ်ႈသဵၼ်ႈ – ၵူၼ်းၸိူဝ်းဢၼ်မီးပၼ်ႁႃလွတ်ႇလိူတ်ႈတီႈၶႃ – ၵူၼ်းပီး – ၵူၼ်းလုတ်ႇလႅၼ်းယႃႈ – ၵူၼ်းၸိူဝ်းဢၼ်ၸပ်းတိတ်း alcohol ။ ၽၢင်ႁၢင်ႈတၢင်းပဵၼ်ၼိူဝ်ႉၼဝ်ႈ ​​မႃယႃၶဝ်လၢတ်ႈဝႃႈ မိူဝ်ႈၵူၼ်းပဵၼ်လႆႈႁပ်ႉၸိူဝ်ႉမႅင်းယဝ်ႉၼၼ်ႉ​​တေမီးၽၢင်ႁၢင်ႈမိူၼ်ၼင်ႇ – ၽိဝ်ၼိူဝ်ႉၼင်ၵႂ်ႈ၊ လႅင်၊ ၵႅၼ်း တီႈဢၼ်လႆႈတိတ်းၸပ်းၸိူဝ်ႉမႅင်းၼၼ်ႉ ၼဵၵ်းယဝ်ႉ​​တေၸဵပ်း ။ – သင်ဝႃႈဢမ်ႇလႆႈယူတ်းယႃ ၽိဝ်ၼိူဝ်ႉၼင်​​တေလႅင် ဢမ်ႇၼၼ်​​တေလႅၵ်ႈလၢႆႈသီပဵၼ် သီၶဵဝ်ၵမ်ႇ လႆႈဝႆးၼႂ်းၶၢဝ်းတၢင်း 36 ၸူဝ်ႈမွင်းဝၢႆး​​သေတိတ်းၸပ်းၸိူဝ်ႉမႅင်းယဝ်ႉ ။ – မီးတုမ်ႇၼမ်ႉသႂ်တီႈၽိဝ်ၼင် ။ – ၸၼ်ႉတႂ်ႈၽိဝ်ၼင်တေတၢႆ ႁူမ်ႈပႃးတင်းၽိဝ်ၼင်။ – မိူဝ်ႈပဵၼ်ၼမ်မႃး ၸိူဝ်ႉမႅင်း​​တေႁဵတ်းႁၢႆႉသဵၼ်ႈဢႃႇယူင်ႇ ႁဵတ်းႁႂ်ႈၽၢင်ႁၢင်ႈၸဵပ်းၵႅၼ်းႁၢႆၵႂႃႇ တီႈၽိဝ်ၼင်ဢၼ်တိတ်းၸပ်းၸိူဝ်ႉမႅင်းၼၼ်ႉ တေၼဵတ်းသၢၼ်ႈမႃး။ – ​​တေၸၢင်ႈမီးလူမ်းၼၢဝ်၊ ၼၢဝ်သၼ်ႇ၊ ၵူၼ်ႉၵူၼ်ႉၶိုၼ်ႈၶိုၼ်ႈ ၸွမ်းတူဝ်၊ တွင်ႉၶူၼ်ႉ၊ ၶႂ်ႈႁၢၵ်ႈ ။ – သင်ပဵၼ်ၼႃႇႁႅင်းမႃး ႁူဝ်ၸႂ်​​တေတွတ်ႇႁႅင်း ။ – ၵူၼ်းၸိူဝ်းဢမ်ႇလႆႈႁပ်ႉၵၢၼ်ယူတ်းယႃၼၼ်ႉ ၸိူဝ်ႉမႅင်း​​တေၽႄႈလၢမ်းၶဝ်ႈၵႂႃႇၼႂ်းသဵၼ်ႈလိူတ်ႈ ႁဵတ်းႁႂ်ႈၶိူင်ႈဢၢင်ႇၵႃႇတီႈၼႂ်းတူဝ်ၶိင်းႁဵတ်းၵၢၼ်ဢမ်ႇလီမႃး၊ ႁဵတ်းႁႂ်ႈၵူၼ်းပဵၼ်ဢမ်ႇပေႃးႁူႉၼိူဝ်ႉႁူႉတူဝ်မႃး ၸၢင်ႈ Shock လႄႈ ထိုင်ဢႃႈသၢၵ်ႈလႆႈ ၵွပ်ႈၼၼ် ထုၵ်ႇလီလႆႈႁပ်ႉၵၢၼ်ယူတ်းယႃႁႂ်ႈဝႆးတီႈသုတ်း ၼႆယဝ်ႉ ။ လၢႆးယူတ်းယႃတၢင်းပဵၼ်ၼိူဝ်ႉၼဝ်ႈ ​​မေႃယႃၶဝ် ပၼ်တၢင်းႁၼ်ထိုင်ဝႃႈ ၵူၼ်းၸိူဝ်းထၢင်ႇထိူမ်ဝႃႈ ပဵၼ်တၢင်းပဵၼ်ဢၼ်ၼႆႉ ထုၵ်ႇလီၼွၼ်းယူတ်းယႃတီႈႁူင်းယႃ လူၺ်ႈလၢႆးယူတ်းၼၼ်ႉ ​​တေလႆႈၽႃႇတတ်းလိုၵ်ႉထိုင်ၸၼ်ႉ Fascia ဢၼ်ပဵၼ်ၸၼ်ႉ ယႂ်းမၢင်မၢင်​​ႁေႃႇၵၢမ်ႇၼိူဝ်ႉ၊ ၶိူင်ႈဢၢင်ႇၵႃႇတီႈၼႂ်းတူဝ်ၶိင်း တေဢဝ် Tissue ၸိူဝ်းဢၼ်တၢႆၼၼ်ႉဢွၵ်ႇပႅတ်ႈ၊ ယဝ်ႉၵေႃႈ တေၸႂ်ႉတိုဝ်း antibiotic တၢင်းလွတ်ႇလိူတ်ႈ၊ တေၸႂ်ႉလွၵ်းလၢႆးႁူမ်ႈၵၼ်လၢႆလၢႆမဵဝ်း တွၼ်ႈတႃႇ​​ႁႄႉၵင်ႈၸိူဝ်ႉမႅင်း လႄႈ လဵင်ႉပၼ်ထၢတ်ႈဢႁႃႇရႁႂ်ႈၵုမ်ႇထူၼ်ႈ။ မိူဝ်ႈၽွင်းတိုၵ်ႉယူတ်းယႃတူဝ်ယူႇၼၼ်ႉ တေလႆႈတိတ်းတၢမ်းတူၺ်းၸွမ်း ၽၢင်ႁၢင်ႈတၢင်းပဵၼ်ယူႇတႃႇ​​သေႇ တွၼ်ႈတႃႇ​​တေ​​ႁႄႉၵင်ႈတၢင်းပဵၼ်တၢင်ႇၸိူဝ်းဢၼ်ၸၢင်ႈ​​ပေႃႇပဵၼ်မႃးၸွမ်းထႅင်ႈ။ မၢင်ပွၵ်ႈသင်ဝႃႈၵၢၼ်တိတ်းၸိူဝ်ႉမႅင်း ၽႄႈလၢမ်းႁႅင်းၼႃႇ​​တေၸၢင်ႈလႆႈတတ်းပႅတ်ႈ ၶိူင်ႈဢင်ႇၵႃႇတီႈဢၼ်တိတ်းၸပ်းၸိူဝ်ႉမႅင်းၼၼ်ႉယူႇ တွၼ်ႈတႃႇ​​တေ​​ႁႄႉၵင်ႈ ဢမ်ႇပၼ်ႁႂ်ႈၵၢၼ်တိတ်းၸပ်းၸိူဝ်ႉမႅင်း ၽႄႈလၢမ်းၼမ်လိူဝ်​​သေၼၼ်ႉၼႆ ယူႇယဝ်ႉ ။ လွၵ်းလၢႆး​​ႁႄႉၵင်ႈတၢင်းပဵၼ်ၼိူဝ်ႉၼဝ်ႈ သတိ မိူဝ်ႈတူၺ်းထိုင်လုမ်းလႃးႁဵတ်းလွင်ႈမူတ်းသႂ်တီႈႁွႆးၸဵပ်းၼိဝ်ၼင် ။ ဢမ်ႇယၢႆးၸွမ်းႁွႆးၸဵပ်းဢၼ်မီးဝႆႉ ယွၼ်ႉ​​ၸၢင်ႈတိတ်းၸပ်းၸိူဝ်ႉမႅင်းလႆႈ ။ ၵႆႉꧦၾၢင်ႉတူၺ်းတူဝ်ၸဝ်ႈၵဝ်ႇ သင်ႁၼ်ႁွႆးၸဵပ်းမီးၾၢင်ႈႁၢင်ႈၸဵပ်းၵႅၼ်း၊ လႅင် ဢမ်ႇၼၼ် မီးၾၢင်ႁၢင်ႈၽိတ်းသၽႃႇဝ ၸွမ်းႁွႆးၸဵပ်းမႃးၼႆၸိုင် လီလႆႈၵႂႃႇႁူပ်ႉထူပ်း​​မေႃယႃ ႁႂ်ႈပေႃးယိုတ်းယႃၶိုတ်းတၼ်း ၼင်ႇႁိုဝ်တၢင်းပဵၼ်ၼၼ်ႉ ​​တေဢမ်ႇၽႄႈလၢမ်းႁၢႆႉႁႅင်းမႃးထႅင်ႈ ၼႆယဝ်ႉ ။ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢိင်မႃးတီႈ – Sanook

['ပိုၼ်ႉႁူႉလီသူၼ်ၸႂ်']

2024-09-27T10:44:29

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-2/

ႁိူဝ်းမိၼ်သိုၵ်းမၢၼ်ႈ ပွႆႇမၢၵ်ႇထႅင်ႈတီႈဝဵင်ႈလႃႈသဵဝ်ႈ ၵူၼ်းလူႉတၢႆမၢတ်ႇၸဵပ်းၼမ်

မိူဝ်ႈၼႆႉဝၼ်းထီႉ 27 September 2024 (လိူၼ်သိပ်းလွင်ႈ 10 ၶမ်ႈ ပီႊတႆး 2118 ၼီႈ) ၶၢဝ်းယၢမ်းၼႃႈမိူင်းၸမ်လႅင်း 03:30 မူင်းၼၼ်ႉ သိုၵ်းမၢၼ်ႈ ဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈဝဵင်းလႃႈသဵဝ်ႈ 3 လုၵ်ႈ ႁဵတ်းႁႂ်ႈႁိူၼ်းယေး လူႉၵွႆၸွမ်းၵူၺ်းဢမ်ႇၵႃး ၵူၼ်းမိူင်းလႆႈလူႉတၢႆမၢတ်ႇၸဵပ်းၸွမ်း ဢမ်ႇယွမ်း 7 ၵေႃႉ ၼႆယဝ်ႉ။ ၵူၼ်းမိူင်းပိုၼ်ႉတီႈၵေႃႉၼိုင်ႈ လၢတ်ႈၼႄသိုဝ်ႇၶၢဝ်ႇတႆးလွတ်ႈလႅဝ်းဝႃႈ “ပဵၼ်ၶိင်ႇပိူၼ်ႈတိုၵ်ႉၼွၼ်းလပ်းယဵၼ်ဢေႃႈ သဵင်ႁိူဝ်းမိၼ်ၶဝ်တႄႉဢမ်ႇတၼ်းငိၼ်း ငိၼ်းသဵင်မၢၵ်ႇလူင်ၶဝ် 3 ၵမ်းၵူၺ်း ယွၼ်ႉဢမ်ႇၵႆတီႈႁိမ်းႁဝ်းၶႃႈယူႇလႄႈ လိၼ်မိူင်းသမ်ႉပေႃးသၼ်ႇမႃးထိုင်တီႈႁဝ်းၼႆႉဢေႃႈ ၼႂ်ၼႆႉၸင်ႇလႆႈႁူႉဝႃႈ ၶဝ်ပွႆႇမၢၵ်ႇသႂ်ႇတီႈ ၵၢတ်ႇလူင် ၶျႄႊရီႊယူင်ႇ (လုမ်းမွၵ်ႇၵွၼ်) တီႈၼိုင်ႈလႄႈ ထႅင်ႈလုၵ်ႈၼိုင်ႈတႄႉ ၶဝ်ပွႆႇသႂ်ႇတၢင်းပွၵ်ႉ 2 ပုၼ်ႉဢေႃႈ၊ တႃႇလုၵ်ႈၼိုင်ႈတႄႉ ငိၼ်းသဵင်မေႃးမႃးတၢင်းပွၵ်ႉၼိုင်ႈၶႃႈ လႆႈငိၼ်းဝႃႈၵူၼ်းလူႉတၢႆ လႄႈမၢတ်ႇၸဵပ်း မွၵ်ႈ 7 ၵေႃႉၼႆၶေႃႈဢေႃႈ ဢၼ်လူႉတၢႆတႄႉ 2 ၵေႃႉဝႃႈၼႆၶႃႈ” လၢတ်ႈၼႄၼင်ႇၼႆ။ မိူဝ်ႈပူၼ်ႉမႃး ၼႂ်းဝၼ်းထီႉ 25 September 2024 ၶၢဝ်းယၢမ်းၵၢင်ၼႂ်ၸဝ်ႉ 02:15 မူင်း ၼၼ်ႉၵေႃႈ ၸုမ်းသိုၵ်းမၢၼ်ႈၶဝ် ဢဝ်ႁိူဝ်းမိၼ်မႃးပွႆႇမၢၵ်ႇလူင် တီႈဝဵင်းလႃႈသဵဝ်ႈ ပွၵ်ႉ 12 ပိုၼ်ႉတီႈဢၼ် ၸုမ်းသိုၵ်းၵဝ်ႈၵၢင်ႉ MNDAA ၵုမ်းၵမ်ဝႆႉၼၼ်ႉ 3 လုၵ်ႈပွၵ်ႈၼိုင်ႈ၊ ၼႂ်းဝၼ်းထီႉ 24 September 2024 ၼၼ်ႉၵေႃႈ ၶဝ်ပွႆႇမၢၵ်ႇ ၼႂ်းဝဵင်းလႃႈသဵဝ်ႈ 2 ဢွင်ႈတီႈ၊ ၶၢဝ်းယၢမ်းၵၢင်ၼႂ်ၸဝ်ႉ 1:30 မူင်း ပွႆႇသႂ်ႇတီႈ ႁူင်းလႅမ်း Golden Sunflower၊ ၶၢဝ်းယၢမ်းၼႃႈမိူင်းၸမ်လႅင်း 4:03 မူင်းၼၼ်ႉသမ်ႉ ပွႆႇသႂ်ႇတီႈပွၵ်ႉ (2) သေ ၼႂ်းဝၼ်းၼၼ်ႉမီးၵူၼ်းမိူင်းလူႉတၢႆ 1 ၵေႃႉ၊ လႄႈမၢတ်ႇၸဵပ်းဢမ်ႇယွမ်း 15 ၵေႃႉ ၼႆယဝ်ႉ။ တႄႇၸဵမ်မိူဝ်ႈသိုၵ်းမၢၼ်ႈပိုၼ်ၽၢဝ်ႇဢဝ် ၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း ပဵၼ်ၸုမ်းၵေႃႇၵၢၼ်ႁၢႆႉယဝ်ႉၼၼ်ႉ သိုၵ်းမၢၼ်ႈမီးလွင်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇပိုၼ်တီႈဢၼ် 3 ၸုမ်းတိုၵ်းလႆႈၼၼ်ႉ (ၵမ်ႉၼမ်ပွႆႇသႂ်ႇဝဵင်းလႃႈသဵဝ်ႈ ဢၼ်သိုၵ်းၵူဝ်းၵၢင်ႉ MNDAA ၵုမ်းၵမ်)သေ ႁဵတ်းႁႂ်ႈၵူၼ်းမိူင်းလႆႈၶၢမ်ႇၸၢၵ်ႇ လူႉတၢႆမၢတ်ႇၸဵပ်းၸွမ်းတၢင်းၼမ် ၵမ်းလိုၼ်း ဢမ်ႇမီးၸုမ်းလႂ် ႁပ်ႉဢဝ်ပုၼ်ႈၽွၼ်းပၼ်ၶိုၼ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-27T09:58:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%80%90%e1%80%84/

သိုၵ်းထႆး တီႉၺွပ်းလႆႈ တင်းၵူၼ်းတင်းယႃႈ ႁိမ်လႅၼ်လိၼ် တႆး−ထႆး

ဝၢႆးသေၸဝ်ႈၼႃႈတီႈသိုၵ်းထႆးၶဝ် လႆႈႁပ်ႉၶၢဝ်ႇတေမီးလွင်ႈတေႃႉသူင်ႇယႃႈမဝ်းၵမ် ၼႆသေ မိူဝ်ႈၼႂ်းဝၼ်းထီႉ 26 September 2024 (လိူၼ်သိပ်းလွင်ႈ 9 ၶမ်ႈ ပီႊတႆး 2118 ၼီႈ) ၽၢႆႇတၢင်းသိုၵ်းထႆးလႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ၸင်ႇလႆႈၵႂႃႇ မူၵ်းပႂ်ႉ တီႈႁိမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဝၢၼ်ႈၽႃမီ ပွၵ်ႉ 6 ဢိူင်ႇဝဵင်းၽၢင် ၶမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးသေ တီႉၺွပ်းလႆႈယႃႈမတင်းမူတ်း 1,600,000 မဵတ်ႉ ႁူမ်ႈပႃးၵူၼ်းတေႃႉသူင်ႇထႅင်ႈ 6 ၵေႃႉ ဝႃႈၼႆ။ ယႃႈမဝ်းၵမ် လႄႈ ၵူၼ်းတေႃႉသူင်ႇဢၼ်တီႉၺွပ်းလႆႈၼႆႉ ၽၢႆႇတၢင်းၽူႈမီးပုၼ်ႈ ၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီးၸိုင်ႈမိူင်း မီးဝႆႉၼၼ်ႉသေ တေၶိုၼ်းသိုပ်ႇၵူတ်ႇထတ်းသွၵ်ႈႁႃ ၵူၼ်းၸိူဝ်းဢၼ်ၵဵဝ်ႇၶွင်ႈ တႃႇဢဝ်မႃးပၼ်တၢမ်ႇတၢင်းၽိတ်း ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်']

2024-09-26T12:53:32

https://taifreedom.com/%e1%80%95%e1%81%bc%e1%80%ba%e1%82%81%e1%82%83%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba%e1%80%99%e1%81%a2/

ပၼ်ႁႃမိူင်းႁူမ်ႈတုမ်မၢၼ်ႈယၢမ်းလဵဝ် ၸွင်ႇပဵၼ်ယၢင်ႈတိၼ်တႃႇပူၵ်းတင်ႈၸိုင်ႈမိူင်းမႂ်ႇၽႂ်မၼ်း ( တွၼ်ႈ −1)

ငဝ်းလၢႆး မိူင်းႁူမ်ႈတုမ် ဝၼ်းမိူဝ်ႈၼႆႉ တူင်ႇၶွပ်ႇၵၢၼ်သိုၵ်းၵႂၢင်ႈမႃးလိူဝ် တူင်ႇၶွပ်ႇၵၢၼ်မိူင်း ၼႆလႄႈ ပၢင်တိုၵ်းသိုၵ်းသိူဝ်ၵေႃႈ မီးၵူႈဝၼ်း၊ ၵူၼ်းမိူင်းၵေႃႈ ထူပ်းၺႃးတၢမ်ႇသိုၵ်းသိူဝ်ၵၼ်ၼပ်ႉႁူဝ်သႅၼ်ၵေႃႉမၼ်း ၼႆယဝ်ႉ။ တႄႇဢဝ်ဝၼ်းဢၼ် ၶွင်ႇသီႇသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းႁူမ်ႈတုမ်မႃး 01 February 2021 ၼၼ်ႉ မီးၽူႈႁၢပ်ႇထၢမ်းၵၢၼ်ၶုၼ် လုၵ်ႈႁဵၼ်း ၵူၼ်းမိူင်း တင်းၼမ် ဢွၼ်ၵၼ်သၢၼ်ၶတ်း ၵၢၼ်ယိုတ်းဢၢမ်းၼၢတ်ႈ လူၺ်ႈလၢႆးၵတ်းယဵၼ် ၼႄၵၢင်ၸႂ်လွင်ႈဢမ်ႇယွမ်းႁပ်ႉၼင်ႇၵတ်းၵတ်းယဵၼ်ယဵၼ်သေတႃႉၵေႃႈ ၵမ်းလိုၼ်းသုတ်း ၶွင်ႇသီႇသိုၵ်းမၢၼ်ႈ ၼမ်းဢဝ်ၶေႃႈၵႂၢမ်းၸဝ်ႈသြႃႇတူၼ်ၼိုင်ႈလၢတ်ႈတီႈ ႁူဝ်ပဝ်ႈၶွင်ႇသီႇ သိုၵ်းမၢၼ်ႈဝႃႈ “ ပေႃးၶႂ်ႈလႅၵ်ႈလၢႆႈၵၢပ်ႈပၢၼ်ၵေႃႈ ႁႂ်ႈယိုဝ်းႁူဝ်ပႅတ်ႈ − ခေတ်ကိုပြောင်းချင်ရင် ခေါင်းကိုပစ် ” ၼႆလႄႈ ၶွင်ႇသီႇသိုၵ်းမၢၼ်ႈ ၸႂ်ႉမိုဝ်းမႅၼ်ႈၶဝ် ယိုဝ်းၵွၵ်းႁူဝ် ၵူၼ်းၼႄၵၢင်ၸႂ်ၶဝ်သေ ႁဵတ်းႁႂ်ႈၵိူတ်ႇၶိုၼ်ႈ လွင်ႈၶႃႈႁႅမ်တၢႆ ၸႂ်ႉလၢႆးႁုၵ်ႉႁၢႆႉၵူၼ်ႇလူမ်ႉ ၵူၼ်းၶွမ်ႈၶတ်းလႄႈ လိုၼ်းသုတ်း ၵူၼ်းၼုမ်ႇၸိူဝ်းၼႄၵၢင်ၸႂ်လႆႈလိူၵ်ႈသဵၼ်ႈတၢင်း တႃႇတေယိပ်းၵွင်ႈၵၢင်ႇတေႃႇသူႈ ၵူၼ်ႇလူမ်ႉၶိုၼ်းၸဝ်ႈဢႃႇၼႃႇ ၸၵၸ။ ၼႂ်းဝၼ်းထီႉ05 May 2021 ၶွတ်ႇၽွတ်ႈမီးမႃးတပ်ႉၵႅတ်ႇၶႄၵူၼ်းမိူင်း People’s Defence Force (PDF) ၼႆသေ တူင်ႉၼိုင်ၵိုၵ်းၵပ်းၸွမ်းသိုၵ်း ၸၢဝ်းၶိူဝ်းယိပ်းၵွင်ႈၵၢင်ႇ မိူၼ်ၼင်ႇ KIA , TNLA, MNDAA, PNLA, KNU , KNPP လႄႈ တူင်ႉၼိုင်ၸွမ်းၼႂ်းထုင်ႉပဵင်း မိူင်းမၢၼ်ႈ။ လုၵ်ႈဢွၼ်ႇၼုမ်ႇတင်းၼမ် လႆႈႁပ်ႉလွင်ႈၵမ်ႉၸွႆႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တင်းလွၵ်းလၢႆးၵၢၼ်သိုၵ်း ၊ ၶိူင်ႈၵမ်ႉၵႅမ်သိုၵ်း ၵွင်ႈၵၢင်ႇၸိူဝ်းၼႆႉပႃးလႄႈ ၶဝ်ႈတိုၵ်းၸွမ်း ၼႂ်းၽႅၼ်ၵၢၼ်သိုၵ်း ( Operation ) ပႃး။ ၶဝ်လႆႈတၢင်းႁူႉၵၢၼ်တူဝ်ထူပ်းၼမ်ႉၵတ်ႉ တၢင်းၵၢၼ်သိုၵ်းၼမ်ၵႂႃႇ။ သိုၵ်းမၢၼ်ႈ သုမ်းသိုၵ်း မိူင်းတႆးပွတ်းႁွင်ႇ ၵူၼ်းမိူင်းဢမ်ႇလႆႈယူႇသႃႇ သိုၵ်းမၢၼ်ႈ တႄႇၺႃးပိုတ်ႇပၢင်တိုၵ်း ဢၼ်ၸုမ်းဢူၺ်းလီသၢမ်ပီႈၼွင်ႉ ၽႅၼ်တိုၵ်း(1027 Operation ပွၵ်ႈ1−2)ၼၼ်ႉသေ ၼႂ်းမိူင်းတႆး ပွတ်းႁွင်ႇ ၼွၵ်ႈလိူဝ်သေ ၸႄႈဝဵင်းမူႇၸႄႈ ၊ တၢင်ႉယၢၼ်း၊ သီႇပေႃႉ၊ မိူင်းယႆ ၼၼ်ႉ သိုၵ်းTNLA လႄႈ သိုၵ်းၵဝ်ႈၵၢင်ႉ ၵုမ်းၵမ်လႆႈသေ တႄႇတမ်းဝၢင်းၵၢၼ်ဢုပ်ႉပိူင်ႇ၊ ၵၢၼ်ပူၵ်း ပွင်မႃးၼႆ လႆႈႁၼ်ၼႂ်းၶေႃႈပိုၼ်ၽၢဝ်ႇမူႇၸုမ်း ၽႂ်မၼ်းၼႄ ဝႆႉယူႇယဝ်ႉ။ ထိုင်တီႈဝႃႈ သိုၵ်းၵဝ်ႈၵၢင်ႉ လႄႈ သိုၵ်းTNLA ၵုမ်းထိင်းလႆႈၼႃႈတီႈလႄႈဝဵင်း ၼႆၵေႃႈ ၵူၼ်းမိူင်းဢမ်ႇပေႃးလႆႈယူႇသႃႇလူမ်ၸႂ် ယူႇယူႇၵေႃႈ ၶွင်ႇသီႇသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈထၢင်ႇထိူမ်ဝႃႈ ပဵၼ်တီႈယူႇ တီႈၶွၼ်ႈသိုၵ်းၸၢဝ်းၶိူဝ်းၼႆသေ ႁဵတ်းႁႂ်ႈၵူၼ်းမိူင်းလႆႈလိူတ်ႇမႆႈ ၵူဝ်ႁႄ လုတၢႆ ယွၼ်ႉမၼ်းမႃး ဢမ်ႇဢေႇယဝ်ႉ။ ၼွင်ၶဵဝ် လႃႈသဵဝ်ႈ ၵျွၵ်ႉမႄး ၼမ်ႉသၼ်ႇ သႅၼ်ဝီ ၼမ်ႉၶမ်း ယူႇယူႇၵေႃႈ မီးၶၢဝ်ႇလွင်ႈသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇယၢမ်းၵၢင်ၶမ်ႈၵၢင်ၶိုၼ်း။ ၼွၵ်ႈလိူဝ်သေၼႆႉ ၼႂ်းၵႄႈသိုၵ်းၵဝ်ႈၵၢင်ႉ၊ သိုၵ်းၶၢင်၊ သိုၵ်းတႆး ၊ TNLA ၊ PDF ၵေႃႈ ၵႆႉမီးလွင်ႈပၼ်ႁႃ ႁိမ်ၼႃႈတီႈၵၼ်သေ ဢမ်ႇထုၵ်ႇမႅၼ်ႈၵၼ်ၼႂ်းၵႄႈၸုမ်းဢူၺ်းလီၶဝ်ၼင်ႇၵၼ်။ ဝၢႆးတိူင်းသိုၵ်းလႃႈသဵဝ်ႈတႅၵ်ႇယဝ်ႉ သိုၵ်းၵဝ်ႈၵၢင်ႉၵေႃႈ ပိုၼ်ၽၢဝ်ႇ ၵၢၼ်ဢုပ်ႉပိူင်ႇလႄႈ တႃႇပဵၼ်လွင်ႈ ၵိုတ်းတိုၵ်းၵၼ်တင်း ၶွင်ႇသီႇသိုၵ်းမၢၼ်ႈၼၼ်ႉ ပိုၼ်ၽၢဝ်ႇ ၼႂ်းလိူၼ် September,04 ဝၼ်း ဝႃႈ တေဢမ်ႇတိုၵ်းတိူင်းသိုၵ်းပွတ်းၵၢင် (ဝဵင်းလိူဝ်ႇ) ၊ တိူင်းသိုၵ်းဝၼ်းဢွၵ်ႇ(တူၼ်ႈတီး) လႄႈ ဢမ်ႇၵပ်းသိုပ်ႇႁဵတ်းၵေႃႉ ၸုမ်း NUG ၊ ၵူၺ်းၵႃႈ မီးသုၼ်ႇတႃႇၶိုၼ်းတိုၵ်းၵႅတ်ႇၶႄတူဝ်ၵဝ်ႇၵႂႃႇ ဝႃႈၼႆ။ ယွၼ်ႉလွင်ႈတၢင်းႁဵတ်းသၢင်ႈသိုၵ်းၵဝ်ႈၵၢင်ႉၼႆႉသေ ၸိူဝ်းႁၼ်လီၵေႃႈလၢတ်ႈဝႃႈ ယွၼ်ႉၶဝ်မီးလွင်ႈၵမ်ၵိၼ်းတင်းမိူင်းၶႄႇမိပ်ႇငႅၼ်းႁၢဝ်ႈႁႅင်းလႄႈ ၸင်ႇပဵၼ်မႃး၊ ၵမ်ႈၽွင်ႈၸိူဝ်းဢမ်ႇႁၼ်လီၵေႃႈဝႃႈ သိုၵ်းၵဝ်ႈၵၢင်ႉ ႁၵ်းလင်ၸုမ်းNUG ၼႆဝႆႉ။ ၸိူင်ႉႁိုဝ်ၵေႃႈယဝ်ႉ မၼ်းပဵၼ်ၵၢၼ်ယူႇလွတ်ႈတႃႇသိုၵ်းၵဝ်ႈၵၢင်ႉၶဝ်လႄႈ ၸမ်ပဵၼ်ၶဝ်ၸင်ႇပိုၼ်ၽၢဝ်ႇလွင်ႈၼၼ်ႉၼႆၵေႃႈဝႃႈ။ သိုၵ်းTNLA တမ်းပိူင်ဢုပ်ႉပိူင်ႇလႄႈ ၶတ်းၸႂ်ၸႂ်ႉတိုဝ်းလိၵ်ႈလၢႆးပလွင်ႈမႃး ၼႂ်းပိုၼ်ႉတီႈၵုမ်းၵမ် တႃႉၽူင်းၵျေႃႇ ၽူႈၼမ်းၼႂ်းၵူႈလွင်ႈလွင်ႈ TNLA မွၵ်ႇလၢတ်ႈ ၼႂ်းပၢင်ႁူပ်ႉထူပ်းၵူၼ်းမိူင်း မိူင်းမိတ်ႈ မိူင်းၵုတ်ႈဝႃႈ ပေႃးပီႊ2025 ၵႂႃႇ တေၶတ်းၸႂ်ႁႂ်ႈပွင်သၢင်ႈၶိုၼ်ႈမႃး လူင်ပွင်ၸိုင်ႈၸူဝ်ႈၶၢဝ်း ဢၼ်မီးတူဝ် တႅၼ်းၵူၼ်းမိူင်းပဵၼ်ၽူႈၶဝ်ႈပႃးၼႆၵေႃႈ ၵၢၼ်ဢုပ်ႉပိူင်ႇ TNLA ဢၼ်ၽေႃႇၼမ်ႉၼႄတူဝ်ယူႇ ၼႂ်းပိုၼ်ႉတီႈၵုမ်းၵမ်တေႉတေႉၼၼ်ႉ ၵူၼ်းမိူင်းဢမ်ႇမီးသုၼ်ႇတႅပ်းတတ်း ႁဵတ်းသၢင်ႈလႆႈဢီႈသင် ၼႆ ႁၼ်ၶၢဝ်ႇ BBC ဢွၵ်ႇၼႄပႃးဝႆႉ။ မိူဝ်ႈလဵဝ်ၵေႃႈ မီးၶၢဝ်ႇဢွၵ်ႇမႃးထႅင်ႈ ဝႂ်ၵူၼ်းၵိုၵ်းႁိူၼ်းၵူႈၸႄႈဝဵင်းဢၼ်သိုၵ်းTNLA ၵုမ်းၵမ်ဝႆႉၼၼ်ႉ တေၸႂ်ႉပဵၼ်လိၵ်ႈပလွင်ႈၵႂႃႇ ၼႆလႄႈ ႁၼ်ပဵၼ်ၽႅၼ်ၵၢၼ်မႁႃႇပွင်ၵၢၼ်ၸိူဝ်ႉၸၢတ်ႈလူင်တႃႇၸိူဝ်ႉၶိူဝ်းၼိုင်ႈယူႇ၊ ယုၵ်ႉၸၼ်ႉၵုင်ႇသိၵ်ႈၶႃႇၸိူဝ်ႉၶိူဝ်းတူဝ်ၵဝ်ႇမႃးၼၼ်ႉယဝ်ႉ။ တႃႇမိူင်းတႆးပွတ်းႁွင်ႇ ၸုမ်းသိုၵ်းတႆးပွတ်းႁွင်ႇ ယၢမ်ႈလၢတ်ႈသင်ဝႆႉ? မိူဝ်ႈၽွင်းပီႊ2019 ၼႂ်းၵႄႈၸုမ်းသိုၵ်းတႆးသွင်ၸုမ်း မီးလွင်ႈတွၵ်ႉတႅၵ်ႉၵၼ် ပဵၼ်မိူဝ်ႈပဵၼ်ပွၵ်ႈလႄႈ ၶိုၼ်းပိၼ်ႇပၢႆႇဢုပ်ႇဢူဝ်းၶဝ်ႈႁႃၵၼ်ၼၼ်ႉ ၵႆႉလႆႈငိၼ်း လွင်ႈသိုၵ်းတႆးပွတ်းႁွင်ႇ ၽူႈတၢင်လၢတ်ႈ ဢွၵ်ႇၶၢဝ်ႇ ႁႂ်ႈသိုၵ်းတႆးပွတ်းၸၢၼ်းထွႆထွၼ်ပၼ်ပွတ်းႁွင်ႇယဝ်ႉ ၶဝ်ၵေႃႉတေၵုမ်းၵမ်ဢုပ်ႉပိူင်ႇ ၸတ်းၵၢၼ်ၵႂႃႇ။ ၼင်ႇၵႂၢမ်းလၢတ်ႈၼႆႉ ယွၼ်ႉသိုၵ်းတႆးပွတ်းၸၢၼ်း ဢမ်ႇယွမ်းထွႆလႄႈ သိုၵ်းပွတ်းႁွင်ႇ ႁူမ်ႈမိုဝ်းသိုၵ်းပိူၼ်ႈသေ လေႃႇတိုၵ်းသိုၵ်းတႆးပွတ်းၸၢၼ်းဢွၵ်ႇပွတ်းႁွင်ႇ ပွတ်းၵၢင်ၵမ်ႈၽွင်ႈယဝ်ႉၵေႃႈ ဝၼ်းမိူဝ်ႈၼႆႉ ထိုင်တီႈသိုၵ်းတႆး ပွတ်းၸၢၼ်းဢမ်ႇမီးၼႂ်းမိူင်းတႆးပွတ်းႁွင်ႇယဝ်ႉ သိုၵ်းတႆးပွတ်းႁွင်ႇ ဢမ်ႇမီးဢႃႇၼႃႇ တႃႇတေၵုမ်းၵမ်လႆႈဢီႈသင်။ ထႅမ်ပၢႆၺႃး သိုၵ်းTNLA MNDAA လူလၢႆ တီႉၺွပ်ႉထုၵ်ႇယိုဝ်းတၢႆ ထႅင်ႈ။ လႆႈသုတ်ႉထွႆပၼ်ပိူၼ်ႈ တင်းပွတ်းႁွင်ႇ ၶႂ်ႈဝႃႈၵူႈၸႄႈဝဵင်းယဝ်ႉ ၼမ်ႉၶမ်း၊ သႅၼ်ဝီ ၊ ၼမ်ႉတူႈ၊ မိူင်းယဵၼ်၊ ၵျွၵ်ႉမႄး ၊ ၼွင်ၶဵဝ်၊ တၢင်ႉယၢၼ်း ဢမ်ႇၶႂ်ႈၵိုတ်းလိူဝ်သင်။ လွင်ႈၼႆႉႁၼ်ၸွမ်းၶၢဝ်ႇငဝ်းၼိူဝ်သိုဝ်ႇဢွၼ်ႇလၢႆးလႄႈ ၵူၼ်းပိုၼ်ႉတီႈ ယိုၼ်ယၼ်လၢတ်ႈၼႄၵေႃႈမီး။ ယိူင်းဢၢၼ်းသိုၵ်းဝ မီးသင် ထိုင်တီႈ ဢဝ်ႁႅင်းသိုၵ်းၶၢမ်ႈမႃးၽၢႆႇတူၵ်းၶူင်း ဝၢႆးၽႅၼ်ၵၢၼ်သိုၵ်းတႆးပွတ်းႁွင်ႇ တိုၵ်းသိုၵ်းတႆးပွတ်းၸၢၼ်းယဝ်ႉ သိုၵ်းဝ မႃးယူႇၸွမ်းသိုၵ်းတႆးပွတ်းႁွင်ႇ ၼုင်ႈၶူဝ်းသိုၵ်းတႆးပွတ်းႁွင်ႇ (မိူဝ်ႈဢွၼ်တၢင်း) ၵမ်းလိုၼ်းၵေႃႈ ပိုတ်ႇတူဝ်ၸႅင်ႈလႅင်း မႃးယူႇၸွမ်း သၢႆ လၢႆးၶႃႈ မိူင်းၵိုင် ပၢင်လူင် သၼဵၼ်း ထိုင်သၢႆလွၵ်ႉၸွၵ်ႇ။ သိုၵ်းၵဝ်ႈၵၢင်ႉတိုၵ်း တိူင်းသိုၵ်းလႃႈသဵဝ်ႈယဝ်ႉ ပဵၼ်ၶေႃႈၵႂၢမ်းႁၢင်ႈလီဝႃႈ တႃႇႁႄႉၵင်ႈၽေးသိုၵ်း ၵူဝ်လၢမ်းၶဝ်ႈထိုင်တၢင်ႉယၢၼ်း ၊ တႃႇႁူမ်ႇလူမ်ႈပုၼ်ႈပၢင်ႈၽွၼ်းလီ ၸၢဝ်းၶိူဝ်းဝႃႉ တီႈတၢင်ႉယၢၼ်းၼႆသေ ဢဝ်ႁႅင်းသိုၵ်းၼပ်ႉႁူဝ်ႁဵင် ၶဝ်ႈၵုမ်းထိင်းဝႆႉ ဝဵင်းတၢင်ႉယၢၼ်း တင်ႈတႄႇလိူၼ် July, 11 ဝၼ်း မႃး တေႃႇႁၢၼ်ႉၼႆႉ။ ဝၢႆးၼၼ်ႉဢမ်ႇႁိုင် သိုၵ်းတႆးပွတ်းႁွင်ႇၵေႃႈဝႃႈ ဢဝ်ႁူမ်ႇလူမ်ႈဝဵင်းမိူင်းယႆၼႆသေ ဢဝ်ႁႅင်းၵူၼ်းႁဵင်ပၢႆ ယူႇဝႆႉၼႂ်းဝဵင်းမိူင်းယႆဢမ်ႇႁိုင် ၵမ်းလိုၼ်းၵေႃႈ လႆႈထွႆဢွၵ်ႇၶိုၼ်းသိုၵ်းတင်းၼမ်ဝႃႈ ၼႆ။ ၶေႃႈယိူင်းဢၢၼ်း ၵၢၼ်မိူင်းၸုမ်းသိုၵ်းဝ ၼၼ်ႉ ပဵၼ်တႃႇႁႂ်ႈလႆႈၸႄႈမိူင်းဝႃႉ ၸွမ်းၼင်ႇ ၶႂ်ႈလႆႈမိူင်းတႆး ပွတ်းဢွၵ်ႇၶူင်းတင်းမူတ်းသေ တုၵ်းယွၼ်းတီႈ ၸုမ်းသိုၵ်းမၢၼ်ႈလႄႈ လူင်ပွင်ၸိုင်ႈမႃး ၵူႈပၢၼ်ပၢၼ်။ ၽူႈလူင်ႉလႅၼ်ႇတင်းၵၢၼ်မိူင်း ၵၢၼ်သိုၵ်း လၢတ်ႈဝႃႈ မိူင်းႁူမ်ႈတုမ်ၼႆႉ ၵၢၼ်ယိုတ်းဢၢမ်းၼၢတ်ႈ 2 ပၢၼ် ( 1988 လႄႈ 2021 ) ၼႆႉ ၸုမ်းသိုၵ်းဝ လႆႈၼမ်ႉတွၼ်းၼႃႈတီႈၵုမ်းၵမ်ၼမ်မႃးလိူဝ်ၵဝ်ႇ၊ ပီႊ1989 ၼၼ်ႉ သိုၵ်းဝႃႉၽိုၼ်ႉဝၢႆႇပၵပသေ ဢဝ်ၵတ်းယဵၼ်တင်း သိုၵ်းမၢၼ်ႈ ၊ ၸွႆႈတိုၵ်းသိုၵ်းမၢၼ်ႈ လူင်းမႃးမိူင်းတႆးပွတ်းၸၢၼ်း တိုၵ်းတင်း MTA ၊ လႆႈၼႃႈတီႈၵုမ်းၵမ် သႂ်ႇၸိုဝ်ႈဝႃႈ ဝႃႉပွတ်းၸၢၼ်း ၼႆမႃး။ ဝၢႆးပီႊ2021 ၶွင်ႇသီႇသိုၵ်းမၢၼ်ႈ သိမ်းဢႃႇၼႃႇၼႆႉၵေႃႈ ၼႂ်းပီႊ2024 လႆႈၵုမ်းထိင်း ပၢင်လူင် ၊ ႁူဝ်ပၢင်ႇ ဢၼ်သိုၵ်းၵဝ်ႈၵၢင်ႉတိုၵ်းသိမ်းလႆႈသေ ဢၢပ်ႈပၼ်သိုၵ်းဝ ၊ တေႃႇထိုင် ၶဝ်ႈၵုမ်းထိင်း ဝဵင်းတၢင်ႉယၢၼ်း တင်းတူၵ်းၶူင်း၊ ၼႃႈတီႈၶဝ်ၵုမ်းၵမ်ၼမ်မႃးလိူဝ်ၵဝ်ႇလႄႈ ၽႄႈဢႃႇၼႃႇဢေႃးၸႃႇ ၼႂ်းၸုမ်းၸၢဝ်းၶိူဝ်း ယိပ်းၵွင်ႈၵၢင်ႇ မိူၼ်ၼင်ႇ သိုၵ်းTNLA , AA , MNDAA ဝႃႈၼႆ။ လိူဝ်ၼၼ်ႉ သိုၵ်းဝ လႆႈပဵၼ်ၼႂ်းၸုမ်းဢွၼ်ႁူဝ်ၵၢၼ်မိူင်းၸၢဝ်းၶိူဝ်းယိပ်းၵွင်ႈၵၢင်ႇ 7 ၸုမ်း ( FPNCC ) သေ ဢမ်ႇၵဵဝ်ႇၶွင်ႈတင်းၵၢၼ်သိုၵ်းဝႃႈၼႆ။ မိူင်းႁူမ်ႈတုမ်ၼႆႉ ထိုင်ဝႆႉၸၼ်ႉၶၵ်ႉဢဝ်ဢဵၼ်ႁႅင်းသိုၵ်း ၵႅတ်ႇၶႄၸိူဝ်ႉၶိူဝ်း ပူၵ်းပွင်သုၼ်ႇလႆႈၸၢဝ်းၶိူဝ်းၽႂ်မၼ်းပဵၼ်လၵ်းသေ လဵၼ်ႈၵေႃႉႁဵတ်းဢူၺ်းလီၵၼ်လႄႈ ၽႂ်မေႃသၢင်ႈၵေႃႈ မၼ်းလႆႈၼမ်ႉမျၢတ်ႈၼမ်ႉတွၼ်း ၼမ် လႆႈႁၼ်ဝႆႉ ၼင်ႇၼႆ။ ပၢႆၵမ် − လိူတ်ႈတႆး (လွႆၸၢင်ႉ မိူင်းၵိုင်) ၊ တႅမ်ႈ − 19/September/2024 ။ ပွင်ႈၵႂၢမ်းၼႆႉ ပဵၼ်ၶေႃႈသဵင် တၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်းလႄႈ ဢမ်ႇၸႂ်ႈ ၶေႃႈၶၢၼ်ႇပၢၵ်ႇ သိုဝ်ႇၶၢဝ်ႇတႆးလွတ်ႈလႅဝ်း

['ပွင်ႈၵႂၢမ်း']

2024-09-26T12:29:20

https://taifreedom.com/%e1%81%bc%e1%80%99%e1%80%ba%e1%82%89%e1%80%91%e1%80%b0%e1%80%99%e1%80%ba%e1%82%88%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90/

ၼမ်ႉထူမ်ႈလၢႆလၢႆပိုၼ်ႉတီႈ ၵဵင်းမႆႇ ၸိုင်ႈထႆး

မိူဝ်ႈၼႂ်းဝၼ်းထီႉ 21 – 23 September 2024 ၼၼ်ႉ ၾူၼ်တူၵ်းႁႅင်း လၢႆလၢႆဝၼ်းထပ်းၵၼ်သေ ႁဵတ်းႁႂ်ႈမႄႈၼမ်ႉပိင်းလူၼ်ႉၾင်ႇ ၶိုၼ်ႈသုင် ထိုင် 4.95 – 5.03 မဵတ်ႉ လႄႈၼမ်ႉလူၼ်ႉၶဝ်ႈၼႂ်းပွၵ်ႉၼႂ်းယွမ်ႇ ၼႂ်းဝဵင်းၸိူဝ်းၼႆႉ ဢမ်ႇဝႃႈတေပဵၼ် ၵူၼ်းထႆး ၊ ႁႅင်းၵၢၼ်ယၢၼ်မိူင်း ၊ ၵူၼ်းလေႇမိူင်း ဢၼ်ယူႇၼႂ်းပိုၼ်ႉတီႈၵဵင်းမႆႇ ၸိုင်ႈထႆးၼၼ်ႉ လႆႈႁပ်ႉၽွၼ်းတုမ်ႉယွၼ်ႈ တင်းၼမ်ၼႆယဝ်ႉ။ မၢင်ပိုၼ်ႉတီႈၼၼ်ႉသမ်ႉဝႃႈ ၼမ်ႉဢမ်ႇပႆႇထူမ်ႈထိုင်ၼႆသေတႃႉ ယူႇတီႈ ၽူႈမီးပုၼ်ႈၽွၼ်းထႆးၶဝ် လႆႈၶဝ်ႈပၼ်ၾၢင်ႉဝႃႈ ၼမ်ႉဢမ်ႇပႆႇ ယွမ်းလူင်းလႄႈ ႁႂ်ႈၾၢင်ႉသတိၵၼ်ယူႇသဝ်းသေ ႁႂ်ႈၶၢႆႉၶူဝ်းၶိုၼ်ႈဝႆႉ တီႈသုင် ၼႆယဝ်ႉ ။ ၵူႈပီႊပီႊၸွမ်းၽင်ႇမႄႈၼမ်ႉပိင်းၼၼ်ႉထူမ်ႈယူႇ ၵူၺ်းၵႃႈ ပီႊၼႆႉ ထူမ်ႈႁၢဝ်ႈႁႅင်းဝႆႉတႄႉတႄႉ ႁူမ်ႈပႃးတင်းမိူင်းတႆး ပွတ်းၸၢၼ်း၊ ပွတ်းဢွၵ်ႇၵေႃႈ လႆႈထူပ်းၽေးၼမ်ႉထူမ်ႈႁၢဝ်ႈႁႅင်းဝႆႉလႄႈ တေႃႇထိုင်ယၢမ်းလဵဝ် မၢင်ပိုၼ်ႉတီႈ ၼမ်ႉယင်းတိုၵ်ႉထူမ်ႈယူႇယဝ်ႉ။ တႆးလွတ်ႈလႅဝ်း

['လွင်ႈၽေး']

2024-09-26T14:00:42

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad-2/

ၵူၼ်းမိူင်း လႄႈ ၵူၼ်းသိုၵ်း RCSS/SSA ႁူမ်ႈၵၼ်ၸွႆႈႁဵတ်းလိူမ်ႈလႆႇ ဝၢႆးၼမ်ႉထူမ်ႈယဝ်ႉ

မိူဝ်ႈဝၼ်းထီႉ 25 September 2024 (လိူၼ်သိပ်းလွင်ႈ 8 ၶမ်ႈ ပီႊတႆး 2118 ၼီႈ) ၵေႃႉသိုၵ်းၵေႃႉႁၢၼ် RCSS/SSA ဢိၵ်ႇတင်း ၵူၼ်းမိူင်း ၽၢႆႇၶႄၾႆး ဝဵင်းမွၵ်ႇမႆႇ လႆႈႁူမ်ႈမိုဝ်း ႁူမ်ႈႁႅင်းၵၼ်သေ ၸွႆႈလၢင်ႉၵျွင်း ၵမ်ႇမထၢၼ်း ပွၵ်ႉသီႇသုင်ႇ ဝဵင်းမွၵ်ႇမႆႇ ၵႂႃႇယူႇယဝ်ႉ။ ဝၢႆးသေၼမ်ႉထူမ်ႈႁၢဝ်ႈႁႅင်းယဝ်ႉၵႂႃႇၼၼ်ႉ ယင်းတိုၵ်ႉမီးၵူမ်ႇငႂ်ႈဢုင် ၶဝ်ႈထူမ်ထူမ်ႈ ႁိူၼ်းယေး၊ ႁူင်းယႃ၊ ႁူင်းႁဵၼ်း၊ သဵၼ်ႈတႃႈသၢႆတၢင်း၊ ဝတ်ႉၵျွင်းၸိူဝ်းၼႆႉလႄႈ လူဝ်ႇလႆႈႁဵတ်းပၼ်လိူမ်ႈလႆႇမူတ်းသႂ်တင်းၼမ်ၼႆသေ ယူႇတီႈ ၵေႃႉသိုၵ်းၵေႃႉႁၢၼ် RCSS/SSA ၵေႃႈ လႆႈလူင်းၵႂႃႇၸွႆႈထႅမ်ယူႇ လၢႆလၢႆတီႈ ၼႂ်းၸႄႈဝဵင်းလၢင်းၶိူဝ်းၸိူဝ်းၼႆႉ ယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-26T10:04:31

https://taifreedom.com/rcss-ssa-%e1%80%a2%e1%80%bd%e1%81%bc%e1%80%ba%e1%81%b5%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%b8%e1%81%b8%e1%80%bd%e1%82%86%e1%82%88-%e1%80%9c%e1%81%a2%e1%80%84%e1%80%ba%e1%82%89/

RCSS/SSA ဢွၼ်ၵၼ်လူင်းၸွႆႈ လၢင်ႉၵျွင်း တီႈၼႃးၵူင်း

ၽွင်းၵေႃႉသိုၵ်းၵေႃႉႁၢၼ် RCSS/SSA ဢွၼ်ၵၼ်လူင်းၸွႆႈ လၢင်ႉၵျွင်း တီႈၼႃးၵူင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း မိူဝ်ႈဝၼ်းထီႉ 25 September 2024 (လိူၼ်သိပ်းလွင်ႈ 8 ၶမ်ႈ ပီႊတႆး 2118 ၼီႈ)။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-25T16:00:55

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-40/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈသိုၵ်း

မိူဝ်ႈဝၼ်းထီႉ 24 September 2024 (လိူၼ်သိပ်းလွင်ႈ 7 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ပီႈၼွင်ႉတႃႈၶီႈလဵၵ်း လႆႈၸွႆႈထႅမ်ငိုၼ်းတွင်း တွၼ်ႈတႃႇလွင်ႈၵိၼ်ယႅမ်ႉ တီႈၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ဢၼ်မီးဝႆႉယူႇၼႂ်းၼႃႈသိုၵ်း ထုင်ႉမိူင်းပူး မိူင်းပဵင်း တႃႇသၢင်ႉငိုၼ်း 4,000,000 ပျႃး (သီႇလၢၼ်ႉပျႃးတဵမ်တဵမ်) ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-25T14:38:44

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-39/

ၽူႈမီးၼမ်ႉၸႂ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ

မိူဝ်ႈဝၼ်းထီႉ 14 September 2024 ယူႇတီႈ ၸဝ်ႈတႃႇၼ လၢႆၵေႃႉလၢႆၸဝ်ႈ လႆႈႁူမ်ႈႁွမ်းတင်း ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ သေ ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ငိုၼ်းၶႄႇ 850 ယွၼ်ႇ (လႅၵ်ႈပဵၼ်ငိုၼ်းမၢၼ်ႈ 579,000 ပျႃး) လႄႈ ငိုၼ်းထႆး 7,000 ဝၢတ်ႇ ၼႆယူႇယဝ်ႉ။ မိူဝ်ႈၼႂ်းဝၼ်းထီႉ 19 September 2024 ၼၼ်ႉၵေႃႈ ယူႇတီႈၶွမ်ႇပၼီႇ NORTHENERGY-CORPORATION လႄႈတင်း ၶွမ်ႇပၼီႇ Thailand Quanying Trading လႆႈၸွႆႈထႅမ် တွၼ်ႈတႃႇၵူၼ်းထူပ်းၽေးၼမ်ႉထူမ်ႈ မီးၸဵမ် ၶဝ်ႈသၢၼ် ၊ ၼမ်ႉၵိၼ်၊ ၶဝ်ႈသွႆးဢေႃႇတေႃႇ၊ ၼူမ်းထူဝ်ႇလိူင်၊ ပႃဢႅပ်ႇ၊ ၶဝ်ႈမုၼ်း ၸိူဝ်းၼႆႉလႄႈ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်သေႁပ်ႉၵႂႃႇ ယူႇယဝ်ႉ။ ယွၼ်ႉၽူၼ်တူၵ်းႁၢဝ်ႈႁႅင်းၼႂ်းမိူင်းတႆး ပွတ်းၸၢၼ်း၊ ပွတ်းဢွၵ်ႇသေ လႆႈထူပ်းၽေးသၽႃႇဝ ၼမ်ႉထူမ်ႈလႄႈလိၼ်ၵူၼ်ႇ ႁၢဝ်ႈႁႅင်းယဝ်ႉ လႆႈႁပ်ႉလွင်ႈလူႉသုမ်းတင်းၼမ်၊ မၢင်တီႈ ၼမ်ႉယွမ်းလူင်းယဝ်ႉသေတႃႉ ၵူမ်ႇငႂ်ႈဢုင် ယင်းတိုၵ်ႉထူမ်ႈထူမ်ၸွမ်းသဵၼ်ႈတႃႈသၢႆတၢင်း ႁိူၼ်းယေးၸိူဝ်းၼႆႉယူႇ။ ၼင်ႇႁိုဝ် ပီႈၼွင်ႉၼႂ်းမိူင်း ၼွၵ်ႈမိူင်း ပေႃးတေၸၢင်ႈၶဝ်ႈႁူမ်ႈၸွႆႈထႅမ်ၸွမ်းလႆႈၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸင်ႇလႆႈမီးမႃး ၵေႃၵမ်ၵၢၼ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-25T13:28:15

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8-rcss-ssa-%e1%81%b8%e1%80%bd%e1%82%86%e1%82%88%e1%80%91/

ၽူႈမီးပုၼ်ႈၽွၼ်း RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ဝဵင်းလၢင်းၶိူဝ်း

မိူဝ်ႈဝၼ်းထီႉ 14 September 2024 ယူႇတီႈၽူႈမီးပုၼ်ႈၽွၼ်း RCSS/SSA လႆႈ ဢဝ်တင်းၶွင်ၵိၼ်ယႅမ်ႉ မီးၸဵမ်ၶဝ်ႈသွႆးဢေႃႇတေႃႇ၊ ၶဝ်ႈမုၼ်းမယူၺ်း၊ ၶဝ်ႈမုၼ်းဢူၼ်ႈ၊ ၼမ်ႉသႅၼ်ႈသႂ် ၸိူဝ်းၼႆႉ ၸွႆႈထႅမ်ပၼ်တီႈၵူၼ်းမိူင်းၸိူဝ်းထူပ်းၽေးၼမ်ႉထူမ်ႈတီႈ ဝဵင်းလၢင်းၶိူဝ်း ၵႂႃႇယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-24T14:00:24

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-38/

ၽူႈမီးၼမ်ႉၸႂ် ၸွႆႈထႅမ်ငိုၼ်းသိုဝ်ႉၶိူင်ႈၵမ်ႉၵႅမ် တႃႇၵေႃႉသိုၵ်းၵေႃႉႁၢၼ် RCSS/SSA

မိူဝ်ႈဝၼ်းထီႉ 23 September 2024 မီးတင်း ၸုမ်းသဵင်ထႅမ်ႁႅင်းမႂ်ႇ၊ ပီႈၼွင်ႉႁႅင်းၵၢၼ်ယၢၼ်မိူင်း ၸႄႈဝဵင်းလမ်းပုၼ်း လႄႈ ပီႈၼွင်ႉထုင်ႉမၢဝ်း ၸူဝ်ႈၶၢဝ်းမိူင်းထႆး ႁူမ်ႈၵၼ်သေ ၸွႆႈထႅမ်ငိုၼ်းတီႈၵေႃႉသိုၵ်းၵေႃႉႁၢၼ် RCSS/SSA 30,000 ဝၢတ်ႇ ယူႇယဝ်ႉ။ ႁႂ်ႈလႆႈပဵၼ်ႁႅင်းၵမ်ႉၸွႆႈ ၶဝ်ႈတၢင်းတိုဝ်း ပုၼ်ႈတႃႇၵေႃႉသိုၵ်းၵေႃႉႁၢၼ်ၶဝ်ၼႆလႄႈ ၸင်ႇလႆႈသိုဝ်ႉ ဢူႇၽႅၼ် 100 ၽိုၼ် 22,500 ဝၢတ်ႇ ဢိၵ်ႇတင်း ၶိူင်ႈၵမ်ႉၵႅမ်ၶူဝ်းၶွင်ၸႂ်ႉတိုဝ်း ႁူမ်ႈပႃး ၸၢၵ်ႈလၢတ်ႈ 1 လုၵ်ႈ 7,500 ဝၢတ်ႇ ၼႆယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၼႆၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်သေ ယိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ်ၸေႇတၼႃႇႁဝ်းၶဝ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-24T10:08:01

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%91%e1%82%85/

သိုၵ်းမၢၼ်ႈပွႆႇမၢၵ်ႇထႅင်ႈ တီႈဝဵင်းလႃႈသဵဝ်ႈ

မိူဝ်ႈၼႆႉဝၼ်းထီႉ 24 September 2024 သိုၵ်းမၢၼ်ႈဢဝ်ႁိူဝ်းမိၼ်မႃးပွႆႇမၢၵ်ႇသႂ်ႇ ၼႂ်းဝဵင်းလႃႈသဵဝ်ႈ 2 ဢွင်ႈတီႈ၊ ၼႂ်းၶၢဝ်းယၢမ်းၵၢင်ၼႂ်ၸဝ်ႉ 1:30 မူင်း ပွႆႇသႂ်ႇတီႈ ႁူင်းလႅမ်း Golden Sunflower ၼႂ်းဝဵင်းလႃႈသဵဝ်ႈ၊ ထိုင်မႃးထႅင်ႈ ၶၢဝ်းယၢမ်းၼႃႈမိူင်းၸမ်လႅင်း 4:03 မူင်းၼၼ်ႉၵေႃႈ ပွႆႇသႂ်ႇထႅင်ႈ တီႈပွၵ်ႉ (2) လၢၼ်ႉၶၢႆၶမ်း ႁိမ်းသဵၼ်ႈတၢင်းၵႃးလႄႈၵူၼ်းမိူင်းလူႉတၢႆ 1 ၵေႃႉ ၼႆယဝ်ႉ။ ယွၼ်ႉသိုၵ်းမၢၼ်ႈပွႆႇမၢၵ်ႇပွၵ်ႈၼႆႉ ႁူင်းလႅမ်း Golden Sunflower လႄႈႁိူၼ်းၵူၼ်းမိူင်း လႆႈလူႉၵွႆၸွမ်းတၢင်းၼမ်သေ ၵဵဝ်ႇၵပ်းလူၺ်ႈလွင်ႈလူႉတၢႆ မၢတ်ႇၸဵပ်း ၵူၼ်းမိူင်းလႄႈ လွင်ႈလူႉသုမ်းႁူဝ်ယွႆႈမၼ်းတႄႉ ပႆႇႁူႉတႅတ်ႈတေႃး တိုၵ်ႉၶတ်းၸႂ်ၵပ်းသိုပ်ႇတိတ်းတၢမ်း ဝႆႉယူႇ ။ ၶႅပ်းႁၢင်ႈ − ၵူၼ်းပိုၼ်ႉတီႈ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၵၢၼ်သိုၵ်း']

2024-09-23T16:01:27

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%81%bd%e1%80%b1%e1%80%b8%e1%81%bc%e1%80%99%e1%80%ba%e1%82%89%e1%80%91%e1%80%b0%e1%80%99%e1%80%ba%e1%82%88%e1%80%9e%e1%80%b1-%e1%81%b5%e1%80%b0%e1%81%bc/

ယွၼ်ႉၽေးၼမ်ႉထူမ်ႈသေ ၵူၼ်းမိူင်းလႆႈထူပ်းတၢင်းယၢပ်ႇၽိုတ်ႇ တိုၵ်ႉလူဝ်ႇတၢင်းၸွႆႈထႅမ်ၼမ်

ဝၢႆးလူမ်ႉလႅင်ႉ ယႃႇၵိ (Yagi) ၽတ်ႉၶဝ်ႈမႃးၼႂ်းမိူင်းတႆး မိူဝ်ႈႁူဝ်လိူၼ် September 2024 မႃးၼႆႉ ၵူၼ်းမိူင်းတႆး ပွတ်းၸၢၼ်း လႄႈ ပွတ်းဢွၵ်ႇ လၢႆၸႄႊဝဵင်း ထူပ်းတၢင်းယၢပ်ႇၽိုတ်ႇ လွင်ႈၵၢၼ်ၵပ်းသိုပ်ႇသဵၼ်ႈတႃႈသၢႆ တၢင်း ႁူမ်ႈပႃး ၵႃႈၶၼ်ၶူဝ်းၶွင်ၵိၼ်ယႅမ်ႉၶိုၼ်ႈႁႅင်းမႃး ဝႃႈၼႆ။ လႆႈႁူႉၸွမ်းငဝ်းလၢႆး ပွတ်းတင်းမိူင်းတူၼ်၊ မိူင်းသၢတ်ႇ၊ ပုင်ႇပႃႇၶႅမ်ၼၼ်ႉ လႅင်းၽူင်းၵေႃႈပႆႇလႆႈၶိုၼ်း တႄႉတႄႉ သဵၼ်ႈတၢင်းၵွႆ ၊ လိၼ်ၵူၼ်ႇထူမ်ႈ တဵင်တၢင်းၵေႃႈမီးၼမ် ၵၢၼ်ၵႂႃႇမႃး ၶၢတ်ႇဝႆႉသေ တႃႇတေမႄးၵုမ်း သဵၼ်ႈတၢင်းႁႂ်ႈပွင်ႇၵၼ်ၼၼ်ႉ ယွၼ်ႉ ငိုၼ်းပတ်ႉၵျႅတ်ႉလူင်ပွင်ၸိုင်ႈ ဢမ်ႇပႆႇတူၵ်းမႃးပၼ်လႄႈ ယူႇတီႈႁွင်ႈၵၢၼ်ၵဵဝ်ႇၶွင်ႈ ႁူမ်ႈၵၼ်ၵဵပ်းငိုၼ်းတီႈၽူႈမၢၵ်ႈမီးသေ လႆႈမႄး ၵႂႃႇၵမ်းဢိတ်းၵူၺ်း ၼႆယဝ်ႉ။ ယွၼ်ႉသဵၼ်ႈတၢင်းၶၢတ်ႇလႄႈ ၶၼ်ၵုၼ်ႇၵႃႉတၢင်းၶၢႆၵေႃႈသုင်မႃး မိူၼ်ၼင်ႇ ၶဝ်ႈသၢၼ်တႃႇၶၢႆပၼ်ၵၼ်ၵေႃႈ ၶၢတ်ႇ၊ ၼမ်ႉမၼ်းထၢတ်ႈသီႇ တႃႇသႂ်ႇလူတ်ႉ ဢမ်ႇမီး၊ ၼမ်ႉမၼ်းၸၢၵ်ႈတီႇၸႄႇ ၶိုၼ်ႈပဵၼ် 1 လိတ်ႉ 15,000 ပျႃး၊ တႃႇသိုၵ်းမၢၼ်ႈလႄႈ ၶႃႈႁၢပ်ႇၵၢၼ်ၶုၼ်ၶဝ်တႄႉ မွၵ်ႈလိူၼ်ၼိုင်ႈၼႆႉၶဝ်တေမီးပဵင်းပေႃးယူႇ၊ ၵူၺ်းၵႃႈ တႃႇၵူၼ်းမိူင်းၽၵ်ႉၵႃႇတႄႉ ယွၼ်ႉၶၼ်ၵုၼ်ႇၵူႈမဵဝ်း ၶိုၼ်ႈပဵၼ်သွင်တူပ်ႉ။ ၶၼ်ၵုၼ်ႇၵႃႉတၢင်းၶၢႆ ဢမ်ႇၼိမ်သဝ်း ဢမ်ႇၵုမ်းထိင်းလႆႈလႄႈ တေႃႈလဵဝ် တူၵ်းတၢင်းယၢပ်ႇၽိုတ်ႇဝႆႉ၊ ၵူၼ်းမိူင်းလႄႈ ႁွင်ႈၵၢၼ်ၵဵဝ်ႇၶွင်ႈ ၵႂႃႇတုၵ်းယွၼ်းတီႈတိူင်းသိုၵ်းသၢမ်ၸဵင်ႇၵဵင်းတုင် ၼိုင်ႈဝူင်ႈၼိုင်ႈပွၵ်ႈႁႂ်ႈၸၢင်ႈလႆႈ ပိုတ်ႇပၼ် လၢၼ်ႇလႅၼ်လိၼ် တႆး−ထႆး ( BP1) ၼႆၵေႃႈ တီႈတိူင်းသိုၵ်းဢမ်ႇပၼ်ၶႂၢင်ႉ ဝႃႈၼႆ။ ၼႂ်းဝဵင်းတႃႈၶီႈလဵၵ်း၊ ၸႄႊတွၼ်ႈတႃႈၶီႈလဵၵ်း မိူင်းတႆးပွတ်းဢွၵ်ႇ ဝၼ်းထီႉ 09-12 September 2024 ၼၼ်ႉ ယွၼ်ႉၽေးၼမ်ႉထူမ်ႈသေ လႆႈႁပ်ႉၽွၼ်းတုမ်ႉယွၼ်ႈ လင်ႁိူၼ်း 2,771 လင်၊ ႁူဝ်ၼပ်ႉၵူၼ်းထူပ်းၽေး 11,945 ၵေႃႉ၊ မီးၵူၼ်းလုတၢႆ 15 ၵေႃႉ ၊ လင်ႁိူၼ်းလုၵွႆ 77 လင် ဝႃႈၼႆ။ တီႈၼႂ်းၸႄႊဝဵင်းၵႃလိ၊ ၵုၼ်ႁဵင် ဢၼ်လႆႈထူပ်းၽေးၼမ်ႉထူမ်ႈ ႁူမ်ႈလင်ႁိူၼ်း 113 လင်၊ ႁူဝ်ၵူၼ်း 399 ၵေႃႉ၊ ၶူဝ်ၵွႆ 9 တီႈ၊ သဵၼ်ႈတၢင်းၵွႆ 7 တီႈ၊ တူင်ႈၼႃးလုသုမ်း 34 တူင်ႈ၊ သူၼ်ၶဝ်ႈၵၢပ်ႇ၊ ႁႆႈ 72 သူၼ် လႆႈႁူႉၸွမ်းမီးၼင်ႇၼႆ။ ဢၼ်လႆႈႁပ်ႉၽွၼ်းတုမ်ႉယွၼ်ႈ ယွၼ်ႉၽေးၼမ်ႉထူမ်ႈႁၢဝ်ႈႁႅင်းၼၼ်ႉပဵၼ် ၼႂ်းၸႄႊဝဵင်းလၢင်းၶိူဝ်း မိူၼ်ၼင်ႇ ၼႃးၵူင်း၊ ဝၢၼ်ႈႁၢတ်ႇ၊ မႆႉဢုၼ်လဝ်း၊ ဝၢၼ်ႈတဵင်း၊ ၼႃးလိၼ်း ၊ ႁၢင်လွႆ ၊ ၵဵင်းႁုပ်ႇ၊ လွႆသိူဝ် ႁူမ်ႈလင်ႁိူၼ်း 1,769 လင် ၊ ႁူဝ်ၵူၼ်း 8,790 ၵေႃႉ။ ၽၢႆႇဢွၵ်ႇတဵင်း မိူၼ်ၼင်ႇ ဝၢၼ်ႈၼမ်ႉဢုၼ်ႇ၊ ဝၢၼ်ႈပူးၵမ်ႇ၊ ဝၢၼ်ႈတႃႈ၊ ဝၢၼ်ႈႁူၺ်ႈႁိူဝ်း၊ ဝၢၼ်ႈၵုၼ်၊ ဝၢၼ်ႈမႂ်ႇ ႁူမ်ႈလင်ႁိူၼ်း 220 လင်၊ ႁူဝ်ၵူၼ်း 984 ၵေႃႉ။ ၼႂ်းၸႄႊဝဵင်းမွၵ်ႇမႆႇ ဢၼ်လႆႈထူပ်းၺႃးၼမ်ႉထူမ်ႈ တေမီး ပွၵ်ႉၵုၼ်ၵႅင်း၊ သေးတၢၼ်း။ မူၺ်ႇတေႃႇ၊ ႁၢင်ဝဵင်း ၊ သီႇသုင်ႇ ၊ ဝၢၼ်ႈႁူၼ်ၼွင် ၊ ၼႃးဢုင် ၊ ၽႃႁိၼ်၊ ၵုၼ်ၶၢၼ်၊ ၼႃးလေႃး၊ ၵၢၼ်ႇတူးဝၢၼ်ႈမႂ်ႇ၊ ၵုၼ်မၢၵ်ႇၶိူဝ်၊ ဝၢၼ်ႈၼႃး၊ ၼမ်ႉလွတ်ႈ ႁူမ်ႈလင်ႁိူၼ်း 691 လင်၊ ႁူမ်ႈႁူဝ်ၵူၼ်း 3,036 ၵေႃႉလႄႈ ၼႂ်းၸႄႈဝဵင်းမိူင်းၼၢႆး ဝၢၼ်ႈၵၢင်တူင်ႈ ပွၵ်ႈဢွၵ်ႇလႄႈပွၵ်ႉတူၵ်း ႁူမ်ႈလင်ႁိူၼ်း 54 လင် ၊ ႁူဝ်ၵူၼ်း 141 ၵေႃႉ ၼႆယဝ်ႉ။ ၼႂ်းဝဵင်းၼမ်ႉၸၢင် ပွၵ်ႉ 1,3,4 ၺႃးၼမ်ႉထူမ်ႈ လင်ႁိူၼ်း 484 လင်၊ ႁူဝ်ၵူၼ်း 2,497 ၵေႃႉလႄႈ ဝဵင်းၵဵင်းတွင်း ဝၢၼ်ႈၼမ်ႉတုမ်၊ ႁူဝ်ၼႃး လင်ႁိူၼ်း 87 လင်၊ ႁူဝ်ၵူၼ်း 435 ၵေႃႉ ဝႃႈၼႆ။ ယွၼ်ႉထူပ်းၺႃးၽေးၼမ်ႉထူမ်ႈႁၢဝ်ႈႁႅင်းၼႆႉသေ ၵူၼ်းမိူင်းယၢပ်ႇၽိုတ်ႇၵၢၼ်ၵပ်းသိုပ်ႇ လွင်ႈၵႂႃႇမႃးပႆ ၊ လူဝ်ႇတၢင်းၸွႆႈထႅမ် ၶွင်ၵိၼ်ယႅမ်ႉ ၊ ၶူဝ်းၶွင်ၸႂ်ႉတိုဝ်း ၸဵမ်ၸိူဝ်းၼႆႉ။ မိူဝ်ႈဝၼ်းထီႉ 20 September 2024 ၽူႈတၢင်လၢတ်ႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈၶမ်းၸၢမ်ႇ လႆႈတွပ်ႇလၢတ်ႈတီႈ ၵဵဝ်ႇၵပ်းလွင်ႈၵၢၼ်ၸွႆႈထႅမ် ၵူၼ်းထူပ်းၽေးၼမ်ႉထူမ်ႈ ၼႂ်းမိူင်းတႆးၼၼ်ႉ မိူဝ်ႈလဵဝ် လႆႈႁဵတ်း သၢင်ႈဝႆႉ 2 ၶၵ်ႉ ၶၵ်ႉတွၼ်ႈထီႉ1 ၸွႆႈၵူၼ်းဝၢၼ်ႈ ႁႂ်ႈပူၼ်ႉလွတ်ႈၽေးၼမ်ႉထူမ်ႈ လႄႈ ၶၵ်ႉထီႉ2 မႄးပူၵ်းပွင် ယင်းလၢတ်ႈပႃးထႅင်ႈ ၵွပ်ႈပိူဝ်ႈၼမ်ႉထူမ်ႈသေ မီးလွင်ႈလူႉသုမ်းတင်းၼမ်လႄႈ ယိုၼ်းမိုဝ်းၽိတ်ႈမွၵ်ႇၸဝ်ႈတႃႇၼၶဝ် မႃးၸွႆႈထႅမ်ပႃး ယူႇယဝ်ႉ။ မိူဝ်ႈဝၼ်းထီႉ 17 September 2024 ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈၶွတ်ႇၽွတ်ႈၶိုၼ်ႈမႃး ၵေႃၵမ်ၵၢၼ်ၸွႆႈထႅမ်ၵူၼ်းမိူင်း ထူပ်းၽေးၼမ်ႉထူမ်ႈ လႄႈ လႆႈတိုၵ်းသူၼ်း ၵူၼ်းမိူင်းတႆး ဢမ်ႇဝႃႈ ၼႂ်းမိူင်း ၼွၵ်ႈမိူင်း ၽူႈမီးၼမ်ႉၸႂ် ၸေႇတၼႃႇ ႁႂ်ႈၸၢင်ႈႁူမ်ႈၸွႆႈထႅမ်ၵၼ်ၵႂႃႇ ဝႃႈၼႆ။ တႆးလွတ်ႈလႅဝ်း

['ၵၢၼ်မိူင်း']

2024-09-23T13:10:15

https://taifreedom.com/43702-2/

သဵၼ်ႈတၢင်းမိူင်းပၼ်ႇလႄႈတႃႈသၢင်းလိၼ်ၵူၼ်ႇႁၢဝ်ႈႁႅင်း

သဵၼ်ႈတၢင်း ၼႂ်းၵႄႈမိူင်းပၼ်ႇလႄႈတႃႈသၢင်း လိၼ်ၵူၼ်ႇႁၢဝ်ႈႁႅင်း ဢမ်ႇၸၢင်ႈၵႂႃႇမႃးလႆႈ၊ ယူႇတီႈႁွင်ႈၵၢၼ်လူင်ၽၢႆႇပၢႆးမၢၵ်ႈမီး RCSS/SSA ၵေႃႈ လႆႈၸွႆႈမႄးၵႂႃႇ ၸဵမ်မိူဝ်ႈ ဝၼ်းထီႉ 16 September 2024 ၼၼ်ႉမႃးလႄႈ တေသိုပ်ႇမႄးၵႂႃႇထႅင်ႈ တေႃႇသဵၼ်ႈတၢင်းပေႃးတေၵႂႃႇမႃးလႆႈၶိုၼ်းၼႆ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-24T13:00:51

https://taifreedom.com/%e1%80%9e%e1%80%90%e1%80%ad-%e1%81%be%e1%81%a2%e1%80%84%e1%80%ba%e1%82%89%e1%80%90%e1%80%b0%e1%81%ba%e1%80%ba%e1%80%b8%e1%81%be%e1%81%a2%e1%80%84%e1%80%ba%e1%82%81%e1%81%a2%e1%80%84%e1%80%ba%e1%82%88/

သတိ ၾၢင်ႉတူၺ်းၾၢင်ႁၢင်ႈ တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉႁူဝ်ၸႂ် ဢၼ်ၶႃႈသၢႆၸႂ် ၸၢႆးၸိူင်း ၸိုဝ်ႈလိုဝ်းမိူင်းထႆး

ဝၢႆးသေၶၢဝ်ႇ ဢွမ် ဢၵ်ႇၶၽၼ်ႊ ၼႃးမၢတ်း (อ๋อม อรรคพันธ์ นะมาตร์ / Aom Akkapan Namart ) ၸၢႆးၸိူင်းၸိုဝ်ႈလိုဝ်းလင်မိူင်းထႆး လူႉသဵင်ႈသၢႆၸႂ် ၼႂ်းဝၼ်းထီႉ 22 September 2024 ၽွင်းဢႃႇယုမၼ်းၸၢႆးလႆႈ 39 ပီႊ ယွၼ်ႉတၢင်းပဵၼ်ၵႅၼ်ႇသႃႇ ၊ တၢင်းပဵၼ်ဢၼ် မၼ်းၸၢႆးပဵၼ်ၼႆႉ မီးၵွၼ်ႈၼိူဝ်ႉ ၸွမ်းၸိူဝ်း ၵၢမ်ႈၼိူဝ်ႉမၢၵ်ႇႁူဝ်ၸႂ် တၢင်းယၢဝ်းၵွၼ်ႈၼိူဝ်ႉၼၼ်ႉ 12 cm သေလႄႈ လႆႈၸႂ်ႉလၢႆးၶီႊမူဝ်ႊ (Chemotherapy) သေ ယူတ်းယႃမႃး 5−6 ပွၵ်ႈ ၊ ၵႅၼ်သႃႇၼႆႉၽႄႈလၢမ်းၵႂႃႇတီႈပွတ်ႇ 2 တီႈ ၊ လႆႈၽႃႇတတ်းပႅတ်ႈ ယဝ်ႉ သေတႃႉ လိုၼ်းသုတ်း မၼ်းယင်းၶႃႈသၢႆၸႂ် ၸၢႆးၸိူင်းၵေႃႉၼႆႉၵႂႃႇယူႇ တၢင်းပဵၼ်ၼၼ်ႉ ၽၢႆႇပၢႆးယူႇလီၶဝ် ႁွင်ႉဝႃႈ “ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်”ၼႆယဝ်ႉ။ ယဝ်ႉၵေႃႈ ၵူၼ်းတင်းၼမ်ဢွၼ်ၵၼ် ၶူၼ်ႉသွၵ်ႈႁႃ ၶေႃႈမုၼ်း တၢင်းပဵၼ်ဢၼ်ၼႆႉ ၵွပ်ႈဝႃႈ ဢမ်ႇသူႈငိၼ်းၸိုဝ်ႈတၢင်းပဵၼ် ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် ၼႆ ၵႃႈႁိုဝ် ။ တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်ပဵၼ်သင် ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် ပဵၼ် တၢင်းပဵၼ်ဢၼ် ၵူၼ်းပဵၼ်ဢေႇ ၼႂ်းၵူၼ်း 1 လၢၼ်ႉၵေႃႉ ၸၢင်ႈၵူတ်ႇႁၼ်ၵူၼ်းပဵၼ်တၢင်းပဵၼ်ၼႆႉ မွၵ်ႈ 0.1% ၵေႃႉၵူၺ်း။ တၢင်းပဵၼ်ၼႆႉၵမ်ႈၼမ် တေလုၵ်ႉတီႈ ၵႅၼ်ႇသႃႇတီႈၶိူင်ႈဢင်ႇၵႃႇၼႂ်းတူဝ်တၢင်ႇတီႈ မိူၼ်ၼင်ႇ ၵႅၼ်ႇသႃႇပွတ်ႇ ၊ ၵႅၼ်ႇသႃႇလမ်းသႆႈ ၊ ၵႅၼ်ႇသႃႇတဝ်ႈၼူမ်း ၽႄႈလၢမ်းၵႂႃႇၸူးတီႈမၢၵ်ႇႁူဝ်ၸႂ် သေပဵၼ်မႃး ။ ၵူၺ်းၵႃႈ ဢၼ်ဢမ်ႇလုၵ်ႉတီႈ ၵႅၼ်ႇသႃႇတၢင်ႇမဵဝ်းသေ ၽႄႈလၢမ်းမႃး တိုၼ်းပဵၼ်ၵႅၼ်ႇသႃႇမၢၵ်ႇႁူဝ်ၸႂ် ႁင်းမၼ်းၵမ်းသိုဝ်ႈ ၼၼ်ႉၵေႃႈ မီးယူႇ တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်ၼႆႉ ဢမ်ႇသူႈတုမ်ႉတွပ်ႇတေႃႇ ၵၢၼ်ယူတ်းယႃ ဢၼ်ၸႂ်ႉ လၢႆးသၢႆသႅင် (Shin) လႄႈ ၶီႊမူဝ်ႈ (Chemotherapy) ၵွပ်ႈၼၼ်တေလႆႈၽႃႇတတ်းဢဝ် ၵႅၼ်ႇသႃႇဢွၵ်ႇပႅတ်ႈ တင်းမူတ်းၼၼ်ႉၵူၺ်းယဝ်ႉ။ တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်ၼႆႉ ၵူၼ်းပဵၼ်ဢေႇသေတႃႉ ၵူၺ်းၵႃႈမီးၵူၼ်းပဵၼ်မၼ်းၵူႈမိူင်း တူဝ်ႈတင်းလုမ်ႈၾႃႉ၊ ပဵၼ်ယဝ်ႉ တၢင်းပဵၼ်သမ်ႉႁၢႆႉႁႅင်း လၢႆးယူတ်း ယႃၵေႃႈမီးဢေႇ ယူတ်းယႃယၢပ်ႇ ။ ၽၢင်ႁၢင်ႈပၼ်ၾၢင်ႉ တၢင်းပဵၼ် ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် ႁႂ်ႈၸၢင်ႈႁူႉလႆႈဝႆးၼၼ်ႉ ႁဝ်းမႃးၾၢင်ႉတူၺ်းဝႃႈ ၾၢင်ႁၢင်ႈမၼ်းၼႄပၼ်ၾၢင်ႉဝႆႉၸိူင်ႉႁိုဝ်ၽွင်ႈ ႁႅင်းဢူၼ်ႈ ႁိူဝ်ႉငၢႆႈ ႁိူဝ်ႉမွႆႈငၢႆႈ ယိုင်ႈဢွၵ်ႇဢဵၼ်ႁႅင်းယိုင်ႈႁိူဝ်ႉ ထူၺ်ႈၸႂ်ၵပ်ႉ ထူၺ်ႈၸႂ်ယၢပ်ႇ ထူၺ်ႈၸႂ်ဢမ်ႇဢိမ်ႇ ယိုင်ႈၽွင်းၼွၼ်းလႅင်ႉယိုင်ႈထူၺ်ႈၸႂ်ယၢပ်ႇ တူဝ်ၵႂ်ႈ မိူၼ်ၼင်ႇ ႁိမ်းႁွမ်းတႃ၊ ၸွမ်းၶႃ၊ ၸွမ်းတိၼ် တေၵႂ်ႈ တဵၵ်းယဝ်ႉယူပ်ႈလူင်းတင်းသွင်ၽၢႆႇ ဢႆ မီးၶီႈတိူဝ်ႇ လႄႈ ၶီႈတိူဝ်ႇပဵၼ်သီၶၢဝ် တပ်းယႂ်ႇမႃး ၊ တွင်ႉပွင်း ယွၼ်ႉမီးၼမ်ႉၼႂ်းတွင်ႉ မၢင်ၵေႃႉ မီးလူမ်းၼၢဝ်ဢိတ်းဢိတ်း၊ ဢႆၶၢဝ်းႁိုင် မၢၵ်ႇႁူဝ်ၸႂ်တဵၼ်ႈၽိတ်းပိူင်ႈ တဵၼ်ႈထိူင်း ၊ တဵၼ်ႈဝႆး ဢမ်ႇမၢၼ်ႇ ၼႃႈၵႂ်ႈ၊ ၶေႃးၵႂ်ႈ ၊ လွတ်ႇလိူတ်ႈလမ်တီႈၶေႃးတိုင်ႇပွင်း (ၵမ်ႈၼမ်ပဵၼ်ယွၼ်ႉ ၵႅၼ်ႇသႃႇတီႈ မၢၵ်ႇႁူဝ်ၸႂ်ႁွင်ႈၶႂႃၽၢႆႇၼိူဝ်) မဝ်း မိင်းတႃလပ်းသိင်ႇ တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် မီးလၢႆၶၵ်ႉလႄႈ ၶၵ်ႉႁၢႆႉႁႅင်းမီးၾၢင်ႁၢင်ႈၸိူင်ႉႁိုဝ် ၶၵ်ႉထီႉ1 − ၵွၼ်ႈၼိူဝ်ႉတိုၵ်ႉယူႇတီႈမၢၵ်ႇႁူဝ်ၸႂ်ၵူၺ်း လႄႈ ၸၢင်ႈၽႃႇတတ်း ဢဝ်ၵွၼ်ႈၼိူဝ်ႉဢွၵ်ႇပႅတ်ႈလႆႈတင်းမူတ်း။ ၶၵ်ႉထီႉ2 − ၵႅၼ်ႇသႃႇလၢမ်းဢွၵ်ႇၵႂႃႇၼွၵ်ႈမၢၵ်ႇႁူဝ်ၸႂ်ယဝ်ႉသေ သမ်ႉဝႃႈ ယင်းတိုၵ်ႉ ၽႃႇတတ်းလႆႈယူႇသေတႃႉ ဢမ်ႇၸၢင်ႈၽႃႇတတ်းဢဝ်ၵွၼ်ႈၼိူဝ်ႉတၢင်းပဵၼ် ဢွၵ်ႇပႅတ်ႈ လႆႈတင်းမူတ်းယဝ်ႉ။ ၶၵ်ႉထီႉ3 − ဢမ်ႇၽႃႇတတ်းလႆႈယဝ်ႉ။ ၶၵ်ႉထီႉ4 − တၢင်းပဵၼ်ၽူင်ႉၽႄႈလၢမ်းၼႂ်းလိူတ်ႈ ၵႂႃႇၸူးၼႂ်းဢင်ႇၵႃႇတူဝ်ၶိင်း တူဝ်ႈတင်းတူဝ်ယဝ်ႉ ဢၼ်ထူပ်းႁၼ်ၵမ်ႈၼမ် ပဵၼ်တီႈပွတ်ႇ လႄႈ ဢွၵ်းဢေႃ ။ ယွၼ်ႉသင်သေပဵၼ်မႃးတၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် ပႅၵ်ႉသမ်ႉဝႃႈ ငဝ်ႈႁၢၵ်ႈတၢင်းပဵၼ် ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်ၼႆႉ ပႆႇႁူႉဝႃႈ ပဵၼ်ယွၼ်ႉသင်သေ ပဵၼ်မႃးတႄႉတႄႉၼႆသေတႃႉ လွင်ႈတၢင်းမၢင်ၸိူဝ်း ဢၼ်ႁဵတ်းႁႂ်ႈ ပဵၼ်တၢင်းပဵၼ်ၼႆႉၼၼ်ႉပဵၼ်ယွၼ်ႉ− ၸွမ်းၸိူဝ်ႉၶိူဝ်း − သင်ၵူၼ်းၼႂ်းၸိူဝ်ႉၶိူဝ်းႁဝ်း ယၢမ်ႈပဵၼ်တၢင်းပဵၼ်ၵႅၼ်ႇသႃႇၸိုင် လုၵ်ႈလၢၼ်ၵေႃႈ မီးတိုဝ်ႉတၢင်းဢၼ်ၸၢင်ႈပဵၼ်တၢင်းပဵၼ်ၵႅၼ်ႇသႃႇလႆႈ ႁူမ်ႈပႃးတင်း ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်။ မီးလွင်ႈၽိတ်းပိူင်ႈမႃး ၸဵမ်မိူဝ်ႈတႄႇၸႃႉၵိူတ်ႇ − မိူၼ်ၼင်ႇ တၢင်းပဵၼ်ၸုမ်း Li-Fraumeni ယၢမ်ႈလႆႈႁပ်ႉရင်းသီ (Ray) တီႈၼႃႈဢူၵ်း − ႁိုင်မႃးၸၢင်ႈပဵၼ်တၢင်းပဵၼ်ၵႅၼ်ႇသႃႇ ၵၢမ်ႈၼိူဝ်ႉႁူဝ်ၸႂ်လႆႈ။ ၵူၼ်းဢၼ်ပဵၼ်တၢင်းပဵၼ် ႁႅင်းၶၢမ်ႇတူဝ်ယူပ်ႈယွမ်း ႁဵတ်းၵၢၼ်ဢမ်ႇလီ။ ယွၼ်ႉထိတိူဝ်ႉ သၢၼ်ၶေးမီး သၢၼ်ၵွင်ႉမၢင်မဵဝ်းသေ ၸၢင်ႈႁဵတ်းႁႂ်ႈပဵၼ်မႃး တၢင်းပဵၼ်ၵႅၼ်ႇသႃႇ ၵၢမ်ႈၼိူဝ်ႉမၢၵ်ႇႁူဝ်ၸႂ်လႆႈ။ ၼင်ႇဢၼ်မေႃယႃၶဝ် ယၢမ်ႈႁူပ်ႉႁၼ်ၼၼ်ႉ ၵူၼ်းပဵၼ်တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ်ၼႆႉ 80% တေ ႁိူဝ်ႉငၢႆႈ လႄႈ ထူၺ်ႈၸႂ်ယၢပ်ႇ ၼႆယဝ်ႉ။ တေႁဵတ်းႁိုဝ်လူတ်းယွမ်း တိုဝ်ႉတၢင်းဢၼ်ၸၢင်ႈပဵၼ်တၢင်းပဵၼ်ၵႅၼ်ႇသႃႇၵၢမ်ႈၼိူဝ်ႉမၢၵ်ႇႁူဝ်ၸႂ် သမ်ႉဝႃႈ ဢမ်ႇၸၢင်ႈႁႄႉၵင်ႈလႆႈတဵမ်ထူၼ်ႈသေတႃႉ ၵူၺ်းၵႃႈ လူတ်းယွမ်းတိုဝ်ႉတၢင်း တႃႇပဵၼ်မၼ်းလႆႈ ၼင်ႇလွၵ်းလၢႆး သိုပ်ႇၵႂႃႇၼႆႉ− ၵိၼ်တၢင်းၵိၼ်ဢၼ်မီးၽွၼ်းလီလႄႈ ဢွၵ်ႇဢဵၼ်ႁႅင်းပၼ်ယူႇတႃႇသေႇ ငိူင်ႉဝႄႈ ယႃႇပေထိတိူဝ်ႉသၢၼ်ၶေးမီးဢၼ်ပဵၼ်ၽေး လႆႈၵႃႈႁိုဝ် လီၵႃႈၼၼ်ႉ ၵူတ်ႇထတ်းပၢႆးယူႇလီတူဝ်ၵဝ်ႇၵူႈပီႊ ဢၼ်ၶႂ်ႈႁႂ်ႈၵူတ်ႇထတ်းလိူဝ်ပိူၼ်ႈပဵၼ် ပၢႆးယူႇလီမၢၵ်ႇႁူဝ်ၸႂ် ၾၢင်ႉသတိတူၺ်းတူဝ်ၸဝ်ႈၵဝ်ႇယူႇတႃႇသေႇဝႃႈ ၸွင်ႇမီးလွင်ႈၽိတ်းပိူင်ႈၸိူင်ႉႁိုဝ် သင်မီးလွင်ႈၽိတ်းပိူင်ႈ ဢမ်ႇၼၼ် ၾၢင်ႁၢင်ႈ တၢင်းပဵၼ်ၵဵဝ်ႇၵပ်းမၢၵ်ႇႁူဝ်ၸႂ်ၼႆၸိုင် ႁႂ်ႈၵႂႃႇႁူင်းယႃၵမ်းလဵဝ်။ သင်ၵူၼ်းၼႂ်းႁိူၼ်း ဢမ်ႇၼၼ် သၢႆပီႈၼွင်ႉ ယၢမ်ႈမီးၵူၼ်းပဵၼ် တၢင်းပဵၼ်ၵႅၼ်ႇသႃႇၸိုင် ထုၵ်ႇလီတိူင်ႇပၢင်ႇမေႃယႃ တႃႇၵူတ်ႇထတ်းႁႂ်ႈတႅတ်ႈတေႃးလိူဝ်ၵဝ်ႇ။ ၵူၼ်းၵူႈပၢၼ်သႅၼ်း မီးတိုဝ်ႉတၢင်းၸၢင်ႈပဵၼ်တၢင်းပဵၼ် ၵႅၼ်ႇသႃႇမၢၵ်ႇႁူဝ်ၸႂ်ၵၼ်ၵူႈၵေႃႉ ဢၼ်ၵႆႉၸၢင်ႈပဵၼ်ၼႃႇၼၼ်ႉ ၵမ်ႈၼမ် ပဵၼ်ၵူၼ်းၸၢႆး ဢႃႇယု ပၢၼ် မွၵ်ႈ 30−50 ပီႊ ၊ ၼၢင်းယိင်းၵေႃႈ ပဵၼ်လႆႈမိူၼ်ၵၼ် ၵူၺ်းတေဢေႇလိူဝ်ၵူၼ်းၸၢႆးဢိတ်ႉဢွၼ်ႇၼိုင်ႈ လိူဝ်သေၼၼ်ႉ ၵူၼ်းဢၼ် လုတ်ႇလႅၼ်းယႃႈ ဢမ်ႇၼၼ် ၵူၼ်းပဵၼ်တၢင်းပဵၼ် ဢဵတ်ႇသ် ၵေႃႈ ၸၢင်ႈပဵၼ်တၢင်းပဵၼ် ၼႆႉလႆႈၼမ် လိူဝ်ၵူၼ်းတၢင်ႇၸိူဝ်း ဝႃႈၼၼ်သေတႃႉ ၵူၼ်းၵူႈၵေႃႉ ပေႃးဝႃႈ လုမ်းလႃးပၢႆးယူႇလီ ၵၼ်ၶႅမ်ႉၶႅမ်ႉ ဢၼ်လမ်ႇလွင်ႈ လုမ်းလႃးပၢႆးယူႇလီ မၢၵ်ႇႁူဝ်ၸႂ်ယူႇတႃႇသေႇၼႆႉ တေလူတ်းယွမ်း တၢင်းပဵၼ်ၵဵဝ်ႇၵပ်း မၢၵ်ႇႁူဝ်ၸႂ် လၢႆလၢႆပိူင် လႆႈထိုင် 30% ဝႃႈၼႆယဝ်ႉ။ ဢၼ်လီႁူႉဝႆႉ − တၢင်းပဵၼ်ၵႅၼ်ႇသႃႇမၢၵ်ႇႁူဝ်ၸႂ်ၼႆႉၵမ်ႈၼမ် ၸိူဝ်းဢၼ်တၢင်းပဵၼ်တိုၵ်ႉတႄႇပဵၼ် ၵူၺ်းၼၼ်ႉ ဢမ်ႇသူႈၼႄၾၢင်ႁၢင်ႈသင် တေၵႆႉၵႂႃႇၼႄၾၢင်ႁၢင်ႈမိူဝ်ႈတၢင်းပဵၼ်ႁၢႆႉႁႅင်းယဝ်ႉလႄႈ ဢမ်ႇသူႈၽႃႇတတ်းၶိုတ်းယဝ်ႉ။ ၵွပ်ႈၼၼ် ၶႂ်ႈႁႂ်ႈၾၢင်ႉသတိထတ်းတူၺ်းပၢႆးယူႇလီၸဝ်ႈ ၼင်ႇလၢတ်ႈမႃးၾၢင်ႁၢင်ႈၾၢင်ႉၾၢႆႇၼိူဝ်ၼၼ်ႉယူႇတႃႇသေႇ သင်ႁၼ်မီးၾၢင်ႁၢင်ႈငၢႆးငၢႆးၵၼ်ယူႇ ၸိုင် လူဝ်ႇၵႂႃႇၵူတ်ႇထတ်းတီႈႁူင်းယႃၵမ်းလဵဝ် တေလႆႈယူတ်းယႃၶိုတ်းတၼ်း။ တႅမ်ႈ − Mao Haur Ling (JN) တႆးလွတ်ႈလႅဝ်း ဢၢင်ႈဢိင်− komchadluek, sanook, kapok, chiangmai

['ပိုၼ်ႉႁူႉပၢႆးႁၼ်']

2024-09-23T10:20:47

https://taifreedom.com/rcss-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0/

RCSS/SSA ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လၢႆလၢႆဢွင်ႈတီႈ

မိူဝ်ႈဝၼ်းထီႉ 21 September 2024 (လိူၼ်သိပ်းလွင်ႈ 4 ၶမ်ႈ ပီႊတႆး 2118 ၼီႈ) ယူႇတီႈ ၽူႈမီးပုၼ်ႈၽွၼ်း RCSS/SSA သေ လႆႈဢဝ်တင်း ၶႆႇၵႆႇ 15,000 လုၵ်ႈ ၸွႆႈထႅမ်ပၼ်တီႈ ပေႃႈမႄႈၵူၼ်းမိူင်း ၸိူဝ်းလႆႈထူပ်းၽေးၼမ်ႉထူမ်ႈ တီႈၼႂ်းထုင်ႉဝၢၼ်ႈႁၢတ်ႇၼႃးၵူင်း ၸႄႈဝဵင်းလၢင်းၶိူဝ်းၼၼ်ႉၵႂႃႇ ယူႇယဝ်ႉ။ မိူဝ်ႈဝၼ်းထီႉ 16 September 2024 ၽူႈမီးပုၼ်ႈၽွၼ်း RCSS/SSA လႆႈၵႂႃႇၸွႆႈ ၶဝ်ႈၼမ်ႉတၢင်းၵိၼ် တီႈၵူၼ်းမိူင်း ဝၢၼ်ႈပၢင်ႇၵျွင်း ဢိူင်ႇယၢင်းၵဵင် ၸႄႈဝဵင်းၵဵင်းတုင် လႄႈ မိူဝ်ႈၼႂ်းဝၼ်းထီႉ 14 September 2024 ပူၼ်ႉမႃးၼၼ်ႉၵေႃႈ လႆႈၵႂႃႇၸွႆႈ တီႈၵူၼ်းမိူင်း ဝၢၼ်ႈပၢင်ႇၼမ်ႉ ဢိူင်ႇယၢင်းၵဵင် ၸႄႈဝဵင်းၵဵင်းတုင် မိူၼ်ၵၼ် ယူႇယဝ်ႉ။ တႄႇၸဵမ်မိူဝ်ႈ ဝၼ်းထီႉ 15 September 2024 မႃး ၼၼ်ႉ ၵေႃႉသိုၵ်းၵေႃႉႁၢၼ် RCSS/SSA လႆႈဢွၼ်ၵၼ်ၸွႆႈထႅမ်ၵူၼ်းမိူင်း ႁဵတ်းလွင်ႈမူတ်းသႂ် ၽဵဝ်ႈလၢင်ႉပႅတ်ႈ ၵူမ်ႇ၊ သၢႆး၊ ယိူဝ်ႇယုၵ်းယၵ်း ၸွမ်း ၵျွင်းမုၼ်ၸဝ်ႈ၊ ႁူင်းယႃ၊ ႁူင်းႁဵၼ်း၊ သဵၼ်ႈတၢင်း၊ လင်ႁိူၼ်းၵူၼ်းမိူင်း တီႈၼႂ်းထုင်ႉဝၢၼ်ႈႁၢတ်ႇသေ ယင်းတိုၵ်ႉသိုပ်ႇၸွႆႈထႅမ်ၵႂႃႇထႅင်ႈယူႇ ႁူမ်ႈပႃး ၼႂ်းၼႃးၵူင်းလႄႈႁၢင်လွႆ ၸိူဝ်းၼႆႉ ၼႆယဝ်ႉ။ ယူႇတီႈၵူၼ်းမိူင်းတႆးႁဝ်း လႆႈထူပ်းၽေးၼမ်ႉထူမ်ႈလႄႈ ၼင်ႇႁိုဝ်ပေႃႈမႄႈပီႈၼွင်ႉ ၼႂ်းမိူင်း၊ ၼွၵ်ႈမိူင်း ပေႃးတေၸၢင်ႈၶဝ်ႈႁူမ်ႈၸွႆႈထႅမ်ၸွမ်းလႆႈၼၼ်ႉ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈၶွတ်ႇၽွတ်ႈ ၵေႃၵမ်ၵၢၼ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈမႃး ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-21T09:49:38

https://taifreedom.com/%e1%80%95%e1%80%bd%e1%80%99%e1%80%ba%e1%80%90%e1%80%b0%e1%80%9d%e1%80%ba%e1%81%b8%e1%80%bd%e1%82%86%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8/

ပွမ်တူဝ်ၸွႆႈၵူၼ်းထူပ်းၽေးၼမ်ႉထူမ်ႈ ၼႂ်းတိူၵ်ႈပဵၼ်ယႃႈမလၢႆလၢႆ

မိူဝ်ႈၼႆႉဝၼ်းထီႉ 21 September 2024 ယၢမ်းၵၢင်ၼႂ်ၸဝ်ႉ 05:00 မူင်း (ၶၢဝ်းယၢမ်းမိူင်း ထႆး) တီႈႁိမ်းဝၢၼ်ႈပႃႇသၢင်းငၢမ်း ပွၵ်ႉ 6 ဢိူင်ႇၵေႃႇၸၢင်ႉ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးၼၼ်ႉ သိုၵ်းထႆးဢၼ်ဢွၵ်ႇလဵပ်ႈယၢမ်း လႆႈထူပ်းႁၼ်ၵူၼ်းဢၼ် မီးလွင်ႈထၢင်ႇထိူမ် 2 ၵေႃႉ ၸုၵ်းယူႇတီႈႁိမ်းတိူၵ်ႈၶဝ်ႈသွႆႈမမ ဝၢႆးၼၼ်ႉ ၽၢႆႇတၢင်း သိုၵ်းထႆး တေဢၢၼ်းၶဝ်ႈၵူတ်ႇထတ်း ၵူၺ်းၶဝ်ၸိူဝ်းၼၼ်ႉ သမ်ႉလႅၼ်ႈပၢႆႈလွတ်ႈ ၶဝ်ႈၵႂႃႇတီႈၼႂ်းမိူင်းတႆးလႆႈ ၼႆယဝ်ႉ။ ၸွမ်းၼင်ႇသိုၵ်းထႆးၶဝ်ႈ လႆႈၵူတ်ႇထတ်းၼႂ်းတိူၵ်ႈၼၼ်ႉသေ ထူပ်းႁၼ်ယႃႈမဢၼ် သႂ်ႇမႃးၼႂ်းတိူၵ်ႈၶဝ်ႈသွႆႈမမတင်းမူတ်း 1,100,000 မဵတ်ႉ ဝႃႈၼႆ။ ၽၢႆႇတၢင်းသိုၵ်းထႆးၶဝ် လၢမ်းၶၢတ်ႈဝႃႈ ၵူၼ်းၵႃႉယႃႈၶဝ် တေဢဝ်ယႃႈသိူင်ႇမူၵ်းၵႂႃႇ ၸွမ်းၶဝ်ႈၼမ်ႉတၢင်းၵိၼ် မိူၼ်ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တႃႇလွၵ်ႇ ၸဝ်ႈၼႃႈတီႈသိုၵ်းထႆးၶဝ် ၼႆယူႇ။ တႆးလွတ်ႈလႅဝ်း

['ယႃႈမဝ်းၵမ်']

2024-09-20T11:37:46

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%88%e1%80%95%e1%80%bb%e1%80%ae%e1%82%87%e1%80%90%e1%80%af/

သိုၵ်းမၢၼ်ႈႁူမ်ႈပျီႇတုၸိတ်ႉ လေႃႇတိုၵ်း RCSS/SSA လႄႈ ၽၢႆႇၽူႈၶဵၼ်လူႉတၢႆ 5 ၵေႃႉ

မိူဝ်ႈဝႃးဝၼ်းထီႉ 19 September 2024 (လိူၼ်သိပ်းလွင်ႈ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်း ၵၢင်ဝၼ်း 11:00 မူင်း ထိုင် 11:35 မူင်းၼၼ်ႉ ၸုမ်းသိုၵ်းမၢၼ်ႈ ႁူမ်ႈတင်းပျီႇတုၸိတ်ႉ ဢဵၼ်ႁႅင်းမွၵ်ႈ 100 ၵေႃႉ တင်ႈၸႂ်ၽႅၼ်ၶဝ်ႈလေႃႇတိုၵ်းတပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ပၵ်းသဝ်းဝႆႉ တီႈႁိမ်းဝၢၼ်ႈယၢင်းၶမ်း ၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇ ၼႆယဝ်ႉ။ ပၢင်တိုၵ်းပဵၼ်ႁိုင်မွၵ်ႈ 30 မၼိတ်ႉပၢႆ ၽၢႆႇတၢင်းသိုၵ်းမၢၼ်ႈ လႄႈပျီႇတုၸိတ်ႇၶဝ် ထွႆဢွၵ်ႇပၢင်တိုၵ်းၵႂႃႇသေ ဝၢႆးသဵင်ၵွင်ႈၵၢင်ႇယဵၼ်ယဝ်ႉၵေႃႈ ၽၢႆႇတၢင်းတပ်ႉသိုၵ်းၸိုင်ႈတႆး RCSS/SSA ၶဝ်ၵူတ်ႇထတ်းပိုၼ်ႉတီႈပဵၼ်ပၢင်တိုၵ်းသေ ထူပ်းႁၼ်တူဝ်တၢႆသိုၵ်းမၢၼ်ႈ 1 ၵေႃႉ၊ ပျီႇတုၸိတ်ႉ 4 ၵေႃႉ လႄႈသိမ်းလႆႈၵွင်ႈၵၢင်ႇ မၢၵ်ႇမိုဝ်ႉၸိုၼ်းယၢမ်းၶဝ်ၵမ်ႈၽွင်ႈ၊ ၽၢႆႇတပ်ႉသိုၵ်းၸိုင်ႈတႆးတႄႉလွတ်ႈၽေး ဢမ်ႇမီးလွင်ႈတုမ်ႉတိူဝ်ႉမၢတ်ႇၸဵပ်းသင်။ ၼႂ်းပိုၼ်ႉတီႈၸႄႈဝဵင်းမိူင်းပဵင်းၼႆႉ ၽၢႆႇတပ်ႉသိုၵ်းၸိုင်ႈတႆး RCSS/SSA တိုၼ်းတူင်ႉၼိုင်ပၵ်းသဝ်းဝႆႉတၢင်းၼမ်လႄႈ ဢၼ်လႆႈပဵၼ်ပၢင်တိုၵ်းပွၵ်ႈၼႆႉ ပဵၼ်ၽၢႆႇသိုၵ်းမၢၼ်ႈတင်း ပျီႇတုၸိတ်ႉ ၶဝ်ႈလေႃႇတိုၵ်းဢွၼ်တၢင်း လႄႈၸင်ႇလႆႈပဵၼ်ပၢင်တိုၵ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း']

2024-09-20T14:00:17

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-%e1%80%95/

ၽူႈမီးၼမ်ႉၸႂ် ၸွႆႈထႅမ် ပႃလၶျွင်ႇ ၵေႃႉသိုၵ်းၵေႃႉႁၢၼ် RCSS/SSA

မိူဝ်ႈဝၼ်းထီႉ 10 September 2024 ၼၼ်ႉ ၽူႈမီးၼမ်ႉၸႂ် ပီႈၼွင်ႉဝဵင်းပၢင်လူင် လႆႈၸွႆႈထႅမ် ပႃလၶျွင်ႇ 63 ၸွႆႉ ႁႂ်ႈပေႃးပဵၼ်ၽၵ်းႁႅင်ႈ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ယူႇၼႂ်းၼႃႈသိုၵ်းတီႈၼိုင်ႈၼၼ်ႉ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း တၢင်တူဝ်ၵေႃႉသိုၵ်းၵေႃႉႁၢၼ် RCSS/SSA သေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-20T10:55:37

https://taifreedom.com/rcss-ssa-%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90%e1%80%ae%e1%82%88-%e1%80%9d%e1%81%a2%e1%82%86%e1%80%b8%e1%81%bc%e1%80%99%e1%80%ba/

RCSS/SSA လူင်းပိုၼ်ႉတီႈ ဝၢႆးၼမ်ႉထူမ်ႈ တီႈဝၢၼ်ႈၼမ်ႉဢုၼ်ႇ

မိူဝ်ႈဝၼ်းထီႉ 19 September 2024 ၽူႈမီးပုၼ်ႈၽွၼ်း ဢိၵ်ႇတင်း ၵေႃႉသိုၵ်းၵေႃႉႁၢၼ် RCSS/SSA လူင်းပိုၼ်ႉတီႈ ထတ်းတူၺ်းငဝ်းလၢႆးၼမ်ႉထူမ်ႈ တီႈဝၢၼ်ႈၼမ်ႉဢုၼ်ႇ ၸႄႈဝဵင်းလၢင်းၶိူဝ်းသေလႄႈ လႆႈၸွႆႈထႅမ်ပၼ်ပႃး ၶူဝ်းၶွင်ၵိၼ်ယႅမ်ႉၵမ်ႈၽွင်ႈၵႂႃႇ ယူႇယဝ်ႉ။ ဝၢၼ်ႈၼမ်ႉဢုၼ်ၼႆႉ မၢင်ႁိူၼ်းၵေႃႈၼမ်ႉတိုၵ်ႉထူမ်ႈဝႆႉယူႇလႄႈ ပႆႇၸၢင်ႈႁဵတ်းလွင်ႈမူတ်းသႂ်ၶိုၼ်း မၢင်ႁိူၼ်းၵေႃႈ တေႃႉတႄႉယူႇလႆႈထၢပ်ႈတႂ်ႈၵူၺ်းၼႆသေ၊ လွင်ႈဢၼ်လႆႈလူႉသုမ်းၸိူဝ်းၼၼ်ႉၵေႃႈ တိုၵ်ႉသိုပ်ႇထတ်းၸႅတ်ႈတူၺ်းယူႇ ဝႃႈၼႆ။ တႄႇဢဝ်ၼႂ်းႁူဝ်လိူၼ် September 2024 ၼႆႉမႃး ၾူၼ်တူၵ်းႁၢဝ်ႈႁႅင်းၼႃႇပူၼ်ႉလႄႈ လၢႆလၢႆပိုၼ်ႉတီႈ ၼႂ်းမိူင်းတႆးၵေႃႈ ၼမ်ႉလႆႈထူမ်ႈ ႁိူၼ်းယေး သူၼ်ႁႆႈၼႃး လႆႈလူႉသုမ်းတင်းၼမ်ယဝ်ႉ။ ယူႇတီႈ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၵေႃႈ လႆႈၶွတ်ႇၽွတ်ႈၶိုၼ်ႈမႃး ၵေႃၵမ်ၵၢၼ် ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ပုၼ်ႈတႃႇပီႈၼွင်ႉ ၼႂ်းမိူင်း၊ ၼွၵ်ႈမိူင်း ပေႃးတေၸၢင်ႈၶဝ်ႈႁူမ်ႈၸွႆႈထႅမ်ၸွမ်းလႆႈၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-20T09:26:35

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1/

ၶၢဝ်းတၢင်း ၵေႃႉသိုၵ်းၵေႃႉႁၢၼ် RCSS/SSA ၸွႆႈႁဵတ်းလိူမ်ႈလႆႇ ၼႂ်းထုင်ႉဝၢၼ်ႈႁၢတ်ႇ

လွင်ႈတူင်ႉၼိုင် ၵေႃႉသိုၵ်းၵေႃႉႁၢၼ် RCSS/SSA ၽွင်းၸွႆႈႁဵတ်းလိူမ်ႈလႆႇ ၽဵဝ်ႈၵူမ်ႇငႂ်ႈဢုင် ဝၢႆးၼမ်ႉထူမ်ႈယဝ်ႉ တီႈၼႂ်းထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၼႂ်းၶၢဝ်းတၢင်း 4 ဝၼ်း တႄႇဢဝ်ဝၼ်းထီႉ 16-19 September 2024 ၼၼ်ႉယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-19T13:04:51

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%84-2/

ၽူႈမီးၼမ်ႉၸႂ်ၸွႆႈထႅမ်ငိုၼ်းတွင်း တီႈၵေႃႉသိုၵ်းၵေႃႉႁၢၼ် RCSS/SSA

မိူဝ်ႈဝၼ်းထီႉ 15 September 2024 ယူႇတီႈ ၸုမ်းသၢႆႁိူဝ်ႈလႅင်းႁႅင်းၸိူဝ်ႉၸၢတ်ႈ ဢဝ်တင်းငိုၼ်းတွင်း 10,000 ဝၢတ်ႇ လႅၵ်ႈပဵၼ်ငိုၼ်းမၢၼ်ႈ တူၵ်းမႅၼ်ႈ 1,395,000 ပျႃးသေ ၸွႆႈထႅမ် ႁႂ်ႈပဵၼ်လွင်ႈၸႂ်ႉၸၢႆႇၵႃႈၽၵ်း ၵေႃႉသိုၵ်းၵေႃႉႁၢၼ်ၶဝ် ၸိူဝ်းတူင်ႉၼိုင်ယူႇၼႂ်းၼႃႈသိုၵ်းၼၼ်ႉ ၼႆယဝ်ႉ။ မိူဝ်ႈပူၼ်ႉမႃးလၢႆလၢႆဝၼ်းၼႆႉၵေႃႈ ဢၼ်ပဵၼ်သင်ႇၶႃႇၸဝ်ႈလႄႈၵူၼ်းမိူင်း လႆႈႁူမ်ႈငိုၼ်းတွင်းၵၼ်သေ ၸွႆႈထႅမ်ပၼ်ၵေႃႉသိုၵ်းၵေႃႉႁၢၼ်ၸိူဝ်းတူင်ႉၼိုင် ပွတ်းသၢႆ ၵႃလိ ၵုၼ်ႁဵင် ၼၼ်ႉမိူၼ်ၵၼ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၼႂ်းမုၵ်ႉၸုမ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်သေ ယိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ်ၶဝ်တၢင်းသဵင်ႈယူႇ ၼႆယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-19T12:45:51

https://taifreedom.com/%e1%80%90%e1%82%86%e1%80%b8%e1%80%99%e1%80%ae%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b0%e1%82%87-%e1%80%9a%e1%82%83/

တႆးမီးဝၢၼ်ႈမိူင်းယူႇ ယႃႇပၢႆႈပႅတ်ႈမိူင်း

ၸိူဝ်ႉၶိူဝ်းၵူၼ်းမိူင်းတႆးႁဝ်းမိူဝ်ႈပူၼ်ႉမႃး မီးၶုၼ်မိူင်းဢၼ်ပဵၼ်ၼိူဝ်ႉလိူတ်ႈၸိူဝ်ႉၶိူဝ်းတူဝ်ၵဝ်ႇ ဢုပ်ႉပိူင်ႇၽွင်းငမ်းလႄႈ ဝၢၼ်ႈမိူင်းၵတ်းယဵၼ်သိူဝ်းသႃႇ ဢမ်ႇမီးပႃႇ၊ ဢမ်ႇမီးၸူၼ်၊ ၵႃႉၶၢႆသင် ၵေႃႈငၢႆႈလူမ်ၸႂ် ၵႂႃႇတၢင်းၵေႃႈ ၶမ်ႈလႂ်ၼွၼ်းၼၼ်ႈ ဢမ်ႇမီးၽေး၊ ဝၢႆးသေ ၶုၼ်မိူင်းတႆးႁဝ်း ထုၵ်ႇသိုၵ်းမၢၼ်ႈတိၺွပ်းၵုမ်းၶင်ႁႅမ်တၢႆယဝ်ႉ သိုၵ်းမၢၼ်ႈၶိုၼ်ႈသိမ်းဢႃႇၼႃႇဝၢၼ်ႈမိူင်း၊ ၽူႈဢုပ်ႉပိူင်ႇ ၼိူဝ်ၸိူဝ်ႉၶိူဝ်းၵူၼ်းမိူင်းႁဝ်း ပဵၼ်ၵူၼ်းတၢင်ႇၸၢတ်ႈတၢင်ႇၶိူဝ်း ဢုပ်ႉပိူင်ႇၵူၼ်းမိူင်းႁဝ်းလႄႈ ဝၼ်းမိူဝ်ႈၼႆႉ ဝၢၼ်ႈမိူင်းသုၵ်ႉယုင်ႈ ၽူႈလၵ်ႉ၊ ၵူၼ်းၸူၼ်၊ ၵူၼ်းမိူၵ်ႈလိူင်း၊ ၽေးၵူၼ်းဝၢၼ်ႈၵူၼ်းမိူင်းႁဝ်းၵေႃႈ ၼမ်မႃးတိၵ်းတိၵ်း ဢမ်ႇယူႇယဵၼ်လႆႈ၊ ၵွပ်ႈပိူဝ်ႈၶုၼ်မိူင်း ဢမ်ႇၸိုဝ်ႈၼိူဝ်ႉလိူတ်ႈၵူၼ်းမိူင်းတႆးလႄႈ ၽႂ်တေႁၵ်ႉၵူၼ်းတႆးႁဝ်း ယဝ်ႉလႃႇ? ယူႇလၢႆလၢႆယွၼ်းသူးမုင်ႈမွင်း ႁႂ်ႈမိူင်းၵတ်းယဵၼ်ၶိုၼ်းၼၼ်ႉ မိူၼ်တင်း ၼူၵ်ႉၶုမ်ႈမွင်းႁၢင် ပၢင်တၢႆးမွင်းၼွၵ်ႇ ၵူၺ်းယဝ်ႉ တၢင်းမုင်ႈမွင်းဢၼ်ၶႂ်ႈၵတ်းယဵၼ်ၼၼ်ႉ ဢမ်ႇပဵၼ်မႃးလႆႈ။ ၵူၼ်းၸိူဝ်ႉၶိူဝ်းမိူင်းတႆးႁဝ်းႁူႉယူႇဝႃႈ သိုၵ်းမၢၼ်ႈၼၼ်ႉ ဢမ်ႇၸႂ်ႈၼိူဝ်ႉလိူတ်ႈၸိူဝ်ႉၶိူဝ်းႁဝ်း၊ မႃးႁိမ်ယူႇႁိူၼ်းယေးႁဝ်းယူႇၼၼ်ႉ ပေႃးႁဝ်းဢမ်ႇဢဝ်လၢႆးတေႃႇသူႈ တိုၵ်းၽၼ်းလမ်းယိုဝ်းၶိုၼ်း ႁဝ်းဢမ်ႇၵႅတ်ႇၶႄႁႄႉၵင်ႈၶိုၼ်းၵေႃႈ ႁဝ်းလူဝ်ႇဢွၵ်ႇႁိူၼ်းႁဝ်းသေ လူဝ်ႇပဵၼ်ၵူၼ်းဢမ်ႇမီးတီႈယူႇတီႈၵိၼ် လႄႈတီႈၽုၵ်ႇသွမ်ႈ၊ ယဵၼ်းပဵၼ်ၵူၼ်းၵၢင်လၢႆၵႂႃႇသေယဝ်ႉ၊ သင်ဝႃႈႁဝ်းၶႃႈ ႁတ်းႁၢၼ် ႁၵ်ႉသႃႁိူၼ်းႁဝ်းၼႆၸိုင် ႁဝ်းတေလႆႈၽွမ်ႉၵၼ်ႁႃၵူႈလွၵ်းလၢႆးသေ ၵႅတ်ႇၶႄႁႄႉၵင်ႈ ယႃႇႁႂ်ႈႁိူၼ်းႁဝ်း ပဵၼ်ႁိူၼ်းပိူၼ်ႈ ၼၼ်ႉယဝ်ႉ၊ သူၼ်ႁႆႈၼႃးႁဝ်း ယႃႇႁႂ်ႈပဵၼ်ၶွင်ပိူၼ်ႈ ႁူႉတေလႆႈတိုၵ်းတေႃးၵႅတ်ႇၶႄ ၸင်ႇတေလႆႈယဝ်ႉ။ ဝၼ်းမိူဝ်ႈၼႆႉ တႃႇႁဝ်းတေလႆႈၶိုၼ်းမိူင်းတႆးႁဝ်းၼၼ်ႉ ဢဝ်လၢႆးၵတ်းယဵၼ်သေ တိုၵ်းမႃးၵေႃႈမီးမႃးၼမ်ယဝ်ႉ ၵူၺ်းၵႃႈ တၢင်းမုင်ႈမွင်း ဢၼ်ၵူၼ်းၼႂ်းမိူင်းတႆးႁဝ်းၶႂ်ႈလႆႈၼၼ်ႉ ဢမ်ႇပဵၼ်မႃးၼင်ႇၵၢင်ၸႂ် ၽူႈၶဵၼ်ဢမ်ႇတွၼ်ႉဢူၼ်ႈဢွၼ်ႇ ယွမ်းတေႃႇၸိူဝ်ႉၶိူဝ်းႁဝ်း ၸိူဝ်ႉၶိူဝ်းႁဝ်းၵူၺ်း ပဵၼ်ၽၢႆႇဢူၼ်ႈဢွၼ်ႇယွမ်းတေႃႇၽူႈၶဵၼ် တီႈၼႆႈၵူၼ်းၸိူဝ်ႉၶိူဝ်းတႆးႁဝ်းမီးတႃႁၼ်တူဝ်ထူပ်းမႃးၼမ်ၼႃႇယဝ်ႉ ၸႂ်ႁၵ်ႉၶိူဝ်းဢၼ်ဝႃႈၼၼ်ႉ လူဝ်ႇတူၺ်းဢဝ် လၢႆးႁဵတ်းတီႈၽူႈၶဵၼ်ႁဵတ်းတေႃႇၵူၼ်းမိူင်းႁဝ်း ပေႃးၽူႈၶဵၼ်ၶႅင်တေႃႇႁဝ်းၵေႃႈ ႁဝ်းၵေႃႈလူဝ်ႇၶႅင်ၶိုၼ်းတေႃႇၽူႈၶဵၼ်၊ ပေႃးၽူႈၶဵၼ်ႁဵတ်းသိုၵ်း တေႃႇႁဝ်းၵေႃႈ ႁဝ်းလူဝ်ႇမီးၸႂ် ႁတ်းႁတ်းႁၢၼ်ႁၢၼ်သေလႄႈ ၶဝ်ႈပွႆးတိုၵ်ႉတေႃႇၽူႈၶဵၼ်၊ ပေႃးၽူႈၶဵၼ်လွၵ်ႇႁဝ်း ႁဝ်းသမ်ႉၵူဝ်သေ ဢဝ်တူဝ်လွတ်ႈႁင်းၽႂ်ႁင်းမၼ်းယူႇၼႆၸိုင် တင်းၵတ်းယဵၼ်လႄႈ လွင်ႈမၢၵ်ႈမီးတႃႇပုၼ်ႈၸိူဝ်ႉၶိူဝ်းလႄႈတူဝ်ၵဝ်ႇ ဢၼ်ဝႃႈၼၼ်ႉ ဢမ်ႇၸၢင်ႈထိုင်ၼႂ်းတူဝ်ၸိူဝ်ႉၶိူဝ်းႁဝ်းလႆႈသေပွၵ်ႈယဝ်ႉ။ လွင်ႈၸႂ်ႁၵ်ႉၶိူဝ်းလႄႈႁၵ်ႉၽႅၼ်ႇလိၼ်ဝၢၼ်ႈမိူင်း ဢၼ်ဝႃႈၼႆႉ ႁဝ်းလီယိူင်ႈမိူၼ်ၸၢဝ်းၶိူဝ်းၵျူး (Jewish) ၶဝ်၊ ၵၢၼ်မိူင်းၵျူး (Jewish) ၶဝ်မီးဝႆႉ ပေႃႇလသီႇ (2) ဢၼ်။ ၸိူဝ်ႉၶိူဝ်းၵျူး (jewish) ၼႆႉ ၵႂႃႇမီးၸွၵ်ႉလႂ် ၸဵင်ႇလႂ် မိူင်းလႂ်ၵေႃႈ ႁႂ်ႈၶဝ်ႈမႃး ၵွင်ယူႇသႂ်ႇ ၼိူဝ်ၽႅၼ်ႇလိၼ်ပႃႇလႅတ်ႉတၢႆးသေ မႃးၽွမ်ႉႁူမ်ႈၵၼ် ၵႅတ်ႇၶႄလိၼ်တီႈၽုၵ်ႇသွမ်ႈ ပုၼ်ႈတႃႇတေယူႇၵႂႃႇၶၢဝ်းတၢင်းမိူဝ်းၼႃႈ။ ၸၢဝ်းၶိူဝ်းၵျူး (jewish) ၶဝ် ဢၼ်မီးယူႇ တၢင်ႇဝၢၼ်ႈတၢင်ႇမိူင်းၼၼ်ႉ ႁႂ်ႈၽွမ်ႉၵၼ်ႁႃ ငိုၼ်းၵွင်ၵၢင်ၸွႆႈထႅမ်ၵူၼ်း ၸိူဝ်းယူႇၼႃႈသိုၵ်း ဢၼ်တိုၵ်းတင်းဢႃႇရၢပ်ႉၶဝ်ၼၼ်ႉယူႇ။ ပေႃႇလသီႇသိုၵ်းၶဝ်မီးဝႆႉ (2) ဢၼ် ၽိူဝ်ႇႁဝ်းတေဢမ်ႇမီးၽႅၼ်ႇလိၼ်ယူႇ ၽိူဝ်ႇတႃႉႁဝ်း ၶဝ်ႈပွႆးတိုၵ်းတၢႆပႅတ်ႈတင်းၶိူဝ်း ယင်းတေလီ။ ၽူႈဢွၼ်ႁူဝ်သိုၵ်းလႄႈတင်းၵူၼ်းသိုၵ်း မီးၸႂ်ႁၵ်ႉၵၼ် မိူၼ်ပီႈလႄႈၼွင်ႉ မိူၼ်တႆးၵေႃႉ၊ ပေႃးပဵၼ်ပၢင်တိုၵ်းမႃး ၽူႈဢွၼ်ႁူဝ် ဢမ်ႇလူဝ်ႇယူႇတၢင်းလင် ဢီးလုၵ်ႈၼွင်ႉၶိုၼ်ႈတၢင်းၼႃႈ၊ ၽူႈဢွၼ်ႁူဝ်ၼႆႉ လူဝ်ႇႁွင်ႉလၢတ်ႈဝႃႈ ၶိုၼ်ႈမႃးၸွမ်းၵဝ်လႄႈ ၼႆၼၼ်ႉယဝ်ႉ။ ၸိူဝ်ႉၶိူဝ်းတႆးႁဝ်းဝၼ်းမိူဝ်ႈၼႆႉ ဢမ်ႇမိူၼ်ၸၢဝ်းၶိူဝ်းၵျူးၶဝ် ႁဝ်းမီးၽႅၼ်ႇလိၼ်ဝႆႉယူႇ၊ ၵူၼ်းမိူင်းႁဝ်းသမ်ႉပၢႆႈပႅတ်ႈၽႅၼ်ႇလိၼ်၊ ၵျူးၶဝ်ၼႆႉ ဢမ်ႇမီးၽႅၼ်ႇလိၼ် ၶဝ်ယင်းႁႃၽွမ်ႉၵၼ် ႁႂ်ႈမီးၽႅၼ်ႇလိၼ်၊ တႆးႁဝ်းသမ်ႉ မီးၽႅၼ်ႇလိၼ် သမ်ႉပၢႆႈပႅတ်ႈ ၽႅၼ်ႇလိၼ်၊ သမ်ႉယုမ်ႇၶိူဝ်းပိူၼ်ႈၼမ်သေ ၶိူဝ်းတူဝ်ၵဝ်ႇ၊ မီးၼမ်ႉၸႂ်ပိုင်ႈဢိင်ပိူၼ်ႈ ၼမ်သေပိုင်ႈဢိင်တူဝ်ၵဝ်ႇ၊ ပေႃးပိူၼ်ႈမႃးပၼ်ၽေး ဢမ်ႇမေႃၽွမ်ႉၵၼ်ၵႅတ်ႇၶႄ မေႃၸူဝ်းၵၼ်ပၢႆႈသေ သႄႉၼႄးၵၼ်ၶိုၼ်းၵူၺ်း၊ ၸိူဝ်ႉၶိူဝ်းတႆးႁဝ်း ၵိုင်ႇလီမူၼ်ႉမႄး တူဝ်ၽႂ်မၼ်း ႁႂ်ႈမီးၸႂ်ႁၵ်ႉၶိူဝ်းၶိုၼ်းမႂ်ႇတႄႉတႄႉ။ ၽူႈဢွၼ်ႁူဝ်လီ တႃႇၸိူဝ်ႉၶိူဝ်း ဢၼ်ဝႃႈၼၼ်ႉ ဝၼ်းမိူဝ်ႈၼႆႉ မီးယူႇၼိူဝ်ႁူဝ်ၸဝ်ႈၵဝ်ႇလႄႈ ၼႂ်းၸိူဝ်ႉၶိူဝ်းၸဝ်ႈၵဝ်ႇၵူၺ်း၊ ၸဝ်ႈၵဝ်ႇၵေႃႈ မီးသုၼ်ႇတႃႇတေဢွၼ်ႁူဝ် ၼမ်းၼႃႈပိူၼ်ႈလႆႈယူႇ၊ ပေႃးဢမ်ႇဢွၼ်ႁူဝ်လႆႈၵေႃႈ ၸဝ်ႈၵဝ်ႇမီးသုၼ်ႇတႃႇပဵၼ် လုၵ်ႈၼွင်ႉလီလႆႈယူႇ။ ပၢႆၵမ် – လႅဝ်းၽၼ်းမိူင်း ဢဝ်မႃး ၼႂ်းပပ်ႉတႆးလွတ်ႈလႅဝ်း မၢႆ (1) လိူၼ်သီႇ ပီႊတႆး 2103 (လိူၼ်မၢတ်ႉၶျ် ပီႊ 2009)

['ပွင်ႈၵႂၢမ်း']

2024-09-19T11:29:18

https://taifreedom.com/%e1%81%b8%e1%81%a2%e1%81%b5%e1%80%ba%e1%82%88%e1%80%9c%e1%81%a2%e1%80%90%e1%80%ba%e1%82%88-%e1%81%b8%e1%80%af%e1%80%99%e1%80%ba%e1%80%b8-hezbollah-%e1%80%90%e1%82%85%e1%81%b5%e1%80%ba%e1%82%87/

ၸၢၵ်ႈလၢတ်ႈ ၸုမ်း Hezbollah တႅၵ်ႇ မီးၵူၼ်းလူႉတၢႆမၢတ်ႇ ၸဵပ်းၼမ်

မိူဝ်ႈၼႂ်းဝၼ်းထီႉ 18 September 2024 (လိူၼ်သိပ်းလွင်ႈ 1 ၶမ်ႈ ပီႊတႆး 2118 ၼီႈ) တီႈၼႂ်းပၢင်မႃႇသႃႇ လုၵ်ႈၸုမ်း Hezbollah ၼႂ်းဝဵင်းလူင်ပေႇရုတ်ႉ မိူင်းလေႇပႃႇၼွၼ်ႇၼၼ်ႉ ဢၼ်ပဵၼ်ၸၢၵ်ႈလၢတ်ႈ Walkie Talkies ၶွင်ၸုမ်း Hezbollah လႆႈတႅၵ်ႇသေ ႁဵတ်းႁႂ်ႈမီးၵူၼ်းလူႉသဵင်ႈတၢႆ 20 ၵေႃႉ၊ မၢတ်ႇၸဵပ်းဢမ်ႇယွမ်း 450 ၵေႃႉ ၼႆယဝ်ႉ။ လွင်ႈဢၼ်ၼႆႉၵေႃႈ လႆႈမီးမႃးဝၢႆးသေ မိူဝ်ႈၼႂ်းဝၼ်းထီႉ 17 September 2024 ၶိူင်ႈသူင်ႇၶေႃႈၵႂၢမ်း Pager ၶွင် ၸုမ်းလုၵ်ႉၽိုၼ်ႉ Hezbollah လၢႆပၢၵ်ႇၶိူင်ႈ လႆႈတႅၵ်ႇ ထပ်းၵၼ် ၸွတ်ႇတူဝ်ႈၼႂ်းမိူင်းလေႇပႃႇၼွၼ်ႇသေ ႁဵတ်းႁႂ်ႈမီးၵူၼ်းလူႉသဵင်ႈတၢႆ 12 ၵေႃႉ ၼႂ်းၼႆႉပဵၼ်လုၵ်ႈဢွၼ်ႇ 2 ၵေႃႉ၊ မၢတ်ႇၸဵပ်းမွၵ်ႈ 2,800 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၸုမ်း Hezbollah ၵၢဝ်ႇၼႄး ပဵၼ်ႁွႆးမိုဝ်း ဢိတ်ႇသရေးၼႆသေတႃႉ ၽၢႆႇတၢင်းဢိတ်ႇသရေးၵေႃႈ ဢမ်ႇပႆႇလႆႈဢွၵ်ႇမႃးလၢတ်ႈ ပၼ်တၢင်းႁၼ်ထိုင်သင် ၵဵဝ်ႇလူၺ်ႈလွင်ႈၼႆႉ ၼႆယူႇ။ သိုဝ်ႇၶၢဝ်ႇ New York Times လႆႈလၢႆးငၢၼ်း မိူဝ်ႈဝၼ်းထီႉ 17 September 2024 လူၺ်ႈ ဢၢင်ႈဢိင်ဢၼ်ၽူႈမီးပုၼ်ႈၽွၼ်းဢမေႇရိၵၢၼ်ႇ လၢႆလၢႆၵေႃႉလၢတ်ႈဝႃႈ ဢိတ်ႇသ ရေး လႆႈလၵ်ႉၽင်မၢၵ်ႇတႅၵ်ႇဝႆႉၼႂ်းၶိူင်ႈသူင်ႇၶေႃႈၵႂၢမ်း Pager လၢႆႁဵင်ၶိူင်ႈ ဢၼ်သူင်ႇ ၶဝ်ႈၵႂႃႇတီႈ ၼႂ်းမိူင်းလေႇပႃႇၼွၼ်ႇ ၽၢၼ်ႇတၢင်းၶွမ်ႇပၼီႇ Gold Apollo ၶွင် ထႆႇဝၼ်ႇ ၼႆယဝ်ႉ။ ၸိူင်ႉႁိုဝ်ၵေႃႈလီ မိူဝ်ႈၼႂ်းဝၼ်းထီႉ 18 September 2024 ၼၼ်ႉ ယူႇတီႈၽူႈၵေႃႇတင်ႈ ၶွမ်ႇပၼီႇ Gold Apollo လႆႈဢွၵ်ႇမႃးလၢတ်ႈဝႃႈ ၶွမ်ႇပၼီႇမၼ်းဢမ်ႇၸႂ်ႈ ၽူႈၶူင်သၢင်ႈ ႁဵတ်းဢွၵ်ႇ Pager ၸိူဝ်းၼႆႉ လႄႈ ၵူၼ်းႁဵတ်းဢွၵ်ႇမၼ်းပဵၼ် BAC ဢၼ်တင်ႈဝႆႉယူႇ ၼႂ်းဝဵင်းလူင် Budapest မိူင်းႁင်ႇၵေႇရီႇၼၼ်ႉ ဝႃႈၼႆ။ ဝၢႆးသေၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈၼႂ်းဝၼ်းထီႉ 7 October 2023 ၼၼ်ႉယဝ်ႉ ႁဵတ်းႁႂ်ႈဢိတ်ႇသရေး ၶဝ်ႈပိုတ်းယိုဝ်းတုမ်ႉတွပ်ႇ ၼႂ်းပိုၼ်ႉ တီႈၵႃႇၸႃႇသေ ၶႃႈႁႅမ်ၵူၼ်းမိူင်းပႃႇလႅတ်ႉသတၢႆး ဢိၵ်ႇတင်း ၸုမ်းသိုၵ်းႁႃးမၢတ်ႉသ် ၵႂႃႇယဝ်ႉဢမ်ႇယွမ်း 41,000 ၵေႃႉ လႄႈ တႄႇဢဝ်ၼၼ်ႉမႃး ၸုမ်းသိုၵ်း Hezbollah တင်း ဢိတ်ႇသရေးၵေႃႈ လႆႈမီးလွင်ႈပိုတ်းယိုဝ်းၵၼ်ၵူႈဝၼ်း ၼႆယဝ်ႉ။ တႆးလွတ်ႈလႅဝ်း

['ၼွၵ်ႈမိူင်း']

2024-09-18T10:14:56

https://taifreedom.com/%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0/

ႁူမ်ႈၸွႆႈ ၵူၼ်းမိူင်းထူပ်းၽေးၼမ်ႉထူမ်ႈ ၼႂ်းၸိုင်ႈတႆး

ၼင်ႇႁိုဝ်ပေႃးတေပဵၼ် လွင်ႈၵၢၼ်ပူၵ်းပူင် ၸွႆႈထႅမ်ၶိုၼ်းၵူၼ်းမိူင်းၸိူဝ်းဢၼ် လႆႈထုၵ်ႇၽေးသၽႃႇဝ ၼမ်ႉၼွင်းလူၵ်ႈထူမ်ႈၼၼ်ႉ ဝၼ်းထီႉ 17 September 2024 (လိူၼ်သိပ်းမူၼ်း ပီႊတႆး 2118 ၼီႈ) ၶွင်ႇသီႇဢဝ်ၶိုၼ်းၸိုင်ႈတႆး လႆႈမီးလိၵ်ႈ ၶေႃႈပိုၼ်ၽၢဝ်ႇ ၶွတ်ႇၽွတ်ႈ ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ (RCSS) ၼႆသေ ဢၢပ်ႈပုၼ်ႈၽွၼ်း ၸဝ်ႈႁၢၼ်ၸၢႆးယူၺ်း ၽူႈၸတ်းၵၢၼ် ႁွင်ႈၵၢၼ်လူင် ပၢႆးမၢၵ်ႈမီး ဢွၼ်ႁူဝ် ၊ ၽူႈမီးပုၼ်ႈၽွၼ်း ႁွင်ႈၵၢၼ်လူင် လႄႈ ၸဝ်ႈၼႃႈတီႈ ၽၢႆႇဢုပ်ႇပိူင်ႇ၊ ၽူႈၶဝ်ႈၵေႃၵမ်ၵၢၼ် ၸိူဝ်းၵဵဝ်ႇၶွင်ႈသေ ႁႂ်ႈၸွႆႈထႅမ် လွင်ႈယၢပ်ႇၽိုတ်ႇၵူၼ်းမိူင်း လႆႈထူပ်းၽေးၼမ်ႉထူမ်ႈ ၼႂ်းၸိုင်ႈတႆး လၢႆပိုၼ်ႉတီႈၵႂႃႇ ဝႃႈၼႆ။ ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ (RCSS) ၼႆႉ မီးပုၼ်ႈၽွၼ်း မီးၼႃႈၵၢၼ် တႃႇႁၢင်ႈႁႅၼ်း ငိုၼ်းၵွင်ၵၢင်ၸွႆႈထႅမ်လႄႈ တႃႇၵပ်းသၢၼ်တင်းၸဝ်ႈတႃႇၼႃႉ ၼွၵ်ႈမိူင်း ၼႂ်းမိူင်း၊ ၸုမ်းၸဝ်ႈတႃႇၼႃႉ (NGO-INGO) ၼွၵ်ႈမိူင်း ၼႂ်းမိူင်းသေ ႁႃငိုၼ်းၵွင်ၵၢင်၊ ႁႃၶဝ်ႈသၢၼ် ၶိူင်ႈၵိၼ်ယႅမ်ႉ၊ ႁႃၶိူင်ႈၸႂ်ႉၶူဝ်းသွႆသေ တေလႆႈၸွႆႈထႅမ်ၸႅၵ်ႇပၼ် ၵူၼ်းမိူင်းထူပ်းၽေးၼမ်ႉထူမ်ႈ ၸိူဝ်းၼၼ်ႉလႄႈ တိုၵ်းသူၼ်းပႃး တီႈၽူႈမီးၼမ်ႉၸႂ်ၸေႇတၼႃႇလီၶဝ်တင်းသဵင်ႈ ႁႂ်ႈၸွႆႈထႅမ်ယိုၼ်ႈပၼ် ၼင်ႇပွင်ပဵၼ်လႆႈသေၵမ်း ၼႆယဝ်ႉ။ ပုၼ်ႈတႃႇ ပီႈၼွင်ႉ ၼႂ်းမိူင်း ၼွၵ်ႈမိူင်း ၽူႈမီးၼမ်ႉၸႂ်ၸေႇတၼႃႇလီႁဝ်းၶဝ် ႁႂ်ႈပေႃးၸၢင်ႈၶဝ်ႈႁူမ်ႈၸွႆႈၸွမ်း ၵူၼ်းမိူင်းထူပ်းၽေးၼမ်ႉထူမ်ႈၼၼ်ႉ ယူႇတီႈ ႁွင်ႈၵၢၼ်လူင် ပၢႆးမၢၵ်ႈမီး လႆႈပိုတ်ႇၶိုၼ်ႈမႃး မၢႆပၢၼ်ႇ (မၢႆယေးငိုၼ်း)လႄႈ တီႈၵပ်းသိုပ်ႇ ၸွမ်းၼင်ႇၽၢႆႇတႂ်ႈၼႆႉ ယူႇယဝ်ႉ။ ၸိုဝ်ႈပၢၼ်ႇ − Bangkok Bank ၸိုဝ်ႈပၼ်းၶျီး − Mr-MAIWAN SANGMUNG မၢႆပၼ်းၶျီး − 980-996651-9 ၵပ်းသိုပ်ႇလႆႈတီႈ − ၸၢႆးဢေး − (+66) 082 033 2437 ၼၢင်းၸၢမ်ၽွင်း − (+95) 098 996 988 79

['လွင်ႈတူင်ႉၼိုင်မုၵ်ႉၸုမ်း']

2024-09-18T13:31:25

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba-%e1%80%90%e1%80%b1%e1%81%bd%e1%80%90%e1%80%ba%e1%82%89%e1%81%b6-2/

လူမ်းလႅင်ႉလူင် တေၽတ်ႉၶဝ်ႈမႃးထႅင်ႈ ၼႂ်းၶၢဝ်းတၢင်းလၢႆဝၼ်း ဢၼ်တေထိုင်မႃး

မိူဝ်ႈဝၼ်းထီႉ 17 September 2024 ( လိူၼ်သိပ်းမူၼ်း ပီႊတႆး 2118 ၼီႈ ) ၼၼ်ႉ ၽူႈၶူၼ်ႉၶႂႃႉၶဝ်ထူပ်းႁၼ်ဝႃႈ လူမ်းလႅင်ႉ Depression ႁိမ်းပၢင်ႇလၢႆႇၶႄႇပွတ်းၸၢၼ်းၼၼ်ႉ မီးတၢင်းဝႆးႁႅင်းသုတ်း 56 ၵီႇလူဝ်ႇမီႇတိူဝ်ႇတေႃႇၸူဝ်ႈမူင်း လႄႈ လူမ်းလႅင်ႉၼႆႉ တေၶၢႆႉၵႂႃႇတၢင်းပွတ်းဝၼ်းတူၵ်း လူၺ်ႈႁႅင်းဝႆးမွၵ်ႈ 3 ၵီႇလူဝ်ႇမီႇတိူဝ်ႇတေႃႇၸူဝ်ႈမူင်းသေ တေၸၢင်ႈႁႅင်းၶိုၼ်ႈပဵၼ်လူမ်းလႅင်ႉလူင်မႃးလႆႈ ဝႃႈၼႆ။ လၢမ်းၶၢတ်ႈဝႃႈ ၼႂ်းဝၼ်းထီႉ 17−19 September ၼႆႉ တေယူႇဝႆႉၼႂ်းပၢင်ႇလၢႆႇၶႄႇပွတ်းၸၢၼ်းသေ ဝၢႆးသေၼၼ်ႉ ဝၼ်းထီႉ 20−21 September 2024 ၼႆႉ တေၶၢႆႉၵႂႃႇတၢင်းမိူင်းဝႅတ်ႉၼၢမ်းသေ တေလူတ်းႁႅင်းလူမ်းၵႂႃႇၸွမ်းၶၵ်ႉ ယူႇယဝ်ႉ။ သမ်ႉဝႃႈႁႅင်းလူမ်းလႅင်ႉ Depression ဢမ်ႇႁႅင်းတၢၼ်ႇ လူမ်းလႅင်ႉလူင် YAGI ဢၼ်ၶဝ်ႈမႃး ၼႂ်းဝူင်ႈပူၼ်ႉၼၼ်ႉသေတႃႉ ၼႂ်းမိူင်းတႆးၵေႃႈ ၾူၼ်တေၸၢင်ႈတူၵ်းႁႅင်းယူႇလႄႈ ၵွပ်ႈၼၼ် လူဝ်ႇလႆႈၾၢင်ႉသတိၵၼ်ၵႂႃႇ ယူႇယဝ်ႉ။ တႆးလွတ်ႈလႅဝ်း

['ၾိင်ႈၾႃႉရႃႇသီႇ']

2024-09-17T14:00:47

https://taifreedom.com/rcss-ssa-%e1%80%9c%e1%82%86%e1%82%88%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba/

RCSS/SSA လႆႈၸွႆႈထႅမ်ၵူၼ်းမိူင်း ၸိူဝ်းထူပ်းၽေးၼမ်ႉထူမ်ႈ တီႈၼႂ်းဝဵင်းၵႃႇလိ

မိူဝ်ႈဝၼ်းထီႉ 12 September 2024 ၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် တၢင်တူဝ်မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး RCSS/SSA သေ လႆႈၸွႆႈထႅမ်ၵူၼ်းမိူင်း ၸိူဝ်းထူပ်းၽေးၼမ်ႉထူမ်ႈ တီႈၼႂ်းဝဵင်းၵႃႇလိ ပွၵ်ႉၼွင်ငိုၼ်း လင်ႁိူၼ်း 11 လင် ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-17T11:54:25

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-8/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈမဝ်းၵမ်

မိူဝ်ႈၼႆႉဝၼ်းထီႉ 17 September 2024 (ဝၼ်းလိူၼ်သိပ်းမူၼ်း ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းႁိမ်းလႅၼ်လိၼ် တႆး−ထႆး ၼၼ်ႉ လႆႈမီးလွင်ႈ ပိုတ်းယိုဝ်းၸွမ်းၵူၼ်းၵႃႉယႃႈမဝ်းၵမ် တီႈႁိမ်းဝၢၼ်ႈမႄႈၶမ်းၼွႆႉ ပွၵ်ႉ 18 ဢိူင်ႇထိူဝ်ႉ ထႆး ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆး လႄႈ ဝၢႆးသဵင်ၵွင်ႈယဵၼ်ၵႂႃႇယဝ်ႉ ၼၼ်ႉ ၽၢႆႇတၢင်းသိုၵ်းထႆး ၸင်ႇၶဝ်ႈၵူတ်ႇထတ်းၼႂ်းပိုၼ်ႉတီႈသေ ၵူတ်ႇထတ်းတီႉ ၺွပ်းလႆႈယႃႈမႁူမ်ႈတင်းမူတ်း 1,000,000 မဵတ်ႉ ၵူၼ်းတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ၼႆယဝ်ႉ။ ယႃႈမဝ်းၵမ်ဢၼ်တီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်းၶၵ်ႉတွၼ်ႈ ၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ ၼႂ်းၶၢဝ်းတၢင်းပီႊ 2024 ဢၼ်ပူၼ်ႉမႃးၼႆႉၵူၺ်း ၽၢႆႇတၢင်းၸဝ်ႈၼႃႈတီႈထႆးၶဝ် မီးလွင်ႈပိုတ်းယိုဝ်းၸွမ်း ၵူၼ်းတေႃႉသူင်ႇယႃႈမဝ်းၵမ် တီႈႁိမ်းလႅၼ်လိၼ် ၼႂ်းပိုၼ်ႉတီႈ ၸႄႈတွၼ်ႈၵဵင်းမႆႇ လႄႈ ၸႄႈတွၼ်ႈၵဵင်းႁၢႆးတင်းမူတ်း 44 ပွၵ်ႈ၊ ၵူၼ်းတေႃႉသူင်ႇယႃႈတၢႆ 31 ၵေႃႉ၊ တီႉၺွပ်းလႆႈယႃႈမ 256 လၢၼ်ႉမဵတ်ႉ၊ ယႃႈဢၢႆႉသ် 2,682 ၵီႇလူဝ်ႇၵရမ်ႇ၊ ယႃႈၾိၼ်ႇၽိူၵ်ႇ 375 ၵီႇလူဝ်ႇၵရမ်ႇ၊ ယႃႈလမ် 206 ၵီႇလူဝ်ႇၵရမ်ႇ၊ Ketamine 21 ၵီႇလူဝ်ႇၵရမ်ႇ လႄႈ တီႉၺွပ်းလႆႈၵူၼ်းဢၼ်ၵဵဝ်ႇၶွင်ႈ 1,607 ၵေႃႉ ဢိၵ်ႇတင်း ၶဝ်ႈၵူတ်ႇထတ်းၼႂ်းပိုၼ်ႉတီႈ လႄႈ ယိုတ်းသိမ်းၶူဝ်းၶွင်ဢ မူၺ်ႇ ၵူၼ်းၵဵဝ်ႇၶွင်ႈယႃႈမဝ်းၵမ်တင်းမူတ်း ပဵၼ်တႃႇသၢင်ႉငိုၼ်းထႆးဢမ်ႇယွမ်း 94 လၢၼ်ႉဝၢတ်ႇ ဝႃႈၼႆ။ တႆးလွတ်ႈလႅဝ်း

['ယႃႈမဝ်းၵမ်']

2024-09-17T09:29:30

https://taifreedom.com/rcss-ssa-%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90%e1%80%ae%e1%82%88-%e1%82%81%e1%80%b5%e1%80%90%e1%80%ba%e1%80%b8%e1%80%9c%e1%80%ad/

RCSS/SSA လူင်းပိုၼ်ႉတီႈ ႁဵတ်းလိူမ်ႈလႆႇၸွႆႈၵူၼ်းမိူင်း ထုင်ႉဝၢၼ်ႈႁၢတ်ႇ

မိူဝ်ႈဝၼ်းထီႉ 16 September 2024 ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ႁူမ်ႈႁႅင်းၵၼ်သေ လူင်းပိုၼ်ႉတီႈ ၸွႆႈႁဵတ်းလိူမ်ႈလႆႇ ၸွမ်းၵျွင်းမုၼ်ၸဝ်ႈ၊ ႁူင်းယႃ၊ ၸွမ်းၵိဝ်ႇၵၢင်ဝၢၼ်ႈ တီႈၼႂ်းထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-16T12:42:23

https://taifreedom.com/%e1%81%bd%e1%80%b0%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%80%9c%e1%80%ae-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba/

ၽူႈမီးၼမ်ႉၸႂ်လီ ၸွႆႈထႅမ်ငိုၼ်းတွင်း တီႈၵေႃႉသိုၵ်းၵေႃႉႁၢၼ် RCSS/SSA

တႃႇပဵၼ်ႁႅင်းၸႂ်ၵမ်ႉၸွႆႈၵေႃႉႁၢၼ်ၶဝ်ၼႆသေ မိူဝ်ႈၼႂ်းဝၼ်းထီႉ 04 September 2024 ၼၼ်ႉ ယူႇတီႈၽူႈမီးၼမ်ႉၸႂ်လီ ႁူမ်ႈၵၼ်ၸွႆႈထႅမ်ငိုၼ်းတွင်း တီႈၵေႃႉႁၢၼ် RCSS/SSA ဢၼ်တူင်ႉၼိုင်ပၵ်းသဝ်း ၼႂ်းပိုၼ်ႉတီႈ တႅဝ်းၼႃႈသိုၵ်းၼၼ်ႉ ၼႆယဝ်ႉ။ ၽူႈမီးၼမ်ႉၸႂ် ဢၼ်လႆႈၸွႆႈထႅမ်မႃးၼၼ်ႉ တေမီး 1. ၸုမ်းသၢႆၼမ်ႉၶူင်းမႄႈမိူင်းတႆး 700,000 ပျႃး၊ 2. ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ 200,000 ပျႃး၊ 3.ၸဝ်ႈၶွင်ၾဵတ်ႉပုၵ်ႉ ၸၢႆးၸၢႆးသိူဝ်ႁၢၼ် Sai Sai Hsur Harn 150,000 ပျႃး၊ ႁူမ်ႈသၢင်ႉငိုၼ်းတင်းမူတ်း 1,050,000 ပျႃး ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၼႂ်းမုၵ်ႉၸုမ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ်လီ ဢၼ်လႆႈၵမ်ႉၸွႆႈမႃးၼၼ်ႉတႄႉတႄႉဝႃႈဝႃႈယူႇ ၼႆယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-16T10:03:18

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8-rcss-ssa-%e1%80%9c%e1%80%b0%e1%80%84%e1%80%ba%e1%80%b8/

ၽူႈမီးပုၼ်ႈၽွၼ်း RCSS/SSA လူင်းပိုၼ်ႉတီႈၵူတ်ႇထတ်းလွင်ႈလူႉသုမ်း ဝၢႆးၼမ်ႉထူမ်ႈ

မိူဝ်ႈဝၼ်းထီႉ 15 September 2024 (လိူၼ်သိပ်းမႂ်ႇ 13 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း ဢိၵ်ႇတင်း ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈဢွၼ်ၵၼ်ၵႂႃႇၵူတ်ႇထတ်းတူၺ်း ဢွင်ႈတီႈၸိူဝ်းလႆႈႁပ်ႉၽွၼ်းတုမ်ႉယွၼ်ႈၽေးၼမ်ႉထူမ်ႈ။ တႄႇဢဝ်ဝၢၼ်ႈၼမ်ႉပႃမၼ်း ဢိူင်ႇဝဵင်းၽုၺ်း ထိုင်ဝၢၼ်ႈၵဵင်းလူမ်း ၼၼ်ႉ လႆႈႁၼ်ဝႃႈ သဵၼ်ႈတၢင်းလူႉၵွႆ ၶူဝ်ၵွႆ၊ သူၼ်ၶဝ်ႈၵၢပ်ႇ လူမ်ႉလႄႈၼမ်ႉထူမ်ႈလူၵ်ႈ တင်းၼမ်၊ ၼႃးၵူၼ်းမိူင်းၵေႃႈ လႆႈလူႉသုမ်းၼမ်တႄႉတႄႉ။ ၵဵဝ်ႇလူၺ်ႈလွင်ႈတၢင်းယၢပ်ႇၵူၼ်းမိူင်း ၸိူဝ်းလႆႈထူပ်းယူႇၼၼ်ႉၵေႃႈ တေႁႃလၢႆးတၢင်းသေၸွႆႈထႅမ်ၵႂႃႇ ယူႇယဝ်ႉ။ ၼႂ်းဝၼ်းထီႉ 14 September 2024 ၼၼ်ႉၵေႃႈ ၽူႈမီးပုၼ်ႈၽွၼ်း RCSS/SSA ဢွၼ်ၵၼ်လူင်းပိုၼ်ႉတီႈ ၸွႆႈထႅမ်ၵူၼ်းမိူင်း ၸႄႈဝဵင်းလၢင်းၶိူဝ်း တႃႇသၢမ်ဝၢၼ်ႈ ႁူမ်ႈလင်ႁိူၼ်းတင်းမူတ်း 177 လင် ၵႂႃႇမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-15T15:18:47

https://taifreedom.com/%e1%81%b8%e1%80%b0%e1%80%99%e1%80%ba%e1%80%b8%e1%80%9e%e1%80%ad%e1%80%b0%e1%80%9d%e1%80%ba%e1%80%b8%e1%82%81%e1%80%95%e1%80%ba%e1%82%89%e1%80%90%e1%80%bd%e1%81%bc%e1%80%ba%e1%82%88%e1%81%b5%e1%80%b1/

ၸူမ်းသိူဝ်းႁပ်ႉတွၼ်ႈၵေႃႉႁၢၼ် SSPP ၶဝ်ႈႁူမ်ႈႁွမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး

ပူၼ်ႉမႃးၼႂ်းဝၼ်းထီႉ 12 September 2024 ( လိူၼ်သိပ်းမႂ်ႇ 10ၶမ်ႈ ပီႊတႆး 2118 ၼီႈ) ၵေႃႉႁၢၼ် ၼႂ်းပႃႇတီႇမႂ်ႇသုင်ၸိုင်ႈတႆး (SSPP) 3 ၵေႃႉ၊ ၵွင်ႈၵၢင်ႇမၢၵ်ႇမိုဝ်ႉၸိုၼ်းယၢမ်းၵမ်ႈၽွင်ႈ ၶဝ်ႈႁူမ်ႈႁွမ်း သၢႆသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) တႅဝ်းၼႃႈသိုၵ်းတီႈၼိုင်ႈ ၼႂ်းၸိုင်ႈတႆးပွတ်းၸၢၼ်း။ ယွၼ်ႉဢမ်ႇၶႂ်ႈယူႇတႂ်ႈဢုပ်ႉပိူင်ႇၵုမ်းၵမ်သိုၵ်းတၢင်ႇမူႇတၢင်ႇၸုမ်း လႄႈဢမ်ႇၶႂ်ႈဝၢႆႇပၢၵ်ႇၵွင်ႈတိုၵ်းၶိုၼ်း ၼိူဝ်ႉလိူတ်ႈတႆးၼင်ႇၵၼ် ၼႆသေ ၵေႃႉသိုၵ်းၼႂ်း SSPP ဢွၼ်ၶဝ်ႈႁူမ်ႈႁွမ်း ၼႂ်းတပ်ႉသိုၵ်းၸိုင်ႈတႆး RCSS/SSA ၵေႃႈမီးတင်းၼမ် ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း']

2024-09-15T14:07:28

https://taifreedom.com/rcss-ssa-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

RCSS/SSA သိုပ်ႇၸွႆႈထႅမ်ၵူၼ်းမိူင်း ထူပ်းၽေးၼမ်ႉထူမ်ႈ

မိူဝ်ႈဝၼ်းထီႉ 14 September 2024 ၽူႈမီးပုၼ်ႈၽွၼ်း ဢိၵ်ႇတင်း ၵေႃႉသိုၵ်းၵေႃႉႁၢၼ် RCSS/SSA ၸွႆႈထႅမ်ၵူၼ်းမိူင်း ၸိူဝ်းထူပ်းတၢင်းယၢပ်ႇၽိုတ်ႇ ယွၼ်ႉၽေးၼမ်ႉထူမ်ႈ တီႈၼႂ်းၸႄႈဝဵင်းလၢင်းၶိူဝ်း သၢမ်ဢိူင်ႇပွတ်းၼိူဝ် ဝၢၼ်ႈႁူၺ်ႈသိမ်ႇ၊ ဝၢၼ်ႈတိုင်းၵၢင်ႉ၊ ဝၢၼ်ႈႁၢတ်ႇမႂ်ႇ ႁူမ်ႈလင်ႁိူၼ်းၵူၼ်း 177 လင် ၵူၼ်းထူပ်းၽေး 509 ၵေႃႉ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-15T13:30:05

https://taifreedom.com/%e1%80%95%e1%81%a2%e1%80%84%e1%80%ba%e1%81%b6%e1%80%af%e1%81%b5%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8-%e1%80%9e%e1%81%b6%e1%82%81-%e1%82%81%e1%80%ad%e1%80%af%e1%80%9d%e1%80%ba/

ပၢင်ၶုၵ်းထူပ်း သၶႁ ႁိုဝ် ၸဝ်ႈသႅင်ၸိုၼ်ႈ လူႉသဵင်ႈ ၶွပ်ႈတဵမ် 13 ပီႊ (2011-2024)

မိူဝ်ႈၼႆႉ ဝၼ်းထီႉ 15 September 2024 (လိူၼ်သိပ်းမႂ်ႇ 13 ၶမ်ႈ ပီႊတႆး 2118 ၼီႈ) ၼင်ႇႁိုဝ်ပေႃးတေပဵၼ်ၵၢၼ်ၶုၵ်းထူပ်း (ၸဝ်ႈသႅင်ၸိုၼ်ႈ) သၶႁ သႅင်ၶဝ်ႁႅင်ႈ ၽူႈမီးၸိုဝ်ႈသဵင်ၵိုၵ်းပိုၼ်းတႆးႁဝ်းၶႃႈၵေႃႉၼိုင်ႈၵူၺ်းဢမ်ႇၵႃး ပဵၼ်ၽူႈႁူမ်ႈၵေႃႇတင်ႈၸုမ်းၶၢဝ်ႇ ၽူႈတွႆႇႁွၵ်ႈၼၼ်ႉၼႆသေ ယူႇတီႈၸုမ်းၶၢဝ်ႇ ၽူႈတွႆႇႁွၵ်ႈၸင်ႇလႆႈၸတ်းပၢင်ၶုၵ်းထူပ်း ဢၼ်မၼ်းၸဝ်ႈလူႉသဵင်ႈၵႂႃႇ ၶွပ်ႈ 13 ပီႊ (2011-2024) ၼၼ်ႉ ၼႆယဝ်ႉ။ ပၢင်ၶုၵ်းထူပ်း သၶႁ ၼႆႉတႄႇၼႂ်းၶၢဝ်းယၢမ်း 09:00 – 12:00 ပၢႆသေ လႆႈၸတ်းႁဵတ်းၵႂႃႇဢွင်ႈတီႈ UNISERV CMU ယူႊၼီႊသိူဝ်ႊ ၸႄႈတွၼ်ႈ ၵဵင်းမႆႇၸိုင်ႈထႆးသေ မီးသင်ႇၶႃႇၸဝ်ႈ၊ ၽူႈယႂ်ႇၵူၼ်းလူင် လႄႈၽူႈႁဵတ်းၵၢၼ်သိုဝ်ႇ၊ ၵၢၼ်မိူင်း၊ ၵၢၼ်တူင်ႇဝူင်းၵူၼ်း၊ ၵၢၼ်လိၵ်ႈလၢႆးတႆး လႄႈၽူႈႁွင်ႉၵႂၢမ်းတႆး လၢႆတီႈၶိုၼ်ႈႁွတ်ႈပၼ်ႁႅင်းတင်းၼမ် ၼႆယဝ်ႉ။ ၸွမ်းၼင်ႇၶပ်းမၢႆမီးၼၼ်ႉသေ ဢႃးၸၢၼ် ၶိုၼ်းသႂ်ၸႂ်ယဵၼ် ၽူႈဢွၼ်ၵေႃႇတင်ႈၸုမ်းၶၢဝ်ႇၽူႈတွႆႇႁွၵ်ႈ မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႅဝ်ႈၵႂႃႇ၊ ဝၢႆးၼၼ်ႉ ၶိုၼ်းလႆႈပိုတ်ႇၽုၺ်ႇၼႄ Video Clip ဢၼ်သၶႁ လၢတ်ႈဝႆႉ လွင်ႈၵၢၼ်ၽွမ်ႉႁူမ်ႈတႆး လႄႈ ၶႅပ်းႁၢင်ႈၵိုၵ်းပိုၼ်းမၼ်းၸဝ်ႈၵမ်ႈၽွင်ႈ၊ လိူဝ်ၼၼ်ႉဢမ်ႇၵႃး ၽူႈမီးပုၼ်ႈၽွၼ်း ၽူႈႁၢပ်ႇၵၢၼ်ၼႂ်းသိုဝ်ႇ ၽူႈတွႆႇႁွၵ်ႈ SHAN News လႆႈသပ်းလႅင်းပိုၼ်ၽႄႈ လွင်ႈတၢင်းႁူႉတၢင်းႁၼ် ၵဵဝ်ႇၵပ်းလွင်ႈသိုဝ်ႇ Media လႄႈလွင်ႈၶူင်းၵၢၼ် ၽူႈၶဝ်ႈႁူမ်ႈၸုမ်း Membership Program ၸဵမ်ၸိူဝ်းၼႆ ၼႆယဝ်ႉ။ ဝၢႆးၼၼ်ႉမီးလၢႆးၵၢၼ်ဢုပ်ႇဢူဝ်း လွင်ႈသၶႁ ၵူၺ်းဢမ်ႇၵႃး ၼင်ႇႁိုဝ်တေပဵၼ်လွင်ႈမၢႆတွင်း လႄႈလွင်ႈဢဝ်ၵုင်ႇမုၼ် သၶႁ ၼၼ်ႉၵေႃႈ မီးၵၢၼ်တွၼ်ႈသူး ပွင်ႈၵႂၢမ်းၶၢဝ်ႇပၼ်တီႈ ၽူႈတႅမ်ႈလိၵ်ႈ ဢၼ်ၶႄႉၶဵင်ႇလႆႈသူးထီႉ 1-4 ၵႂႃႇသေ ၽူႈႁွင်ႉၵႂၢမ်း ၸၢႆးလွမ်ႉဝုၼ်း လႄႈၼၢင်းမူဝ်ၶၢဝ်ၼူၼ်း ဢိၵ်ႇၽူႈႁွင်ႉၵႂၢမ်းလၢႆလၢႆၵေႃႉ လႆႈဢဝ်ၽဵင်းၵႂၢမ်း ဢၼ်သၶႁ တႅမ်ႈႁွင်ႉဝႆႉၸိူဝ်းၼၼ်ႉ လဝ်ႇမူၼ်ႈတူၼ်ႈၸႂ်ပၼ်ၽူႈၶဝ်ႈႁူမ်ႈၵႂႃႇ၊ ၸၢႆးသႅင်မိူင်း မင်းၵွၼ်း ႁူဝ်ပဝ်ႈ ၸုမ်းၵေႃသိုဝ်ႇၶၢဝ်ႇတႆး လႆႈမွၵ်ႇလၢတ်ႈၶေႃႈၵႂၢမ်း ပိၵ်ႉပၢင်ၵႂႃႇလႄႈ ပၢင်ၵႅဝ်ႈၶုၵ်းထူပ်း သၶႁ လူႉၶွပ်ႈ 13 ပီႊ ပဵၼ်ဢၼ်ယဝ်ႉတူဝ်ႈလီငၢမ်း ၼႆယဝ်ႉ။ တႆးလွတ်ႈလႅဝ်း

['ၾိင်ႈငႄႈၾိင်ႈထုင်း']

2024-09-14T11:54:32

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%af%e1%81%bc%e1%80%ba%e1%82%87%e1%81%b5%e1%82%83%e1%82%89%e1%80%90%e1%81%a2%e1%80%84%e1%80%ba%e1%80%b8%e1%81%b6/

ၵႃးတၢင်ႇၵုၼ်ႇၵႃႉတၢင်းၶၢႆ ပလၢတ်ႈတူၵ်းလွႆ

မိူဝ်ဝႃးဝၼ်းထီႉ 13 September 2024 ( လိူၼ်သိပ်းမႂ်ႇ 11 ၶမ်ႈ ပီႊတႆး 2118 ၼီႈ ) တီႈၼိူဝ်သဵၼ်ႈတၢင်း ၼႂ်းၵႄႈၵၢင်လွႆလႅမ်လႄႈ ဝဵင်းတူၼ်ႈတီးၼၼ်ႉ ယွၼ်ႉၾူၼ် တူၵ်းထပ်းၵၼ်လၢႆလၢႆဝၼ်း လႄႈ ႁဵတ်းႁႂ်ႈလိၼ်ယူတ်ႇလူင်းတဵင်တၢင်းသေ ႁဵတ်းႁႂ်ႈၵႃးတၢင်ႇၵုၼ်ႇၵႃႉတၢင်းၶၢႆလႆႈပလၢတ်ႈတူၵ်းတီႈ လွႆၶွင်းၼွႆႉ ၼၼ်ႉ ဢမ်ႇယွမ်း (5) လမ်း ဝႃႈၼႆ ။ ၼႂ်းဝၼ်းလဵဝ်ၵၼ်ၼၼ်ႉ ၵူၺ်းၼင်ႇၵဝ်ႇ တီႈဝဵင်းၵၢတ်ႇလေႃႉ ၼႆႉၵေႃႈ ၸွမ်းသဵၼ်ႈတႃႈသၢႆတၢင်းၼၼ်ႉ လိၼ်ၵူၼ်ႇ ဝႆႉတင်းၼမ်သေ မၢင်ပိုၼ်ႉတီႈသမ်ႉ လိၼ်ၵူၼ်ႇသႂ်ႇႁိူၼ်းယေးၵူၼ်းမိူင်းပႃး လႄႈမီးၵူၼ်းလူႉတၢႆ ႁၢႆလၢႆဝႆႉတင်းၼမ်မိူၼ်ၵၼ်ဝႃႈၼႆ ။ ၼႂ်းၶၢဝ်းတၢင်းဢၼ် ၾူၼ်တူၵ်းႁႅင်းလၢႆလၢႆဝၼ်းထပ်းၵၼ်ၼႆႉ ပိုၼ်ႉတီႈဢၼ် ယူႇၸမ် မႄႈၼမ်ႉသမ်ႉႁဵတ်းႁႂ်ႈၼမ်ႉထူမ်ႈႁိူၼ်းယေး သေ ပိုၼ်ႉတီႈဢၼ် ယူႇၸွမ်းလွႆ ၊ ၸွမ်းတၢပ်ႈလွႆ တိၼ်လွႆၸိူဝ်းၼႆႉ ႁဵတ်းႁႂ်ႈလိၼ်ၵူၼ်ႇသႂ်ႇ ႁိူၼ်းယေးတင်းၼမ်ၼႆယဝ်ႉ ။ တႆးလွတ်ႈလႅဝ်း

['လွင်ႈၽေး']

2024-09-13T11:48:56

https://taifreedom.com/%e1%80%90%e1%82%83%e1%82%87%e1%82%81%e1%80%95%e1%80%ba%e1%82%89%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%81%bc%e1%80%99%e1%80%ba%e1%82%89%e1%80%91%e1%80%b0%e1%80%99%e1%80%ba%e1%82%88-2/

တႃႇႁပ်ႉမိုဝ်းၼမ်ႉထူမ်ႈ တေလႆႈႁၢင်ႈႁႅၼ်းႁဵတ်းၸိူင်ႉႁိုဝ် ၵူၼ်းထူပ်းၽေးၼမ်ႉထူမ်ႈလူဝ်ႇသင်

ပီႊ2024 ၼႆႉ ၾူၼ်တူၵ်းႁႅင်း ၼမ်ႉၼမ်သေ လူမ်းလႅင်ႉၾူၼ်လူင်ၵေႃႈၵမ်းၵမ်းပဵၼ်မီးမႃး လူမ်းလႅင်ႉလူင် ၵမ်းလိုၼ်းသုတ်းၼႆႉ ၸိုဝ်ႈဝႃႈ YaGi ထႆးႁွင်ႉ ၽႃႊယုယႃႊငိ ၼႆၼၼ်ႉ သူင်ႇၽွၼ်းတုမ်ႉတိူဝ်ႉယွၼ်ႈ လၢႆလၢႆမိူင်းယူႇ။ မိူင်းတႆးၵေႃႈ ႁူပ်ႉၺႃးၽေးၼမ်ႉထူမ်ႈလၢႆၸႄႊဝဵင်းသေ ႁဵတ်းႁႂ်ႈၵူၼ်းဝၢၼ်ႈၵူၼ်းမိူင်း လႆႈႁပ်ႉလွင်ႈယၢပ်ႇၵိၼ်းယွၼ်ႉမၼ်းတင်းၼမ် မၢင်ၸိူဝ်းဢၼ်ႁူႉလၢႆးႁေႉၵင်ႈ လၢႆးယွၼ်းတၢင်းၸွႆႈထႅမ် ၵေႃႈဢမ်ႇပေႃးၼႃႇၶၢၼ်ၸႂ်ႁႅင်းသေတႃႉ မၢင်ၸိူဝ်းတႄႉဢမ်ႇႁူႉလၢႆးမၼ်းလႄႈ တေယၢပ်ႇၵိၼ်းႁႅင်းယူႇ သမ်ႉတေလႆႈႁဵတ်းႁိုဝ်ၼႆၸိုင်− မိူဝ်ႈၼမ်ႉထူမ်ႈမႃးၼႂ်းႁိူၼ်းၼၼ်ႉ တေလႆႈႁဵတ်းႁိုဝ် ၼႅတ်ႈၶၢႆႉၶူဝ်းၶွင်ၶိုၼ်ႈဝႆႉၸၼ်ႉ 2 ဢမ်ႇၼၼ်တီႈသုင်ႁႂ်ႈၼမ်ႉယႃႇယမ်း ယႃႇထူမ်ႈထိုင်။ ဢဝ်ၾူင်း တႃႇၵပ်းသိုပ်ႇယွၼ်းတၢင်းၸွႆႈထႅမ် ဢမ်ႇၼၼ် ဢတ်းၶရိပ်ႉ ၽွင်းၼမ်ႉထူမ်ႈၼၼ်ႉသေ တၢင်ႇၼိူဝ်ဢွၼ်ႇလၢႆး တႃႇယွၼ်းတၢင်းၸွႆႈထႅမ် ယႃႇလိုမ်းလၢတ်ႈပႃးဝႃႈ ပဵၼ်တီႈလႂ် မိူဝ်ႈလႂ် ၼမ်ႉသုင်မွၵ်ႈႁိုဝ် ၊ မီးၵူၼ်းၶမ်ဝႆႉၼႂ်းၼမ်ႉၼႂ်းႁိူၼ်းၼၼ်ႉ လၢႆၵေႃႉ လူဝ်ႇယွၼ်းတၢင်းၸွႆႈထႅမ်ၸိူင်ႉႁိုဝ်။ သင် ၼမ်ႉၶိုၼ်ႈႁႅင်း ႁႂ်ႈႁွင်ႉသႅၼ်ႇယွၼ်းတၢင်းၸွႆႈထႅမ် ႁႅင်းႁႅင်း။ ၶူဝ်းၶွင်ၵိၼ်ယႅမ်ႉလႄႈ ၶိူင်ႈၸႂ်ႉတိုဝ်းဢၼ် ၵူၼ်းထူပ်းၽေးၼမ်ႉထူမ်ႈ လူဝ်ႇတၢင်းၸွႆႈထႅမ် မၢႆၾူင်းတီႈၵပ်းသိုပ်ႇ ၸုမ်းပရႁိတ ၊ ၸုမ်းၸွႆႈထႅမ်ၵူၼ်းထူပ်းၽေးၼမ်ႉထူမ်ႈ ၊မၢႆၾူင်းႁူင်းယႃ ။ ပေႃးၼမ်ႉထူမ်ႈၼႆ လွတ်ႇၼမ်ႉၵွႆ ၼမ်ႉဢၼ်ထူမ်ႈဝႆႉယူႇၼၼ်ႉၵေႃႈဢမ်ႇလီၸႂ်ႉ လႄႈ ၼမ်ႉၵိၼ်ၼႆႉ လူဝ်ႇၼမ်ၼႃႇၼႃႇ တႃႇၵိၼ်၊ ႁုင်ၶဝ်ႈၽၵ်း၊ သုၵ်ႈလၢင်ႉ ၸိူဝ်းၼႆႉ ။ ၽၵ်းလႄႈတၢင်းၵိၼ်ႁႅင်ႈႁွင် ဢၼ်ဝႆႉလႆႈႁိုင် မိူၼ်ၼင်ႇ ပႃဢႅပ်ႇၼိူဝ်ႉဢႅပ်ႇ ၊ ၶဝ်ႈသွႆးမမ၊ ၽၵ်းယႅၼ်ႈၽၵ်းမွင် ၊ ၼမ်ႉၽိတ်ႉ၊ ပႃလသွင်ႇ၊ ၶဝ်ႈသၢၼ်၊ ၶႆႇၵႆႇ၊ ၼူမ်းၵွင်ႇၼူမ်းဢႅပ်ႇ ၸိူဝ်းၼႆႉ။ ၶိူင်ႈၸႂ်ႉတိုဝ်းသုၼ်ႇတူဝ် မိူၼ်ၼင်ႇ ၽႃႈဢၼႃးမႆးတႃႇၼၢင်းယိင်း ၊ ၽႃႈဢွမ်ႈ ၽႅမ်းၽိူတ်ႉ တႃႇလုၵ်ႈဢွၼ်ႇလႄႈၵူၼ်းထဝ်ႈ၊ ၵူၼ်းပဵၼ်ဢမ်ႇလုၵ်ႉလႆႈ။ ဢီႈယႃ − ယႃၼႆႉ ထုၵ်ႇလီမီးပၼ် ယႃပႃႇလႃႇ ၊ ယႃႁူင်းၶဝ်ႈ ယႃတႃးၸဵပ်း ၊ ဢႅဝ်းၵေႃးႁေႃး ၊ ၽႃႈၵွတ်ႉ ၊ ယႃလိူတ်ႈသုင်၊ယႃၵႄႈတွင်ႉၵႂႃႇ၊ ယႃမွင်ႇယႃသုတ်ႇ၊ ယႃၵႄႈဢႆၵႄႈၶေႃးၸဵပ်း၊ၵႄႈဝတ်း၊ ယႃသလိူၵ်ႈ၊ ယႃၵႄႈ ပေႃးႁူႉဝႃႈ ႁိူၼ်းလႂ်မီးၵူၼ်းပဵၼ်ဢၼ်လူဝ်ႇဢီႈယႃၵိုၵ်းတူဝ်ယိုင်ႈၶႅၼ်းလီ။ တၢင်းၵိၼ်သတ်း။ ၽိုၼ်းထၢၼ်ႇ ၊ ပႅၵ်ႇ ၊ၾႆးၶိတ်ႇ တႃႇႁုင်မိုဝ်ႉ ။ ၾႆးသၢႆ − ၼမ်ႉထူမ်ႈၼၼ်ႉ ၵမ်ႈၼမ် ၾႆးၾႃႉတေမွတ်ႇ ၵွပ်ႈၼၼ်လူဝ်ႇ ၾႆးသၢႆ တဵၼ်း တႃႇတႆႈႁႂ်ႈႁၼ်လႅင်း ၽွင်းၵၢင်ၶမ်ႈ ၵၢင်ၶိုၼ်း ။ ပႃႇဝႃႇပႅင်ႉ တႃႇသႂၢင်းႁႅင်းၾူင်း ။ ၶူဝ်းပုတ်ႈၶူဝ်းလၢႆႈ ၊ ၽႃႈႁူမ်ႇၶူဝ်းၼွၼ်း ။ သိူဝ်ႈၼုင်ႈၽူးၼိူဝ်ၼမ်ႉ။ ထူင်ယုၵ်းယၵ်း − လူဝ်ႇလိူၵ်ႈပၼ်ၵႂႃႇသွင်ၸႃႉ ၸႃႉလဵၵ်ႉ တႃႇသႂ်ႇယုၵ်းယၵ်းဝူၺ်ႇႁင်ႈ ဢၼ်လႂ် ဢၼ်ၼၼ်ႉ ပွၵ်ႈလႂ်ပွၵ်ႈၼၼ်ႉ 1 ထုပ်ႉ လႄႈ ထူင်ယုၵ်းယၵ်းသီလမ် ၸႃႉယႂ်ႇၸႃႉၼႃႁႅင်း ၼဵဝ်ၶၢမ်ႇ တႃႇဢဝ်ဝႆႉသႂ်ႇယုၵ်းယၵ်း လႄႈ မဵဝ်းဝူၺ်ႇႁင်ႈလၢႆလၢႆပိူင် ။ ၶိူင်ႈၸႂ်ႉၸမ်ပဵၼ်မိူၼ်ၼင်ႇ မိတ်ႈ၊သပျႃႇၼမ်ႉ ၊ သပျႃႇၽွင် ၊ ၽႃႈပူၵ်ႉသူပ်း၊ ယႃသီၶဵဝ်ႈ ၊ မႆႉသီၶဝ်ႈ ၶႅပ်းတိၼ် ၸိူဝ်းၼႆႉ။ ပေႃးၼမ်ႉထူမ်ႈမႃးၼႆ ႁိူၼ်းသွင်ၸၼ်ႉၼၼ်ႉ ယင်းၸၢင်ႈၶၢႆႉၶိုၼ်ႈၸၼ်ႉသွင်သေ ယူႇသဝ်းထႃႈ ယူႇ ၵူၺ်းၵႃႈ ပေႃးပဵၼ်ႁိူၼ်းၸၼ်ႉလဵဝ်ၼႆတႄႉ တူၺ်းသၢႆငၢႆႁႅင်းၼမ်ႉ လႄႈ ၼမ်ႉယိုင်ႈမၼ်းသေ တေၵႃႈလႆႈ ၸွႆႈဢဝ်ၵူၼ်းၼႂ်းႁိူၼ်း ၶၢႆႉဢွၵ်ႇၼွၵ်ႈပိုၼ်ႉတီႈၼမ်ႉထူမ်ႈၼၼ်ႉဝႆးဝႆးယူႇ ၵွပ်ႈတေမီးလွင်ႈယၢပ်ႇ တႃႇယူႇသဝ်းႁႂ်ႈလွတ်ႈၼမ်ႉၼၼ်ႉယဝ်ႉ ။ တၢင်းပဵၼ်ဢၼ်ၸၢင်ႈၽႄႈလၢမ်းၸပ်းၵၼ်ၼၼ်ႉ − ၼၢဝ်ဝတ်း ၊ ၶႆႈဝတ်းယႂ်ႇ ၊ ပွတ်ႇၵႂ်ႈ ၊ တွင်ႉၵႂႃႇတွင်ႉၼွင်ႇ ၊ တၢင်းပဵၼ်တိၼ်ႁေႃ ၊ တၢင်းပဵၼ်တီႈလွတ်ႇဢႁႃႇရ ၊ တၢင်းပဵၼ် ယဵဝ်ႈၼူ ၊ တၢင်းပဵၼ်ၶႆႈလိူတ်ႈဢွၵ်ႇ ၸိူဝ်းၼႆႉယဝ်ႉ ။ လၢႆးႁေႉၵင်ႈၼင်ႇႁိုဝ်တေဢမ်ႇပဵၼ်တၢင်းပဵၼ် ႁႂ်ႈတူဝ်ၶိင်းဢုၼ်ႇယူႇတႃႇသေႇ၊ ၼုင်ႈၶူဝ်းႁႅင်ႈ ဢမ်ႇၼုင်ႈၶူဝ်းယမ်း၊ ၶူဝ်းမိုၵ်း၊ ယႃႇၸႄႈၼမ်ႉႁိုင် ၵိၼ်တၢင်းၵိၼ် ၶဝ်ႈၽၵ်း မူတ်းသႂ် ၊ တၢင်းၵိၼ်ၵွၵ်းလဵၵ်း ဢၼ်ဢႃႇယုပႆႇမူတ်း ၵွၵ်းမၼ်းဢမ်ႇၵႂ်ႈ ဢမ်ႇႁေႃ။ ၵိၼ်ၼမ်ႉမူတ်းသႂ် ၵိၼ်ၼမ်ႉၼႂ်းၶူတ်ႇဢၼ် ပိၵ်ႉၽႃမၼ်းဝႆႉမၼ်ႈလီ ၊ ၼမ်ႉဢုၼ်ႇၵတ်း။ မိူဝ်ႈတေၵိၼ်ၶဝ်ႈ၊ ၵိၼ်တၢင်းၵိၼ် ၊ၵႂႃႇႁွင်ႈၼမ်ႉႁွင်ႈၽၢႆႈမႃး၊ ဝၢႆးတဝ်ၼမ်ႉထူမ်ႈ တဝ်ဢုင်ယဝ်ႉ လူဝ်ႇဢဝ်ၼမ်ႉလႄႈ သပျႃႇသုၵ်ႈလၢင်ႉမိုဝ်းႁႂ်ႈမူတ်းသႂ် တႃႇသေႇ။ ယႃႇၽၢႆႈလူင် လူင်းၼႂ်းၼမ်ႉ ၊ သင်ႁွင်ႈၼမ်ႉထၢင်ၽၢႆႈၸႂ်ႉဢမ်ႇလႆႈ ႁႂ်ႈၽၢႆႈလူင်းၼႂ်းထူင်ၸႄႈ ဢၼ်ဢမ်ႇပွင်ႇ ယဝ်ႉပိၵ်ႉပၢၵ်ႇထူင်ၼႅၼ်ႈၼႅၼ်ႈသေ ဢဝ်ၵႂႃႇပႅတ်ႈၼႂ်းထူင်ယုၵ်းယၵ်း။ မိူဝ်ႈတေတဝ်ၼမ်ႉတဝ်ဢုင်ၼၼ်ႉတိုဝ်းသွၵ်းဢူတ်ႇ ၊ ယႃႇပၼ်ႁွႆးၸဵပ်းတိူဝ်ႉၺႃးၼမ်ႉၵူမ်ႇ ၼမ်ႉဝူၺ်ႇ။ ပေႃးၾုၼ်ႇ ဢမ်ႇၼၼ် ၼမ်ႉဢၼ်ဝူၺ်ႇႁင်ႈၶဝ်ႈတႃ ႁႂ်ႈဢဝ်ၼမ်ႉမူတ်းသႂ်သုၵ်ႈလၢင်ႉၵမ်းလဵဝ်။ ဢမ်ႇထုၵ်ႇလီ ဢဝ်မိုဝ်း၊ ၽႅၼ်ႇ ဢၼ်ဢမ်ႇမူတ်းသႂ် သီတႃထူတႃ ယႃႇပၼ်မႅင်းတွမ်တႃ။ ယႅၵ်ႈၵူၼ်းပဵၼ်တႃလႅင် တႃၸဵပ်းဝႆႉႁင်းၵူၺ်း ဢမ်ႇယူႇၸွမ်းၵူၼ်းတၢင်ႇၵေႃႉ။ ဢမ်ႇၸႂ်ႉၶူဝ်းၶွင်ႁူမ်ႈၵၼ်တင်းၵူၼ်းပဵၼ်ဝတ်း ၊ ၵူၼ်းဢမ်ႇယူႇလီဢၼ်ၸၢင်ႈၸပ်းၵၼ်။ သတိ ယႃႇပၼ်ယုင်းၶူပ်း၊ ၼွၼ်းၼႂ်းသုတ်း / ၽႃႈၵၢင်၊ တႃးယႃႁေႉယုင်း။ ယႃႇပွႆႇႁႂ်ႈမီးၼွၼ်လဵတ်း ယႃႇႁႂ်ႈမီးၼမ်ႉၶင်ႈ ၼမ်ႉဝူၺ်ႇ ၊ ပိၵ်ႉၽႃႁူမ်ႇပုင်းၼမ်ႉၸႂ်ႉၼမ်ႉၵိၼ်။ ၽေးဢမ်ႇထၢင်ႇဢမ်ႇထိူမ်သေၵိုင်ႉၵၢင်ႉပဵၼ်မႃး ၾႆးလုတ်ႇ (ၾႆးသျွတ်ႉ ၸႃႉဢၼ်လုတ်ႇ) ၸူမ်ၼမ်ႉ ယဵပ်ႇၶွင်ဢၼ်မီးၶူမ်း ဢၼ်ပၢႆလႅမ် တူၼ်ႈမႆႉလူမ်ႉသႂ်ႇ လူမ်ႉလူတ်ႉ လူမ်ႇလုၵ်းလူမ်ႇႁွင်ႈ ၽေးဢၼ်လႆႈႁပ်ႉတီႈသတ်းမီးၵွင်ႉ ငူးသၵ်း မႅင်းၵူၼ်ႈငေႃး မႅင်းၸလၢင်း ၵူင်ႇၵၢဝ် မူင်ႈၶူမ်း လၢႆးႁေႉၵင်ႈ ထွတ်ႇပလၢၵ်ႇၾႆးၾႃႉ ဢဝ်ၶတ်ႉဢၢဝ်ႉၾႆးလူင်းယႃႇပၼ်ၾႆးလတ်းၽၢၼ်ႇၶဝ်ႈၸူးႁိူၼ်း ၸဵမ်မိူဝ်ႈငိၼ်းၶၢဝ်ႇ ဢမ်ႇၼၼ် ႁၼ်သၢႆငၢႆဝႃႈ ၼမ်ႉတေထူမ်ႈ။ ၽဵဝ်ႈပႅတ်ႈယုၵ်းယၵ်း လႄႈၶူဝ်းၶွင်ဢၼ်မီးၶူမ်း ဢၼ်ပၢႆလႅမ် ဢၼ်လႅပ်ႈၸၢင်ႈပဵၼ်ၽေး ႁႂ်ႈပၢၵ်ႈႁႂ်ႈတူၺ်း ၸွမ်းၸွၵ်ႇၸွမ်းၸဵင်ႇၸွမ်းၽႃႇၽႅၼ်ႇ ယႃႇႁႂ်ႈမီးမူင်ႈမႅင်း သတ်းမီးၵွင်ႉ မႃးယူႇလႆႈ။ ဢမ်ႇၸမ်ပဵၼ်ယႃႇၶပ်းလူတ်ႉလတ်းႁႅင်းၼမ်ႉသင်ၸမ်ပဵၼ်ႁႂ်ႈၵူၼ်းလႅၼ်ႇမၼ်းၵေႃႉၶပ်း ယွၼ်ႉၶၢဝ်းၾူၼ်တိုၵ်ႉၵိုတ်းယူႇမွၵ်ႈ 2လိူၼ်ပၢႆၼႆႉလႄႈ ၶၢဝ်းတၢင်းၼႆႉ ဢမ်ႇႁူႉဝႃႈ ၼမ်ႉတေထူမ်ႈတီႈလႂ်ထႅင်ႈ ႁဝ်းမႃးတူၺ်းဝႆႉပႃး လွင်ႈႁၢင်ႈႁႅၼ်းထႃႈ တႃႇႁပ်ႉမိုဝ်း သင်ၼမ်ႉထူမ်ႈမႃးၼၼ်ႉ − လွင်ႈႁၢင်ႈႁႅၼ်းထႃႈ တႃႇႁပ်ႉမိုဝ်း သင်ၼမ်ႉထူမ်ႈမႃး တိတ်းတၢမ်းၶၢဝ်ႇငၢဝ်းလွင်ႈၾူၼ်လူမ်း လႄႈ လွင်ႈၼမ်ႉထူမ်ႈၵူႈၶၢဝ်းယၢမ်း။ သင်ယူႇပိုၼ်ႉတီႈၼမ်ႉၸၢင်ႈထူမ်ႈ ႁႂ်ႈႁၢင်ႈႁႅၼ်း ဢဝ်သၢႆသႂ်ႇထူင်ၵသွပ်ႇဝႆႉ တႃႇပိၵ်ႉတၢင်း ဢၼ်ၼမ်ႉတေလႆၶဝ်ႈႁိူၼ်း။ ၶၢႆႉၵူၼ်းထဝ်ႈ ၵူၼ်းပဵၼ် လုၵ်ႈဢွၼ်ႇလဵၵ်ႉၵႂႃႇဝႆႉႁိူၼ်းပီႈၼွင်ႉဢၼ်ယူႇပိုၼ်ႉတီႈဢၼ် ၼမ်ႉတေဢမ်ႇထူမ်ႈထိုင်။ ၶၢႆႉၶူဝ်းၶွင်ၵႃႈယႂ်ႇ၊ ဢၼ်ဢမ်ႇယမ်းၼမ်ႉလႆႈၶိုၼ်ႈတီႈသုင် ဢမ်ႇၼၼ် ၸၼ်ႉသွင်ၶွင်ႁိူၼ်း။ ႁႃဝႆႉ မၢႆၾူင်း တီႈၵပ်းသိုပ်ႇ ၸုမ်းၸွႆႈၵူၼ်းထူပ်းၽေးၼမ်ႉထူမ်ႈ လႄႈ ၸုမ်းပရႁိတ ၊ ၽူႈမီးပုၼ်ႈၽွၼ်းၽၢႆႇဢုပ်ႇပိူင်ႇ ၼႂ်းဝၢၼ်ႈဝဵင်း။ ႁၢင်ႈႁႅၼ်း ၶူဝ်းၼုင်ႈ ၊ ယႃ ၊ ၶူဝ်းၶွင်ၶိူင်ႈၸႂ်ႉတိုဝ်း ၾႆးသၢႆ၊ ၼမ်ႉၵိၼ် ၼမ်ႉၸႂ်ႉတိုဝ်း ၊ တၢင်းၵိၼ်ႁႅင်ႁွင် လႄႈဢၼ်ဝႆႉလႆႈႁိုင် ၊ ၽိုၼ်း၊ ၵႅတ်ႉ၊ ၾႆးၶိတ်ႇ၊ တႃႇမိုဝ်ႉႁုင်ၵိၼ်။ လူဝ်ႇပိၵ်ႉဝႆႉၶိူင်ႈၸႂ်ႉၾႆးၾႃႉၼႂ်းႁိူၼ်းၼွၵ်ႈႁိူၼ်း ၊ ဢဝ်ၶတ်ႉဢၢဝ်ႉၾႆးလူင်းတတ်းသဵၼ်ႈတၢင်း ၾႆးၾႃႉပႅတ်ႈ ၊ ပိၵ်ႉတဝ်ၵႅတ်ႉႁူဝ်ၵႅတ်ႉ လႄႈ ပိၵ်ႉႁိူၼ်းလီလီ ၸင်ႇဢွၵ်ႇႁိူၼ်း။ တႅမ်ႈမၢႆဝႆႉဝႃႈ ၾိဝ်းၾႆး ၶတ်ႉဢဝ်ႉၾႆးတူဝ်လႂ်ၵုမ်းထိင်းၶိူင်ႈၸႂ်ႉၾႆးၾႃႉဢၼ်လႂ်ၼႂ်းႁိူၼ်းၼႆဝႆႉပႃး။ လၢတ်ႈၵူၼ်းၼႂ်းႁိူၼ်းဝႆႉဝႃႈ ပေႃးၼမ်ႉထူမ်ႈမႃး တေလႆႈႁဵတ်းႁိုဝ်သေ ယွၼ်းတၢင်းၸွႆႈထႅမ် ႁႂ်ႈပိူၼ်ႈမႃးၸွႆႈႁဝ်းလႆႈ။ လၢႆးၸိူဝ်းၼႆႉ ဢမ်ႇၵွမ်ႉၵူၺ်း ၵူၼ်းထူပ်းၽေးၼမ်ႉထူမ်ႈ ဢမ်ႇၼၼ် ၵူၼ်းယူႇၼႂ်းပိုၼ်ႉ တႅမ်ႈ − Mao Haur Ling (JN) ဢိင် − https://www.bangkokhospital.com/content/contagious-diseases-dangerous-from-the-flood https://www.ofm.co.th/blog/survival-kits/ https://multimedia.anamai.moph.go.th/infographics/info518_fon/

['ပိုၼ်ႉႁူႉလီသူၼ်ၸႂ်']

2024-09-13T10:37:34

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba-%e1%80%90%e1%81%a2%e1%82%86%e1%82%89%e1%81%be%e1%80%af%e1%81%bc%e1%80%ba/

လူမ်းလႅင်ႉလူင် တၢႆႉၾုၼ်ႇယႃၵီႇ

လၢႆလၢႆမိူင်း ဢမ်ႇဝႃႈပဵၼ် ၼႂ်းမိူင်းႁူမ်ႈတုမ်ႁဝ်း လႄႈ မိူင်းဝႅတ်ႉၼၢမ်း၊ မိူင်းထႆး၊ မိူင်းလၢဝ်း ဢၼ်မီးၽူၼ်လူင်လူမ်းလူင် ၼမ်ႉထူမ်ႈႁၢဝ်ႈႁႅင်းယူႇၼႆႉၵေႃႈ ပဵၼ်မႃးယွၼ်ႉ လူမ်းလႅင်ႉလူင် တၢႆႉၾုၼ်ႇယႃၵီႇ (YAGI) ၼႆၵေႃႈ ဝႃႈလႆႈယူႇယဝ်ႉ။ လွင်ႈတၢင်းဢၼ်ႁဵတ်းႁႂ်ႈပဵၼ်မႃး လူမ်းလႅင်ႉလူင်ပွၵ်ႈၵမ်းၼႆႉတႄႉ ယွၼ်ႉဝႃႈ လုမ်ႈၾႃႉႁဝ်း လိူတ်ႇမႆႈႁႅင်းမႃးသေ ႁႅင်းမႆႈၼမ်ႉပၢင်ႇလၢႆႇ သုင်ၶိုၼ်ႈမႃး ႁဵတ်းႁႂ်ႈပဵၼ်မႃး လူမ်းလႅင်ႉလူင် တၢႆႉၾုၼ်ႇယႃၵီႇယူႇယဝ်ႉ။ လူမ်းလႅင်ႉလူင်ၼႆႉ တၢင်းဝႆးမၼ်းၼၼ်ႉ တႄႇတီႈ 90 ၵီႇလူဝ်ႇမီႇတႃႇ တေႃႇၸူဝ်ႈမူင်းသေ ၶိုၼ်ႈထိုင် 240 ၵီႇလူဝ်ႇမီႇတႃႇ တေႃႇၸူဝ်ႈမူင်း ၼႆယဝ်ႉ ။ လူမ်းလႅင်ႉလူင် တၢႆႉၾုၼ်ႇယႃၵီႇၼႆႉ တေၶဝ်ႈၵႂႃႇတၢင်းမိူင်းၶႄႇ ႁၢႆႇၼၢၼ်သေယဝ်ႉ ၸင်ႇၶိုၼ်းၽတ်ႉၶဝ်ႈ ၼႂ်းမိူင်းဝႅတ်ႉၼၢမ်းပွတ်းႁွင်ႇလႄႈ တေၶဝ်ႈထိုင်ၼႂ်းမိူင်းလၢဝ်း။ မိူၼ်ၼင်ႇ ၼႂ်းမိူင်းႁူမ်ႈတုမ် လႄႈ ၼႂ်းမိူင်းထႆးပွတ်းႁွင်ႇ ၸိူဝ်းၼႆႉၵေႃႈ လႆႈၺႃးၽွၼ်းတုမ်ႉယွၼ်ႈၸၢၵ်ႇမၼ်းပႃး ယူႇယဝ်ႉ။ လိူဝ်သေၼၼ်ႉ ၼႂ်းမိူင်းတႆးႁဝ်းၼႆႉၵေႃႈ ၺႃးၸၢၵ်ႇမၼ်းမိူၼ်ၵၼ်၊ သမ်ႉဝႃႈ ဢိတ်းဢွၼ်ႇၵူၺ်းသေတႃႉ ယွၼ်ႉမိူင်းႁဝ်း ပဵၼ်မိူင်းႁူၺ်ႈမိူင်းလွႆ မီးမႄႈၼမ်ႉၼမ် လႄႈ သင်ဝႃႈၽူၼ်တူၵ်းႁႅင်းထပ်းၵၼ်ႁိုင်ပေႃးၼႆၸိုင် တေၸၢင်ႈႁဵတ်းႁႂ်ႈ လိၼ်ၵူၼ်ႇ ၊ ၼမ်ႉၼႂ်းႁူၺ်ႈၼႂ်းလွႆလႆလူင်း ၊ ၼမ်ႉၵေး/ ၼမ်ႉၼွင် လူၼ်ႉၶိုၼ်ႈၾင်ႇ ထူမ်ႈႁိူၼ်းယေး/ သူၼ်ႁႆႈၼႃး၊ သဵၼ်ႈတႃႈသၢႆတၢင်းလူႉၵွႆ ၸိူဝ်းၼႆႉယဝ်ႉ။ ပေႃးမႃးတူၺ်း မိူၼ်ၼင်ႇ မိူင်းဝႅတ်ႉၼၢမ်း ၊ မိူင်းလၢဝ်း ဢၼ်ၺႃးလူမ်းလႅင်ႉလူင်ၼႆႉ ၵမ်းသိုဝ်ႈၼၼ်ႉၵေႃႈ ယိုင်ႈၶႅၼ်းလႆႈႁပ်ႉလွင်ႈလူႉသုမ်းၼမ်ယူႇယဝ်ႉ ။ လူမ်းလႅင်ႉတၢႆႉၾုၼ်ႇယႃၵီႇၼႆႉ လႆႈဝႃႈပဵၼ်လူမ်းလႅင်ႉဢၼ်ႁႅင်းသုတ်း ပဵၼ်မၢႆ 2 ၼႂ်းလုမ်ႈၾႃႉယဝ်ႉ လႄႈ ႁၢႆႉႁႅင်းလိူဝ်သေပိူၼ်ႈ ၼႂ်းႁွပ်ႈ 10 ပီ ဝၢႆးသေ လူမ်းလႅင်ႉလူင် Rammasum ၽတ်ႉၶဝ်ႈ ၼႂ်းမိူင်းၶႄႇ ႁၢႆႇၼၢၼ် (Hainan) မိူဝ်ႈပီ 2014 ၼၼ်ႉသေ မီးၾူၼ်တူၵ်းႁၢဝ်ႈႁႅင်းၸွမ်းၽင်ႇပၢင်ႇလၢႆႇမိူင်းၶေႇ လႄႈ ၼႂ်းပီႊၼႆႉၵေႃႈ မိူင်းၶေႇပွတ်းၸၢၼ်း လႆႈထူပ်းၽေးလူမ်းလႅင်ႉလူင်တၢင်းၼမ်မိူၼ်ၵၼ် ၼႆယဝ်ႉ ။ ၼႂ်းပီႊၼႆႉ လိူဝ်သေလႆႈထူပ်းၺႃးၽေးလူမ်းလႅင်ႉလူင် တၢႆႉၾုၼ်ႇယႃၵီႇယဝ်ႉ ယင်းတေမီး လူမ်းလႅင်ႉလူင် Bebinca ၸွမ်းမႃးထႅင်ႈ ယူႇယဝ်ႉ။ တႆးလွတ်ႈလႅဝ်း ဢၢင်ႈဢိင်−Thai PBS

['လွင်ႈၽေး']

2024-09-12T18:52:40

https://taifreedom.com/rcss-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8-3/

RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တီႈမိူင်းပၼ်ႇ

မိူဝ်ႈၼႆႉဝၼ်းထီႉ 12 September 2024 ၽူႈမီးပုၼ်ႈၽွၼ်း လႄႈ ၵေႃႉသိုၵ်းၵေႃႉႁၢၼ် RCSS/SSA လူင်းပိုၼ်ႉတီႈၸွႆႈထႅမ် ၶဝ်ႈၼမ်ႉတၢင်းၵိၼ် ၵူၼ်းမိူင်း ၸိူဝ်းလႆႈထူပ်းၽေးၼမ်ႉထူမ်ႈ ၼႂ်းဝဵင်းမိူင်းပၼ်ႇ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-12T13:35:20

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%99%e1%80%a2%e1%80%9c-%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87/

သိုၵ်းမၢၼ်ႈ မဢလ တေသိုပ်ႇၶိုင်လၢႆးလႂ် ၽႂ်ၵေႃႉတေလႆႈၶၢမ်ႇ

ဝၢႆးသေသိုၵ်းမၢၼ်ႈၶဝ် လႆႈတူၵ်းသုမ်းတပ်ႉတိူင်းၶဝ်ၵႂႃႇလၢႆလၢႆတီႈ ပႃးၸဵမ်တိူင်းသိုၵ်းၸဵင်ႇႁွင်ႇဝၼ်းဢွၵ်ႇ ယမၶ (အရှေ့မြောက်တိုင်းစစ်ဌာနချုပ် − ရမခ) ဝဵင်းလႃႈသဵဝ်ႈယဝ်ႉၼၼ်ႉ ႁူဝ်ၼႃႈၶွင်ႇသီႇသိုၵ်းမၢၼ်ႈ မိၼ်းဢွင်ႇလႅင်ႇ မီးၵၢၼ်တူင်ႉၼိုင် လူင်းႁူပ်ႉထူပ်းသူႇၸႂ်းထိုင် တပ်ႉတိူင်းမၼ်းဢၼ်ၵိုတ်းဝႆႉၸိူဝ်းၼၼ်ႉ ၶႂ်ႈၸေးၵူႈပိုၼ်ႉတီႈ မိူၼ်ၼင်ႇ တပ်ႉတိူင်းပႃႇၵိူဝ်၊ တပ်ႉတိူင်းဝဵင်းလိူဝ်ႇ (မၼ်းတလေး)၊ တပ်ႉတိူင်းမေႃႇၽီႇ (တႃႈၵုင်ႈ) တပ်ႉတိူင်း တူၼ်ႈတီး (မိူင်းတႆး)၊ တပ်ႉတိူင်း လွႆၵေႃႇ (မိူင်းယၢင်းလႅင်) ၸဵမ်ၸိူဝ်းၼႆႉယဝ်ႉ။ ၵၢၼ်တူင်ႉၼိုင်ၶွင် မိၼ်းဢွင်ႇလၢႆႇပွၵ်ႈၼႆႉ တႄႇတူင်ႉၼိုင် ၼႂ်းႁၢင်လိူၼ် August ပူၼ်ႉမႃး တေႃႇထိုင်ၼႂ်း September ၼႆႉသေ မၼ်းဝႆႉလွင်ႈႁူမ်ႇလူမ်ႈၼႅၼ်ႈၼႃႈၵူၺ်းဢမ်ႇၵႃး ဢမ်ႇပၼ်ၶၢဝ်ႇသင်ဢွၵ်ႇၼႆသေတႃႉ ၸုမ်းတပ်ႉၵႅတ်ႇၶႄၸိူဝ်ႉၸၢတ်ႈယၢင်းလႅင် KNDF တႄႉပိုၼ်ၽၢဝ်ႇ မိူဝ်ႈဝၼ်း 04 September 2024 ၼၼ်ႉ လႆႈၶၢဝ်ႇဝႃႈ မိၼ်းဢွင်ႇလႅင်ႇ ႁွတ်ႈထိုင်တီႈ ငဝ်ႈငုၼ်းၵုမ်းၵမ် ၽႅၼ်ၵၢၼ်ယၼ်ႇသိုၵ်း တီႈဝဵင်းလွႆၵေႃႇၼႆသေ ယူႇတီႈ KNDF ၶဝ် လႆႈဢဝ်ၵွင်ႈလူင် 120mm ပိုတ်းယိုဝ်းသႂ်ႇ ၼႆယူႇ၊ ထိုင်တီႈသိုၵ်းမၢၼ်ႈၶဝ် ဝႆႉၵၢၼ်ႁူမ်ႇလူမ်ႉၶၢဝ်ႇၶဝ်ၼႅၼ်ႈၼႃၵႃႈႁိုဝ်ၵေႃႈ ဢမ်ႇလွတ်ႈတၢင်းၸုမ်းလုၵ်ႉၽိုၼ်ႉႁူႉၸွမ်း လၢတ်ႈလႆႈၼင်ႇၼႆ။ မႃးတူၺ်းၽၢႆႇၼိုင်ႈ ဝၢႆးသေၽိုၼ်လိၵ်ႈမိူင်းၶႄႇ ဢၼ်လုၵ်ႉတီႈမိူင်းမၢဝ်း (ႁူၺ်ႈလီ) သူင်ႇထိုင် ၸုမ်းသိုၵ်းပလွင်ႈ TNLA မိူဝ်ႈဝၼ်းထီႉ 29 August 2024 ​​သေ ၼႂ်းလိၵ်ႈၼၼ်ႉ “ၸီႉသင်ႇထိုင် ႁႂ်ႈၸုမ်းသိုၵ်း TNLA ၵိုတ်းၵၢၼ်တိုၵ်းယိုဝ်းသိုၵ်းမၢၼ်ႈၵမ်းလဵဝ် ပေႃးဢမ်ႇၵိုတ်းတေသင်ႇသွၼ်ႁႂ်ႈပေႃးလၢပ်ႇလႄႈ လွင်ႈလူႉသုမ်းတင်းသဵင်ႈၼၼ်ႉ သိုၵ်း TNLA တၵ်းလႆႈဢဝ်ပုၼ်ႈၽွၼ်းၶိုၼ်း” ၼႆယဝ်ႉၼၼ်ႉ ၸုမ်းသိုၵ်းမၢၼ်ႈထၢင်ႇႁၢင်ႈ ႁဵတ်းၼင်ႇၵၢင်ၸႂ်ၶဝ်သေ လၢၵ်ႈႁိူဝ်းမိၼ်းၶဝ်မႃးပွႆႇမၢၵ်ႇသႂ်ႇ ၼႂ်းၵၢင်ဝဵင်းၼမ်ႉၶမ်း ႁဵတ်းႁႂ်ႈၵူၼ်းလူႉတၢႆမၢတ်ႇၸဵပ်းဢမ်ႇဢေႇ လွင်ႈၼႆႉမိူင်းၶႄႇဢမ်ႇတၵ်းသဵင်သင်ၸွမ်း ဢမ်ႇၼၼ်ၵေႃႈ ၶႄႇဢၼ်ယၢမ်ႈယူႇၽၢႆႇလင်ၸုမ်းဢူၺ်းလီၶဝ်သေ ဢီးႁႂ်ႈပိုတ်ႇပၢင်တိုၵ်းတေႃႇ မဢလ ၼၼ်ႉ ယၢမ်းလဵဝ်မၼ်းၶိုၼ်းလၢႆႈၽၢႆႇ ယူႇလင်သိုၵ်းမၢၼ်ႈယဝ်ႉႁိုဝ်ၼႆ တႃႇလီဝူၼ်ႉပႃးလႃႈ။ လွင်ႈႁဵတ်းသၢင်ႈမိူင်းၶႄႇပွၵ်ႈၼႆႉ ၸုမ်းၸိူဝ်းယိပ်းၵွင်ႈလႄႈ ၵူၼ်းၼုမ်ႇၶဝ်လၢႆလၢႆၸုမ်း ဢမ်ႇႁၼ်လီသေ ၼႄၵၢင်ၸႂ်သၢၼ်ၶတ်းတေႃႇမိူင်းၶႄႇၵေႃႈမီးယူႇ ယၢမ်းၼင်ႇၼၼ် သိုၵ်းၵူဝ်းၵၢင်ႉ MNDAA တႄႉ ပိုၼ်ၽၢဝ်ႇဝႃႈ ၶဝ်တိုၼ်းတေဢမ်ႇႁူမ်ႈႁဵတ်းသၢင်ႈၸွမ်း ၸုမ်းဢၼ်ၼႄၵၢင်ၸႂ် သၢၼ်ၶတ်းၶႄႇ လႄႈမၢၼ်ႈၸိူဝ်းၼၼ်ႉ၊ လိူဝ်ၼၼ်ႉၶဝ်တိုၼ်းဢမ်ႇမီး လွင်ႈႁူမ်ႈႁွမ်းၸွမ်း NUG သင် ၼႆယဝ်ႉ။ ဝၢႆးလင်သိုၵ်းမၢၼ်ႈပိုၼ်ၽၢဝ်ႇ ၸုမ်းဢူၺ်းလီသၢမ်ၸုမ်း ပဵၼ်ၸုမ်းၵေႃႇၵၢၼ်ႁၢႆႉ ၼႆယဝ်ႉၼၼ်ႉ ႁူဝ်လိူၼ် September ၼႆႉ မဢလ ႁူဝ်ၼႃႈလူင်သိုၵ်းမၢၼ်ႈလၢတ်ႈဝႃႈ တေတိုၵ်းဢဝ်ၶိုၼ်းဝဵင်း ၸိူဝ်းဢၼ်လႆႈတူၵ်းသုမ်းၵႂႃႇဝႆႉၸိူဝ်းၼၼ်ႉလႄႈ ၵေႃႇတင်ႈၸိုဝ်ႈၽႅၼ်ၵၢၼ်သိုၵ်းၶဝ်ဝႃႈ ယၼ်ႇၼၢႆႇမိၼ်း “ရန်နိုင်မင်း” ၼႆသေ တေတိုၵ်းတေႃးၵႂႃႇ၊ ၼႂ်းၽႅၼ်ၵၢၼ် ယၼ်ႇၼၢႆႇမိၼ်းၼႆႉ တူဝ်မဢလ ပဵၼ်ၵေႃႉဢၼ်ၵုမ်းၵမ်ၽႅၼ်ၵၢၼ်လႄႈ ပေႃႇလသီႇမၼ်းၵမ်းသိုဝ်ႈ ဢၼ်တေၽႅၼ်ၵၢၼ်သေ ဢွၼ်ႁဵတ်းသၢင်ႈတိုၵ်းတေႃႈဢဝ်ၶိုၼ်း ပိုၼ်ႉတီႈဢၼ်ၶဝ်တူၵ်းသုမ်းဝႆႉၼၼ်ႉသမ်ႉ ၵႅမ်ၽူႈၼမ်းၼႂ်း ၸွမ်သိုၵ်းၸူဝ်းဝိၼ်း တေဢဝ်ပုၼ်ႈၽွၼ်းသေ ဢွၼ်ႁဵတ်းသၢင်ႈၵႂႃႇ ၼႆယဝ်ႉ။ လိူဝ်သေၼၼ်ႉ ၼင်ႇႁိုဝ်တေမီးလွင်ႈၶဝ်ႈတိၼ်ၶဝ်ႈမိုဝ်းၵၼ်ၼၼ်ႉ ဢဝ်ၸဵမ်တပ်ႉပႆလိၼ်၊ တပ်ႉၼမ်ႉ၊ လႄႈတပ်ႉၵၢင်ႁၢဝ် ၸိူဝ်းၼႆႉ မႄးၶွတ်ႇၽွတ်ႈႁႂ်ႈတဵမ်ထူၼ်ႈသေ ႁႂ်ႈၽွမ်ႉတူဝ်ႈတၼ်းတႃႇတိုၵ်း ၼႂ်းၶၢဝ်းတၢင်း 24 ၸူဝ်ႈမူင်းၼႆယဝ်ႉ၊ ယူႇတီႈၶၢဝ်ႇသိုၵ်းမၢၼ်ႈၶဝ်ၵေႃႈ ဢွၵ်ႇၶၢဝ်ႇဝႃႈ “ပၢင်တိုၵ်းၼႆႉ တေတိူဝ်းႁၢဝ်ႈႁႅင်းလိူဝ်ၵဝ်ႇ” ၼႆယဝ်ႉ။ သင်ပၢင်တိုၵ်း ၶိုၼ်းပဵၼ်ႁၢဝ်ႈႁႅင်းၼႆ တေပဵၼ်ၸွမ်းၸိူဝ်းဢၼ်သိုၵ်းမၢၼ်ႈၶဝ် လႆႈသုမ်းငဝ်ႈငုၼ်းတိူင်းသိုၵ်းၶဝ်ဝႆႉၼၼ်ႉယဝ်ႉ။ ယၢမ်းလဵဝ်ၼႆႉ တိူင်းသိုၵ်း ပႃးၸဵမ်တပ်ႉယႂ်ႇၵမ်ႈၽွင်ႈ ဢၼ်သိုၵ်းမၢၼ်ႈၶဝ်တူၵ်းသုမ်းၵႂႃႇၼၼ်ႉ ဢဝ်ၼႂ်းမိူင်းႁူမ်ႈတုမ်ပတ်းပိုၼ်ႉဝႃႈၸိုင် မီး 70 ပၢႆယဝ်ႉ၊ သင်တေၼပ်ႉပႃး တပ်ႉဢွၼ်ႇ တေႃႇထိုင်တပ်ႉပၢင်သဝ်း၊ တပ်ႉႁူမ်ႇလူမ်ႈ ၸိူဝ်းၼႆႉတင်းမူတ်းၸိုင် မီးယူႇ 5,280 ​​တပ်ႉ၊ ငဝ်ႈငုၼ်းသိုၵ်း​​တေႃႇထိုင်တပ်ႉႁူမ်ႇလူမ်ႈ​​ၼႆႉ ဢၼ်သိုၵ်းမၢၼ်ႈသုမ်းၵႂႃႇ မီး 2,500 တပ်ႉယဝ်ႉၼႆ​​ ၸုမ်းငမ်းယဵၼ် မိူင်းဢ​​မေႇရိၵၢၼ်ႇ The United States Institute of Peace လၢမ်းၶၢတ်ႈဝႆႉ မိူဝ်ႈၼႂ်းလိူၼ် April 2024 ပူၼ်ႉမႃးၼၼ်ႉၼင်ႇၼႆယူႇ၊ ၵွပ်ႈပူၼ်ႉမႃးႁိုဝ်ယဝ်ႉလႄႈ ဢဝ်ငဝ်းလၢႆးမိူဝ်ႈလဵဝ်ဝႃႈၸိုင် တေပိူင်ႈၵၼ်ယူႇ ဢၼ်သိုၵ်းမၢၼ်ႈၶဝ်တူၵ်းသုမ်းၼၼ်ႉ လၢမ်းတူၺ်းဝႃႈ တေၼမ်လိူဝ် 2,500 တပ်ႉယူႇ။ ပဵၼ်ၸိူင်ႉႁိုဝ်ၵေႃႈလီ လွင်ႈသိုၵ်းမၢၼ်ႈၶဝ်ပိုၼ်ၽၢဝ်ႇတေတိုၵ်းဢဝ်ၶိုၼ်း တပ်ႉၶဝ်ၸိူဝ်းတူၵ်းသုမ်းဝႆႉၸိူဝ်းၼၼ်ႉ ယူႇတီႈၸုမ်းလုၵ်ႉၽိုၼ်ႉၶဝ်တႄႉဝႃႈ “မၼ်းပဵၼ်ၵႂႃႇဢမ်ႇလႆႈ တႃႇတေပဵၼ်ၵႂႃႇၵေႃႈ တိုၼ်းဢမ်ႇငၢႆႈငႅမ်ႈၼင်ႇသိုၵ်းမၢၼ်ႈလၢတ်ႈၼၼ်ႉ မၼ်းပဵၼ်ၵႂၢမ်းပၼ်ႁႅင်းၸႂ် ၵူၼ်းသိုၵ်းၶဝ်ၸိူဝ်းဢၼ်ၵိုတ်းၸိူဝ်းၼၼ်ႉၵူၺ်း” ၼႆၵေႃႈမီး ပေႃးတေဢဝ်ငဝ်းလၢႆးမိူဝ်ႈလဵဝ်ၸိုင် ပိုၼ်ႉတီႈဢၼ်ၸုမ်းသိုၵ်းမၢၼ်ႈၶဝ်တူၵ်းသုမ်းၼၼ်ႉ ၶဝ်တိုၼ်းဢမ်ႇၶဝ်ႈၵၢႆလႆႈၶိုၼ်း ပေႃးမႃးၼပ်ႉတူၺ်းၼႆ ၼႂ်းမိူင်းႁူမ်ႉတုမ်ၼႆႉ ဝဵင်းဢၼ်သိုၵ်းမၢၼ်ႈတူၵ်းသုမ်းၼၼ်ႉ ၼမ်ထိုင် 80 ၸႄႈဝဵင်းပၢႆယဝ်ႉ ၸုမ်းလုၵ်ႉၽိုၼ်ႉၶဝ်ၵေႃႈ တႄႇတမ်းၵၢၼ်ဢုပ်ႉပိူင်ႇ ၸွမ်းပိုၼ်ႉတီႈ ဢၼ်ၶဝ်တိုၵ်းၵုမ်းၵမ်လႆႈၼၼ်ႉယဝ်ႉ တႃႇသိုၵ်းမၢၼ်တေတိုၵ်းလႆႈၶိုၼ်းၼၼ်ႉ မိူၼ်လႅပ်ႈပဵၼ်လွင်ႈၼွၼ်းၾၼ်ၵၢင်ဝၼ်းၵူၺ်းႁိုဝ်ၼႆယူႇ။ ၵူၺ်းၵႃႈ သင်ဝႃႈ ၼၵႃးလူင်မိူင်းၶႄႇၶိုၼ်းၵမ်ႉယၼ် ယူႇၽၢႆႇလင်သိုၵ်းမၢၼ်ႈ မဢလ ၸိုင် ပိၵ်ႉဝႃႈသိုၵ်းမၢၼ်ႈဢမ်ႇတိုၵ်းလႆႈၶိုၼ်း ပိုၼ်ႉတီႈၶဝ်ၵူႈပွတ်ႈတွၼ်ႈၼႆသေတႃႉ ပုၼ်ႈတႃႇၼႂ်းၸိုင်ႈတႆးပွတ်းႁွင်ႇလႄႈ ၸႄႈမိူင်းၶၢင်ၵမ်ႈၽွင်ႈ ဢၼ်ၸမ်တင်းမိူင်းၶႄႇၼၼ်ႉတႄႉ ငဝ်းလၢႆးၸၢင်ႈလႅၵ်ႈလၢႆႈၶိုၼ်းလၢႆးၼိုင်ႈယူႇၼႆၼၼ်ႉ လီဝူၼ်ႉသွၼ်ႇထႃႈယူႇ။ ပေႃးပဵၼ်ၸိူင်ႉၼင်ႇၼၼ်မႃး လီမႆႈၸႂ်ၼၵ်းၶေႃးတၢင် ၵူၼ်းမိူင်းႁဝ်းၶႃႈ ဢၼ်ယူႇသဝ်းဝႆႉ ၼႂ်းပိုၼ်ႉတီႈပၢင်တိုၵ်းသိုၵ်းၼၼ်ႉၵူၺ်းလႃႈ၊ သင်မၢၼ်ႈၽႅၼ်တိုၵ်းၶိုၼ်းၸိုင် ဝၢၼ်ႈဝဵင်းတၵ်းလူႉယႂ်ႇသုမ်းၼမ်လိူဝ်ၵဝ်ႇလႄႈ ၵူၼ်းမိူင်းႁဝ်းတၵ်းလႆႈပၢႆႈၼီထႅင်ႈတၢင်းၼမ်သေဢမ်ႇၵႃး ဢၼ်တေလူႉတၢႆယွၼ်ႉၵႄႈပၢင်တိုင်းၵေႃႈ ၸၢင်ႈတေတိူဝ်းၼမ်ယဝ်ႉ ၵွပ်ႈၼႆၵေႃႉလႆႈၶၢမ်ႇတၢမ်ႇယွၼ်ႉပၢင်တိုၵ်းသိုၵ်းသိူဝ်မႃးတႃႇသေႇၼႆႉ ပဵၼ်းၵူၼ်းမိူင်းႁဝ်းၵူၺ်း ။ လွမ်ႉမိူင်း ၵေးသီး 12/09/2024 ၶေႃႈထတ်းသၢင်တွၼ်ႈၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵေႃႉလဵဝ်ၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇတႆးလွတ်ႈလႅဝ်း။

['ပွင်ႈၵႂၢမ်း']

2024-09-11T13:46:41

https://taifreedom.com/%e1%81%bc%e1%80%99%e1%80%ba%e1%82%89%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%91%e1%80%b0%e1%80%99%e1%80%ba%e1%82%88%e1%80%9c%e1%81%a2%e1%82%86%e1%81%b8%e1%80%b1%e1%82%88%e1%80%9d/

ၼမ်ႉသိုပ်ႇထူမ်ႈလၢႆၸေႈဝဵင်းၼႂ်းမိူင်းတႆး ပႆႇယွမ်းလူင်

မိူဝ်ႈၼႆႉ ဝၼ်းထီႉ 11 September 2024 ( လိူၼ်သိပ်းမႂ်ႇ 9ၶမ်ႈ ပီႊတႆး 2118 ၼီႈ )ၼမ်ႉထူမ်ႈၼႂ်းမိူင်းတႆး လၢႆလၢႆၸေႈဝဵင်း တႄႇထူမ်ႈ ၼႂ်းဝၼ်းထီႉ 9 September 2024 ၶၢဝ်းတၢင်း (3) ဝၼ်းယဝ်ႉၼမ်ႉပႆႇယွမ်းလူင်း သေဢမ်ႇၵႃး မၢင်ပိုၼ်ႉတီႈသမ်ႉၼမ်ႉထူမ်ႈႁၢဝ်ႈႁႅင်းမႃးလိူဝ်ၵဝ်ႇ ၼႆယဝ်ႉ ။ ၵူၼ်းမိူင်းၼႂ်းၸေႈဝဵင်းတႃႈၶီႈလဵၵ်း လၢတ်ႈၼေဝႃႈ “ယွၼ်ႉၼမ်ႉ လၢႆလၢႆပိုၼ်ႉ မိူၼ်ၼင်ႇ မႄႈၼမ်ႉသၢႆ ၊ ၼမ်ႉႁူၵ်ႈ ၊ၼမ်ႉႁူၺ်ႈယုင်း၊ ၼမ်ႉၶၢဝ် ၸိူဝ်းၼႆႉ လႆလူၼ်ႉၾင်ႇၼၼ်ႉၶႃႈၼႃႇ ၊မိူဝ်ႈပူၼ်ႉမႃးၵူႈပီၼႆႉ ၵႆႉမီးၼမ်ႉထူမ်ႈယူႇသေတႃႉ ဢမ်ႇတွၼ်ႉယၢမ်ႈၺႃးၽေး ၼမ်ႉထူမ်ႈႁၢဝ်ႈႁႅင်း ၸိူင်ႉၼႆ သေပွၵ်ႈၶႃႈ၊ ၸိူင်ႉၼင်ႇမႄႈၼမ်ႉႁူၵ်ႈ ၵူႈပီႊဢမ်ႇယၢမ်ႈထူမ်ႈၶႃႈ ပီႊၼႆႉၵေႃႈလႆႈထူမ်ႈၸွမ်းဝၢၼ်ႈမၢၵ်ႇယၢင်း၊ ၼႃးမႄႈႁူၵ်ႈၸိူဝ်းၼႆႉဢေႃႈ” ဝႃႈၼႆ ။ သိုပ်ႇလၢတ်ႈၼေထႅင်ႈဝႃႈ “ၼမ်ႉထူမ်ႈပွၵ်ႈၼႆႉ ထူမ်ႈပေႃးပူၼ်ႉၸိၵ်းႁိူၼ်း ၸိူဝ်းၼႆႉၶႃႈ မၢင်ပိုၼ်ႉတီႈၵေႃႈပူၼ်ႉႁူဝ် ၶႃႈဢေႃႈ၊ မိူဝ်ႈဝႃးၼႆႉတိုၵ်ႉၵႂႃႇ မႃးလႆႈယူႇ မိူဝ်ႈၼႆႉတႄႉ ၵႂႃႇလႂ်ၵေႃႈယၢပ်ႇယဝ်ႉၶႃႈ ၼမ်ႉၼႆႉမၼ်း ၶိုၼ်ႈသုင် မႃးတိၵ်းတိၵ်းၶႃႈဢေႃႈ၊ ၸိူင်ႉၼင်ႇ ပွၵ်ႉမၢၵ်ႇၵႃႇႁူဝ်ၶမ်း လႄႈ ပွၵ်ႉသၼ်သၢႆးတႆး ၸိူဝ်းပဵၼ်ႁိူၼ်းၸၼ်ႉလဵဝ်ၼႆႉ လႆႈၶၢႆႉပၢႆႈၶႃႈဢေႃႈ ပေႃးမီးပီႈမီးၼွင်ႉတႄႉၵေႃႈၵႂႃႇယူႇၸွမ်းပီႈၸွမ်းၼွင်ႉဢေႃႈ၊ ပေႃးဢမ်ႇမီးၵေႃႈ လႆႈၵႂႃႇၶၢတ်ႈႁူင်းလႅမ်းႁဵတ်းၼၼ်ၶႃႈ၊ ပေႃးလွင်ႈၵိၼ်လွင်ႈယႅမ်ႉၼႆၵေႃႈ ၸုမ်းပလႁိတၶဝ်ၵေႃႈ ဢဝ်ႁိူဝ်းသေၶဝ်ႈၸွႆႈထႅမ်ၵႂႃႇႁဵတ်းၼၼ်ဢေႃႈ” လၢတ်ႈၼႄၼင်ႇၼႆ။ မိူၼ်ၼင်ႇ မိူင်းၵိုင် ၊ ၵေးသီး ၊ ၼမ်ႉၸၢင် ၊ မိူင်းၼၢႆး ၊ လၢင်းၶိူဝ်း ၊ မိူင်းပၼ်ႇ ၊ တူၼ်ႈတီး ၊ မွၵ်ႇမႆႇ ၊ ယွင်ႁူၺ်ႈ ၊ မိူင်းသၢတ်ႇ ၊ ၵၢတ်ႇလေႃႉ ၊ ၵဵင်းတုင် ၊ ၊ မိူင်းပွၵ်ႉ ၸိူဝ်းၼႆႉၵေႃႈၼမ်ႉထူမ်ႈႁၢဝ်ႈႁႅင်းဝႆႉ မၢင်ပိုၼ်ႉတီႈ ၼမ်ႉဢမ်ႇယၢမ်ႈထူမ်ႈၵေႃႈ လႆႈထူမ်ႈမႃးယူႇယဝ်ႉ ။ ၸွမ်းၼင်ႇၽူႈၶူၼ်ႉၶႂႃႉၶဝ်လၢမ်းၶၢတ်ႈဝႆႉဝႃႈ လူမ်းလႅင်ႉလူင်( YAGI ) တေၽတ်ႉၶဝ်ႈၼႂ်းမိူင်းဝႅတ်ႉၼၢမ်း လႄႈၽတ်ႉၶဝ်ႈထိုင်ၼႂ်းမိူင်းလၢဝ်း ၼႂ်းဝၼ်းထီႉ 8−10 September 2024 ၼႆသေ ၼႂ်းမိူင်းတႆးၵေႃႈတေၺႃးၽွၼ်းတုမ်ႉယွၼ်ႈ ၸၢၵ်ႇမၼ်းၸွမ်းယူႇ လၢႆလၢႆၸေႈဝဵင်း တေႃႇထိုင်ယၢမ်းလဵဝ် ၾူၼ်တိုၵ်ႉတူၵ်းလႄႈၼမ်ႉႁူၺ်ႈၼမ်ႉလွႆ တိုၵ်ႉလႆလူင်းႁႅင်းသေ ၶဝ်ႈလူၵ်ႈထူမ်ႈၼႂ်းၶူးၼႂ်းဝဵင်း ပိုၼ်ႉတီႈဢၼ်ယူႇၸမ်ၽင်ႇမႄႈၼမ်ႉသမ်ႉ ၼမ်ႉလူၼ်ႉၶိုၼ်ႈၽင်ႇႁႅင်းလႄႈ လူၵ်ႈထူမ်ႈသူၼ်ႁႆႈၼႃး ႁိူၼ်းယေး တင်းၼမ်ၼႆယဝ်ႉ ။ ဝဵင်းမိူင်းပၼ်ႇ တႆလွတ်ႈလႅဝ်း

['လွင်ႈၽေး', 'ၾိင်ႈၾႃႉရႃႇသီႇ']

2024-09-11T16:00:18

https://taifreedom.com/%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%81%b8%e1%82%85%e1%80%90%e1%80%ba%e1%82%88%e1%82%81%e1%81%bc%e1%80%ba-%e1%82%81%e1%80%b0%e1%80%84%e1%80%ba%e1%80%b8/

ၵူတ်ႇထတ်းၸႅတ်ႈႁၼ် ႁူင်းၵၢၼ်ႁဵတ်းဢွၵ်ႇယႃႈယႃၽိတ်းမၢႆမီႈ ၼႂ်းမိူင်းထႆး

မိူဝ်ႈဝၼ်းထီႉ 10 September 2024 သိုဝ်ႇၶၢဝ်ႇထႆး Thai PBS လၢႆးငၢၼ်းဝႃႈ ၽူႈမီးပုၼ်ႈၽွၼ်း ၽၢႆႇၶဝ်ႈၼမ်ႉတၢင်းၵိၼ်လႄႈယႃႈယႃ ႁူမ်ႈမိုဝ်းတင်း ပလိၵ်ႈထႆးသေ ၶဝ်ႈၵူတ်ႇထတ်းၼႂ်းႁူင်းၵၢၼ် ဢၼ်မီးယူႇတီႈ ၵိဝ်ႇပရႃႇၶျႃးဢူႇထိတ်ႉ 76 ထုင်ႉၶရု ဝဵင်းလူင်မိူင်းၵွၵ်ႇ ယွၼ်ႉမီးလၢႆးငၢၼ်းဝႃႈ မီးလွင်ႈလၵ်ႉလွမ်ႁဵတ်းယႃႈယႃ ၼႆယဝ်ႉ။ ၸွမ်းၼင်ႇလႆႈၵူတ်ႇထတ်းတူၺ်းၼၼ်ႉ ထူပ်းႁၼ်ၵူဝ်ႇတွင်ႇႁဵတ်းယႃ 2 တီႈ တွၼ်ႈတႃႇၵဵပ်းၶူဝ်းၽႅၵ်ႉသႂ်ႇၼႂ်းတိူၵ်ႈသေသူင်ႇၶၢႆ၊ ထႅင်ႈတီႈၼိုင်ႈသမ်ႉ တွၼ်ႈတႃႇႁဵတ်းဢွၵ်ႇယႃပွမ်လႄႈ မီးတဝ်ႈၵႅတ်ႉသ်၊ တဝ်ၾႆး၊ ၶိူင်ႈၶွင်တႃႇႁဵတ်းယႃႈယႃ ယူႇတၢင်းၼႂ်း ၼႆယဝ်ႉ။ ယႃႈယႃဢၼ်ပွမ်မႃးၼၼ်ႉ မီးတင်းယႃပွတ်းလိူင်ပွတ်းၶဵဝ် (Tramadol) 2.7 လၢၼ်ႉမဵတ်ႉ၊ ယႃ Methylphenidate ၸိုဝ်ႈၵၢၼ်ၵႃႉၶၢႆဝႃႈ Ritalin မီးၽွၼ်းတုမ်ႉယွၼ်ႈတေႃႇဢႃႇယူင်ႇလႄႈၸႂ် 44,000 မဵတ်ႉ၊ ယႃ Viagra ဢမ်ႇလႆႈလူင်းၸိုဝ်ႈပဵၼ်တၢင်းၵၢၼ် 2,900 မဵတ်ႉယူႇယဝ်ႉ။ Vaseline တႃးသူပ်း လိူဝ်သေၼၼ်ႉ ယင်းမီးထႅင်ႈ Vaseline တႃးသူပ်း လႄႈ ၶိူင်ႈၶွင်ၸႂ်ႉတိုဝ်းတႃႇႁဵတ်းယႃႈယႃ Formaldehyde ၽိတ်းမၢႆမီႈ 20,000 တဝ်ႈ လႄႈ ထႅင်ႈၶူဝ်းၶွင်လၢႆလၢႆမဵဝ်းသေယဝ်ႉ ၶူဝ်းၶွင်ဢၼ်ၵူတ်ႇထတ်းလႆႈၼၼ်ႉ တေတူၵ်းသၢင်ႉငိုၼ်းယူႇမွၵ်ႈ 30 လၢၼ်ႉ ဝၢတ်ႇဝႃႈၼႆ။ ယႃႈယႃၸိူဝ်းၵူတ်ႇၸႅတ်ႈႁၼ်ၼၼ်ႉၵေႃႈ မီးယူႇလၢႆလၢႆမဵဝ်း ပဵၼ်ယႃ ဢၼ်ၶူၼ်ႉသွၵ်ႈႁႃႁင်းၵူၺ်းလႄႈ ယႃဢၼ်လၵ်ႉလွမ်ဢဝ်ၼွၵ်ႈမိူင်းၶဝ်ႈ လူၺ်ႈၽိတ်းမၢႆမီႈသေယဝ်ႉ မီးလွင်ႈလႅၵ်ႈလၢႆႈၸိုဝ်ႈယႃၵွင်ႇယႃ ႁူမ်ႈထိုင်ပႃးတူဝ်ၼပ်ႉဢေႃးယေႃး(မၢႆလႆႈၶႂၢင်ႉတီႈ ၽၢႆႇၶဝ်ႈၼမ်ႉတၢင်းၵိၼ် လႄႈ ယႃႈယႃ မိူင်းထႆး) ၸိူဝ်းၼႆႉထႅင်ႈ ယူႇယဝ်ႉ။ တႆးလွတ်ႈလႅဝ်း photo-Thai PBS

['ၼွၵ်ႈမိူင်း', 'ပၢႆးယူႇလီ']

2024-09-17T13:00:18

https://taifreedom.com/%e1%80%9c%e1%81%a2%e1%82%86%e1%80%b8%e1%80%9a%e1%80%b0%e1%80%90%e1%80%ba%e1%80%b8%e1%80%9a%e1%82%83%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%80%9e%e1%80%9c/

လၢႆးယူတ်းယႃတၢင်းပဵၼ် သလိူၵ်ႈ တေလႆႈယူတ်းယႃၸိူင်ႉႁိုဝ်ၽွင်ႈ

တၢင်းပဵၼ် သလိူၵ်ႈ ပဵၼ်ဢီႈသင်? သလိူၵ်ႈ ပဵၼ်တၢင်းပဵၼ် ဢၼ်ႁဵတ်းႁႂ်ႈၵူၼ်းပဵၼ် ၸဵပ်းသႅပ်ႇ ၶၢၼ်ၸႂ် လႄႈ ၸႂ်သုၵ်ႉသၵ်ႉၸွမ်းမၼ်း တႄႉတႄႉ ၊ မၼ်းပဵၼ်ဢီႈသင်ပေႃးၼႆၸိုင် ပဵၼ်ယွၼ်ႉ သဵၼ်ႈလိူတ်ႈလမ်ႁိမ်းႁွမ်းႁွပ်ႈႁူးၵူၼ်ႈ ဢမ်ႇၼၼ် သႆႈလူင် ပွတ်းပၢႆၵႂ်ႈ သေယဝ်ႉ ယိုတ်ႈမႅၼ်းဢွၵ်ႇမႃးတီႈႁူးၽၢႆႈလူင် ၼၼ်ႉယဝ်ႉ ၊ တၢင်းပဵၼ်သလိူၵ်ႈၼႆႉ ၸႅၵ်ႇဢွၵ်ႇပဵၼ် (2) မဵဝ်း မဵဝ်းထီႉ 1 သလိူၵ်ႈၽၢႆႇၼႂ်း တၢင်းပဵၼ်သလိူၵ်ႈၽၢႆႇၼႂ်းၼၼ်ႉ ဢမ်ႇၸၢင်ႈၵမ်းတူၺ်း ဢမ်ႇမႅၼ်းဢွၵ်ႇမႃး တေလႆႈၸႂ်ႉၵွင်ႈသွင်ႇ သွတ်ႇၶဝ်ႈတူၺ်းၽၢႆႇၼႂ်းႁူးၽၢႆႈလူင်သေ ၸႅတ်ႈထတ်းတၢင်းပဵၼ်ဢဝ် သင်ဢမ်ႇမီးတၢင်းပဵၼ်တၢင်ႇမဵဝ်းသွၼ်ႉမႃးၸွမ်းၸိုင် တေဢမ်ႇၸဵပ်း သလိူၵ်ႈၽၢႆႇၼႂ်းၼႆႉ ၸႅၵ်ႇဝႆႉ ပဵၼ် 4 ၶၵ်ႉၼင်ႇတႂ်ႈၼႆႉ − ၶၵ်ႉထီႉ −1 သလိူၵ်ႈတိုၵ်ႉလဵၵ်ႉ ဢမ်ႇတူၺ်းႁၼ်လႆႈ ဢမ်ႇၵမ်းတူၺ်းလႆႈ ၵူၺ်းၵႃႈ မိူဝ်ႈၽၢႆႈလူင်ၼၼ်ႉ တေမီးလိူတ်ႈဢွၵ်ႇမႃးၸွမ်း။ ၶၵ်ႉထီႉ − 2 သလိူၵ်ႈတေယႂ်ႇမႃးသေ မိူဝ်ႈမဵင်ႇၽၢႆႈလူင်ၼၼ်ႉ တေမီးတိင်ႇၵွၼ်ႈမႅၼ်းဢွၵ်ႇမႃးၸွမ်း ဝၢႆးၽၢႆႈယဝ်ႉ တိင်ႇၼိူဝ်ႉၼၼ်ႉတေႁူတ်းၶဝ်ႈၵႂႃႇၼႂ်းႁူးၽၢႆႈလူင်ၶိုၼ်း။ ၶၵ်ႉထီႉ −3 ငၢႆးၵၼ်တင်းၶၵ်ႉထီႉ −2 ၵူၺ်းၵႃႈ တိင်ႇၼိူဝ်ႉဢၼ်မႅၼ်းဢွၵ်ႇမႃးၽွင်းၽၢႆႈလူင်ၼၼ်ႉ ဢမ်ႇႁူတ်းၶဝ်ႈၵႂႃႇႁင်းၵူၺ်း တေလႆႈဢဝ်ၼိဝ်ႉမိုဝ်းၼဵၵ်းၶဝ်ႈပၼ်ၸင်ႇၶဝ်ႈၶိုၼ်း။ ၶၵ်ႉထီႉ − 4 သလိူၵ်ႈယႂ်ႇႁႅင်းယဝ်ႉ တိင်ႇၼိူဝ်ႉၼၼ်ႉ တေမႅၼ်းဢွၵ်ႇမႃးသေ ဢမ်ႇႁူတ်းၶဝ်ႈၶိုၼ်းၵူၺ်း ဢီးၶဝ်ႈၶိုၼ်းၵေႃႈဢမ်ႇၶဝ်ႈၶိုၼ်းယဝ်ႉ ၶၵ်ႉၼႆႉ တေၸဵပ်းသႅပ်ႇယဝ်ႉ။ မဵဝ်းထီႉ 2 သလိူၵ်ႈ ၽၢႆႇၼွၵ်ႈ တေပဵၼ်တီႈ ႁိမ်းႁွမ်းႁွႆးႁူႇ တီႈႁူးၽၢႆႈလူင် တူၺ်းႁၼ်ၵမ်းတိူဝ်ႉလႆႈ ၸဵပ်းၶိုၼ်ႈ။ လွင်ႈတၢင်းႁဵတ်းႁႂ်ႈပဵၼ်တၢင်ႈပဵၼ်သလိူၵ်ႈၼႆႉ တေၵဵဝ်ႇၵပ်းလူၺ်ႈလွင်ႈယူႇသၢင်ႈၵိၼ်သဝ်းၸဝ်ႈၵဝ်ႇ မိူၼ်ၼင်ႇ ၵိၼ်တၢင်းၵိၼ် ဢၼ်ယႂ်းဢႁႃႇရဢမ်ႇပဵင်းပေႃး ႁဵတ်းႁႂ်ႈ တွင်ႉပိၵ်ႉ တွင်ႉပုၵ်ႈ တွင်ႉၵႂႃႇ၊ ႁဵတ်းႁႂ်ႈ လႆႈၼင်ႈၽၢႆႈလူင်ႁိုင်ႁိုင် လႆႈမဵင်ႇၽၢႆႈလူင် တေႇၸဵမ်ၸိူဝ်း ၼႆႉ။ ပေႃးၵႆႉၵႆႉမဵင်ႇၽၢႆႈလူင်ႁႅင်းႁႅင်းလၢႆလၢႆပွၵ်ႈ ၼႆၸိုင် တေႁဵတ်းႁႂ်ႈႁူဝ်ႁုတ်ႉတီႈႁူးၽၢႆႈလူင် (ႁူးၵူၼ်ႈ)ၼၼ်ႉ ဢမ်ႇႁုတ်ႉဝႆႉသေ တေၸၢင်ႈပေႃႇပဵၼ်မႃးသလိူၵ်ႈ ထႅင်ႈလွင်ႈၼိုင်ႈ မိူဝ်ႈၶဝ်ႈႁွင်ႈၼမ်ႉၼၼ်ႉ ၼင်ႈလဵၼ်ႈၾူင်း ဢမ်ႇၼၼ် ဢၢၼ်ႇပပ်ႉလိၵ်ႈပႃး ၼႆၸိုင် တေႁဵတ်းႁႂ်ႈႁဝ်းၼင်ႈႁိုင်လႄႈ ၸၢင်ႈပဵၼ်တၢင်းပဵၼ်သလိူၵ်ႈလႆႈယူႇယဝ်ႉ။ သလိူၵ်ႈၼၼ်ႉ ၵမ်ႈၼမ်ၵေႃႈတေႁူႉၸၵ်းၵၼ်ထႅင်ႈ 2 ပိူင်ၼႆႉ မိူၼ်ၼင်ႇ− သလိူၵ်ႈၵူၼ်ႈလိူတ်ႈ တေဢမ်ႇမီးတိင်ႇဢွၵ်ႇမႃးၽၢႆႇၼွၵ်ႈႁူးၽၢႆႈ (ႁူးၵူၼ်ႈ) တေမီးတၢင်းၼႂ်း ယဝ်ႉၵေႃႈ တေမီးလိူတ်ႈဢွၵ်ႇမႃးတီႈၵူၼ်ႈ ဢမ်ႇၼၼ်ၼမ်ႉသႂ်သႂ် သင်ဝႃႈၼင်ႈႁိုင်ၼႆၸိုင် တေၸဵပ်း ဢမ်ႇၼၼ်သႅပ်ႇဝႆႉ မိူဝ်ႈၼင်ႈၼၼ်ႉၵေႃႈ တေမီးၼမ်ႉသႂ်သႂ် ဢမ်ႇ ၼၼ်လိူတ်ႈလႆဢွၵ်ႇမႃးၸွမ်းတႃႇသေႇ မၢင်ၵေႃႉလႆႈသႂ်ႇၽႃႈဢႃးလမႆးဝႆႉတႃႇသေႇ။ သလိူၵ်ႈၵူၼ်ႈမႅၼ်း တေမီးတိင်ႇၼိူဝ်ႉမႅၼ်းဢွၵ်ႇမႃးပႃး ‌‌တေၸဵပ်းတေၶိုၼ်ႈ တေၵႅၼ်း သႅပ်ႇ သင်ဝႃႈၼႃႇႁႅင်းတေမီးလိူတ်ႈဢွၵ်ႇပႃး မိူဝ်ႈၽၢႆႈလူင်ၼၼ်ႉၵေႃႈ တေႁဵတ်းႁႂ်ႈၽၢႆႈယၢပ်ႇ၊ တေမီးတိၼ်ႇၼိူဝ်ႉဢွၵ်ႇမႃးၸွမ်းယဝ်ႉ။ မိူဝ်ႈတေၼင်ႈၼၼ်ႉၵေႃႈ တေလႆႈၼင်ႈၼိူဝ်ၽႅၼ်ႇဢူၼ်ႈဢူၼ်ႈ ဢမ်ႇထုၵ်ႇလီၼင်ႈတီႈၶႅင်ၶႅင် တေႁဵတ်းႁႂ်ႈၸဵပ်းႁႅင်းလႄႈ တၢင်းပဵၼ်ၸၢင်ႈႁၢႆႉႁႅင်းလိူဝ်မႃးထႅင်ႈ။ လၢႆးယူတ်းယႃႁင်းၵူၺ်း မိူဝ်ႈပႆႇထိုင်မိုဝ်းမေႃယႃၼၼ်ႉတေလႆႈႁဵတ်းၸိူင်ႉႁိုဝ်- ၼင်ႈၸေႈၼမ်ႉဢုၼ်ႇ တေလူတ်းယွမ်းလႆႈလွင်ႈၸဵပ်းလႄႈၵႂ်ႈ။ ၸႂ်ႉယႃတႃး မိူၼ်ၼင်ႇယႃႈယႃ ဢၼ်ႁဵတ်းႁႂ်ႈ ဢမ်ႇၸဵပ်းလႄႈယႃၼႃ။ လႅၵ်ႈလၢႆႈတၢင်းၵိၼ်၊ ၵိၼ်ဢၼ်မီးထၢတ်ႈFiber လႄႈၼမ်ႉၼမ်ၼမ်။ ၵိၼ်ပၼ်ယႃႈယႃ မိူၼ်ၸိူင်ႉၼင်ႇ ယႃၵႄႈၸဵပ်း ဢမ်ႇၼၼ် ယႃႈယႃၶႃႈၸိူဝ်ႉမႅင်း၊ ၵူၺ်းၵႃႈ ဢမ်ႇထုၵ်ႇလီႁႃသိုဝ်ႉၵိၼ်ၵူၺ်း။ ၵူၼ်းမီးတၢင်းပဵၼ်သလိူၵ်ႈဢမ်ႇထုၵ်ႇလီ ၵိၼ်တၢင်းၵိၼ်ၸိူင်ႉႁိုဝ်? တၢင်းၵိၼ်မီးၶႆမၼ်းၼမ် တၢင်းၵိၼ်ဢၼ်ၶူဝ်ႈ မိူၼ်ၼင်ႇ ၼိူဝ်ႉၵႆႇၶူဝ်ႈ ၊ဢႃႇလူးၶူဝ်ႈ ၸႃႉၵႂႃႇ။ တၢင်းၵိၼ်ဢၼ်ယွႆႈယၢပ်ႇ မိူၼ်ၼင်ႇ ၼိူဝ်ႉသတ်းဢၼ်မီးၶႆမၼ်းၼမ် ၊သႆႈၵွၵ်ႇ။ တၢင်းၵိၼ်ဢၼ်ၽဵတ်းႁႅင်း တၢင်းၵိၼ်ဢၼ်မီး မၢၵ်ႇၽိတ်ႉၽဵတ်း၊ ၵိူဝ်ၸဵမ်းႁႅင်းပူၼ်ႉတီႈ။ တၢင်းၵိၼ်ဢၼ်မီး Caffeine လႄႈ Alcohol မိူၼ်ၼင်ႇ ၵေႃႇၾီႇ ၊ၼဵင်ႈ ၊ပီႇယႃႇ၊ ဝၢႆႇ ၊လဝ်ႈ။ တၢင်းၵိၼ်ဢၼ်မီး Fiber ဢေႇ မိူၼ်ၼင်ႇ ၶဝ်ႈမုၼ်း ၊ ၶဝ်ႈၶၢဝ်၊ ၶဝ်ႈမုၼ်းၶဵၵ်ႉ၊ တၢင်းၵိၼ်ဢၼ်ၸဵမ်းဝၢၼ်ၼမ်ၸိူဝ်းၼႆႉ။ သင်ဝႃႈငိူင်ႉဝႄႈတၢင်းၵိၼ် ဢၼ်လၢတ်ႈမႃးၽၢႆႇၼိူဝ်ၼႆႉလႆႈၼႆ တေႁႄႉၵင်ႈလႆႈတၢင်းပဵၼ်သလိူၵ်ႈ ၼင်ႇႁိုဝ်ဢမ်ႇႁႂ်ႈႁၢႆႉႁႅင်းမႃးသေၵဝ်ႇလႄႈ ၸွႆႈလူတ်းယွမ်းပႃးလႆႈထႅင်ႈယူႇယဝ်ႉ။ ၵူၼ်းပဵၼ်တၢင်းပဵၼ်သလိူၵ်ႈ ထုၵ်ႇလီၵိၼ် ပၼ်တၢင်းၵိၼ်ၸိူင်ႉႁိုဝ် ႁႂ်ႈမီးၽွၼ်းလီ ၽၵ်းၶဵဝ် လႄႈ မၢၵ်ႇမႆႉ မိူၼ်ၼင်ႇ ၽၵ်း ဢၼ်မီးဝႆသီၶဵဝ် ၽၵ်းၶူမ်၊ ၽၵ်းၵၢတ်ႇလုင်း၊ ၽၵ်းၶၼ၊ မၢၵ်ႇမႆႉဢၼ်ထုၵ်ႇလီၵိၼ်သမ်ႉ တေပဵၼ် မၢၵ်ႇၵႅမ်ႈၶွင်ႇ၊ မၢၵ်ႇၸွၵ်း၊ ၵူၺ်ႈ။ ထူဝ်ႇၵူႈမဵဝ်း မိူၼ်ၼင်ႇ ထူဝ်ႇလႅင်၊ ထူဝ်ႇၶဵဝ်၊ ထူင်ႇလိူင်၊ ထူဝ်ႇလမ်၊ ထူဝ်ႇၶၢဝ်။ တၢင်းၵိၼ်ဢၼ်မီး probiotic မိူၼ်ၼင်ႇ ၼူမ်းသူမ်ႈ၊ ၽၵ်းၵၢတ်ႇသူမ်ႈ။ ၵိၼ်ၼမ်ႉၼမ်ၼမ် ၼိုင်ႈဝၼ်းၵိၼ်ပၼ်ၼမ်ႉ ယႃႇႁႂ်ႈယွမ်း 8 ၵွၵ်း ၼင်ႇႁိုဝ်တေၸွႆႈႁႂ်ႈ ၽၢႆႈလူင်လႆႈလီ။ တၢင်းၵိၼ်ၸိူဝ်းၼႆႉ တေၸွႆႈႁႂ်ႈၶူင်ႉၶိုတ်ႈယိူဝ်ႇလႄႈ ၶူင်ႉသၢင်ႈၽၢႆႈလူင် ႁဵတ်းၵၢၼ်လႆႈလီသေၵဝ်ႇ ၼႆၼၼ်ႉယဝ်ႉ။ တၢင်းပဵၼ်သလိူၵ်ႈၼႆႉ ၵူၼ်းၼုမ်ႇထဝ်ႈယိင်းၸၢႆး ပဵၼ်လႆႈၼင်ႇၵၼ်၊ ၵမ်ႈၼမ် ၵူၼ်းႁဝ်းႁၼ်ဝႃႈ ပဵၼ်တၢင်းပဵၼ်ဢၼ်လီဢၢႆ (ပဵၼ်ၼၢင်းယိင်းၶႅၼ်းလီဢၢႆ) လႄႈ ဢမ်ႇႁတ်းၵႂႃႇယူတ်းယႃ ၸဵမ်မိူဝ်ႈတႄႇပဵၼ် ပွႆႇႁႂ်ႈမၼ်းၼႃႇႁႅင်း ၶၢၼ်ၸႂ်ႁႅင်း ဢမ်ႇယိူၼ်ႉလႆႈယဝ်ႉ ၸင်ႇၵွႆႈၵႂႃႇယူတ်းယႃ မိူဝ်ႈပဵၼ်ၼၼ် ယႃယၢပ်ႇလႄႈ ဢမ်ႇႁၢႆၶၢတ်ႇယဝ်ႉ လႆႈယူတ်းယႃၵႂႃႇၸွမ်း ၽွင်းမၼ်းၼႃႇႁႅင်းမႃးပွၵ်ႈလႂ်ပွၵ်ႈၼၼ်ႉဢဝ် တၢင်းၵိၼ်ၵေႃႈ လႆႈၵမ် ၊ လွင်ႈႁဵတ်းသၢင်ႈၵေႃႈလႆႈၵမ် မၢင်ၵေႃႉၸုၵ်းႁိုင်ၼင်ႈႁိုင်ၵေႃႈဢမ်ႇလႆႈသေ တုမ်ႉတိူဝ်ႉလွင်ႈယူႇ သဝ်းလႄႈ ၵၢၼ်ငၢၼ်းတႄႉတႄႉ ယူႇယဝ်ႉ။ တႆးလွတ်ႈလႅဝ်း ပိၼ်ႇတႅမ်ႈ − မွၼ်းလႅင်း ဢၢင်ႈဢိင်−Phyathai, Rama Channel

['ပိုၼ်ႉႁူႉပၢႆးႁၼ်']

2024-09-10T12:00:42

https://taifreedom.com/%e1%80%90%e1%80%ae%e1%82%88%e1%80%99%e1%80%b0%e1%82%87%e1%81%b8%e1%82%84%e1%82%88-%e1%81%bc%e1%80%99%e1%80%ba%e1%82%89%e1%81%b6%e1%80%99%e1%80%ba%e1%80%b8-%e1%80%84%e1%80%9d%e1%80%ba%e1%80%b8%e1%80%9c/

တီႈမူႇၸႄႈ ၼမ်ႉၶမ်း ငဝ်းလၢႆးဢမ်ႇပေႃးလီ ၵူၼ်းမိူင်းဢွၼ်ၵၼ်မႆႈၸႂ်

တင်ႈတႄႇၼႂ်းဝၼ်းထီႉ 07 September 2024 မႃးၼႆႉ ငဝ်းလၢႆးတီႈဝဵင်းမူႇၸႄႈ လႄႈဝဵင်းၼမ်ႉၶမ်း ဢမ်ႇပေႃးလီ ၵူၼ်းမိူင်းဢွၼ်ၵၼ်မႆႈၸႂ် ၵူဝ်ပၢင်တိုၵ်းၵိူတ်ႇၶိုၼ်ႈလႄႈ ထႅင်ႈၽၢႆႇၼိုင်ႈသမ်ႉ မႆႈၸႂ်ၵူဝ်သိုၵ်းမၢၼ်ႈ ဢဝ်ႁိူဝ်းမိၼ်မႃးပွႆႇမၢၵ်ႇသႂ်ႇၼႆသေ ၵူၼ်းမိူင်းၵမ်ႈၽွင်ႈဢွၼ်ၵၼ်ႁၢင်ႈႁႅၼ်း ၶူဝ်းၸႂ်ႉၸမ်ပဵၼ်ဝႆႉ ၼႆယဝ်ႉ။ ၵူၼ်းမိူင်းဝဵင်းၼမ်ႉၶမ်းၵေႃႉၼိုင်ႈ လၢတ်ႈၼႄတီႈသိုဝ်ႇၶၢဝ်ႇ တႆးလွတ်ႈလႅဝ်းဝႃႈ “ဝၢႆးလင်ၸုမ်းသိုၵ်းမၢၼ်ႈ ပွႆႇမၢၵ်ႇသႂ်ႇၼႂ်းဝဵင်းၼမ်ႉၶမ်း မိူဝ်ႈဝၼ်းထီႈ 06 September 2024 မႃးယဝ်ႉ ႁဵတ်းႁႂ်ႈငဝ်းလၢႆးပဵၼ်မႃးထႅင်ႈမဵဝ်းၼိုင်ႈဢေႃႈ ၵူၼ်းမိူင်းတႄႉဢွၼ်ၵၼ်မႆႈၸႂ်ဝႃႈ ၵူဝ်သိုၵ်းမၢၼ်ႈ မႃးတိုၵ်းဢဝ်ၶိုၼ်းဝဵင်းၼမ်ႉၶမ်း ဢမ်ႇၼၼ်ၵူဝ်ၶဝ်မႃးပွႆႇမၢၵ်ႇသႂ်ႇထႅင်ႈၼႆသေ ၼႅတ်ႈဢွၼ်ၵၼ်ႁၢင်ႈႁႅၼ်း ၶူဝ်းၸႂ်ႉတိုဝ်းၵၼ်ဝႆႉ တႃႇတေပၢႆႈသေႃႉ သင်ဝႃႈပဵၼ်ပၢင်တိုၵ်းၶိုၼ်း ၼႆဢေႃႈ” လၢတ်ႈၼႄၼင်ႇၼႆ။ ပၢႆႉၶဝ်ႈ ဝဵင်းမူႇၸႄႈ တေႃႈၼင်ႇၼၼ် ၵူၼ်းဝဵင်းမူႇၸႄႈၵေႃႉၼိုင်ႈၵေႃႈ လၢတ်ႈၼႄဝႃႈ “တီႈဝဵင်းမူႇၸႄႈႁဝ်းၶႃႈၼႆႉ ငဝ်းလၢႆးတေပဵၼ်သင်မႃးတႄႉဢမ်ႇႁူႉၶႃႈ မိူဝ်ႈသွင်ဝၼ်းပူၼ်ႉမႃးၼႆႉ ႁၼ်ၸုမ်းသိုၵ်းပျီႇတုၸိတ်ႉၶဝ်သၢၼ်ႈဝႆႉဢေႃႈ ႁဝ်းၶႃႈတႄႉမႆႈၸႂ်ၵၼ်ဝႃႈ ၵူဝ်ပိူၼ်ႈယိုဝ်းၵၼ်ၵူၺ်းယဝ်ႉ မိူဝ်ႈလဵဝ်ႈတီႈဝဵင်းမူႇၸႄႈၼႆႉ ၾႆးၽႃႉၵေႃႈမွတ်ႇဝႆႉလႄႈ ငိၼ်းဝႃႈတီႈဝဵင်းၼမ်ႉၶမ်းၵေႃႈ ၾႆးဢမ်ႇမႃးမိူၼ်ၵၼ်ၼႆၶႃႈ” လၢတ်ႈၼင်ႇၼႆ။ လၢႆလၢႆၸႄႈဝဵင်း ၼႂ်းပိုၼ်ႉတီႈဢၼ်ၸုမ်းဢူၺ်းလီၶဝ် တိုၵ်းသိမ်းၵုမ်းၵမ်ဝႆႉၼၼ်ႉ ၵႆႉလႆႈထုၵ်ႇၸုမ်းသိုၵ်းမၢၼ်ႈၶဝ် ဢဝ်ႁိူဝ်းမိၼ်ပွႆႇမၢၵ်ႇသႂ်ႇလႄႈ ၵူၼ်းမိူင်းလႆႈမၢတ်ႇၸဵပ်းလူႉတၢႆယွၼ်ႉၵေႃႈ မီးတၢင်းၼမ် ၸႄႈဝဵင်းဢၼ်ထုၵ်ႇသိုၵ်းမၢၼ်ႈၶဝ် ဢဝ်ႁိူဝ်းမိၼ်းပွႆႇမၢၵ်ႇသႂ်ႇၼၼ်ႉ တေပဵၼ်ဝဵင်းၼမ်ႉၶမ်း၊ လႃႈသဵဝ်ႈ၊ ၵူတ်ႉၶၢႆ၊ သႅၼ်ဝီ၊ လဝ်ႉၵႆႇ၊ သီႇပေႃႉ၊ ၵျွၵ်ႉမႄး ၸိူဝ်းၼႆႉ ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း']

2024-09-10T10:57:47

https://taifreedom.com/%e1%81%bc%e1%80%99%e1%80%ba%e1%82%89%e1%80%91%e1%80%b0%e1%80%99%e1%80%ba%e1%82%88%e1%82%81%e1%81%a2%e1%80%9d%e1%80%ba%e1%82%88%e1%82%81%e1%81%a2%e1%80%9d%e1%80%ba%e1%82%88%e1%82%81%e1%82%85%e1%80%84/

ၼမ်ႉထူမ်ႈႁၢဝ်ႈႁၢဝ်ႈႁႅင်းလၢႆလၢႆၸေႈဝဵင်း ၼႂ်းမိူင်းတႆး

မိူဝ်ႈၼႆႉ ဝၼ်းထီႉ 10 September 2024 ( လိူၼ်သိပ်းမႂ်ႇ 8 ၶမ်ႈ ပီႊတႆး 2118 ၼီႈ) ၼႂ်းမိူင်းတႆးလၢႆလၢႆပိုၼ်ႉတီႈ ၽူၼ်တူၵ်းႁႃႇယႂ်ႇႁႃႇလူင်လႄႈ ထူပ်းၺႃးၽေးသၽႃႇဝ ၼမ်ႉထူမ်ႈႁၢဝ်ႈႁႅင်း ယူႇယဝ်ႉ။ မိူၼ်ၼင်ႇတီႈၼႂ်းမိူင်းၵိုင်ၼၼ်ႉ ၵူၼ်းၼႂ်းပိုၼ်ႉတီႈ လၢတ်ႈၼႄဝႃႈ ၼမ်ႉတဵင်းၶိုၼ်ႈႁႅင်းၼႃႇလႄႈ ထူမ်ႈတႄႇဢဝ်ၸွမ်းလွႆပူႇတၢဝ်ႉ လူင်းၵႂႃႇၸွမ်းၸိူဝ်းၶူဝ်ၼမ်ႉၶမ်း ၼႂ်းဝဵင်းမိူင်းၵိုင်ၼၼ်ႉၶႃႈ၊ လွင်ႈလူႉသုမ်းၵူၼ်းမိူင်းၼၼ်ႉတႄႉ ၼမ်ဢေႃႈ ၵွပ်ႈပိူဝ်ႈၼမ်ႉတိုၵ်ႉၶိုၼ်ႈဝႆႉလႄႈ ပႆႇႁူႉၸွမ်းလွင်ႈလူႉသုမ်းမၼ်းတႅတ်ႈတေႃးၶႃႈ” လၢတ်ႈၼႄၼင်ႇၼႆ။ လိူဝ်သေၼၼ်ႉ မိူၼ်ၼင်ႇတီႈၼႂ်း ၸေႈဝဵင်းတႃႈၶီႈလဵၵ်း၊ မိူင်းပွၵ်ႉ၊ ပၢင်သၢင်း လႄႈ ထႅင်ႈလၢႆလၢႆပိုၼ်ႉတီႈ ၵေႃႈထုၵ်ႇၺႃးၽေးသၽႃႇဝ ၼမ်ႉထူမ်ႈႁၢဝ်ႈႁႅင်းသေ ထူပ်းၺႃးတၢင်းယၢပ်ႇၽိုတ်ႇဝႆႉတင်းၼမ် လႄႈၼႂ်းၶၢဝ်းၼႆႉထုၵ်ႇလီလႆႈၾၢင်ႉသတိလွင်ႈၽေးသၽႃႇဝႃႉ လွင်ႈၵႂႃႇမႃး လွင်ႈဢွၵ်ႇတႃႈဢွၵ်ႇတၢင်း ၸိူဝ်းၼႆႉယဝ်ႉ ။ ၼမ်ႉထူမ်ႈတီႈမိူင်းၵိုင် တႆးလွတ်ႈလႅဝ်း

['လွင်ႈၽေး']

2024-09-10T13:00:48

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%90%e1%80%ad%e1%81%bc%e1%80%ba%e1%81%b5%e1%82%82%e1%80%ba%e1%82%88/

တၢင်းပဵၼ်တိၼ်ၵႂ်ႈ

တိၼ်ၵႂ်ႈ ပဵၼ်လွင်ႈပၼ်ၾၢင်ႉ တၢင်းပဵၼ်ႁၢႆႉႁႅင်းၼႂ်းတူဝ်ၶိင်းႁဝ်းလွင်ႈၼိုင်ႈ ၵွပ်ႈၼၼ် မိူဝ်ႈပဵၼ်တိၼ်ၵႂ်ႈၼၼ်ႉ တေလႆႈႁဵတ်းၸိူင်ႉႁိုဝ်? ၽၢင်ႁၢင်ႈတိၼ်ၵႂ်ႈ ၸႅၵ်ႇပဵၼ် 2 မဵဝ်း ၼၼ်ႉ​​ၵေႃႈပဵၼ်− တိၼ်ၵႂ်ႈ ဢၼ်ၼဵၵ်းတူၺ်း ၼိူဝ်ႉဢမ်ႇမူပ်ႇလူင်း မိူၼ်ၼင်ႇ ဢဝ်ၼိဝ်ႉမိုဝ်းၼဵၵ်းလူင်းၵႂႃႇ တီႈဢၼ်ၵႂ်ႈ 5−10 ၼႃးထီး မိူဝ်ႈယုၵ်ႉၼိဝ်ႉမိုဝ်းဢွၵ်ႇယဝ်ႉ ၼဵၵ်းတူၺ်းဢမ်ႇဝူပ်ႇ ပဵၼ်ၼိူဝ်ႉၶႅင်ꧦ ၵႅၼ်ႇ ꧦ ဢမ်ႇၼၼ် မၢင်ၸိူဝ်းတေၸၢင်ႈမီး ၽၢင်ႁၢင်ႈ ၽိဝ်ၼင်မိူၼ်ၼင်ႇပိူၵ်ႇမၢၵ်ႇၸွၵ်း ။ လွင်ႈတၢင်း – ​​တေၸၢင်ႈ​​ပေႃႇပဵၼ်မႃးတီႈသဵၼ်ႈတၢင်းၼမ်ႉလိူင်ပိၵ်ႉတၼ် သမ်ႉဝႃႈ​​တေထူပ်းႁၼ်လႆႈ​​ဢေႇ​​ၵေႃႈ ထုၵ်ႇလီၵႂႃႇၼႄ​​မေႃယႃသေ ၵူတ်ႇၸႅတ်ႈတၢင်းပဵၼ်တူၺ်းယူႇၼႆယဝ်ႉ ။ တိၼ်ၵႂ်ႈဢၼ် ၼဵၵ်းယဝ်ႉၼိူဝ်ႉမူပ်ႇလူင်း လွင်ႈတၢင်းဢၼ်ႁဵတ်းႁႂ်ႈပဵၼ်မႃးတိၼ်ၵႂ်ႈမဵဝ်းၼႆႉ မီး 5 ပိူင် မိူၼ်ၼင်ႇ− – သဵၼ်ႈလိူတ်ႈလမ်တီႈၶႃပိၵ်ႉတၼ် – ဢမ်ႇမႅၼ်ႈယႃႈယႃ ဢမ်ႇၼၼ် သၢၼ်မၢင်မဵဝ်း – ၺႃး​​ၽေးၵိုင်ႉၵၢင်ႉ ဢမ်ႇၼၼ် တိတ်းၸပ်းၸိူဝ်ႉမႅင်း – ၵႂ်ႈၼမ်ႉ ယွၼ်ႉၼမ်ႉၼၵ်းတူဝ်ၶိင်းၼမ်ႁႅင်းပူၼ်ႉတီႈ – ၽွၼ်းတုမ်ႉယွၼ်ႈတီႈယႃႈယႃ ၸိူဝ်းၼႆႉ။ လိူဝ်​​သေၼႆႉယဝ်ႉ မီးထႅင်ႈတၢင်းပဵၼ်လၢႆမဵဝ်း ဢၼ်တႄႇမႃးတီႈတိၼ်ၵႂ်ႈ မိူၼ်ၼင်ႇ− – တၢင်းပဵၼ်တႂ် – တၢင်းပဵၼ်ႁူဝ်ၸႂ် – တၢင်းပဵၼ်တပ်းၶႅင် – ၵႅၼ်ႇသႃႇတပ်း -တၢင်းပဵၼ်ၼိူဝ်ႉလိူင် – တိၼ်ၸၢင်ႉ – သဵၼ်ႈလိူတ်ႈၶွတ်ႇ – တၢင်းပဵၼ်ယဵဝ်ႈဝၢၼ် – ၶၢတ်ႇထၢတ်ႈပရူဝ်ႇတိၼ်း ။ ၽႂ်ပဵၼ်တိၼ်ၵႂ်ႈၵေႃႈ ၶတ်းၸႂ်သေ ၵႂႃႇႁူင်းယႃ ၵႂႃႇၵူတ်ႇၸႅတ်ႈတၢင်းပဵၼ်ႁဝ်းလီလီဢိတ်ႉၼိုင်ႈ တေလႆႈႁူႉ ဝႃႈ ပဵၼ်တၢင်းပဵၼ်ဢီႈသင်တႄႉတႄႉ ဢမ်ႇလီသိုဝ်ႉယႃၵိၼ်ၵူၺ်း၊ သိုဝ်ႉယႃၵိၼ်ၵူၺ်းၼႆၼၼ်ႉ မၼ်းပဵၼ် လၢႆးတွင်းပၢၼ်ႇမၼ်းၵူၺ်းလႄႈ ႁၢႆၵေႃႈၸူဝ်ႈၵႅပ်ႉၸူဝ်ႈၶၢဝ်းၵူၺ်း သမ်ႉပၢႆႁဵတ်းႁႂ်ႈတၢင်းပဵၼ်ၼႂ်းတူဝ် ဢၼ်ပဵၼ် ငဝ်ႈႁၢၵ်ႈလူင်မၼ်း ၽႄႈတိူဝ်းႁၢႆႉႁႅင်းမႃးသေ ဝၢႆးမႃးတေၸၢင်ႈယူတ်းယႃယၢပ်ႇယဝ်ႉ။ ၽႂ်ပဵၼ်တိၼ်ၵႂ်ႈ ႁဵတ်းပၼ်ၸိူင်ႉၼႆၸိုင် တေၸွႆႈလူတ်းယွမ်း တၢင်းပဵၼ်ၵႂ်ႈလႆႈယဝ်ႉ− သင်ပဵၼ်ၵူၼ်းပီးႁႅင်း ၼမ်ႉၼၵ်းတူဝ်ၼမ်ႁႅင်းပူၼ်ႉတီႈၼႆ ႁႂ်ႈလူတ်းယွမ်းၼမ်ႉၼၵ်း ဢွၵ်ႇဢဵၼ်ႁႅင်း လႄႈ ၵုမ်းထိင်းလွင်ႈၵိၼ်ဢႃႇႁႃႇရတၢင်းၵိၼ် ။ ဢမ်ႇၵိၼ်တၢင်းၵိၼ် ဢရသႃႇ ၽဵတ်း / ၸဵမ်း / ဝၢၼ် / သူမ်ႈ ၼမ်ႁႅင်းပူၼ်ႉတီႈ ။ ဢမ်ႇထုၵ်ႇလီၸုၵ်းႁိုင်ႁိုင် ထုၵ်ႇလီတူင်ႉၶႅၼ်တူင်ႉၶႃပၼ် ႁႂ်ႈလိူတ်ႈလႅၼ်ႈလႆႈလီ ။ မိူဝ်ႈတေၶဝ်ႈၼွၼ်းၼၼ်ႉ ယုၵ်ႉတိၼ်ၶိုၼ်ႈသုင်ဢိတ်းဢိတ်း မိူၼ်ၼင်ႇ ၼွၼ်းသေ ဢဝ်မွၼ် ဢမ်ႇၼၼ် ဢဝ်ၽႃႈၵွင်သုင်ဢိတ်ႉၼိုင်ႈသေ မႃးမွၼ်ႁွင်းဝႆႉတိၼ်ႁဝ်း ဢမ်ႇၼၼ် ဢဝ်တိၼ်ႁဝ်း ၸေႈၼမ်ႉဢုၼ်ႇမွၵ်ႈ 10−15 မိၼိတ်ႉ ​​တေၸွႆႈလူတ်းယွမ်းပၼ်ၽၢင်ႁၢင်ႈၵႂ်ႈလႆႈလီ ။ သင်ဝႃႈၵႂ်ႈႁႅင်းပူၼ်ႉတီႈ လႄႈ ဢမ်ႇလႅပ်ႈ​​တေႁၢႆ ဢမ်ႇၼၼ် မီးၽၢင်ႁၢင်ႈၽိတ်းပိူင်ႈတၢင်ႇမဵဝ်းႁူမ်ႈပႃးၸိုင် ႁႂ်ႈၼႅတ်ႈၵႂႃႇႁူပ်ႉထူပ်း​​မေႃယႃၵမ်းလဵဝ် ယႃႇပႂ်ႉၶၢဝ်းယၢမ်း ၼႆယဝ်ႉ ။ ထုၵ်ႇလီၵႆႉၵႆႉၾၢင်ႉတူၺ်း လွင်ႈၽိတ်းပိူင်ႈတူဝ်ၶိင်းၸဝ်ႈၵဝ်ႇ ယွၼ်ႉဝႃႈ တိၼ်ၵႂ်ႈ ဢၼ်ႁဝ်းႁၼ်ဝႃႈ​​ပဵၼ်လွင်ႈလဵၵ်ႉၼွႆႉ ယွၼ်ႉဢမ်ႇၸဵပ်း/ ၵႅၼ်း ဢီႈသင်ၼႆၼၼ်ႉ တီႈ​​တေႉယဝ်ႉ ယူဝ်တေၸၢင်ႈပဵၼ် တၢင်းပဵၼ်တၢင်ႇပိူင် ၼႄၾၢင်ႁၢင်ႈမၼ်း ၶၵ်ႉထီႉ 1 ၵေႃႈၸၢင်ႈပဵၼ်လႆႈ ၵွပ်ႈၼၼ် ပဵၼ်ယဝ်ႉ ႁႂ်ႈၵႂႃႇၵူတ်ႇထတ်းတူၺ်းႁႂ်ႈလီလီၵွၼ်ႇ ပေႃးပဵၼ်ၵေႃႈတေလႆႈယူတ်းယႃၶိုတ်းတၼ်း ပေႃးဢမ်ႇပဵၼ်သင်ၵေႃႈ လႆႈဝႃႈပဵၼ်လွင်ႈလီယဝ်ႉဢမ်ႇၸႂ်ႈႁိုဝ် ။ တႆးလွတ်ႈလႅဝ်း ပိၼ်ႇတႅမ်ႈ – လၢဝ်ၽွင်း ဢၢင်ႈဢိင်−Sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-09-09T14:00:10

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9c%e1%80%bd/

ပီႈၼွင်ႉတႆးဝဵင်းပၢင်လွင်း ဢၼ်ယူႇၼႂ်းၸိုင်ႈထႆး ၸွႆႈထႅမ်ငိုၼ်းတွင်း ၵေႃႉႁၢၼ် RCSS/SSA

မိူဝ်ႈဝႃးဝၼ်းထီႉ 08 September, 2024 (လိူၼ်သိပ်းမႂ်ႇ 6 ၶမ်ႈ ပီႊတႆး 2118 ၼီႈ) ပီႈၼွင်ႉတႆးဝဵင်းပၢင်လွင်း ၸူဝ်ႈၶၢဝ်းမိူင်းထႆး ၸိူဝ်းဢမ်ႇၶႂ်ႈဢွၵ်ႇၸိုဝ်ႈၼၼ်ႉ ႁူမ်ႈၵၼ်ၸွႆႈထႅမ်ငိုၼ်းတွင်း တီႈၵေႃႉသိုၵ်းၵေႃႉႁၢၼ် RCSS/SSA 4,737 ဝၢတ်ႇ တူၵ်းမႅၼ်ႈငိုၼ်းမၢၼ်ႈ 616,000 ပျႃး၊ ပုၼ်ႈတႃႇႁႂ်ႈလႆႈပဵၼ်ၵႃႈၽၵ်း လႄႈႁႅင်းၸႂ်တႃႇၵေႃႉသိုၵ်းၵေႃႉႁၢၼ် ၸိူဝ်းတူင်ႉၼိုင် ၼႂ်းပိုၼ်ႉတီႈၼႃႈသိုၵ်းတီႈၼိုင်ႈ ၼႆယဝ်ႉ။ ၽူႈမီးၼမ်ႉၸႂ် ဢၼ်ၸွႆႈထႅမ်ၼၼ်ႉလၢတ်ႈဝႃႈ “ၵေႃႉသိုၵ်းၵေႃႉႁၢၼ်ႁဝ်း ၸိူဝ်းယူႇၼႃႈသိုၵ်းသေ ႁဵတ်းၵၢၼ်တႃႇၸိူဝ်ႉၸၢတ်ႈ ဝၢၼ်ႈမိူင်းႁဝ်းၶႃႈၼၼ်ႉ မိူၼ်တင်း ႁူဝ်ႉဢၼ်လွမ်ႉၵႅတ်ႇႁွပ်ႈႁဝ်းဝႆႉၶႃႈဢေႃႈ ပေႃးဢမ်ႇမီးၶဝ်ၸဝ်ႈၵေႃႈ ႁဝ်းၵူၼ်းမိူင်းဢမ်ႇၸၢင်ႈယူႇသဝ်းၵတ်းယဵၼ် ၵွပ်ႈၼၼ်လႄႈ တႃႇႁႂ်ႈပဵၼ်ႁႅင်းၸႂ်ၶဝ်ၸဝ်ႈၼၼ်ႉ ပွင်ပဵၼ်လႆႈၵႃႈႁိုဝ်ၵေႃႈယိုၼ်းမိုဝ်းၸွႆႈၶဝ်ၵႂႃႇ” ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း လႄႈၵေႃႉသိုၵ်းၵေႃႉႁၢၼ် RCSS/SSA ၵေႃႈ ပဵၼ်ဢၼ်ငိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ် ဢၼ်လႆႈၵမ်ႉၸွႆႈမႃးၼၼ်ႉတႄႉတႄႉဝႃႈဝႃႈသေ ႁႂ်ႈၵူႈၵေႃႉၵူႈၸဝ်ႈ ယူႇလီၵတ်းယဵၼ်ၵၼ်သေၵမ်း ၼႆယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-09T10:56:51

https://taifreedom.com/rcss-ssa-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc/

RCSS/SSA ႁူပ်ႉထူပ်းၸွႆႈထႅမ်ၵူၼ်းမိူင်း

မိူဝ်ႈဝၼ်းထီႉ 8 September 2024 ၽူႈမီးပုၼ်ႈၽွၼ်း ဢိၵ်ႇတင်း ၵေႃႉသိုၵ်းၵေႃႉႁၢၼ် RCSS/SSA လႆႈဢဝ်တင်း ၸိူဝ်ႉထူဝ်ႇၼဝ်ႈ 3,000 ၸွႆႉ သေယဝ်ႉ ၸွႆႈထႅမ်ပၼ်တီႈၵူၼ်းမိူင်း ပုၼ်ႈတႃႇ ၽုၵ်ႇတႅၼ်းတၢင်တူၼ်ႈၶဝ်ႈၼႃး ဢၼ်လႆႈလူႉသုမ်းၵႂႃႇ ယွၼ်ႉၼမ်ႉထူမ်ႈ တီႈၼႂ်းတူင်ႇဝဵင်းမိူင်းၼၢႆး ၼၼ်ႉယူႇယဝ်ႉ။ လိူဝ်သေၼၼ်ႉ ယင်းလႆႈမီးပၢင်ပၼ်ၵႂၢမ်းႁူႉ ၵဵဝ်ႇလူၺ်ႈ လွင်ႈၸွႆႈထႅမ်၊ လွင်ႈၽွမ်ႉႁူမ်ႈ၊ လွင်ႈပဵၼ်ၼမ်ႉၼိုင်ႈၸႂ်လဵဝ်ၵၼ်၊ လွင်ႈၽွမ်ႉသဵင်ပဵင်းပၢၵ်ႇၵၼ်၊ လွင်ႈမေႃၶဝ်ႈဢွၵ်ႇၵၼ်သေ လႆႈတႄႇၸတ်းႁဵတ်းၵႂႃႇ ယၢမ်းၵၢင်ဝၼ်း 12:45 မူင်း ထိုင် 14:30 မူင်း ဢွင်ႈတီႈ ဝၢၼ်ႈၵၢင်တူင်ႈ ဢိူင်ႇၼွင်မႅင်း ဝဵင်းမိူင်းၼၢႆး ၼၼ်ႉလႄႈ မီးၵူၼ်းၶဝ်ႈႁူမ်ႈ တင်းမူတ်း 549 ၵေႃႉ ယူႇယဝ်ႉ။ ၸွမ်းၼင်ႇ လၵ်းၼမ်းပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၶေႃႈထီႉ (4) ၼၼ်ႉ မီးဝႆႉပႃးဝႃႈ ပူၵ်းပွင်ၽဝၵူၼ်းမိူင်း ၼႆလႄႈ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတူင်ႉၼိုင်ႁဵတ်းသၢင်ႈၼႄမႃး ယူႇယဝ်ႉ။ ၽွင်းမေႃယႃ RCSS/SSA ၸွႆႈၵူတ်ႇထတ်းတၢင်းပဵၼ်ပၼ်တီႈ ၵူၼ်းမိူင်း ဝၼ်းထီႉ 8 September 2024 ၽူႈမီးပုၼ်ႈၽွၼ်း RCSS/SSA ႁူပ်ႉထူပ်းၸွႆႈထႅမ်ၵူၼ်းမိူင်း ဝၼ်းထီႉ 8 September 2024 တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-08T18:06:05

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad%e1%80%af-3/

ၸွမ်သိုၵ်းလူင်ယွတ်ႈသိုၵ်း ၶဝ်ႈႁူမ်ႈပွႆးလူင်းပၢင်သွၼ်လိၵ်ႈတႆး ပီႊ2024 တီႈ ၸႄႈတွၼ်ႈၵဵင်းမႆႇ ၸိုင်ႈထႆး

မိူဝ်ႈၼႆႉ ဝၼ်းထီႉ 8 September 2024 ( လိူၼ်သိပ်းမႂ်ႇ 6 ၶမ်ႈ ပီႊတႆး 2118 ၼီႈ ) ယၢမ်း 13:00 မူင်းယူႇတီႈႁွင်ႈၵၢၼ်လူင်ပၢႆးပၺ်ႇၺႃႇလႄႈ ႁွင်ႈၵၢၼ်လူင်တိတ်းတေႃႇထႆး လႆႈႁူမ်ႈမိုဝ်းၵၼ်သေ ၸတ်းႁဵတ်းပၢင်သွၼ်လိၵ်ႈတႆး လၢႆလၢႆပိုၼ်ႉတီႈမိူၼ်ၼင်ႇ ဝတ်ႉသီပူဝ်းငိုၼ်း ၊ ဝၢၼ်ႈပူင်ႇယဵင်း ၊ ဝၢၼ်ႈမႂ်ႇတႆးမၼ်ႈၵိုမ်း ၸေႈတွၼ်ႈၵဵင်းမႆႇ လႄႈ ဝတ်ႉသၼ်ပႃႇႁဵင် လမ်းပုၼ်း ၸိုင်ႈထႆး ဝႃႈၼႆ။ ပွႆးလူင်းပၢင်သွၼ်ၼႆႉ လႆႈၸတ်းႁဵတ်းၵႂႃႇတီႈ ဝတ်ႉၵူႇမၼ်ႈမူင်းၶူၼ်းသျႆး ၵဵင်းမႆႇ မီးႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင်ယွတ်ႈသိုၵ်း လႄႈ ၽူႈၸတ်းၵၢၼ် ႁွင်ႈၵၢၼ်လူင်တိတ်းတေႃႇထႆး ၊ ၽူႈၸတ်းၵၢၼ် ႁွင်ႈၵၢၼ်လူင်ပၢႆးပၺ်ႇၺႃႇ ဢိၵ်ႇပႃးၽူႈယႂ်ႇၵူၼ်းလူင်လၢႆလၢႆၸဝ်ႈလႄႈ ပီႈၼွင်ႉၶႅၵ်ႇ၊ ပေႃႈမႄႈလုၵ်ႈႁဵၼ်း ၶဝ်ႈႁူမ်ႈပၼ်ႁႅင်းၵႂႃႇ ယူႇယဝ်ႉ ။ ၸွမ်သိုၵ်းလူင်ယွတ်ႈသိုၵ်း မွၵ်ႇလၢတ်ႈၶေႃႈ ၵႂၢမ်းဝႃႈ 1.လိၵ်ႈလၢႆးၼႆႉမိူၼ်ပဵၼ်ၾႆးတဵၼ်း ဢၼ်ၼိုင်ႈ ႁဝ်းယူႇတီႈလႂ်ၵေႃႈ ဢမ်ႇလပ်းသိင်ႇ သင်ၽႂ်ဢမ်ႇမေႃလိၵ်ႈလၢႆးၵေႃႈ တေပဵၼ်ၵူၼ်းတူၵ်းလိုၼ်း၊ 2. ႁဝ်းမႃးယူႇၼႂ်းၽႅၼ်ႇလိၼ်ၸိုင်ႈထႆး မႃးပိုင်ႈဢိင်ၼႂ်းမိူင်းပိူၼ်ႈ ႁႂ်ႈမေႃၼပ်ႉယမ်ပၵ်းပိူင် ႁဝ်းယႃႇပေယူႇလိူင်း ၊ 3. ၸိူဝ်ႉမူင်ႈၵေႃႈမူင်ႈပႅင်း ၸိူဝ်ႉမႅင်းၵေႃႈမႅင်းႁၵ်ႉ ႁဝ်းလူဝ်ႇမေႃႁၵ်ႉၶိူဝ်း ယူႇတီႈလႂ်ၵေႃႈယႃႇလိုမ်းၶိူဝ်းႁဝ်း ယႃႇလိုမ်းမိူင်းႁဝ်း ၼႆယဝ်ႉ ။ ဝၢႆးသေၼၼ်ႉ ႁူဝ်ပဝ်ႈလူင် ၸင်ႇလႆႈယိုၼ်ႈမွပ်ႈဢၢပ်ႈပၼ် ဝႂ်ၽူႈမီးၼမ်ႉၸႂ်ၵမ်ႉၸွႆႈပၢႆးပၺ်ႇၺႃႇ ဢိၵ်ႇပႃး ယိုၼ်ႈမွပ်ႈပၼ်ဝႂ်ယုၵ်ႉယွင်ႈၼမ်ႉၸႂ်ၶူးသွၼ် လႄႈ လုၵ်ႈႁဵၼ်းသေ ထႆႇၶႅပ်းႁၢင်ႈႁူမ်ႈၵၼ်ပဵၼ်တီႈ မၢႆတွင်း လႄႈ ပၢင်လူင်းၵၢၼ်သွၼ်ယဝ်ႉတူဝ်ႈၵႂႃႇ ယူႇယဝ်ႉ ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-07T19:34:52

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-37/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉ လႄႈ ၶူဝ်းၶွင်ၸႂ်ႉတိုဝ်း တီႈငဝ်ႈၸိုင်ႈလွႆတႆးလႅင်း

မိူဝ်ႈၼႆႉ ဝၼ်းထီႉ 7 September 2024 ယူႇတီႈ ၽူႈမီးၼမ်ႉၸႂ် တႃႈၶီႈလဵၵ်း လႄႈ ပဵင်းလူင် ႁူမ်ႈၵၼ်သေ ၸွႆႈထႅမ် ၶွင်ၵိၼ်ယႅမ်ႉ ဢိၵ်ႇတင်း ၶူဝ်းၶွင်ၸႂ်ႉတိုဝ်း တွၼ်ႈတႃႇ ႁူင်းႁဵၼ်း လႄႈတင်း ႁူင်းယႃ တီႈငဝ်ႈၸိုင်ႈလွႆတႆးလႅင်း ယူႇယဝ်ႉ။ ဢၼ်လႆႈၸွႆႈထႅမ်မႃးၼၼ်ႉ မီးၸဵမ် ၽႃႈသိူဝ်ႇ၊ ၽႃႈႁူမ်ႇ၊ မွၼ်ႁူဝ်၊ ၽႃႈႁွင်း၊ ၽႃႈၸဵတ်ႉတူဝ်၊ မႆႉသီၶဵဝ်ႈ၊ ယႃႈသီၶဵဝ်ႈ၊ ၵွၼ်ႈသီ၊ ယႃသၢႆႇႁူဝ်၊ ၽွင်သၵ်ႉၶူဝ်း ဢိၵ်ႇတင်း ပႃၼဝ်ႈ 200 ၵီႇလူဝ်ႇၵရမ်ႇ ႁူမ်ႈငိုၼ်းၸွႆႈထႅမ်တင်းမူတ်း 389,288 ဝၢတ်ႇ (သၢမ်သႅၼ်ပႅတ်ႇမိုၼ်ႇၵဝ်ႈႁဵင်သွင်ပၢၵ်ႇပႅတ်ႇသိပ်းပႅတ်ႇဝၢတ်ႇ) ၼႆယူႇယဝ်ႉ။ ယူႇတီႈႁွင်ႈၵၢၼ်လူင်ပၢႆးပၺ်ႇၺႃႇ လႄႈ ႁွင်ႈၵၢၼ်လူင်ပၢႆးယူႇလီ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ် ၸေႇတၼႃႇ ဢၼ်မႃးၸွႆႈထႅမ်တႄႉတႄႉ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-07T16:22:22

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-36/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် ၼႂ်းၼႃႈသိုၵ်း

ႁႂ်ႈလႆႈပဵၼ်ႁႅင်းၸႂ် တီႈၵေႃႉသိုၵ်းၵေႃႉႁၢၼ်ၶဝ်ၼႆသေ မိူဝ်ႈၼႆႉ ဝၼ်းထီႉ 7 September 2024 ပီႈၼွင်ႉထုင်ႉမၢဝ်း ထုင်ႉလွႆႁူဝ်သိူဝ် လႆႈၸွႆႈထႅမ်ငိုၼ်း 600,000 ပျႃး (ႁူၵ်းသႅၼ်ပျႃးတဵမ်တဵမ်) ယူႇယဝ်ႉ။ မိူဝ်ႈၼႂ်းဝၼ်းထီႉ 12 August 2024 ၼၼ်ႉၵေႃႈ ပီႈၼွင်ႉထုင်ႉမၢဝ်း ထုင်ႉလွႆႁူဝ်သိူဝ်ၼႆႉၵူၺ်းၼင်ႇၵဝ်ႇ လႆႈၸွႆႈထႅမ်ငိုၼ်း 1,167,000 ပျႃး (သိပ်းဢဵတ်းသႅၼ်ႁူၵ်းမိုၼ်ႇၸဵတ်းႁဵင်ပျႃးတဵမ်တဵမ်)၊ လႄႈ မိူဝ်ႈဝၼ်းထီႉ 2 August 2024 ၼၼ်ႉၵေႃႈ လႆႈၸွႆႈထႅမ်ၵႂႃႇ 1,000,000 (သိပ်းသႅၼ်ပျႃးတဵမ်တဵမ်) ႁူမ်ႈငိုၼ်းတင်းမူတ်း 2,767,000 ပျႃး (သၢဝ်းၸဵတ်းသႅၼ်ႁူၵ်းမိုၼ်ႇၸဵတ်းႁဵင်ပျႃးတဵမ်တဵမ်) လႆႈၸွႆႈထႅမ်ပၼ် ၵေႃႉသိုၵ်းၵေႃႉႁၢၼ် ၸိူဝ်းတူင်ႉၼိုင်ယူႇၼႂ်းၼႃႈတီႈၵုမ်းၵမ် တီႈၼိုင်ႈ ၼႆယဝ်ႉ။ ၽွင်းငဝ်းလၢႆးဝၢၼ်ႈမိူင်း မီးလွင်ႈသုၵ်ႉယုင်ႈလႄႈမီးလွင်ႈၵပ်ႉၵိၼ်းဝႆႉယူႇၼႆႉ ပီႈၼွင်ႉထုင်ႉမၢဝ်း ထုင်ႉလွႆႁူဝ်သိူဝ်ၶဝ်ၵေႃႈ ဢမ်ႇလူင်လိုမ်းသေ ၸွႆႈထႅမ်ပၼ်တီႈ ၵေႃႉသိုၵ်းၵေႃႉႁၢၼ်ၶဝ်ယူႇၼႆ ယူႇတီႈၽူႈမီးပုၼ်ႈၽွၼ်း RCSS/SSA ပဵၼ်ဢၼ်ယိၼ်းၸူမ်းၶွပ်ႈၸႂ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-06T14:00:57

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8-7/

သိုၵ်းထႆး ပိုတ်းယိုဝ်းၸွမ်းၵူၼ်းၵႃႉယႃႈမဝ်းၵမ် ႁိမ်းလႅၼ်လိၼ် တႆး−ထႆး

မိူဝ်ႈဝၼ်းထီႉ 5 September 2024 (လိူၼ်သိပ်းမႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းၵၢင် ၶိုၼ်းလိုၵ်းမွၵ်ႈ 23:10 မူင်း (ၶၢဝ်းယၢမ်းမိူင်းထႆး) ၽၢႆႇတၢင်းသိုၵ်းထႆး ဢၼ်ဢွၵ်ႇလဵပ်ႈ ယၢမ်းၼၼ်ႉ လႆႈထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ်လၢႆလၢႆၵေႃႉ ၼႂ်းပိုၼ်ႉ တီႈဝၢၼ်ႈၽႃတႅၵ်ႇ ပွၵ်ႉ 10 ဢိူင်ႇဝဵင်းၽၢင်ၶမ်း ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ယၢၼ်ႁၢင်ႇၸွမ်းလႅၼ်လိၼ် တႆး−ထႆး ဢမ်ႇထိုင် 1 ၵီႇလူဝ်ႇမီႇတိူဝ်ႇ ဝႃႈၼႆ။ ဝၢႆးသေၼၼ်ႉၽၢႆႇတၢင်းသိုၵ်းထႆး တေဢၢၼ်းၶဝ်ၵူတ်ႇထတ်း ၵူၺ်းၸိူဝ်းၶဝ်သမ်ႉ ပိုတ်းယိုဝ်းသႂ်ႇသိုၵ်းထႆး ဢွၼ်တၢင်းလႄႈ သွင်ၽၢႆႇပိုတ်းယိုဝ်းလႆႈၵၼ်ႁိုင်မွၵ်ႈ 5 မိၼိတ်ႉၼႆႉ ၼႆယဝ်ႉ။ ထိုင်မႃးမိူဝ်ႈၼႆႉဝၼ်းထီႉ 6 September 2024 ယၢမ်းၵၢင်ၼႂ်ၸဝ်ႉ 06:30 မူင်း (ၶၢဝ်း ယၢမ်းမိူင်းထႆး) ၼၼ်ႉ ၽၢႆႇတၢင်းသိုၵ်းထႆး ၸင်ႇၶိုၼ်းၶဝ်ႈၵႂႃႇၵူတ်ႇထတ်း ၼႂ်းပိုၼ်ႉ တီႈဢၼ်ပိုတ်းယိုဝ်းၵၼ်ၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 5 ထူင် ၼႂ်းမၼ်းသႂ်ႇ ယႃႈမဝႆႉၼိုင်ႈထူင်လႂ် 200,000 မဵတ်ႉ ႁူမ်ႈယႃႈမတင်းမူတ်းတေမီး 1,000,000 မဵတ်ႉ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 3 September 2024 တီႈဝၢၼ်ႈႁူၺ်ႈၵဵင် ပွၵ်ႉ 8 ဢိူင်ႇဝဵင်း ၸႄႈဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆးၼၼ်ႉၵေႃႈ ၽၢႆႇတၢင်းပလိၵ်ႈထႆး တီႉၺွပ်းလႆႈယႃႈမ 6,000,000 မဵတ်ႉ ႁူမ်ႈပႃးၵူၼ်းတေႃႉသူင်ႇထႅင်ႈ 2 ၵေႃႉ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်']

2024-09-06T13:00:49

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%9c%e1%80%ae%e1%80%9c%e1%82%86%e1%82%88%e1%81%be%e1%81%a2%e1%80%84%e1%80%ba%e1%82%89%e1%81%bd%e1%80%bd%e1%80%84/

တၢင်းပဵၼ်လီလႆႈၾၢင်ႉၽွင်းၶၢဝ်းၾူၼ်

ၶၢဝ်းၾူၼ်ၼႆႉ လိူဝ်သေတေၸၢင်ႈထူပ်းၽေးသၽႃႇဝ ၼမ်ႉထူမ်ႈ လိၼ်ၵူၼ်ႇၸိူဝ်းၼႆႉယဝ်ႉ၊ တၢင်းပဵၼ်ဢၼ်မႃးၸွမ်းၶၢဝ်းႁိုဝ်ႉၶၢဝ်းၾူၼ်ၼႆႉၵေႃႈ လႆႈဝႃႈမီးယူႇလၢႆလၢႆမဵဝ်းယူႇယဝ်ႉ။ 1.တၢင်းပဵၼ်ဝတ်း ၼႂ်းၶၢဝ်းၾူၼ်ၼႆႉ တၢင်းပဵၼ်ဝတ်းၼၼ်ႉ ထူပ်းႁၼ်ၼမ်လိူဝ်ပိူၼ်ႈသေ ပဵၼ်မႃးယွၼ်ႉ တိတ်းၸပ်းၸိူဝ်ႉမႅင်း လၢႆလၢႆမဵဝ်းယဝ်ႉ။ ၵူၼ်းပဵၼ် တေမီးလူမ်းမႆႈဢိတ်းဢိတ်း၊ မီးၶီႈမုၵ်ႈ၊ ဢႆ၊ ၶေႃးၸဵပ်း ၵမ်ႈၼမ်ၵေႃႈ တေလီၶိုၼ်ႈမႃးၶိုၼ်းသေ ၶႅၼ်းၵႂႃႇၶိုၼ်း ၼႂ်းၶၢဝ်းတၢင်း 2-3 ဝၼ်း။ 2.ၶႆႈဝတ်းယႂ်ႇ ၵိူတ်ႇပဵၼ်မႃးယွၼ်ႉၸိူဝ်ႉမႅင်း Influenza သေ မီးယူႇလၢႆၸိူဝ်ႉၽၼ်းယဝ်ႉ။ ၽၢင်ႁၢင်ႈတၢင်းပဵၼ်ၼႆႉၵေႃႈ တေမီးလူမ်းၼၢဝ်၊ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းတူဝ်ၸွမ်းၶိင်း၊ ႁိူဝ်ႉဢူၼ်ႈ၊ ဢႆလႄႈ မီးၶီႈမုၵ်ႈ၊ ႁူဝ်ၶႆႈႁူဝ်မဝ်း။ 3.ၶႆႈလိူတ်ႈဢွၵ်ႇ ပဵၼ်တၢင်းပဵၼ် ဢၼ်မႃးၸွမ်းယုင်းလၢႆးလႄႈ ၵူၼ်းပဵၼ်တေမီးလူမ်းၼၢဝ် ၼႂ်းၶၢဝ်းတၢင်း 2-7 ဝၼ်း၊ ၵူၼ်ႉၶိုၼ်ႈၸွမ်းတူဝ်၊ ႁူဝ်ၶႆႈႁူဝ်မဝ်း၊ ဢမ်ႇၶႂ်ႈၵိၼ်ၶႂ်ႈယႅမ်ႉ၊ တွင်ႉၸဵပ်းတွင်ႉၵႂႃႇ၊ တွင်ႉၶူၼ်ႉၶႆႈႁၢၵ်ႈ၊ မီးလိူတ်ႈဢွၵ်ႇပဵၼ်တုမ်ႇလႅင်ၸမ်ႉၶဵဝ်ၸွမ်းၽိဝ်ၼင်။ 4.တၢင်းပဵၼ်ၼၢဝ်ၼူၵ်ႉ ပဵၼ်တၢင်းပဵၼ် ဢၼ်ယုင်းလၢႆးဢဝ်မႃးၽႄႈလၢမ်းလႄႈ ၵူၼ်းပဵၼ်တေမီး လူမ်းၼၢဝ်၊ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းတူဝ်ၸွမ်းၶိင်း၊ မီးၽၢင်ႁၢင်ႈၼၢဝ်သၼ်ႇ၊ သီႇသူပ်းၽိူၵ်ႇ၊ ၽိဝ်ၼင်ႁႅင်ႈႁိူတ်ႇ၊ ႁိူဝ်ႇဢွၵ်ႇၸွမ်းတူဝ်ၶိင်းၼမ်လႄႈ တူဝ်ၶိင်းဢူၼ်ႈဢွၼ်ႇဝႆႉယူႇ။ 5.တၢင်းပဵၼ်ယဵဝ်ႈၼူ Leptospirosis ၵႆႉပဵၼ်တီႈဢၼ်မီးၼမ်ႉထူမ်ႈၶင်ဝႆႉႁိုင် လႄႈ တေမီးၽၢင်ႁၢင်ႈတၢင်းပဵၼ်မႃး မိူၼ်ၼင်ႇ လူမ်းၼၢဝ်ၵိုင်ႉၵၢင်ႉၶိုၼ်ႈသုင်၊ ႁူဝ်ၶႆႈႁူဝ်မဝ်း၊ တႃလႅင်၊ တွင်ႉၶူၼ်ႈၶႆႈႁၢၵ်ႈ၊ ၵူၼ်ႉၶိုၼ်ႈၸွမ်းတူဝ် ဢမ်ႇဝႃႈ သၼ်လင် တွင်ႇၼွင်ႈ ၵွင်ႇၵေႃႈ ၸိူဝ်းၼႆႉလႄႈ လီလႆႈငိူင်ႉဝႄႈ တီႈဢၼ်မီးၼမ်ႉၵူမ်ႇၼမ်ႉဢုင်ဢၼ်ၶမ်ဝႆႉႁိုင် ၼၼ်ႉယဝ်ႉ။ တၢင်းပဵၼ်ၵဵဝ်ႇလူၺ်ႈလွင်ႈတႃ တၢင်းပဵၼ်ၼႆႉ ပဵၼ်မႃးယွၼ်ႉမီးၸိူဝ်ႉမႅင်းၼႂ်းၼမ်ႉဢၼ်ဢမ်ႇမူတ်းသႂ် လႄႈ မိူဝ်ႈၼမ်ႉၽူင်ႉသႂ်ႇ သီႁူသီတႃယဝ်ႉ ႁဵတ်းႁႂ်ႈၶူမ်းမႃး၊ တႃလႅင်မႃး ပဵၼ်တႃၸဵပ်းတႃသႅပ်ႇ၊ မီးၼမ်ႉတႃလႆ၊ မီးၶီႈတႃၼမ်၊ ၼင်တႃၵႂ်ႈ၊ ပဵၼ်ၽၢႆႇၼိုင်ႈယဝ်ႉ ၸၢင်ႈလၢမ်းၵႂႃႇထႅင်ႈၽၢႆႇၼိုင်ႈ သင်ဝႃႈႁၢႆႉႁႅင်းမႃး တေၸၢင်ႈမီးလူမ်းၼၢဝ်ပႃးယဝ်ႉ။ ၶႅပ်းႁၢင်ႈ ၽွင်းၶၢဝ်းၽူၼ် လွႆတႆးလႅင်း 6 September 2024 လွၵ်းလၢႆးႁႄႉၵင်ႈတၢင်းပဵၼ်ၽွင်းၶၢဝ်းၾူၼ် 1.ၶတ်းၸႂ်ဢမ်ႇတၢၵ်ႇ/ဢမ်ႇသွၼ်းၾူၼ်။ 2.သင်ယမ်းၾူၼ်မႃးယဝ်ႉ ဢမ်ႇထုၵ်ႇလီပၼ်ႁႂ်ႈတူဝ်ယမ်းႁိုင် လႄႈ ဢမ်ႇလီၵႂႃႇယူႇတီႈၵတ်းႁႅင်း ၸၢင်ႈႁဵတ်းႁႂ်ႈပဵၼ်ဝတ်းငၢႆႈ ၵွပ်ႈၼၼ် ၼႅတ်ႈဢၢပ်ႇၼမ်ႉသုၵ်ႈတူဝ်သီၶိင်း သႂ်ႇသိူဝ်ႈၶူဝ်းႁႅင်ႈပၼ်ၵမ်းလဵဝ်။ 3.မိူဝ်ႈယမ်းၾူၼ်ၼၼ်ႉ ဢမ်ႇထုၵ်ႇလီဢဝ်မိုဝ်းယိပ်းၼႃႈတိူဝ်ႉတႃ။ 4.ငိူင်ႉဝႄႈတီႈမီးၵူမ်ႇဢုင်ငႂ်ႈ၊ ပေႃးတေၵႂႃႇၼႂ်းၵူမ်ႇၼႂ်းဢုင် တိုဝ်းပၼ်သွၵ်းတိၼ်ဢူတ်ႇ။ 5.ငိူင်ႉဝႄႈဢမ်ႇပၼ်ႁႂ်ႈယုင်းၶူပ်း၊ ၼွၼ်းၼႂ်းသုတ်း၊ သႂ်ႇသိူဝ်ႈၶူဝ်းယၢဝ်း။ 6.ပတ်းၽဵဝ်ႈတီႈယူႇသဝ်းႁႂ်ႈလိူမ်ႈလႆႇမူတ်းသႂ် ဢမ်ႇပၼ်ႁႂ်ႈမီးၼမ်ႉၶင်ႉ ၼႂ်းဢူင်ႇၼႂ်းဢၢင်ႇ ဢမ်ႇပၼ်ႁႂ်ႈမီးၼွၼ်လဵတ်း။ 7.ၵိၼ်တၢင်းၵိၼ် ဢၼ်ႁုင်တူမ်ႈသုၵ်းမႂ်ႇမႂ်ႇ လႄႈ မူတ်းသႂ်လီသုၵ်ႈသီၶႅမ်ႉ။ 8.ၵႆႉသုၵ်ႈသီလၢင်ႉမိုဝ်းယူႇတႃႇသေႇ။ ပိၼ်ႇတႅမ်ႈ−ထိူၼ်ႇလိုၵ်ႉ တႆးလွတ်ႈလႅဝ်း ဢၢင်ႈဢိင်−sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-09-06T09:16:08

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%95/

ႁိူဝ်းမိၼ်သိုၵ်းမၢၼ်ႈ ပွႆႇမၢၵ်ႇလူင်သႂ်ႇၵၢင်ဝဵင်းၼမ်ႉၶမ်း ၵူၼ်းမိူင်းလူႉတၢႆမၢတ်ႇၸဵပ်းၼပ်ႉႁူဝ်သိပ်း

မိူဝ်ႈၼႆႉဝၼ်းထီႉ 06 September, 2024 ၶၢဝ်းယၢမ်းၵၢင်ၼႂ်မိူင်းပႆႇလႅင်း 01:30 ၶိင်ႇၵူၼ်းၼွၼ်းလပ်းယဵၼ်ၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ် မႃးပွႆႇမၢၵ်ႇသႂ်ႇၼႂ်းဝဵင်းၼမ်ႉၶမ်း တီႈပွၵ်ႉၼိူဝ်လႄႈ ပွၵ်ႉႁူဝ်ၵၢတ်ႇ 2 ဢွင်ႈတီႈသေ မီးၵူၼ်းမိူင်းလႆႈလူႉတၢႆ မၢတ်ႇၸဵပ်းၼမ်သေဢမ်ႇၵႃး ႁိူၼ်းယေးလူႉၵွႆၵူၼ်ႇပင်းၵႂႃႇ 12 လင်၊ ဢၼ်လူႉၵွႆဢိတ်းဢွတ်း 26 လင် ၼႆယဝ်ႉ။ ၵူၼ်းၼမ်ႉၶမ်းၵေႃႉၼိုင်ႈလၢတ်ႈၼႄဝႃႈ “သိုၵ်းမၢၼ်ႈၶဝ် ဢဝ်ၶိူင်ႈမိၼ်မႃးပွႆႇမၢၵ်ႇဢၼ်မီးၼမ်ႉၼၵ်း 500 သႂ်ႇၶႃႈဢေႃႈ ဢၼ်လႆႈႁူႉယၢမ်းလဵဝ်တႄႉ မီးၵူၼ်းလႆႈတိူဝ်ႉမၢတ်ႇၸဵပ်းႁႅင်းဢမ်ႇယွမ်း 10 ၵေႃႉ ၵမ်ႈၽွင်ႈၵေႃႈသူင်ႇထိုင်ႁူင်းယႃယဝ်ႉၶႃႈ ဢၼ်လူႉတၢႆၵေႃႈဢမ်ႇယွမ်း 11 ၵေႃႉ ၼႆဢေႃႈ ယၢမ်းလဵဝ်တိုၵ်ႉသုၵ်ႉသၵ်ႉၵၼ်ဝႆႉလႄႈ လႄႈၵူၼ်းဢၼ်ၵႂႃႇလူႉတၢႆ တီႈႁူင်းယႃၵေႃႈလႅပ်ႈတေမီးယူႇ ပႆႇႁူႉတႅတ်ႈတေႃးလီၶႃႈ ၸင်ႇၶိုၼ်းပွင်ႇပၼ်ထႅင်ႈၵမ်းၼိုင်ႈ” လၢတ်ႈၼႄၼင်ႇၼႆ။ ၸွမ်းၼင်ႇၵူၼ်းပိုၼ်ႉတီႈၼမ်ႉၶမ်း ဢဝ်ၶလိပ်ႉ Video လွင်ႈပိူင်ပဵၼ်ၼၼ်ႉ တၢင်ႇၶိုၼ်ႈၼိူဝ်ၾဵတ်ႉပုၵ်ႉသုၼ်ႇတူဝ်ၶဝ်တႄႉ လႆႈႁၼ်မီးၵူၼ်းလူႉတၢႆၵမ်ႈၽွင်ႈ ဢၼ်မၢတ်ႇၸဵပ်းၵေႃႈ မီးတင်းၼမ် ပႃးၸဵမ်ၵူၼ်းထဝ်ႈလႄႈလုၵ်ႈဢွၼ်ႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-05T14:48:05

https://taifreedom.com/rcss-ssa-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%bc%e1%80%ba-%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%9a/

RCSS/SSA ၸတ်းႁဵတ်းပၼ် ပၢင်ပွႆးယွင်ႈၵုင်ႇတွၼ်ႈသူး တၢင်းၵႃႈၾိင်ႈငႄႈတႆး

မိူဝ်ႈၼႆႉဝၼ်းထီႉ 5 September 2024 (လိူၼ်သိပ်းမႂ်ႇ 5 ၶမ်ႈ ပီႊတႆး 2118 ၼီႈ) ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA သေ လႆႈၸတ်းႁဵတ်းပၼ် ပၢင်ပွႆးယွင်ႇၵုင်ႇတွၼ်ႈသူး တၢင်းၵႃႈ ၾိင်ႈငႄႈတႆး ပီႊၵၢၼ်ႁဵၼ်းၵၢၼ်သွၼ် (2024−2025) ႁူင်းႁဵၼ်းၸၼ်ႉၵၢင် (မူၺ်ႇတေႃႇ) ဝဵင်းမိူင်းပၼ်ႇ ဝႃႈၼႆ ။ လွင်ႈဢၼ်လႆႈၸတ်းပၢင်ပွႆးၼႆႉ ၸွမ်းၼင်ႇ မေႃသွၼ်တႆး လႆႈသွၼ်လုၵ်ႈဢွၼ်ႇႁဵၼ်း တၢင်းၵႃႈတႆးသေ လႆႈၵႂႃႇၶႄႉၶဵင်ႇ ၼႂ်းၸႄႈတွၼ်ႈလၢင်းၶိူဝ်း ဢွင်ႇပေႉလႆႈထီႉ (1) မႃးလႄႈ ၶိုၼ်းတေသိုပ်ႇၵႂႃႇၶႄႉၶဵင်ႇထႅင်ႈ တီႈဝဵင်းလူင်တူၼ်ႈတီးၼႆသေ ၸင်ႇလႆႈၸတ်းႁဵတ်း ပၢင်ပွႆးယွင်ႈၵုင်ႇတွၼ်ႈသူး ၼင်ႇႁိုဝ် လုၵ်ႈဢွၼ်ႇၼေႃႇတႅၼ်းၶိူဝ်းႁဝ်းၶဝ် ပေႃးတေသိုပ်ႇမီးႁႅင်းၸႂ် ႁၵ်ႉၾိင်ႈငႄႈၾိင်ႈထုင်းတႆးႁဝ်းၵႂႃႇထႅင်ႈၼၼ်ႉ ၼႆယဝ်ႉ ။ ပၢင်ပွႆးၼႆႉ လႆႈၸတ်းႁဵတ်းၵႂႃႇတီႈ ႁူင်းႁေႃးၵေႃလိၵ်ႈလၢႆး ဝဵင်းမိူင်းပၼ်ႇ တေမီး မေႃသွၼ်လူင်လုင်းၸၢႆးပီး ႁူဝ်ပဝ်ႈၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ပိုတ်ႇပၢင်ၵႂႃႇသေ ဝၢႆးၼၼ်ႉ မီးပၢင်တွၼ်ႈသူးၸုမ်းတၢင်းၵႃႈ လုၵ်ႈႁဵၼ်းလႄႈ ယိုၼ်ႈမွပ်ႈပၼ်ဝႂ်ယွင်ႈယေႃး ၸဝ်ႈတႃႇၼ ဢၼ်ၵမ်ႉထႅမ်မႃး ၸိူဝ်းၼၼ်ႉၼႆယဝ်ႉ။ တႆးလွတ်ႈလႅဝ်း

['ၾိင်ႈငႄႈၾိင်ႈထုင်း', 'ပၢႆးပၺ်ႇၺႃႇ']

2024-09-05T13:30:49

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-%e1%80%90%e1%80%b1%e1%80%9c/

ၵူၼ်းၼုမ်ႇၸိုင်ႈတႆး တေလိူၵ်ႈပႆတၢင်းလႂ် တေပဵၼ်ဢဵၼ်ႁႅင်းပုၼ်ႈတႃႇၽႂ်?

ၵွပ်ႈပိူဝ်ႈငဝ်းလၢႆးဝၢၼ်ႈမိူင်း ဢမ်ႇၼိမ်ဢမ်ႇသဝ်းဝႆႉလႄႈ ၼႂ်းငဝ်းလၢႆးၼင်ႇၼၼ် ၸုမ်းယိပ်းၵွင်ႈၸုမ်းလႂ်ၵေႃႈ ႁၢင်ႈႁႅၼ်းၽွတ်ႈႁႅင်း ၵဵပ်းၸူႉသိုၵ်းမႂ်ႇထႅင်ႈ ႁင်းၽႂ်ႁင်းမၼ်းဝႆႉယဝ်ႉ ၽႂ်ၵေႃႈမႆႈၸႂ်ပုၼ်ႈၼႃႈလိၼ်ၽႂ်မၼ်းသေဢမ်ႇၵႃး တႃႇၵႅတ်ႇၶႄထိင်းသိမ်းၶိူဝ်းၽႂ်မၼ်းၼၼ်ႉ ၽႂ်ၵေႃႈဝႃႈမၼ်းယူႇတီႈ ႁႅင်းၵူၼ်းသိုၵ်းၽႂ်ၼမ်ႁိုဝ်ၵေႇၼၼ်ႉၵူၺ်း ၼႆယဝ်ႉ။ ဢၼ်ပဵၼ် ၸုမ်းသိုၵ်းမၢၼ်ႈယိုတ်းမိူင်းၵေႃႈ ပိုၼ်ၽၢဝ်ႇၵဵပ်းသိုၵ်း ၸုပ်ႈၼိုင်ႈယဝ်ႉၸုပ်ႈၼိုင်ႈ၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ်ၵေႃႈ တႄႇၵဵပ်းသိုၵ်းမႂ်ႇၽႂ်မၼ်းယဝ်ႉ မိူဝ်ႈလိူၼ်ထူၼ်ႈပႅတ်ႇ August ပူၼ်ႉမႃးၼႆႉ ၸုမ်းပျီႇတုၸိတ်ႉပဢူဝ်း PNO ၶဝ် ႁဵတ်းပွႆးလူင်းၵၢၼ်သွၼ်သိုၵ်းမႂ်ႇ ၼႄႁိၵ်ႈႁၢၼ်ႇဢဵၼ်ႁႅင်းသိုၵ်း ဢမ်ႇယွမ်း 1 မိုၼ်ႇၵေႃႉၼႆသေ ႁဵတ်းႁႂ်ႈၵူၼ်းတၢင်းၼမ် ထၢၼ်ႈပေႃးဢၢမ်းလူင်တူၵ်းၸႂ်ၵႂႃႇဝႃႈ ၶဝ်ပေႉၵႂႃႇဢဝ်ၵူၼ်းတီႈလႂ်မႃးၼႆၵေႃႈမီးယဝ်ႉ ၶဝ်ႁိုဝ်တေၸၢင်ႈၵႂႃႇဢဝ်လႂ် လိူဝ်သေၵဵပ်းဢဝ်ၼႂ်းၸိုင်ႈတႆး ၼႂ်းၼၼ်ႉၵေႃႈ လိူဝ်သေၵူၼ်းၼုမ်ႇၸၢဝ်းပဢူဝ်းယဝ်ႉ ၸိူဝ်းပဵၼ်ၵူၼ်းၼုမ်ႇတႆး ၼႂ်းပိုၼ်ႉတီႈၼၼ်ႉၵေႃႈ ထုၵ်ႇၶဝ်ၵဵပ်းၵႂႃႇတၢင်းၼမ်ၼႆၼၼ်ႉ ၽႂ်ႁိုဝ်ၸၢင်ႈထဵင်လႆႈ။ လိူဝ်သေၼၼ်ႉဢမ်ႇၵႃး ဢၼ်ပဵၼ်ၸုမ်းသိုၵ်းလွႆ TNLA ၶဝ်ၵေႃႈ ဝၢႆးပၢင်တိုၵ်း 1027 ပွၵ်ႈၵမ်းသွင်ၼႆႉ လႆႈႁၼ်ၶဝ်တႄႇတမ်းဝၢင်း ၵၢၼ်ဢုပ်ႉပိူင်ႇၶဝ် ၼႂ်းပိုၼ်ႉတီႈဢၼ်တိုၵ်းပေႉဝႆႉၼၼ်ႉသေ တႄႇၵဵပ်းသၢႆမၢႆၵူၼ်းၼုမ်ႇဝႆႉယူႇယဝ်ႉ၊ လီၶႂ်ႈႁူႉလႃႈ ၵူၼ်းၼုမ်ႇတႆးႁဝ်း ၸိူဝ်းယူႇၼႂ်းပိုၼ်ႉတီႈ ဢၼ်ၸုမ်းသိုၵ်းလွႆၶဝ် တမ်းၵၢၼ်ဢုပ်ႉပိူင်ႇၼၼ်ႉ တေဢဝ်တူဝ်ၵဝ်ႇဝႄႈလွတ်ႈလႆႈၸိူင်ႉႁိုဝ်၊ ၽၢႆႇၼိုင်ႈၸုမ်းသိုၵ်းၵူဝ်းၵၢင်ႉ MNDAA ၶဝ်ၵေႃႈလၢတ်ႈဝႃႈ ဢမ်ႇဝႃႈတေပဵၼ်ၸၢဝ်းၶိူဝ်းလႂ် ပေႃးယူႇၼႂ်းပိုၼ်ႉတီႈဢၼ်ၶဝ်ၵုမ်းၵမ်ၼၼ်ႉ တၵ်းတေလႆႈႁၢပ်ႇၵၢၼ်သိုၵ်း ၼႂ်းၸုမ်းသိုၵ်းၵူဝ်းၵၢင်ႉၵူႈၵေႃႉဝႃႈၼႆယဝ်ႉ ပွတ်းတၢင်းလႃႈသဵဝ်ႈၼႆႉတႄႉ လႆႈႁူႉဝႃႈသိုၵ်းၵူဝ်းၵၢင်ႉပေႃးတႄႇၵဵပ်းသိုၵ်းယဝ်ႉ ၼႂ်းၸိုင်ႈတႆးပွတ်းႁွင်ႇၼႆႉ ဢဝ်ပိုၼ်ႉတီႈဢၼ်သိုၵ်းၸၢဝ်းၶိူဝ်းတူင်ႉၼိုင်ၼၼ်ႉဝႃႈၸိုင် ၵူၼ်းၼုမ်ႇတႆးတိုၼ်းၼမ်သေတၢင်ႇၶိူဝ်းဝႆႉ ယွၼ်ႉၼၼ်ၵူၼ်းၼုမ်ႇတႆးႁဝ်း ၸွင်ႇတေၵႂႃႇပဵၼ်ဢဵၼ်ႁႅင်း တႃႇၶိူဝ်းပိူၼ်ႈႁိုဝ်ၼႆၼၼ်ႉၵေႃႈ လီႈဝူၼ်ႉႁၼ်ၵၼ်ယူႇ။ မႃးတူၺ်းထႅင်ႈ တီႈသိုၵ်းဝ UWSA ၶဝ်ၵေႃႈတႄႇပိုၼ်ၽၢဝ်ႇၵဵပ်းသိုၵ်းယဝ်ႉ မိူဝ်ႈပူၼ်ႉမႃးၼႂ်းဝၼ်းထီႉ 30 August 2024 ၼႆႉ ၸုမ်းသိုၵ်းဝ UWSA − 171 (ဝူၺ်ႇသျႅဝ်ႇၵၢင်း) ၶဝ် ဢွၵ်ႇလိၵ်ႈပိုၼ်ၽၢဝ်ႇမႃးဝႃႈ ၵူၼ်းၼုမ်ႇၼႂ်းပိုၼ်ႉတီႈၶဝ်ၵုမ်းၵမ်ၼၼ်ႉ ဢမ်ႇဝႃႈတေမီးၼွၵ်ႈမိူင်းၵေႃႈလီ ၼႂ်းမိူင်းၵေႃႈယႃႇ တေလႆႈမႃးသႂ်ႇသဵၼ်ႈမၢႆ တႃႇႁၢပ်ႇၵၢၼ်သိုၵ်းၵူႈၵေႃႉ ၵူၼ်းယိင်းတေလႆႈႁဵတ်းသိုၵ်း ႁိုင် 5 ပီႊ၊ ၸၢႆး 9 ပီႊ သင်ၽႂ်ပၢႆႈၸိုင် တၵ်းၺႃးတၢမ်ႇ ပိုၼ်ၽၢဝ်ႇၼၵ်းၼႃၼင်ႇၼႆလႄႈ ၼႂ်းလိၵ်ႈၶဝ်တႄႉပႃးဝႆႉဝႃႈ တေၵဵပ်း တႃႇ 8,000 ၵေႃႉ ဢၼ်ပဵၼ်ၵူၼ်းၼုမ်ႇၸၢဝ်းဝၶဝ် ၼႆသေတႃႉ ၵူၼ်းၼုမ်ႇတႆးၸိူဝ်းယူႇၼႂ်းပိုၼ်ႉတီႈၶဝ်ၼၼ်ႉၵေႃႈႁိုဝ်တေလွတ်ႈၵႂႃႇမိူဝ်းလႂ်၊ သင်ဢဝ်ႁႅင်းသိုၵ်းၸုမ်းလုၵ်ႉၽိုၼ်ႉဝႃႈၸိုင် သိုၵ်းဝ UWSA ၼႆႉ ႁႅင်းယႂ်ႇၼမ်သေတၢင်ႇၸုမ်းဝႆႉယဝ်ႉ ၵူၺ်းၵႃႈယွၼ်ႉသင်လႄႈ ၶဝ်ယင်းတေၵဵပ်းသိုၵ်းထႅင်ႈၼႆၼၼ်ႉ ၵွပ်ႈၶဝ်ဝူၼ်ႉသွၼ်ႇဝႃႈႁႅင်းသိုၵ်းၼႆႉ ၼမ်ၵႃႈႁိုဝ်ၵေႃႈလီၵႃႈၼၼ်ႉ ၼႆယဝ်ႉ။ ၵွပ်ႈပိူဝ်ႈၼၼ်တႃႇၵႅတ်ႇၶႄဢွင်ႈၽႂ်တီႈမၼ်းလႄႈ ၵူၼ်းၶိူဝ်းပိူၼ်ႈၼၼ်ႉ ပိူၼ်ႈဝႆႉလမ်ႇလွင်ႈ Focus ၼိူဝ်တပ်ႉသိုၵ်းႁႅင်းဝႆႉယဝ်ႉ။ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS/SSA လၢတ်ႈဝႆႉဝႃႈ “တပ်ႉသိုၵ်းၼႆႉ လမ်ႇလွင်ႈတႃႇဝၢၼ်ႈမိူင်းၼိုင်ႈလုၵ်ႈတႄႉတႄႉ မၼ်းပဵၼ်လုပ်ႇၵၢင်ႈမိူင်းယဝ်ႉ ပေႃးမိူင်းလႂ်ဢမ်ႇမီးသိုၵ်းၵေႃႈ ပိူၼ်ႈဢူမ်ဢိုၼ်ဢဝ်ငၢႆႈငၢႆႈ မိူၼ်ၼိူဝ်ႉဢမ်ႇမီးလုမ်ႇၼၼ်ႉၵူၺ်း ၸင်ႇဝႃႈယိုင်ႈႁႅင်းသိုၵ်းၼမ်ၵႃႈႁိုဝ် လီၵႃႈၼၼ်ႉ၊ ယိုင်ႈသိုၵ်းၼမ် ယိုင်ႈတေဢမ်ႇလႆႈတိုၵ်း၊ ယိုင်ႈသိုၵ်းဢေႇ ယိုင်ႈၶႅၼ်းတေလႆႈတိုၵ်းၼၼ်ႉယဝ်ႉ” ဝႃႈၼႆ။ ၵူၼ်းၼုမ်ႇတႆးႁဝ်းလူး တေတႅပ်းတတ်းလိူၵ်ႈတၢင်းၸိူင်ႉႁိုဝ် တႃႇတေၵႅတ်ႇၶႄဝႆႉၼင်လိၼ်ၸိုင်ႈမိူင်း ဢၼ်ပူႇမွၼ်ႇၼၢႆးယႃႈႁဝ်းယိပ်းလႅဝ်းသေ တိုၵ်းၽၼ်းၵႅတ်ႇၶႄမႃး ဢဝ်လိူတ်ႈသိူဝ်ႇလိၼ်မိူင်းလႄႈဢဝ်တူဝ်ၸႂ်ၶဝ် ၵႅတ်ႇၵင်ႈပၼ်ႁဝ်းမႃးထိုင်ဝၼ်းမိူဝ်ႈၼႆႉၼၼ်ႉ ႁဝ်းတေသိုပ်ႇၵႅတ်ႇၵင်ႈၵႂႃႇၸိူင်ႉႁိုဝ်? ဝၼ်းမိူဝ်ႈၼႆႉ ၸိုင်ႈတႆးႁဝ်းၶႃႈပဵၼ်ၸိူင်ႉႁိုဝ်ယူႇၼႆၼၼ်ႉ သူၵဝ်ႁဝ်းၶႃႈ တၵ်းႁူႉႁၼ်ၵၼ်ၵူႈၵေႃႉၵူႈၵူၼ်းယူႇ၊ တႃႇတေႁဵတ်းႁႂ်ႈ ၵၢမ်ႇၵျမ်ႇမႃႇၸိုင်ႈတႆးႁဝ်းၶႃႈလႅၵ်ႈလၢႆႈၼၼ်ႉ ပုၼ်ႈၽွၼ်းဢမ်ႇယူႇတီႈၸုမ်းလႂ်ၸုမ်းၼိုင်ႈ လႄႈၵေႃႉလႂ်ၵေႃႉၼိုင်ႈၵူၺ်း မၼ်းပဵၼ်ပုၼ်ႈၽွၼ်းႁဝ်းႁႃးတၢင်းသဵင်ႈယဝ်ႉ ယူႇတီႈဝႃႈ ႁဝ်းတေႁပ်ႉဢဝ်ပုၼ်ႈၽွၼ်းႁႃႉ ဢမ်ႇၼၼ် တေပၢႆႈပႅတ်ႈပုၼ်ႈၽွၼ်းၼၼ်ႉၵူၺ်း သင်ဢမ်ႇဝူၼ်ႉသွၼ်ႇတႃႇလုၵ်ႈလၢၼ်မႂ်းမိူဝ်းၼႃႈသေ တူဝ်ၸဝ်ႇၵဝ်ႇယူႇၸိူင်ႉႁိုဝ်ၵေႃႈလႆႈၼႆၼၼ်ႉတႄႉၸိုင် ဢမ်ႇႁိုဝ်သင် ၸဝ်ႈၵဝ်ႇတိုၼ်းတေႁၼ်ၽွၼ်းယွၼ်ႈမၼ်းၸပ်းမႃးၸွမ်းဢမ်ႇႁၢင်ႉယဝ်ႉ။ ၵမ်းလိုၼ်းသုတ်းၼႆႉ ၶႂ်ႈသင်ႇထိုင်ၵူၼ်းၼုမ်ႇယိင်းၸၢႆးတႆးႁဝ်းၶဝ် ႁႂ်ႈလဵပ်ႈႁဵၼ်းႁူႉလွင်ႈဝႃႈ ပေႃႇလသီႇ လၵ်းၼမ်းၸုမ်းလႂ် ပဵၼ်ၸိူင်ႉႁိုဝ် ၸုမ်းလႂ်ႁဵတ်းပၼ်ၽွၼ်းလီ ပုၼ်ႈတႃႇၸိူဝ်ႉၸၢတ်ႈ၊ ၼင်ႇႁိုဝ်ဢဵၼ်ႁႅင်းႁဝ်း တေဢမ်ႇၵႂႃႇပဵၼ်ၽွၼ်းလီပုၼ်ႈပိူၼ်ႈလႂ်ၸိူဝ်းၼႆႉ ဝူၼ်ႉသွၼ်ႇလီလီသေ ႁႂ်ႁူႉပွင်ႇၸႂ်လႄႈ မေႃႁပ်ႉပုၼ်ႈၽွၼ်းၽႂ်မၼ်းသေၵမ်း။ လွမ်ႉမိူင်း ၵေးသီး ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵေႃႉလဵဝ်ၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇတႆးလွတ်ႈလႅဝ်း

['ပွင်ႈၵႂၢမ်း']

2024-09-05T14:00:43

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%a2%e1%81%a2/

ၵူၼ်းမိူင်းႁူမ်ႈတုမ် ဢၢၼ်းၵႂႃႇႁဵတ်းၵၢၼ်ၼႂ်းမိူင်းမလေးသျႃး ထုၵ်ႇတီႉၺွပ်း ၼႂ်းမိူင်းထႆး

မိူဝ်ႈၼႆႉဝၼ်းထီႉ 5 September 2024 (လိူၼ်သိပ်းမႂ်ႇ 3 ၶမ်ႈ ပီႊတႆး 2118 ၼီႈ) ၽၢႆႇတၢင်းပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် ဢၼ်ဢၢၼ်းၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇသေ လၵ်ႉလွမ်ၶဝ်ႈမိူင်း တေၵႂႃႇႁႃႁဵတ်းၵၢၼ်ၼႂ်းမိူင်းမလေး သျႃးၼၼ်ႉတင်းမူတ်း 15 ၵေႃႉ၊ ပဵၼ်ၸၢႆး 12 ၵေႃႉ၊ ယိင်း 3 ၵေႃႉ လႄႈ လုၵ်ႈဢွၼ်ႇ 1 ၵေႃႉ ႁူမ်ႈမႃးၵူၼ်းတေႃႉသူင်ႇထႅင်ႈ တီႈၼႂ်းဢိူင်ႇၶူးႁႃတႂ်ႈ ၸႄႈဝဵင်းရတ်ႉတၽုမ်း ၸႄႈတွၼ်ႈသူင်ၶလႃ ဝႃႈၼႆ။ ၸွမ်းၼင်ႇပလိၵ်ႈထႆးၶဝ်ၸႅတ်ႈထၢမ်ၼၼ်ႉသေ ၵူၼ်းႁေႃႈၵႃးတေႃႉ သူင်ႇလၢတ်ႈဝႃႈ မၼ်းလႆႈၵႂႃႇႁပ်ႉၵူၼ်းမိူင်းႁူမ်ႈတုမ်တီႈ ၸႄႈတွၼ်ႈသူႇရၢတ်ႉထႃး ၼီးသေ ၵႂႃႇသူင်ႇပၼ်ၼၢႆးၼႃႈတီႈ ႁၢတ်ႇယႂ်ႇ လႄႈ ၸႄႈဝဵင်းၼႃးထဝီး ၸႄႈတွၼ်ႈ သူင်ၶလႃ လူၺ်ႈလႆႈၵႃႈတေႃႉသူင်ႇတေႃႇၵေႃႉ 800 ဝၢတ်ႇ၊ ဢၼ်ပဵၼ်ၵူၼ်းမိူင်းႁူမ်ႈ တုမ်ၼၼ်ႉသမ်ႉ လၵ်ႉပႆလတ်းထိူၼ်ႇ တီႈၼႂ်းၸႄႈတွၼ်ႈတၢၵ်ႇသေ ၶဝ်ႈမိူင်းထႆးၵႂႃႇ လႄႈ လႆႈသဵင်ႈငိုၼ်းၵႃႈၵႃးပၼ်တီႈၼၢႆးၼႃႈၼိုင်ႈၵေႃႉလႂ် 50 သႅၼ်ပျႃး၊ ၼပ်ႉပဵၼ် ငိုၼ်းထႆး 8 မိုၼ်ႇဝၢတ်ႇ ၼႆယဝ်ႉ။ ၵူၼ်းတေႃႉသူင်ႇ လႄႈ ၵူၼ်းမိူင်းႁူမ်ႈတုမ် ဢၼ်ထုၵ်ႇတီႉၺွပ်းၼႆႉ ၽၢႆႇတၢင်းၽူႈမီး ပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇၸွမ်းၼင်ႇမၢႆမီႈၸိုင်ႈ မိူင်းမီးၼၼ်ႉသေ တေၶိုၼ်းသိုပ်ႇၵူတ်ႇထတ်းၼႅၼ်ႈၼႃ တႃႇၵုမ်းထိင်း လႄႈ တီႉၺွပ်းၵူၼ်းလၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈၵႂႃႇထႅင်ႈ ဝႃႈၼႆ။ တႆးလွတ်ႈလႅဝ်း

['ၼွၵ်ႈမိူင်း']

2024-09-05T10:02:02

https://taifreedom.com/rcss-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8-2/

RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တီႈ လၢင်းၶိူဝ်း

မိူဝ်ႈဝၼ်းထီႉ 4 September 2024 (လိူၼ်သိပ်းမႂ်ႇ 2 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်း RCSS/SSA သိုပ်ႇၸွႆႈထႅမ် ပၼ်တီႈၵူၼ်းမိူင်း ၸိူဝ်းလႆႈထူပ်းတၢင်းယၢပ်ႇၽိုတ်ႇ ယွၼ်ႉၽေးၼမ်ႉထူမ်ႈ တီႈဝဵင်းလၢင်းၶိူဝ်း။ ၸွမ်းၼင်ႇသဵၼ်ႈသၢႆမၢႆလင်ႁိူၼ်းၵူၼ်းမိူင်း ၸိူဝ်းထူပ်းၽေးၼမ်ႉထူမ်ႈၼၼ်ႉ မီးဝႆႉ ဝၢၼ်ႈတႂ်ႈ 10 လင်၊ ဝၢၼ်ႈပွၵ်ႉၵၢတ်ႇ 54 လင်၊ ဝၢၼ်ႈလူင်ပွၵ်ႉဢွၵ်ႇ 8 လင်၊ ဝၢၼ်ႈပၢင်ႁုင်း 2 လင်၊ ဝၢၼ်ႈပၢင်ဝွင် 40 လင်၊ ဝၢၼ်ႈမၢၵ်ႇပိၼ်း 32 လင်၊ ဝၢၼ်ႈတႃႈ 66 လင်၊ ဝၢၼ်ႈပၢင်သၼွင်း 71 လင်၊ ဝၢၼ်ႈႁူဝ်ၼႃး 51 လင် ႁူမ်ႈတင်းမူတ်း 334 လင် လႄႈ ႁူဝ်ၼပ်ႉၵူၼ်းမီး 1,462 ၵေႃႉ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA လႆႈတၢင်တူဝ်မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆးသေ ႁူမ်ႈဢဝ်ၶူဝ်းၶွင်ၵိၼ်ယႅမ်ႉ မွပ်ႈဢၢပ်ႈပၼ် ပီႈၼွင်ႉၵူၼ်းမိူင်း ၸိူဝ်းထူပ်းၽေးၼမ်ႉထူမ်ႈလႄႈ ၽူႈယႂ်ႇၵူၼ်းလူင်ၼႂ်းပွၵ်ႉၼႂ်းဝၢၼ်ႈၵႂႃႇ ဢွင်ႈတီႈၵျွင်းလူင်ၵၢင်ဝဵင်း ဝဵင်းလၢင်းၶိူဝ်းၼၼ်ႉ ယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-04T12:00:06

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bb%e1%80%ae%e1%82%87%e1%80%90%e1%80%af%e1%81%b8%e1%80%ad%e1%80%90%e1%80%ba%e1%82%89/

ၸုမ်းသိုၵ်းပျီႇတုၸိတ်ႉပဢူဝ်း PNO ၸုတ်ႇၽဝ်ပႅတ်ႈႁိူၼ်းၵူၼ်းမိူင်း ၼႂ်းၸႄႈဝဵင်းယွင်ႁူၺ်ႈ

မိူဝ်ႈၼႂ်းဝၼ်းထီႉ 02 August 2024 ၼၼ်ႉ ၸုမ်းသိုၵ်းပျီႇတုပဢူဝ်း PNO ဢၼ်ယူႇတႂ်ႈသိုၵ်းမၢၼ်ႈၼၼ်ႉ ၶဝ်ႈၵႂႃႇၼႂ်းဝၢၼ်ႈလွႆလူင် ၸႄႈဝဵင်းယွင်ႁူၺ်ႈသေ မၢပ်ႇၼႄးဝႃႈၵူၼ်းမိူင်းပိုၼ်ႉတီႈ ၵမ်ႉထႅမ်ၸုမ်းၵေႃႇၵၢၼ်ႁၢႆႉ ဢၼ်ပဵၼ်တပ်ႉၵႅတ်ႇၶႄၵူၼ်းမိူင်း PDF ၶဝ်ၼႆသေ တင်ႈၸႂ်ႈဢဝ်ၾႆးၸုတ်ႇၽဝ်ပႅတ်ႈ ႁိူၼ်းယေးၵူၼ်းမိူင်းတၢင်းၼမ် ၼႆယဝ်ႉ။ ၵူၼ်းမိူင်းပိုၼ်ႉတီႈလၢတ်ႈၼႄဝႃႈ “ဢမ်ႇမီးလွင်ႈတၢင်းသင်သေ PNO ၶဝ် တင်ႈၸႂ်မႃးၸုတ်ႇၽဝ်ဢေႃႈ ဝၢႆးၶဝ်ဢွၵ်ႇဝၢၼ်ႈၵႂႃႇယဝ်ႉ လႆႈႁူႉဝႃႈ လင်ႁိူၼ်းဢၼ်ထုၵ်ႇၶဝ်ဢဝ်ၾႆးၸုတ်ႇၽဝ်ၼၼ်ႉ ဢမ်ႇယွမ်း 10 လင်ၼႆၶႃႈဢေႃႈ၊ တီႈဝၢၼ်ႈလွႆလူင်ၼႆႉ ယၢမ်းလဵဝ်ၸုမ်းသိုၵ်းမၢၼ်ႈလႄႈ ၸုမ်းပျီႇတုၸိတ်ႉ PNO ၶဝ် တတ်းပႅတ်ႈလႅင်းၽူင်းလႄႈ ဢမ်ႇၸၢင်ႈၵပ်းသိုပ်ႇႁႃၵၼ်ယဝ်ႉ” လၢတ်ႈၼႄၼင်ႇၼႆ။ လွင်ႈဢၼ်ၸုမ်းသိုၵ်းပျီႇတုၸိတ်ႉပဢူဝ်း PNO ဢဝ်ၾႆးၸုတ်ႇၽဝ်လင်ႁိူၼ်းၵူၼ်းမိူင်း 10 လင်ပၢႆၼႆႉ မီးလွင်ႈလူႉသုမ်းၶူဝ်းႁိူၼ်းၶူဝ်းယေးၵႂႃႇၸွမ်းၵႃႈႁိုဝ်ၼႆၼၼ်ႉတႄႉ ပႆႇလႆႈႁပ်ႉႁူႉၸွမ်းႁူဝ်ယွႆႈယမ်းမၼ်းတႅတ်ႈတေႃး ဝၢၼ်ႈလွႆလူင်ၼႆႉ တေမီးပီႈၼွင်ႉတႆး လႄႈပဢူဝ်း ဢိၵ်ႇပႃးၸၢဝ်းၼွင်ၵမ်ႈၽွင်ႈယူႇသဝ်းႁူမ်ႈၵၼ်ဝႆႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-04T10:24:13

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-12/

ပလိၵ်ႈထႆး တီႉၺွပ်းလႆႈယႃႈမဝ်းၵမ် လႄႈ ၵူၼ်းတေႃႉသူင်ႇ

မိူဝ်ႈဝၼ်းထီႉ 3 September 2024 (လိူၼ်သိပ်းမႂ်ႇ 1 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လမ်းတီႉၺွပ်းလႆႈ ယႃႈမ 30 ထူင်၊ ၼိုင်ႈထူင်လႂ် 200,000 မဵတ်ႉ ႁူမ်ႈယႃႈမတင်းမူတ်းမွၵ်ႈ 6,000,000 မဵတ်ႉ၊ ႁူမ်ႈပႃးၵူၼ်းတေႃႉသူင်ႇ 2 ၵေႃႉ၊ ပၢႆႈလွတ်ႈ ၵႂႃႇလႆႈ 1 ၵေႃႉ၊ တီႈၼႂ်းဝၢၼ်ႈႁူၺ်ႈၵဵင် ပွၵ်ႉ 8 ဢိူင်ႇဝဵင်း ၸႄႈဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉသေ လႆႈႁူႉဝႃႈ ၸိူဝ်းၶဝ် လႆႈႁပ်ႉ ၸၢင်ႈမႃးတီႈ ၵူၼ်းၼႂ်း ၸႄႈတွၼ်ႈတႃႈၶီႈလဵၵ်း မိူင်းတႆးပွတ်းဢွၵ်ႇလႄႈ လႆႈငိုၼ်း ၵႃႈၸၢင်ႈၼိုင်ႈၵေႃႉလႂ် 3 သႅၼ်ဝၢတ်ႇသေ ႁပ်ႉငိုၼ်းဝႆႉဢွၼ်တၢင်း 40,000 ဝၢတ်ႇ တႃႇတေႃႉသူင်ႇယႃႈမဝ်းၵမ်ၵႂႃႇတီႈၼႂ်း ၸႄႈဝဵင်းမႄႈၸၼ် ၸႄႈတွၼ်ႈၵဵင်းႁၢႆး ဝၢႆးၼၼ်ႉ ၶိုၼ်းတေသိုပ်ႇသူင်ႇၶဝ်ႈၵႂႃႇတီႈၼႂ်း ဝဵင်းလူင်မိူင်းၵွၵ်ႇ ၸိုင်ႈထႆး ဝႃႈၼႆ။ ၸိူင်ႉႁိုဝ်ၵေႃႈလီ ယႃႈမဝ်းၵမ် လႄႈ ၵူၼ်းတေႃႉသူင်ႇ ဢၼ်တီႉၺွပ်းလႆႈၼႆႉ ၽၢႆႇတၢင်း ၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးယဝ်ႉသေ တေသိုပ်ႇၸွမ်းတီႉၺွပ်းၵူၼ်းၸိူဝ်းၵဵဝ်ႇၶွင်ႈ ဢၼ်ပၢႆႈလွတ်ႈဝႆႉ တႃႇဢဝ်မႃးပၼ်တၢမ်ႇတၢင်းၽိတ်း ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်']

2024-09-03T14:41:22

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2/

ၽူႈမီးၼမ်ႉၸႂ် ၸွႆႈထႅမ်ငိုၼ်း ၵေႃႉသိုၵ်းၵေႃႉႁၢၼ်လႄႈ ၵူၼ်းထူပ်းၽေးၼမ်ႉထူမ်ႈ

မိူဝ်ႈၼႆႉ ဝၼ်းထီႉ 3 September 2024 (လိူၼ်သိပ်းမႂ်ႇ 1 ၶမ်ႈ ပီႊတႆး 2118 ၼီႈ) ၸုမ်းၽွမ်ႉႁူမ်ႈႁႅင်းၵၢၼ်ယၢၼ်မိူင်း ၸွႆႈထႅမ်ငိုၼ်းၵႃႈၵိၼ်ယႅမ်ႉ ပၼ်တီႈၵေႃႉသိုၵ်း RCSS/SSA ၼႂ်းၼႃႈတီႈၵုမ်းၵမ်တီႈၼိုင်ႈ သၢင်ႉငိုၼ်း 1,000,000 (သိပ်းသႅၼ်ပျႃးတဵမ်တဵမ်)ၼႆယဝ်ႉ။ လိူဝ်သေၼၼ်ႉ လႆႈၸွႆႈထႅမ်ပၼ်ပႃး ၵူၼ်းထူပ်းၽေးၼမ်ႉထူမ်ႈ ဢၼ်မီးယူႇၼႂ်းၼႃႈတီႈၵုမ်းၵမ် RCSS/SSA ၼၼ်ႉထႅင်ႈ 1,000,000 (သိပ်းသႅၼ်ပျႃးတဵမ်တဵမ်) ၼႆယူႇယဝ်ႉ။ ၼင်ႇႁိုဝ်တေပဵၼ်လွင်ႈၵမ်ႉၸွႆႈ ၵၢၼ်ၸိူဝ်ႉၸၢတ်ႈ၊ ဝၢၼ်ႈမိူင်း ၼႆၼၼ်ႉ ယူႇတီႈၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ၼႆၵေႃႈ ပဵၼ်ဢၼ်ယိၼ်းၸူမ်း ယွင်ႈယေႃးဢဝ်ၵုင်ႇမုၼ် ၽူႈမီးၼမ်ႉၸႂ် ၸုမ်းၽွမ်ႉႁူမ်ႈႁႅင်းၵၢၼ်ယၢၼ်မိူင်း တႄႉတႄႉဝႃႈဝႃႈယူႇယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-09-03T15:03:54

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%81%a2%e1%80%84%e1%80%ba-kia-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc-2/

သိုၵ်းၶၢင် KIA တီႉၺွပ်းၵူၼ်းၼုမ်ႇ ၸိူဝ်းဢွၵ်ႇၶၢဝ်းတၢင်းၵႂႃႇမႃး ၼႂ်းၵႄႈလွႆၸေႈ − ၼမ်ႉၶမ်း

တင်ႈတႄႇၼႂ်းဝၼ်းထီႉ 24 August, 2024 မႃးၼႆႉ ၸုမ်းသိုၵ်းၶၢင် KIA ဢၼ်ပၵ်းသဝ်းတူင်ႉၼိုင်ဝႆႉ ၼိူဝ်သဵၼ်ႈတၢင်းၼမ်ႉၶမ်း − လွႆၸေႈၼၼ်ႉ တီႉၺွပ်းဢဝ်ၵူၼ်းမိူင်း ၸိူဝ်းဢွၵ်ႇတႃႈဢွၵ်ႇတၢင်းၸိူဝ်းၼၼ်ႉသေ ၵမ်ႈၽွင်ႈၵေႃႈ ထုၵ်ႇၶဝ်ၺွပ်းၵႂႃႇႁဵတ်းသိုၵ်းၶဝ်၊ မၢင်ၸိူဝ်းၵေႃႈ ၶဝ်ႁႂ်ႈပေႃႈမႄႈပီႈၼွင်ႉ ဢဝ်ငိုၼ်းၵႂႃႇထုတ်ႇဢဝ်သေၸင်ႇပွႆႇပၼ် ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “ဢၼ်ၶဝ်တီႉၺွပ်းၼႆႉ ပဵၼ်ၼိူဝ်သဵၼ်တၢင်း ဝဵင်းၼမ်ႉၶမ်း ထိုင် ဝဵင်းလွႆၸေႈဢေႃႈ လွႆၸေႈၼႆႉ ယူႇၼႂ်းၸႄႈတွၼ်ႈမၢၼ်ႈမူဝ်ႇ ၸႄႈမိူင်းၶၢင်ၼၼ်ႉၼႃႇ ဢၼ်ၶဝ်တီႉၺွပ်းၼႆႉ ၵမ်ႈၼမ်တေပဵၼ်ၵူၼ်းၼုမ်ႇ ၸဵမ်ၵူၼ်းၼုမ်ႇၸၢဝ်းၶိူဝ်းလႄႈ ၵူၼ်းၼုမ်ႇတႆးယဝ်ႉၶႃႈ ၶဝ်တေဢဝ်ၶေႃႈဢၢင်ၸႅတ်ႈယဵဝ်ႈၼႆသေ တီႉၺွပ်းဢေႃႈ မၢင်ၸိူဝ်းတႄႉ လႆႈဢဝ်ငိုၼ်းပၼ်ၶဝ်သေ ၸင်ႇပွႆႇၼႆၶႃႈဢေႃႈ” လၢတ်ႈၼႄၼင်ႇၼႆ။ ယင်းသိုပ်ႇလၢတ်ႈထႅင်ႈဝႃႈ “ဢၼ်ၶဝ်ပႂ်ႉတီႉၺွပ်းၼႆႉ ဢမ်ႇၵွမ်ႉတီႈလဵဝ်ၵွႆး ၼိုင်ႈဝၼ်းၶဝ်ၶၢႆႉၼိုင်ႈတီႈယဝ်ႉ မၢင်ဝၼ်းမႃးပႂ်ႉထိုင်တၢင်းၶဝ်ႈဢွၵ်ႇဝၢၼ်ႇၵွၼ်ႇ ယွၼ်ႉၼၼ် ၶႂ်ႈၾၢင်ႉထိုင်ၵူၼ်းၼုမ်ႇႁဝ်းၶႃႈ ယႃႇပေပေႃးဢွၵ်ႇၶၢဝ်းတၢင်းၵႂႃႇမႃး ၼိူဝ်သဵၼ်ႈတၢင်းလွႆၸေႈ ထိုင်ၼမ်ႉၶမ်း” သိုပ်ႇလၢတ်ႈၼင်ႇၼႆ။ ၼႂ်းၸိုင်ႈတႆးပွတ်းႁွင်ႇ မိူၼ်ႇၼင်ႇၸွမ်းၸိူဝ်းလႅၼ်ၸၢပ်ႈတႆး၊ ၶႄႇ၊ ၶၢင်ၼၼ်ႉ ၸုမ်းယိပ်းၵွင်ႇၵၢင်ႇၼမ် ပႃးၸဵမ်ၸုမ်းပျီႇတုၸိတ်ႉၸိူဝ်းၼႆႉလႄႈ လူတ်ႉၵႃးၵူၼ်းဢွၵ်ႇတၢင်း ၵႆႉထုၵ်ႇၺႃးၸုမ်းယိပ်းၵွင်ႈပိုတ်းယိုဝ်းၵေႃႈမီး၊ တေႃႈၼင်ႇၼၼ် တီႈမူႇၸႄႈၵေႃႈ မိူဝ်ႈပူၼ်ႉမႃးလၢႆဝၼ်းၼႆႉ ၵူၼ်းႁေႃႈၵႃးၵေႃႉၼိုင်ႈထုၵ်ႇယိုဝ်းတၢႆ၊ ထႅင်ႈဝၼ်းၼိုင်ႈသမ်ႉ ၵူၼ်းႁေႃႈလူတ်ႉၶိူင်ႈၵေႃႉၼိုင်ႈ ထုၵ်ႇယိုဝ်းတၢႆ လိူဝ်ၼၼ်ႉဢမ်ႇၵႃး ယွၼ်ႉၸုမ်းယိပ်းၵွင်ႇၵၢင်ႇၶဝ် ပၼ်ပိုတ်ႇပၢင်တေႃႇလွင်းလႄႈ ႁဵတ်းႁႂ်ႈမီးၽူႈလၵ်ႉၵူၼ်းၸူၼ်လိူင်ႇၼမ်ၶိုၼ်ႈမႃးႁႅင်းတႄႉတႄႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း']

2024-09-03T10:23:54

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ႁိူဝ်းတၢင်ႇၵူၼ်းမိူင်းႁူမ်ႈတုမ် ပိၼ်ႈမီးၵူၼ်းၸူမ်ႁၢႆဝႆႉတင်းၼမ်

မိူဝ်ႈဝၼ်းထီႉ 2 September 2024 (ဝၼ်းလိူၼ်ၵဝ်ႈလပ်း ပီႊတႆး 2118 ၼီႈ) မီးႁိူဝ်း တၢင်ႇၵူၼ်းမိူင်းႁူမ်ႈတုမ်မွၵ်ႈ 40 ၵေႃႉ၊ လုၵ်ႉဢဝ်တီႈၽင်ႇမႄႈၼမ်ႉၶွင် ၸမ်တင်းသၢမ်ၸဵင်ႇၶမ်း ၽင်ႇမိူင်းလၢဝ်းသေ မုင်ႈၼႃႈမႃးတၢင်း ၸႄႈတွၼ်ႈတႃႈၶီႈလဵၵ်းၼၼ်ႉ ၶိူင်ႈၸၢၵ်ႈၵိုင်ႉ ၵၢင်ႉတၢႆ လႄႈ ႁဵတ်းႁႂ်ႈၵူၼ်းႁေႃႈႁိူဝ်း ၵုမ်းထိင်းႁိူဝ်းဢမ်ႇလႆႈသေ ထုၵ်ႇႁႅင်းမႄႈၼမ်ႉ ၶွင်ၽတ်ႉႁိူဝ်းပိၼ်ႇၵႂႃႇ ၼႆယဝ်ႉ။ ဝၢႆးသေႁိူဝ်းလႆႈပိၼ်ႈၵႂႃႇယဝ်ႉၼၼ်ႉ ၵူၼ်းႁေႃႈႁိူဝ်းၸွမ်းၽင်ႇမႄႈၼမ်ႉၼၼ်ႉၵေႃႈ လႆႈဢွၼ်ၵၼ်ၵႂႃႇၸွႆႈၼႆသေတႃႉ တၼ်းၸွႆႈလႆႈမွၵ်ႈ 10 ၵူၺ်းလႄႈ လိူဝ်သေၸိူဝ်း ၼၼ်ႉတႄႉ ပဵၼ်ႁိုဝ်တၢႆဢၼ်ဝႃႈၼၼ်ႉၵေႃႈ ဢမ်ႇပႆႇလႆႈႁူႉၸွမ်း ဝႃႈၼႆ။ ၼွၵ်ႈလိူဝ်သေၼႆႉ ၽွင်းယၢမ်းဢၼ်ႁိူဝ်းပိၼ်ႈၼၼ်ႉ မီးၵူၼ်းၸႂ်ႉတိုဝ်း Facebook ၸိုဝ်ႈ นอยคำนวน อินทะวง လုၵ်ႉတီႈၽင်ႇမႄႈၼမ်ႉ ၼႂ်းဝဵင်းတူၼ်ႈၽိုင်ႈ မိူင်းလၢဝ်း တၼ်းထႆႇၶိပ်ႉဝီးတီးဢူဝ်းဝႆႉသေ တၢင်ႇဝႆႉၼိူဝ်ဢွၼ်ႇလၢႆး ၼႆယဝ်ႉ။ ၸိူင်ႉႁိုဝ်ၵေႃႈလီ ႁိူဝ်းဢၼ်ပိၼ်ႈၼၼ်ႉ ဢမ်ႇပႆႇႁူႉၸႅင်ႈလႅင်းဝႃႈ လုၵ်ႉတီႈတႃႈႁိူဝ်း တီႈၼႂ်းမိူင်းလၢဝ်း တႃႈလႂ်သေ ဢွၵ်ႇမႃး လႄႈ ႁူဝ်ၼပ်ႉၵူၼ်းဢၼ်ၶီႈမႃးၸွမ်းၼၼ်ႉ ၵေႃႈဢမ်ႇပႆႇၸႅင်ႈလႅင်း ၼႆသေတႃႉ ၵူၺ်းၵမ်ႈၼမ်တေပဵၼ်ၵူၼ်းမိူင်းႁူမ်ႈတုမ် ယွၼ်ႉပိူဝ်ႈၼႂ်းမိူင်းလၢဝ်း မီးၶၢဝ်ႇဢွၵ်ႇမႃးဝႃႈ မီးလွင်ႈသူင်ႇႁႅင်းၵၢၼ်ၽိတ်းမၢႆ မီႈၼႂ်းမိူင်းလၢဝ်း ပွၵ်ႈၶိုၼ်းမိူင်းၽႂ်မၼ်း ၼႆယဝ်ႉ။ ယွၼ်ႉငဝ်းလၢႆးဝၢၼ်ႈမိူင်း ၼႂ်းမိူင်းႁူမ်ႈတုမ် ဢမ်ႇၼိမ်သဝ်းသေ ႁဵတ်းႁႂ်ႈၵူၼ်းမိူင်း ႁူမ်ႈတုမ် ဢွၼ်ၵၼ်ဢွၵ်ႇ ႁႃႁဵတ်းၵၢၼ်ၸွမ်းၼွၵ်ႈဝၢၼ်ႈၼွၵ်ႈမိူင်းတင်းၼမ် ပၢႆႈၶဝ်ႈၵႂႃႇၼႂ်းမိူင်းႁိမ်းႁွမ်း လူၺ်ႈၽိတ်းမၢႆမီႈသေ ထုၵ်ႇတီႉၺွပ်းယဝ်ႉလႄႈ ထုၵ်ႇသူင်ႇပွၵ်ႈၶိုၼ်းၼႂ်းမိူင်းႁူမ်ႈတုမ်ၼၼ်ႉၵေႃႈ မီးတင်းၼမ်ယဝ်ႉ ဝႃႈၼႆ။ တႆးလွတ်ႈလႅဝ်း ဢၢင်ႈဢိင်ၶၢဝ်ႇ − MGR Online

['လွင်ႈၽေး']

2024-09-02T13:57:05

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5/

ၽူႈမီးၼမ်ႉၸႂ်ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA လၢႆလၢႆပိုၼ်ႉတီႈ

ႁႂ်ႈပဵၼ်လွင်ႈၵမ်ႉၸွႆႈလႄႈလွင်ႈပၼ်ႁႅင်းၸႂ် ၵေႃႉသိုၵ်းၵေႃႉႁၢၼ် ၸိူဝ်းၶၢမ်ႇတုၵ်ႉၶၢမ်ႇယၢပ်ႇသေ ႁၢပ်ႇၵၢၼ်ၸိူဝ်ႉၸၢတ်ႈဝၢၼ်ႈမိူင်းၼၼ်ႉၼႆသေ မိူဝ်ႈပူၼ်ႉမႃးၼႂ်းဝၼ်းထီႉ 10 August, 2024 ၼၼ်ႉ ပီႈၼွင်ႉတႆးယၢၼ်မိူင်း ဢၼ်မီးတီႈမိူင်း USA (မိူင်းဢမေႇရိၵၢၼ်ႇ) လႄႈၽူႈမီးၼမ်ႉၸႂ်ၼႂ်းမိူင်းတႆး လႆႈၸူႉငိုၼ်းတွင်းၵၼ်သေ သိုဝ်ႉသွၵ်းတိၼ် (300) ၵူႈ ၸွႆႈထႅမ်ပၼ်တီႈၵေႃႉသိုၵ်းၵေႃႉႁၢၼ် RCSS/SSA ၼႂ်းပိုၼ်ႉတီႈၵုမ်းၵမ်တီႈၼိုင်ႈ ၼႆယဝ်ႉ။ ၼႂ်းဝၼ်းထီႉ 10 August, 2024 ၼၼ်ႉၵူၺ်းၼင်ႇၵဝ်ႇ ၵူၼ်းၼႂ်းၸုမ်းသဵင်ထႅမ်ႁႅင်းမႂ်ႇၼႂ်းၸိုင်ႈထႆးၵေႃႉၼိုင်ႈ ဢၼ်ဢမ်ႇၶႂ်ႈဢွၵ်ႇၸိုဝ်ႈ လႆႈၸွႆႈထႅမ်ၶိူင်ႈၵိၼ်ယႅမ်ႉ လႄႈၶိူင်ႈၵမ်ႉၵႅမ် ဢိၵ်ႇယႃႈယႃ ပၼ်ၵေႃႉသိုၵ်းၵေႃႉႁၢၼ် တူၵ်းမႅၼ်ႈသၢင်ႉငိုၼ်း 6,230,000 ပျႃး၊ မႄႈၼုမ်ႇ ထုင်ႉမၢဝ်း ၵူၼ်းၼႂ်းၸုမ်းသဵင်ထႅမ်ႁႅင်းမႂ်ႇ ၸွႆႈထႅမ်ၶိူင်ႈၵိၼ်ယႅမ်ႉၵူႈလွင်ႈ တူၵ်းမႅၼ်ႈသၢင်ႉငိုၼ်း 1,000,000 ပျႃး၊ ပီႈသၢဝ် ထုင်ႉမၢဝ်း ၵူၼ်းၼႂ်းၸုမ်းသဵင်ထႅမ်ႁႅင်းမႂ်ႇ ၸွႆႈထႅမ်ၶိူင်ႈၵိၼ်ယႅမ်ႉလႄႈသွၵ်းတိၼ် မႅၼ်ႈသၢင်ႉငိုၼ်း 3,842,900 ပျႃး ၼႆယဝ်ႉ။ မိူဝ်ႈၼႂ်းဝၼ်းထီႉ 12 August 2024 ၼၼ်ႉၵေႃႈ သင်ၶႃႇၸဝ်ႈ လႄႈပီႈၼွင်ႉၵူၼ်းမိူင်း ဢၼ်ယူႇၼွၵ်ႈမိူင်း/ၼႂ်းမိူင်း လႆႈႁူမ်ႈၵၼ်ၸွႆႈထႅမ် ၵေႃႉသိုၵ်း RCSS/SSA တီႈတပ်ႉၸုမ်း 759 သွၵ်းတိၼ် 152 ၵူႈ တူၵ်းမႅၼ်ႈသၢင်ႉငိုၼ်း 2,888,000 ပျႃးလႄႈ မူင်တိၼ် 240 ၵူႈ တူၵ်းမႅၼ်ႈသၢင်ႉငိုၼ်း 360,000 ပျႃး၊ ထိုင်ၼႂ်းဝၼ်းထီႉ 18 August 2024 ၼၼ်ႉၵေႃႈ ၵေႃႉသိုၵ်းၵေႃႉႁၢၼ် ၶိုၼ်းလႆႈသိုပ်ႇႁပ်ႉလွင်ႈၸွႆႈထႅမ်ထႅင်ႈ မိူၼ်ၼင်ႇ သွၵ်းတိၼ် 40 ၵူႈ သၢင်ႉငိုၼ်း 760,000 ပျႃး၊ မူင်တိၼ် 40 ၵူႈ သၢင်ႉငိုၼ်း 60,000 ပျႃး၊ ၽႃႈယၢင် 3 ၵဵၼ် သၢင်ႉငိုၼ်း 156,000 ပျႃး ၼႆယဝ်ႉ။ ယင်းမီးထႅင်ႈ မိူဝ်ႈဝၼ်းထီႉ 06 August 2024 ၼၼ်ႉမူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်းၽူႈမီးၼမ်ႉၸႂ်လၢႆလၢႆတီႈသေ ၸွႆႈထႅမ်ငိုၼ်းတွင်းတီႈၵေႃႉသိုၵ်းၵေႃႉႁၢၼ် မႅၼ်ႈငိုၼ်းၶႄႇ 2,280 ယွၼ်ႇ၊ ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈၵေႃႈ ၸွႆႈထႅမ်ငိုၼ်းတွင်းတီႈၵေႃႉသိုၵ်းၵေႃႉႁၢၼ် တႃႇသိုဝ်ႉၽႃႈယၢင်မုင်း တေမႅၼ်ႈယူႇ 411,000 ပျႃး။ မိူၼ်ၼင်ႇမိူဝ်ႈၼႂ်းဝၼ်းထီႉ 20 August 2024 ၼႆႉၵေႃႈ ၽူႈမီးၼမ်ႉၸႂ် ၸိုဝ်ႈႁွင်ႉၼၢင်းၼူၼ်း ၸူဝ်ႈၶၢဝ်းမိူင်းသိင်ႇၵပူဝ်ႇ ၸွႆႈထႅမ်ပၼ်ၵႃႈၽၵ်း ၵေႃႉသိုၵ်းၵေႃႉႁၢၼ်ၶဝ် 2,100,000 ပျႃး ၼႆယဝ်ႉ။ ယူႇတီႈၵေႃႉသိုၵ်းၵေႃႉႁၢၼ် လႄႈၽူႉမီးပုၼ်ႈၽွၼ်း ၼႂ်းတပ်ႉသိုၵ်းၸိုင်ႈတႆး RCSS/SSA ၵေႃႈ ငိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ်ၸေႇတၼႃႇ ၵူႈၸဝ်ႈၸဝ်ႈ ၸဵမ်ဢၼ်လႆႈတူၵ်ႇလၢတ်ႈပႃးလႄႈ ဢၼ်ဢမ်ႇလႆႈတူၵ်ႇလၢတ်ႈပႃးၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'လွင်ႈတူင်ႉၼိုင်မုၵ်ႉၸုမ်း']

2024-09-02T12:45:25

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%80%90%e1%80%ae%e1%82%88%e1%81%b8%e1%80%b1%e1%82%8a%e1%80%9c%e1%81%a2%e1%81%bc%e1%80%ba/

ၾႆးမႆႈႁိူၼ်းတီႈၸေႊလၢၼ်ႉ

မိူဝ်ႈၼႂ်းဝၼ်းထီႉ 1 September 2024 ( လိူၼ်ၵဝ်ႈလွင်ႈ 13 ၶမ်ႈ ပီႊတႆး 2118 ၼီႈ ) ၾႆးမႆႈႁိူၼ်း လုင်းသႆႇ + ပႃႈသႅင်ႁိူၼ်း လႄႈ လုင်းသၢမ်+ ပႃႈၸိင်ႇယုၼ်ႉ တီႈပွၵ်ႉၼိူဝ်ၵၢတ်ႇ ၸေႈလၢၼ်ႉ ၸႄႈဝဵင်းမူႇၸေႈသေ တႄႇမႆႈမႃးတီႈႁိူၼ်းလုင်းသႆႇ ၼႂ်းႁွင်ႈၼွၼ်း ဢွၼ်တၢင်း ။ ၵူၼ်းႁိူၼ်းလုင်းသႆႇၶဝ် တေမီး ယူႇ (7) ၵေႃႉလႄႈ တႃႇၵေႃႉၼိုင်ႈသမ်ႉပဵၼ်ၵူၼ်းႁူၼူၵ်ႇ ဢမ်ႇပေႃးတဵမ်သေ ၵႆႉၵႆႉတႆႈၾႆးတဵၼ်းယဝ်ႉ ဢွၵ်ႇၵႂႃႇလႄႇတၢင်းၼွၵ်ႈ မိူဝ်ႈဢွၼ်တၢင်းၵေႃႈ မၼ်းၼၢင်းၵႆႉယၢမ်ႈႁဵတ်းၼၼ်ယူႇ ပွၵ်ႈၼႆႉသမ်ႉ ဢမ်ႇမီးၽႂ်ယူႇႁိူၼ်းလႄႈ ၾႆးၸင်ႇလႆႈလၢမ်းမႆႈၵႂႃႇမိူဝ်ႈ ယၢမ်း 09:00 မူင်း ၵၢင်ၼႂ်ၼၼ်ႉသေ လွင်ႈလူႉသုမ်းတေမီးယူႇမိူၼ်ၼင်ႇ ၸၢၵ်ႈပၢတ်ႇၶဝ်ႈ ၊ ၸၢၵ်ႈထႆၼႃး ၊ လူတ်ႉသၢမ်လေႃႉ 1လမ်း ၊ လူတ်ႉၶိူင်ႈ 1လမ်း ၊ ၸၢၵ်ႈလုတ်ႇၼမ်ႉ ၊ ၸၢၵ်ႈတီႇယိူဝ်ႈ၊ ၶဝ်ႈသၢၼ် 2ထူင် ၊ၶဝ်ႈပိူၵ်ႇ 7 ထူင် ၊ ၼမ်ႉမၼ်း 3 ပုင်း ၊ ၸၢၵ်ႈယဵပ်ႉၶူဝ်း 5 ဢၼ် ငိုၼ်း 350,000 ပျႃး လႄႈ ဝႂ်ၵပ်းတူဝ်ၸိူဝ်းၼႆႉ ၼႆယဝ်ႉ။ ဝၢႆးသေမႆႈႁိူၼ်း လုင်းသႆႇၶဝ်ယဝ်ႉ ၸင်ႇလႆႈလၢမ်းမႆႈၵႂႃႇတီႈႁိူၼ်း လုင်းသၢမ်+ပႃႈၸိင်ႇယုၼ်ႉ သေ လွင်ႈလူႉသုမ်း တေမီးယူႇမိူၼ်ၼင်ႇ ၸၢၵ်ႈသွမ်ႈၼႃး ၊ ၸၢၵ်ႈပၢတ်ႇၶဝ်ႈ ၊ ၸၢၵ်ႈထႆၼႃး ၊ ၵႃး1 လမ်း ၊ ထူဝ်ႈ 1 လမ်း ၊ လူတ်ႉၶိူင်ႈ 1 လမ်း ၊ ၸၢၵ်ႈတိုတ်ႉၼမ်ႉ 2 ၶိူင်ႈ ၊ တီႇၸႄႇ 1 ၊ ထၢတ်ႈသီႇ 1 ၊ ၸၢၵ်ႈတီႇယိူဝ်ႈ ၊ TV သွင်လုၵ်ႈ ၊ ၶဝ်ႈသၢၼ် 500 ၸိၼ် (5) ထူင် ၊ မိၼ်ႇ 11 ထူင် ၊ ၼမ်ႉမၼ်းၵိၼ် (3) ပုင်းပၢႆ ၊ ငိုၼ်းၶေႇ 11,000 ယွၼ်ႇ ၊ ငိုၼ်းမၢၼ်ႈ 6 သႅၼ်လႄႈ ပႃးၸဵမ် ဝႂ်ၵပ်းတူဝ် ၵူၼ်းၼႂ်းႁိူၼ်းၸိူဝ်းၼႆႉၼႆယဝ်ႉ ။ လွင်ႈၾႆးမႆႈႁိူၼ်းယေးၸိူင်ႉၼႆၼႆႉ လႆႈဝႃႈပဵၼ်လွင်ႈလူႉသုမ်းယႂ်ႇလူင် ဝႆႉယဝ်ႉ။ ၼႂ်းၽွင်းၶၢဝ်းႁိုဝ်ႉၶၢဝ်းၽူၼ်ၸိူင်ႉၼႆ ၵႆႉၸၢင်ႈပဵၼ် ၽေးၼမ်ႉထူမ်ႈၼမ်ႉၼွင်းသေဢမ်ႇၵႃး လွင်ႈယူႇသၢင်ႈၵိၼ်သဝ်း လွင်ႈၾႆးၸိူဝ်းၼႆႉၵေႃႈ လီလႆႈဝႆႉသတိ တႄႉတႄႉယဝ်ႉ။ တႆးလွတ်ႈလႅဝ်း

['လွင်ႈၽေး']

2024-09-02T15:01:49

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-%e1%82%81%e1%80%bd%e1%80%84%e1%80%ba%e1%82%89%e1%80%95%e1%81%a2%e1%80%84%e1%80%ba%e1%81%b5/

ၸုမ်းသိုၵ်း SSPP ႁွင်ႉပၢင်ၵုမ်ၵူၼ်းမိူင်း လႄႈသၢင်ႉၵဵပ်းသိုၵ်း လၢႆလၢႆၸႄႈဝဵင်း ၼႂ်းၸိုင်ႈတႆးပွတ်းၸၢၼ်း

မိူဝ်ႈပူၼ်ႉမႃး ၼႂ်းဝၼ်းထီႉ 25 August, 2024 ၶၢဝ်းယၢမ်းၵၢင်ၼႂ် 09:00 မူင်း ထိုင်ဝၢႆးဝၼ်း 02:00 မူင်း ၸုမ်းသိုၵ်းၶူဝ်းၶဵဝ် SSPP ႁွင်ႉဢဝ်ၵူၼ်းလူင် ၽူႈမီးပုၼ်ႈၽွၼ်း ၼႂ်းပွၵ်ႉ/ဢိူင်ႇ/ဝၢၼ်ႈ လၢႆလၢႆၸႄႈဝဵင်း မိူၼ်ၼင်ႇၸႄႈဝဵင်းၵေးသီး၊ မိူင်းၵိုင်၊ ပၢင်လူင်၊ လၢႆးၶႃႈ၊ လွၵ်ႉၸွၵ်ႇ ပႃးတင်းၵျွၵ်ႉၵူႇ ဢၢင်ႇတေႃးၸိူဝ်းၼႆႉသေ ၸတ်းႁဵတ်းပၢင်ၵုမ် တီႈၵၢတ်ႇၽုၺ်း ၸႄႈဝဵင်းမိူင်းၵိုင်လႄႈ လႆႈႁူႉဝႃႈၵူၼ်းလူင် ၼိုင်ႈဢိူင်ႇလႂ် 10 ၵေႃႉၶိုၼ်ႈႁွတ်ႈသေ ႁူမ်ႈၵူၼ်းၶိုၼ်ႈႁွတ်ႈပၢင်ၵုမ်တၢင်းမူတ်း မီး 370 ပၢႆၼႆယဝ်ႉ။ ၼႂ်းပၢင်ၵုမ်ၼၼ်ႉ ၽူႈမီးပုၼ်ႈၽွၼ်း ၼႂ်း SSPP ၸဝ်ႈသႅင်ဝ လႄႈၸဝ်ႈၽူဝ်းလူႇ မႃးႁေႃးလွင်ႈဢၼ်ၶဝ်တေႁဵတ်းသၢင်ႈလႄႈ လွင်ႈဢၼ်ၵူၼ်းမိူင်းတေလႆႈႁဵတ်းၸွမ်း 1. ၶဝ်တေၵဵပ်းသိုၵ်းၵူၼ်းမိူင်းတႃႇပႂ်ႉဝၢၼ်ႈၽႂ်ဢိူင်ႇမၼ်း ၼိုင်ႈဢိူင်ႇလႂ် 50 ၵေႃႉ၊ 2. ၵူၼ်းမိူင်းၼႂ်းဢိူင်ႇဝၢၼ်ႈလိူဝ်ႇ၊ ဢိူင်ႇဝၢၼ်ႈႁႅင်ႈ၊ ဢိူင်ႇဝၢၼ်ႈထီႇ၊ ဢိူင်ႇဝၢၼ်ႈသၢင်း၊ ဢိူင်ႇဝၢၼ်ႈၸေႈ ၼႂ်းၸႄႈဝဵင်းလၢႆးၶႃႈ ၸိူဝ်းဢၼ်ႁဵတ်းသိုၵ်းပျီႇတုၸိတ်ႉၼၼ်ႉ တေဢဝ်ႁဵတ်းသိုၵ်း SSPP မူတ်း၊ 3. ဢၼ်တေၵဵပ်းသိုၵ်းၼႆႉ တေတႄႇၵဵပ်းၼႂ်းၸႄႈဝဵင်းမိူင်းၵိုင် လႄႈၸႄႈဝဵင်းၵေးသီးဢွၼ်တၢင်း ဢၼ်ပဵၼ် ပၢင်လူင်၊ လၢႆးၶႃႈၼၼ်ႉ ဝႆႉၵဵပ်းထႅင်ႈၵမ်းသွင်၊ 4. ဢၼ်မီးသၢႆၵပ်းသိုပ်ႇ ၸုမ်းၶူဝ်းလၢႆးၼၼ်ႉ ႁႂ်ႈလၢတ်ႈပၼ် ယႃႇႁႂ်ႈမႃးၵၢင်မၢၵ်ႇသႂ်ႇၶဝ် ပေႃးဢမ်ႇၼၼ်မၢၵ်ႇတႅၵ်ႇၸမ်ဝၢၼ်ႈ/ဢိူင်ႇလႂ်ၵေႃႈ ၵူၼ်းတီႈၼၼ်ႈတေလႆႈဢဝ်ပုၼ်ႈၽွၼ်း ၼႆယဝ်ႉ။ ၶႅပ်းႁၢင်ႈသိုၵ်း SSPP ႁွင်ႉပၢ င်ၵုမ်ၵူၼ်းမိူင်း (ႁၢင်ႈၵဝ်ႇ) လႆႈႁူႉမႃးထႅင်ႈဝႃႈ မိူဝ်ႈၼႂ်းဝၼ်းထီႉ 31 August 2024 သိုၵ်း SSPP (ဢမ်ႇႁူႉၸိုဝ်ႈၽူႈဢွၼ်ႁူဝ်) ၶဝ်သိုပ်ႇႁွင့်ပၢင်ၵုမ်ၵူၼ်းမိူင်း တီႈၼႂ်းၸႄႈဝဵင်းလွၵ်ႉၸွၵ်ႇထႅင်ႈသေ သင်ႇလၢတ်ႈၵူၼ်းမိူင်းဝႆႉဝႃႈ 1. ၵူၼ်းမိူင်းတေဢမ်ႇလႆႈၵႂႃႇမိူင်းထႆး 2. တေဢမ်ႇလႆႈၵမ့်ထႅမ်ၸုမ်းၵေႃႇၵၢၼ်ႁၢႆႉ၊ 3. တေလႆႈႁၢပ်ႇပုၼ်ႈၽွၼ်းၵၢၼ်သိုၵ်း ပေႃးပၢႆႈၸိုင် မုၵ်ႉၸုမ်းတေသိမ်းဢဝ်ၶူဝ်းႁိူၼ်း လႄႈတိူၵ်ႇႁႆႈလွၵ်းၼႃး၊ 4. ပေႃးႁၼ်သိုၵ်းတႆး SSPP တေဢမ်ႇလႆႈလႅၼ်ႈပၢႆႈ သင်လႅၼ်ႈပၢႆၸိုင် တေသွၼ်ႇပဵၼ်ၽူႈၶဵၼ်သေယိုဝ်းတၢႆ၊ 5. တေလႆႈတီႇၽဵဝ်ႈၸွမ်းၽင်ႇ သဵၼ်ႈတႃႈသၢႆတၢင်း၊ 6. ပေႃးႁၼ်ၵူၼ်းပႅၵ်ႇၼႃႈၶဝ်ႈဝၢၼ်ႈမႃး တေလႆႈပွင်ႇပၼ်ၽူႈမီးပုၼ်ႈၽွၼ်းႁႂ်ႈၶိုတ်းတၼ်း၊ 7. ၵူၼ်းဝၢၼ်ႈတေဢမ်ႇလႆႈၵႂႃႇၼွၼ်းၸွမ်းႁႆႈ/ၼႃး ၵၢင်ၶိုၼ်း၊ 8. ပေႃးဢမ်ႇလႆႈၶႂၢင့်တီႈ ၽူႈၵွၼ်း ဝၢၼ်ႈ/ဢိူင်ႇ တၵ်းတေဢမ်ႇလႆႈၵႂႃႇယူႇတၢင်ႇတီႈ၊ 9. ၵူၼ်းမိူင်းတၵ်းတေလႆႈသၢင်းၶွၼ်ႇ ၸွမ်းၼင်ႇပၵ်းပိူင်ၶွၼ်ႇမုၵ်ႉၸုမ်းမီးဝႆ့၊ 10. ၵူၼ်းဝၢၼ်ႈတေလႆႈပၼ်ႇပုတ်ႈၵၼ်ပႂ်ႉဝၢၼ်ႈ ၵူႈဝၼ်း လႆႈႁူႉမႃးၼင်ႇၼႆ။ မၢင်မိူဝ်ႈမၢင်ပွၵ်ႈ ၼႂ်းၸႄႈဝဵင်းလၢႆးၶႃႈ၊ ၵေးသီး၊ မိူင်းၵိုင်၊ မိူင်းၼွင်ၸိူဝ်းၼႆႉ သိုၵ်း SSPP လႄႈသိုၵ်းဝ ဢၼ်ၸႂ်ႉတိုဝ်းၶူဝ်းသိုၵ်းဝၢၼ်ႈႁႆးၼၼ်ႉ ဢွၼ်ၵၼ်ၸွမ်းတီႉၺွပ်းပေႃႈမႄႈ ပီႈၼွင်ႉၵူၼ်းသိုၵ်း ဢၼ်ၵႂႃႇႁဵတ်းသိုၵ်း RCSS/SSA ၸိူဝ်းၼၼ်ႉသေ ဢဝ်ပဵၼ် ၶေႃႈဢၢင်ႈ ႁႂ်ႈၵူၼ်းသိုၵ်း RCSS ပၢႆႈၵႂႃႇၸူးၶဝ် ဢမ်ႇၼၼ်ႉႁႂ်ႈၶဝ်ပၢႆႈၽၢတ်ႇမုၵ်ႉၸုမ်း ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-09-01T10:38:06

https://taifreedom.com/rcss-ssa-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0/

RCSS/SSA သိုပ်ႇၸွႆႈထႅမ်ၵူၼ်းထူပ်းၽေးၼမ်ႉထူမ်ႈ

မိူဝ်ႈဝၼ်းထီႉ 30 August 2024 (လိူၼ်ၵဝ်ႈလွင်ႈ 11 ၶမ်ႈ ပီႊတႆး 2118 ၼီႈ) ၵေႃႉသိုၵ်းၵေႃႉႁၢၼ် ဢိၵ်ႇတင်း ၽူႈမီးပုၼ်ႈၽွၼ်း လႆႈတၢင်တူဝ်မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆးသေ လူင်းပိုၼ်ႉတီႈၸွႆႈထႅမ်ပၼ်ၵူၼ်းမိူင်း ၸိူဝ်းလႆႈႁူပ်ႉတၢင်းယၢပ်ႇၽိုတ်ႇ ၼမ်ႉထူမ်ႈ တီႈထုင်ႉဝၢၼ်ႈႁၢတ်ႇ လၢင်းၶိူဝ်း မီးယူႇ 8 ဝၢၼ်ႈ လင်ႁိူၼ်း 1,623 လင် ၼႆယဝ်ႉ။ တေႃႇထိုင်ယၢမ်းလဵဝ် ၼမ်ႉယင်းတိုၵ်ႉထူမ်ႈယူႇလႄႈ လွင်ႈယူႇသၢင်ႈၵိၼ်သဝ်း ၼႂ်းပိုၼ်ႉတီႈ လႆႈထူပ်းတၢင်းယၢပ်ႇၽိုတ်ႇထႅင်ႈတင်းၼမ်ယူႇ ဝႃႈၼႆ။ လွင်ႈဢၼ်ၵူၼ်းမိူင်းလႆႈထူပ်းၽေးၼၼ်ႉ ဢမ်ႇၵႃးၽေးသၽႃႇဝၵူၺ်း၊ သင်ဝႃႈလႆႈႁူပ်ႉၺႃး ၽေးပၢင်တိုၵ်း၊ ၵူၼ်းပၢႆႈၽေးပၢင်တိုၵ်းမိူင်းတႆးပွတ်းႁွင်ႇ ၸိူဝ်းၼႆႉၸိုင် မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး ႁူမ်ၸူမ်းႁပ်ႉတွၼ်ႈသေ ၸူမ်းသိူဝ်းၸွႆႈထႅမ်ပၼ်ၵႂႃႇယူႇ ၼင်ႇၵႃႈယိုၼ်းမိုဝ်းၶဝ်ႈထိုင်လႆႈၼၼ်ႉ ၼႆယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-08-31T08:52:43

https://taifreedom.com/%e1%80%95%e1%80%bd%e1%80%84%e1%80%ba%e1%82%87%e1%80%9c%e1%82%85%e1%80%84%e1%80%ba%e1%80%b8%e1%80%91%e1%80%ad%e1%80%af%e1%80%84%e1%80%ba-%e1%80%95%e1%80%b1%e1%82%83%e1%82%88%e1%80%99%e1%82%84-7/

ပွင်ႇလႅင်းထိုင် ပေႃႈမႄႈၵူၼ်းမိူင်း ထူပ်းၽေးပၢင်သိုၵ်း လႄႈ ၽေးသၽႃႇဝ

ၵဵဝ်ႇလွင်ႈ ပေႃႈမႄႈၵူၼ်းမိူင်းထူပ်းၺႃးၽေးပၢင်တိုၵ်း လႄႈ ၽေးသၽႃႇဝ ႁဵတ်းပဵၼ် ၼမ်ႉထူမ်ႈ ၼၼ်ႉ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး လၢတ်ႈဝႃႈ ၸႂ်ဢမ်ႇလီၸွမ်း ၊ ႁူႉႁၼ်ၵၢင်ၸႂ်လွင်ႈယၢပ်ႇၽိုတ်ႇၵူၼ်းမိူင်း လႄႈ တေၸွႆႈထႅမ်ၵႂႃႇ ၼႆယဝ်ႉ။ ၸွမ်းၼင်ႇ ပေႃႇလသီႇ ၶွင်ႇသီႇဢဝ်ၶိုၼ်းၸိုင်ႈတႆး မီးၼၼ်ႉ ပေႃႈမႄႈၵူၼ်းမိူင်း ဢၼ်လႆႈႁူပ်ႉထူပ်းၺႃး ၽေးပၢင်တိုၵ်း ငိူင်ႉဝႄႈပၢင်တိုၵ်းသေ ၸိူဝ်းမႃးယူႇသဝ်း လႄႈ ၶႂ်ႈမႃးယူႇသဝ်း ၼႂ်းပိုၼ်ႉတီႈ ၼႃႈလိၼ်ၵုမ်းၵမ် ၶွင်ႇသီႇ ဢဝ်ၶိုၼ်းၸိုင်ႈတႆးၼၼ်ႉ ႁူမ်ၸူမ်းႁပ်ႉတွၼ်ႈ ၵူႈၵေႃႉလႄႈ တေၶတ်းၸႂ် ၸွႆႈထႅမ်ၵႂႃႇ ၵႃႈၼင်ႇယိုၼ်းမိုဝ်းပွင်ပဵၼ်လႆႈ ဝႃႈၼႆ။ ထႅင်ႈၽၢႆႇၼိုင်ႈမိူဝ်ႈလဵဝ် ၵူၼ်းမိူင်းၼႂ်းပိုၼ်ႉတီႈ ထုင်ႉဝၢၼ်ႈႁၢတ်ႇလၢင်းၶိူဝ်း ၊ ၸႄႈဝဵင်းမိူင်းပၼ်ႇ ၊ ၵဵင်းတွင်း ၊ၸႄႈဝဵင်း မိူင်းၼၢႆး ၊ ဝဵင်းၶူဝ်လမ် ၊ ၸႄႈဝဵင်းၵုၼ်ႁဵင် လႆႈထူပ်းၺႃးၽေးသၽႃႇဝ ၾူၼ်တူၵ်းႁၢဝ်ႈ ႁႅင်းထပ်း ၵၼ်လၢႆလၢႆဝၼ်းလႄႈႁဵတ်းႁႂ်ႈၼမ်ႉထူမ်ႈ ၸွမ်းၼႂ်းဝၢၼ်ႈၼႂ်းဝဵင်း ၊ ၼမ်ႉလူၵ်ႈတိူၵ်ႇႁႆႈလွၵ်းၼႃး လူႉသုမ်း မီးတင်းၼမ်ၼၼ်ႉ ယူႇတီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး ပွင်ႇၸႂ်ႁၼ်ထိုင်ၼိူဝ် ၵၢင်ၸႂ်လွင်ႈယၢပ်ႇၽိုတ်ႇပေႃႈမႄႈၵူၼ်းမိူင်းတင်းသဵင်ႈယူႇ။ ၼင်ႇႁိုဝ် ပဵၼ်ၵၢၼ်ၵမ်ႉၸွႆႈ ပေႃႈမႄႈၵူၼ်းမိူင်း ၸိူဝ်းထူပ်းၽေးသၽႃႇဝ ၼမ်ႉထူမ်ႈၼၼ်ႉ ၸဝ်ႈၼႃႈတီႈ ၽူႈမီးပုၼ်ႈၽွၼ်း ႁွင်ႈၵၢၼ်ၵဵဝ်ႇၶွင်ႈ လႆႈႁၢင်ႈႁႅၼ်းၶူဝ်းၶွင်ၸမ်ပဵၼ် လႄႈ လႆႈၸွႆႈၵႂႃႇၸွမ်းၼင်ႇၶၵ်ႉတွၼ်ႈၽႅၼ်ၵၢၼ်မီးၼၼ်ႉသေ တေသိုပ်ႇၶတ်းၸႂ် ၸွႆႈထႅမ်ၵႂႃႇထႅင်ႈ ဝႃႈၼႆ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-08-30T10:48:46

https://taifreedom.com/rcss-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8/

RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ

မိူဝ်ႈဝၼ်းထီႉ 29 August 2024 (လိူၼ်ၵဝ်ႈလွင်ႈ 10 ၶမ်ႈ ပီႊတႆး 2118 ၼီႈ) ႁႂ်ႈပဵၼ်ႁႅင်းၵမ်ႉၸွႆႈ တႃႇၵႄႈၶၢႆလွင်ႈယၢပ်ႇၽိုတ်ႇ ၵူၼ်းမိူင်းၼႂ်းၼႃႈတီႈၵုမ်းၵမ် RCSS/SSA ၼၼ်ႉ ယူႇတီႈၽူႈမီးပုၼ်ႈၽွၼ်း ၼႂ်းႁွင်ႈၵၢၼ်လူင် ပၢႆးမၢၵ်ႈမီး လႄႈ ၸဝ်ႈၼႃႈတီႈ ဢုပ်ႉပိူင်ႇ လႆႈတၢင်တူဝ်မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆးသေ ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ လင်ႁိူၼ်းၵူၼ်းမိူင်း 92 လင် တီႈဝၢၼ်ႈၼမ်ႉတုမ် ပွၵ်ႉ 7 ဝဵင်းၵဵင်းတွင်း။ ၼႂ်းပိုၼ်ႉတီႈၼႆႉ တေႃႇထိုင်ယၢမ်းလဵဝ် ၼမ်ႉတိုၵ်ႉထူမ်ႈယူႇလႄႈ သူၼ်ႁႆႈၼႃး ဢၼ်ၺႃးၼမ်ႉထူမ်ႈၼၼ်ႉ လႆႈႁပ်ႉလွင်ႈလူႉသုမ်းၵႃႈႁိုဝ်ၼႆၼၼ်ႉ ၽူႈမီးပုၼ်ႈၽွၼ်း ၸဝ်ႈၼႃႈတီႈ တိုၵ်ႉတိတ်းတၢမ်းၸႅတ်ႈထတ်းတူၺ်းယူႇ ၼႆယဝ်ႉ။ ၼႂ်းမိူင်းတႆးပွတ်းၸၢၼ်း လၢႆၸႄႈဝဵင်း လႆႈထူပ်းၽေးၼမ်ႉထူမ်ႈတင်းၼမ်လႄႈ ၼႂ်းၼႃႈတီႈ RCSS/SSA ၵုမ်းၵမ်ဝႆႉၼၼ်ႉ ၽၢႆႇတၢင်းၽူႈမီးပုၼ်ႈၽွၼ်း တေသိုပ်ႇၶတ်းၸႂ်ၸွႆႈ ထႅမ်ၵႂႃႇထႅင်ႈ ယူႇယဝ်ႉ။ ၼမ်ႉထူမ်ႈ တီႈၵဵင်းတွင်း ၽူႈမီးပုၼ်ႈၽွၼ်း RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တီႈၵဵင်းတွင်း မိူဝ်ႈဝၼ်းထီႉ 29 August 2024 ၽူႈမီးပုၼ်ႈၽွၼ်း RCSS/SSA ၸွႆႈထႅမ်ၵူၼ်းထူပ်းၽေးၼမ်ႉထူမ်ႈ တီႈၵဵင်းတွင်း မိူဝ်ႈဝၼ်းထီႉ 29 August 2024 ၼမ်ႉထူမ်ႈ တီႈၵဵင်းတွင်း တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-08-10T12:29:22

https://taifreedom.com/ai-%e1%80%9c%e1%80%99%e1%80%ba%e1%82%87%e1%80%9c%e1%80%bd%e1%80%84%e1%80%ba%e1%82%88%e1%81%bc%e1%82%82%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8/

AI လမ်ႇလွင်ႈၼႂ်းၵၢၼ်ပၢႆးယူႇလီၸိူင်ႉႁိုဝ်?

ထိုင်ၵၢပ်ႈပၢၼ် AI မႃးယဝ်ႉလႄႈ ယၢမ်းလဵဝ်ၼႆႉ ၽၢႆႇပၢႆးယူႇလီၵေႃႈ ဢဝ် AI ၶဝ်ႈမႃးႁဵတ်းၵၢၼ်ၸွမ်းယဝ်ႉ၊ လွင်ႈၼႆႉၵေႃႈ ပဵၼ်တီႈၵူႈမိူင်းမိူင်း ဝႆႉလွင်ႈသူၼ်ၸႂ်ၼိူဝ်မၼ်းၼမ်မႃးတႄႉတႄႉ၊ ၽူႈထတ်းသၢင်ၶဝ် တူၺ်းႁၼ်ဝႃႈ ၼႂ်းပီႊ 2023 ၼၼ်ႉ AI ဢၼ်ၸႂ်ႉတိုဝ်းၼႂ်းၵၢၼ်ပၢႆးယူႇလီ မီးၵႃႈၶၼ်ၼႂ်းလွၵ်းၵၢတ်ႇ ပဵၼ် 6,700 တေႃႇလႃႇဢမေႇရိၵၢၼ်ႇ ဝႃႈၼႆ။ AI ၼၼ်ႉ လႆႈဢဝ်ၸႂ်ႉပဵၼ်ၶိူင်ႈမိုဝ်း ၵၢၼ်ၸႅၵ်ႇၽႄၵူၼ်းပဵၼ် ၸွႆႈႁႂ်ႈမေႃယႃ ၸၢင်ႈၵူတ်ႇထတ်းပၢႆးယူႇလီ လႄႈ သၵႅၼ်းလႆႈ၊ ႁဵတ်းႁႂ်ႈမေႃယႃႁူႉၶေႃႈမုၼ်းလႄႈ ႁဵတ်းၵၢၼ်ၵႂႃႇၸွမ်းၶၵ်ႉၸွမ်းတွၼ်ႈလႆႈ မိူဝ်ႈယူႇၼႂ်းငဝ်းလၢႆးၶိုၵ်ႉၶၵ်ႉ၊ ယဝ်ႉၵေႃႈ ငိူင်ႉဝႄႈလွင်ႈဢၼ်တေၸၢင်ႈႁဵတ်းၽိတ်း မိူဝ်ႈလူဢၢၼ်ႇၶေႃႈမုၼ်းပၢႆးယူႇလီလႄႈ ထတ်းသၢင်တူၺ်းတၢင်းပဵၼ်လႆႈမႅၼ်ႈယမ်မႃးထႅင်ႈ၊ AI ယင်းၼပ်ႉသၢင်ႈပၼ် ၶေႃႈမုၼ်းၽၢႆႇပၢႆးယူႇလီလႆႈဝႆးထႅင်ႈ ႁဵတ်းႁႂ်ႈၽူႈလူင်ႉလႅၼ်ႇၽၢႆႇပၢႆးယူႇလီၶဝ် ပၵ်းတႃတူၺ်းၸွမ်း ၶေႃႈမုၼ်းလမ်ႇလွင်ႈလႆႈဝႆးမႃးထႅင်ႈ ၼၼ်ႉယဝ်ႉ။ AtomNet ပဵၼ်သုၼ်ႇၼိုင်ႈၼႂ်းၵၢၼ်ၶူင်သၢင်ႈ AI ၽၢႆႇပၢႆးယူႇလီလႄႈ ၶၢတ်ႈလၢမ်းၸႅတ်ႈထတ်းလႆႈဝႃႈ ယႃမဵဝ်းတေမီးၽွၼ်းလီ ဢမ်ႇပၼ်ၽွၼ်းလီတေႃႇတၢင်းပဵၼ်၊ လူၺ်ႈၸႂ်ႉတိုဝ်း Convolutional ၼင်ႇႁိုဝ်တေႁုပ်ႈလႆႈဝႃႈ ယႃၸိူင်ႉႁိုဝ် ဢၼ်ဢမ်ႇပဵၼ်ၽေးလႄႈ မီးၼမ်ႉၵတ်ႉမႃးထႅင်ႈ၊ ၼင်ႇဢၼ်ၶေႃႈမုၼ်း သွၵ်ႈႁႃလႆႈၼၼ်ႉသမ်ႉ ပဵၼ်ယႃၸိူင်ႉႁိုဝ် ၶၵ်ႉတွၼ်ႈၸိူဝ်းၼႆႉ တေၸွႆႈလူတ်းယွမ်းငိုၼ်းတိုၼ်း တႃႇႁဵတ်းဢွၵ်ႇယႃႈယႃလႆႈတင်းၼမ် ၼၼ်ႉယဝ်ႉ။ ယဝ်ႉၵေႃႈ AI ၼၼ်ႉ ၸၢင်ႈဢဝ်ယႃမႃးၸႂ်ႉၶိုၼ်းမႂ်ႇလႆႈထႅင်ႈ လူၺ်ႈတိတ်းတၢမ်းၸွမ်းၼမ်ႉၵတ်ႉၶွင် ယႃၵွင်ႉလႄႈႁႅင်းယႃ သေ မၼ်းယင်းသၢင်ႈပၼ်ၶေႃႈမုၼ်း ၵဵဝ်ႇလူၺ်ႈလွင်ႈမဵဝ်းမီးၸႂ်လႆႈ ဢမ်ႇယွမ်း 80TB ဢၼ်လႆႈႁပ်ႉၶေႃႈမုၼ်း လူၺ်ႈၶိူင်ႈမိုဝ်း AI ၸၢမ်းတူၺ်း 1.5 လၢၼ်ႉၵမ်း တေႃႇၼိုင်ႈဝူင်ႈ၊ လႆႈဝႃႈပဵၼ်ၶိူင်ႈမိုဝ်း ဢၼ်လီသူၼ်ၸႂ် တွၼ်ႈတႃႇၶွမ်ႇပၼီႇၶူင်သၢင်ႈႁဵတ်းယႃ ၸိူဝ်းၼႆႉ ယွၼ်ႉပိူဝ်ႈ မၼ်းၸၢင်ႈဢဝ်ယႃဢၼ်မီးဝႆႉယူႇၼၼ်ႉ ၶိုၼ်းမႃးၸႂ်ႉတိုဝ်းမႂ်ႇလႆႈထႅင်ႈလႄႈ လႆႈလူင်းတိုၼ်းဢေႇလိူဝ်သေ တေႁဵတ်းဢွၵ်ႇယႃထႅင်ႈမႂ်ႇၼၼ်ႉယဝ်ႉ။ ယၢမ်းလဵဝ်ၼႆႉ AI ယင်းမီးသုၼ်ႇၸွႆႈၵမ်ႉထႅမ်ပၼ် ၵၢၼ်ၶူၼ်ႉၶႂႃႉလႄႈ ၵၢၼ်ယူတ်းယႃတၢင်းပဵၼ်ၵႅၼ်ႇသႃႇ၊ လူၺ်ႈၸႂ်ႉၶေႃႈမုၼ်းဢၼ်ႁုပ်ႈမႃး တွၼ်ႈတႃႇ လၢမ်းၶၢတ်ႈတူၺ်းသေ လူဢၢၼ်ႇပိုၼ်းတူဝ်ၵၢၼ်ယူတ်းယႃၵူၼ်းပဵၼ် လႆႈတင်းမူတ်းယဝ်ႉ။ ၶေႃႈလီ AI ၽၢႆႇပၢႆးယူႇလီၼၼ်ႉၵေႃႈ ၼပ်ႉသၢင်ႈလႆႈဝႆးၶိုတ်းၸႂ်၊ ႁဵတ်းၵၢၼ်ဝႆးလိူဝ်သေၵဝ်ႇ၊ ၵၢၼ်ၸႂ်ႉဢွၵ်းဢေႃ AI ၼၼ်ႉ မီးၽွၼ်းလီတေႃႇၵၢၼ် ဢၼ်တေလႆႈၸတ်းၵၢၼ်လႄႈၼပ်ႉသၢင်ႈၶေႃႈမုၼ်းတင်းၼမ်၊ AI ၼၼ်ႉ ၼပ်ႉသၢင်ႈၶေႃႈမုၼ်းလႆႈလၢႆလၢႆမဵဝ်း မိူၼ်ၼင်ႇ ၶေႃႈမုၼ်း Electronics ၊ ၶႅပ်းႁၢင်ႈ၊ ၵၢၼ်ၸၢမ်းၶူၼ်ႉၶႂႃႉၽၢႆႇပၢႆးယူႇလီလႄႈ၊ လွင်ႈဢၢင်ႈသုၼ်ႇလႆႈၽၢႆႇမေႃယႃ၊ ၸွႆႈလူတ်းယွမ်းၶၢဝ်းယၢမ်းလွင်ႈႁဵတ်းၵၢၼ်မေႃယႃ၊ ၸွႆႈႁႂ်ႈ မေႃယႃႁူႉၶေႃႈမုၼ်းလႆႈဝႆး၊ ၸွႆႈလူတ်းယွမ်း ၸႂ်ၸွမ်းၽၢႆႇ လႄႈ တိုဝ်ႉတၢင်းလွင်ႈႁဵတ်းၽိတ်းဢၼ်ပဵၼ်မႃးလႆႈတီႈၵူၼ်း ၸိူဝ်းၼႆႉ ၼႆယဝ်ႉ။ ၵူၺ်းၵႃႈ AI ၵေႃႈမီးၶေႃႈဢၼ်ဢမ်ႇလီယူႇ မိူၼ်ၼင်ႇ ယင်းမီးတၢင်းႁူႉ ဢၼ်မီးၶွပ်ႇလႅၼ်ယူႇ၊ မၢင်ပွၵ်ႈ လွင်ႈလူဝ်ႇၵူၼ်းပဵၼ်ၼၼ်ႉ မီးၼမ်လိူဝ်သေ ၽၢင်ႈႁၢင်ႈလႄႈလွင်ႈၸဵပ်းသႅပ်ႇ၊ မိူၼ်ၼင်ႇလွင်ႈၼႂ်းတူင်ႇဝူင်း၊ ၵၢၼ်ငိုၼ်းၸိူဝ်းၼႆႉ။ တေၸႂ်ႉ AI ၼပ်ႉသၢင်ႈၶေႃႈမုၼ်းလွင်ႈလဵဝ်ၵူၺ်းတႄႉ ဢမ်ႇၸၢင်ႈလႆႈၶေႃႈတွပ်ႇဢၼ်ထုၵ်ႇမႅၼ်ႈ ပၼ်တီႈၵူၼ်းပဵၼ်လႆႈ။ ၵွပ်ႈၼၼ် သင် AI ၵူတ်ႇထတ်းပၼ်ႁႂ်ႈၵူၼ်းပဵၼ် လူၺ်ႈယႃဢၼ်မီးၵႃႈၶၼ်ယႂ်ႇ မၼ်းၵေႃႈတေၸၢင်ႈတုမ်ႉတိူဝ်ႉတေႃႇ ၵူၼ်းပဵၼ်ဢၼ်မီးငိုၼ်းဢေႇလႆႈ ဢမ်ႇၼၼ် AI တေၸၢင်ႈၼႄႉၼမ်းႁႂ်ႈ ၵူၼ်းပဵၼ်ၵႂႃႇယူတ်းယႃ တီႈမီးၵႃႈၸႂ်ႉၸၢႆႇသုင် ၼၼ်ႉၵေႃႈ ၸၢင်ႈႁဵတ်းႁႂ်ႈၵူၼ်းပဵၼ်ဢမ်ႇမီးငိုၼ်းပဵင်းပေႃး တေႁဵတ်းႁႂ်ႈမီးပၼ်ႁႃ ၼႂ်းၵၢၼ်ယူတ်းယႃမႃးလႆႈၼၼ်ႉယဝ်ႉ။ ၵွပ်ႈၼၼ် သမ်ႉဝႃႈ AI တေမီးၶေႃႈမုၼ်းပဵင်းပေႃး ၽၢႆႇပၢႆးယူႇလီသေတႃႉ မၼ်းၵေႃႈ ဢမ်ႇၼပ်ႉသၢင်ႈပၼ်လႆႈၶေႃႈမုၼ်းၽၢႆႇၵၢၼ်ငိုၼ်းၵူၼ်းပဵၼ်၊ ယွၼ်ႉၼၼ်လႄႈ မီး AI ပၼ်ၶေႃႈမုၼ်းၽၢႆႇၵၢၼ်ယူတ်းယႃယဝ်ႉသေတႃႉ မေႃယႃၵေႃႈ ယင်းလမ်ႇလွင်ႈယူႇ တႃႇတေၶဝ်ႈမႃးၸွႆႈဝူၼ်ႉလႄႈတႅပ်းတတ်းပၼ်ၵူၼ်းပဵၼ်လႆႈ ႁႂ်ႈပေႃးထုၵ်ႇမႅၼ်ႈ ၼၼ်ႉယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း ဢၢင်ႈဢိင်−thairath

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-08-10T10:55:23

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%b0-2/

ႁႅင်းၵၢၼ်ယၢၼ်မိူင်း ၸူမ်ၼမ်ႉတၢႆလၢႆဝၼ်းယဝ်ႉ ၸင်ႇထူပ်းႁၼ်ၶၢပ်ႈတူဝ်

ႁႅင်းၵၢၼ်ယၢၼ်မိူင်း ဢၼ်ပဵၼ်ပီႈၼွင်ႉတႆးၵေႃႉၼိုင်ႈ ၸူမ်ၼမ်ႉတၢႆလႆႈလၢႆဝၼ်း ယဝ်ႉ ၸင်ႇမီးၵူၼ်းၵႂႃႇထူပ်းႁၼ်ၶၢပ်ႈတူဝ်တၢႆၼႂ်းၼွင် ၼႆယဝ်ႉ။ မိူဝ်ႈဝၼ်းထီႉ 9 August 2024 (လိူၼ်ၵဝ်ႈမႂ်ႇ 5 ၶမ်ႈ ပီႊတႆး 2118 ၼီႈ) မီးၵူၼ်းၵႂႃႇထူပ်း ႁၼ်ၶၢပ်ႈတူဝ်တၢႆ ဢၼ်မီးဢၢႆတူႇဢၢႆၼဝ်ႈ ၽူးယူႇၼိူဝ်ၼွင်ၼမ်ႉ ၼႂ်းပိုၼ်ႉတီႈ ဝၢၼ်ႈႁူၺ်ႈမၢၵ်ႇၶိူဝ်သူမ်ႈ ပွၵ်ႉ 5 ဢိူင်ႇမွၵ်ႇၸမ်ႇပႄႇ ၸႄႈဝဵင်းမႄႈႁွင်ႈသွၼ် ၸႄႈတွၼ်ႈမႄႈႁွင်ႈသွၼ်သေ လႆႈပွင်ႇပၼ်တီႈၽူႈမီးပုၼ်ႈၽွၼ်းထႆးၶဝ် ၵႂႃႇၵူတ်ႇထတ်း တူၺ်းတႄႉ ဢမ်ႇလႆႈမီးႁွႆးမၢတ်ႇၸဵပ်း ဢၼ်ထုၵ်ႇႁဵတ်းႁၢႆႉသင် သေလွင်ႈ လႄႈ လႆႈႁူႉဝႃႈ ၵူၼ်းၵေႃႉဢၼ်ၸူမ်ၼမ်ႉတၢႆၼၼ်ႉ ၸိုဝ်ႈႁွင်ႉ လုင်းတုၺ်ႉ ဢႃႇယု 54 ပီႊ ႁႅင်းၵၢၼ်ယၢၼ်မိူင်း ဢၼ်ပဵၼ်ပီႈၼွင်ႉတႆး ဝႃႈၼႆ။ လုင်းတုၺ်ႉၼႆႉ ပဵၼ်ၵူၼ်းဢၼ်တိတ်းၸပ်းႁိၼ်ႉလဝ်ႈ လႄႈ ႁဵတ်းႁႂ်ႈၵေႃႉပဵၼ် မေးလႆႈဢုမ်ႈလုၵ်ႈပၢႆႈပႅတ်ႈ မီးၶၢဝ်းတၢင်း 10 ပီႊပၢႆယဝ်ႉသေ လႆႈယူႇႁင်းၵူၺ်းၵေႃႉ လဵဝ် ၼႆယဝ်ႉ။ ၽၢႆႇတၢင်းၽူႈမီးပုၼ်ႈၽွၼ်းၶဝ် လၢမ်းၶၢတ်ႈဝႃႈ မၼ်းၸၢႆးလႆႈဢွၵ်ႇႁိူၼ်းၵႂႃႇႁႃ ၵိၼ်ၸၢင်ႈ တႃႇႁႃငိုၼ်းမႃးသိုဝ်ႉၵိၼ်လဝ်ႈ မိူၼ်ၼင်ႇၵူႈဝၼ်း လႄႈ မဝ်းလဝ်ႈယဝ်ႉ ႁဵတ်းႁႂ်ႈၶီႈလိုတ်းတူၵ်းလူင်းၵႂႃႇၼႂ်းၼွင်ၼမ်ႉသေ လူႉသဵင်ႈတၢႆ ထိုင်တီႈၶၢပ်ႈတူဝ်ပေႃးၽူးယူႇၼိူဝ်ၼမ်ႉ ဝႃႈၼႆ။ ဝၢႆးသေဢမ်ႇလႆႈႁၼ် လုင်းတုၺ်ႉ ပွၵ်ႈၶိုၼ်းႁိူၼ်းယၢမ်းၵၢင်ၶမ်ႈၼၼ်ႉၵေႃႈ ၽၢႆႇတၢင်းပေႃႈမႄႈပီႈၼွင်ႉ လႆႈဢွၼ်ၵၼ်ဢွၵ်ႇၸွမ်း ႁႃပဵၼ်ၶၢဝ်းတၢင်း 3 ဝၼ်း တေႃႇထိုင် မီးၵူၼ်းၵႂႃႇထူပ်းႁၼ်မၼ်းၸၢႆး တၢႆၽူးယူႇၼိူဝ်ၼမ်ႉၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-08-09T12:59:18

https://taifreedom.com/%e1%81%b8%e1%80%9d%e1%80%ba%e1%82%88%e1%81%b8%e1%81%a2%e1%82%86%e1%80%b8%e1%80%9c%e1%80%ad%e1%80%af%e1%81%bc%e1%80%ba%e1%80%b8-%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88/

ၸဝ်ႈၸၢႆးလိုၼ်း ႁူဝ်ပဝ်ႈတပ်ႉသိုၵ်းမိူင်းလႃး NDAA လူႉသဵင်ႈၵၢမ်ႇ

ၸဝ်ႈၸၢႆးလိုၼ်း ႁူဝ်ႈပဝ်ႈတပ်ႉသိုၵ်းမိူင်းလႃး ၼႃႈလိၼ်ၶိုၵ်ႉတွၼ်းမၢႆ− 4 (Special Region 4) တပ်ႉသိုၵ်းဢူၺ်းလီတီႇမူဝ်ႇၶရေႇသီႇၸိူဝ်ႉၸၢတ်ႈ − မိူင်းတႆးပွတ်းဢွၵ်ႇ National Democratic Alliance Army − Eastern Shan State (NDAA-ESS) ၼၼ်ႉ လူႉသဵင်ႈၵၢမ်ႇၵႂႃႇ ၽွင်းဢႃႇယုလႆႈ 79 ပီႊ ၼႆယဝ်ႉ။ မိူဝ်ႈဝႃးဝၼ်းထီႉ 8 August 2024 (လိူၼ်ၵဝ်ႈမႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ဢမ်ႇထၢင်ႇဢမ်ႇမုင်ႈမွင်းသေ ၸဝ်ႈၸၢႆးလိုၼ်း ၵေႃႉပဵၼ်ၽူႈဢွၼ်ႁူဝ် တပ်ႉသိုၵ်း NDAA ၼႃႈလိၼ်ၶိုၵ်ႉတွၼ်းမၢႆ−4 ဢၼ်ၵူၼ်းၵမ်ႈၼမ်ႁူႉၸၵ်းၵၼ်ဝႃႈ တပ်ႉသိုၵ်းမိူင်းလႃးၼႆၼၼ်ႉ လႆႈလူႉသဵင်ႈၵၢမ်ႇသုတ်းမုၼ် လပ်းတႃလိုမ်းမိူင်းၵႂႃႇ လူၺ်ႈတၢင်းပဵၼ်ၶႅၼ်ႇသႃႇ ၽွင်းဢႃႇယုမၼ်းၸဝ်ႈ လႆႈ 79 ပီႊၼၼ်ႉၼႆယဝ်ႉ (ဢႃႇယု ၸွမ်းဢဝ်ပိုၼ်းမၼ်းၸဝ်ႈ ၼႂ်း Wikipedia ပီႊၵိူတ်ႇ 1945)။ ၸဝ်ႈၸၢႆးလိုၼ်းၼႆႉ ဢိင်ၼိူဝ်ပၢႆးယူႇလီမၼ်းၸဝ်ႈသေ လႆႈဢဝ်ၵႂႃႇယူတ်းယႃတူဝ် ယူႇတီႈႁူင်းယႃၵွင်းတုင်ႊ ၼႂ်းၸိုင်ႈမိူင်းၶႄႇသေ ယွၼ်ႉဢႃႈၼိၵ်ႉၸ သင်ႇၶႃႇရတြႃး ႁွတ်ႈႁၢင်ႈထိုင်တူဝ်သေ လႆႈလူႉသဵင်ႈၵႂႃႇတီႈၼႂ်းမိူင်းၶႄႇတီႈၼိုင်ႈသေ ၶိုၼ်းဢဝ်ၶၢပ်ႈတူဝ်မၼ်းၸဝ်ႈ ႁွတ်ႈထိုင်မႃးတီႈဝဵင်းမိူင်းလႃး ၼႃႈလိၼ်ၶိုၵ်ႉတွၼ်းမၢႆ−4 (Special Region 4) ပိူဝ်ႈတႃႇလုမ်းလႃးသၢင်းၵျူဝ်ႇ ၼႆယဝ်ႉ။ လွင်ႈဢၼ်မၼ်းၸဝ်ႈ လႆႈလူႉသဵင်ႈၵၢမ်ႇၵႂႃႇၼႆႉ ပဵၼ်လွင်ႈလူႉယႂ်ႇသုမ်းလူင် ပုၼ်ႈတႃႇၵူၼ်းၼႂ်းမုင်ႉႁေႃႁိူၼ်းမၼ်းၸဝ်ႈ လႄႈ ပီႈၼွင်ႉၸိူဝ်ႉၶိူဝ်းတင်းသဵင်ႈ ဢိၵ်ႇပႃးမုၵ်ႉၸုမ်း NDAA-ESS ၵူၺ်းဢမ်ႇၵႃး ပုၼ်ႈတႃႇၸိူဝ်ႉၶိူဝ်း ၸိူဝ်ႉၸၢတ်ႈၸိုင်ႈတႆး တႄႉတႄႉဝႃႈဝႃႈ ယူႇယဝ်ႉ။ ၸဝ်ႈၸၢႆးလိုၼ်းၼႆႉ ၵိူတ်ႇမိူဝ်ႈပီႊ 1945 ၼႂ်းမိူင်းၶႄႇ (ဢိင် Wikipedia ၽၢႆႇဢင်းၵိတ်ႉ) သေ ပေႃႈပဵၼ်ၸၢဝ်းၶႄႇ မႄႈပဵၼ်ၸၢဝ်းတႆး ၸႃႇတိ ပၢင်ႇသၢႆး ဝဵင်းသႅၼ်ဝီ တႄႇၼႃႈႁိူၼ်းၸွမ်း ၵေႃႉပဵၼ်လုၵ်ႈယိင်း (ၾိူင်ၵျႃးသိၼ်ႇ) ၽူႈၼမ်းၵဝ်ႇ သိုၵ်းၵူဝ်းၵၢင်ႉ MNDAA ၼႆယဝ်ႉ။ မၼ်းၸဝ်ႈၼႆႉ ပဵၼ်ၵူၼ်းၵတ်ႉၶႅၼ်ႇၵေႃႉၼိုင်ႈလႄႈ လႆႈၶဝ်ႈၼႂ်းၵၢၼ်လၢႆးလုၵ်ႉၽိုၼ်ႉ ၼႂ်းတပ်ႉသိုၵ်းပႃႇတီႇၶွမ်ႇမိဝ်ႇၼိတ်ႉ မိူင်းမၢၼ်ႈ (CPB) မိူဝ်ႈပီႊ 1960 ဝၢႆးၼၼ်ႉ လႆႈၶၢႆႉမိူဝ်းပဵၼ်ၽူႈၵွၼ်းပၢႆးမိူင်း တပ်ႉၸုမ်း 815 ပႃႈတႂ်ႈၽူႈၵွၼ်းပၢႆးမိူင်း ပွတ်းဝၼ်းဢွၵ်ႇ ယႄးပေႃႇထုၼ်းတဵင်း မိူဝ်ႈပီႊ 1968 လႄႈ တင်ႈငဝ်ႈငုၼ်းဝႆႉတီႈ မိူင်းမႃႉ၊ ဝၢႆးသေ ပႃႇတီႇၶွမ်ႇမိဝ်ႇၼိတ်ႉ မိူင်းမၢၼ်ႈ CPB တႅၵ်ႇ ပီႊ 1989 ယဝ်ႉၼၼ်ႉ မၼ်းၸဝ်ႈႁူမ်ႈတင်းတပ်ႉၸုမ်း 768 ဢၼ်ၸဝ်ႈလၢဝ်ၶမ်း ပဵၼ်ၽူႈၵွၼ်းတပ်ႉၸုမ်းၼၼ်ႉ တင်ႈငဝ်ႈငုၼ်းယူႇတီႈ ထုင်ႉသလိုဝ်းသေ ဢဝ်ငမ်းယဵၼ်ၵၼ်တင်း လူင်ပွင်ၸိုင်ႈသိုၵ်းမၢၼ်ႈ ၼဢၽ ၼႂ်းပီႊၼၼ်ႉယဝ်ႉ ၸင်ႇၵေႃႇတင်ႈပဵၼ် တပ်ႉသိုၵ်းၼႃႈလိၼ်ၶိုၵ်ႉတွၼ်းမၢႆ−4 မႃး ပိုၼ်ႉတီႈမိူင်းလႃး (ဢွၼ်တၢင်းယူႇၼႂ်း ဝဵင်းၸဵင်းလေႃး) ၼႆယဝ်ႉ ၵွပ်ႈမၼ်းၸဝ်ႈၼႆႉ ပဵၼ်ၽူႈမီးၼမ်ႉၵတ်ႉ မေႃပူၵ်းပွင်လႄႈ ပိုၼ်ႉတီႈမိူင်းလႃး ၸင်ႇပဵၼ်မႃး တီႈဢၼ်ၶိုၼ်ႈယႂ်ႇၵတ်းယဵၼ် ပဵၼ်တီႈဢၼ်ၵူၼ်းတင်းၼမ်သူၼ်ၸႂ်ဝႆႉတီႈၼိုင်ႈ၊ မၼ်းၸဝ်ႈၼႆႉ မေႃလၢတ်ႈၵႂၢမ်းတႆး၊ ၵႂၢမ်းၶႄႇ လႄႈ ၵႂၢမ်းမၢၼ်ႈ လႆႈလီလီသေ ၼႂ်းပိုၼ်ႉတီႈမိူင်းလႃးၼႆႉ မီးၸၢဝ်းတႆး၊ ၸၢဝ်းဢႃးၶႃႇ၊ ၸၢဝ်းလွႆလ၊ ၸၢႆးလႃးႁူႇ၊ ၸၢဝ်းလီႇသူး၊ ၸၢဝ်းဝ၊ ၸၢဝ်းၶႄႇ၊ ၸၢဝ်းမၢၼ်ႈ ၸိူဝ်းၼႆႉယူႇသဝ်းႁူမ်ႈၵၼ်ဝႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-08-09T10:45:24

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%81%b8%e1%81%a2%e1%82%86%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84/

ၵူၼ်းၼုမ်ႇၸၢႆးမိူင်းၶႄႇ ၵိၼ်လဝ်ႈထပ်းၵၼ်ၵူႈဝၼ်း ဢဝ်လိူတ်ႈလၢႆႈပဵၼ်သီၶဵဝ်

ၵူၼ်းၼုမ်ႇၸၢႆးမိူင်းၶႄႇ ယွၼ်ႉၵိၼ်လဝ်ႈ (Alcohol) ၶႂ်ႈထပ်းၵၼ်ၵူႈဝၼ်း ပဵၼ်ၶၢဝ်း တၢင်းၼပ်ႉႁူဝ်ပီႊမၼ်းလႄႈ ႁဵတ်းႁႂ်ႈလိူတ်ႈသီလႅင် လႅၵ်ႈလၢႆႈၵႂႃႇပဵၼ်သီၶဵဝ် ဢမ်ႇၵႃး ပဵၼ်ပႃးတၢင်းပဵၼ်လၢႆလၢႆမဵဝ်း ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်းဢွၵ်ႇဝႆႉ မိူဝ်ႈၼႆႉဝၼ်းထီႉ 9 August 2024 (လိူၼ်ၵဝ်ႈမႂ်ႇ 5 ၶမ်ႈ ပီႊတႆး 2118 ၼီႈ) ဝႃႈ ဝၢႆးသေ ၵူၼ်းၼုမ်ႇၸၢႆးၶႄႇ ဢႃႇယု 36 ပီႊ မီးၸိုဝ်ႈဝႃႈ Chen ယူႇၼႂ်းဝဵင်း Shenzhen ၸိုင်ႈမိူင်းၶႄႇ ယွၼ်ႉၽိဝ်ၼိူဝ်ႉၼင် လႄႈ ႁူၺ်ႇတႃ လိူင်သေဢမ်ႇၵႃး သမ်ႉႁိူဝ်ႉဢူၼ်ႈ၊ ၵႆႉဢေႃႉႁၢၵ်ႈ၊ ထူၺ်ႈၸႂ်ယၢပ်ႇသေ ၸင်ႇလႆႈၵႂႃႇႁႃမေႃယႃ လႄႈ ဝၢႆးမေႃယႃၶဝ် ၵူတ်ႇၸႅတ်ႈတူၺ်းလိူတ်ႈမၼ်းၸၢႆးၼၼ်ႉၵေႃႈ လႆႈႁၼ်ဝႃႈ လိူတ်ႈမၼ်းၸၢႆး ပဵၼ်သီၶဵဝ်ဝႆႉ ဝႃႈၼႆ။ Cholesterol ၼႂ်းတူဝ်မၼ်းၸၢႆးၵေႃႈသုင်လိူဝ်သေ 227 umol/L လႄႈ Triglyceride ၵေႃႈ မီးပဵၼ် 17.8 mmol/L တေလႆႈဝႃႈသုင်ပဵၼ် 10 ပုၼ်ႈ လႄႈ ၸွမ်းၼင်ႇၵၢၼ်ၵူတ်ႇ ထတ်းလိုၼ်းသုတ်းၼႆႉသေ လႆႈႁူႉဝႃႈ မၼ်းၸၢႆးပဵၼ်တၢင်းပဵၼ်လိူင် (Jaundice) ဢၼ်ပဵၼ်မႃးယွၼ်ႉ တၢင်းပဵၼ်တပ်းၸဵပ်းယဵၼ်း၊ တၢင်းပဵၼ်တပ်းယွၼ်ႉ Alcohol, ထၢတ်ႈၵိူဝ်ဝၢၼ်ၼႂ်းလိူတ်ႈသုင် ႁူမ်ႈလူၺ်ႈ လိူတ်ႈလၢႆႈၵႂႃႇပဵၼ်ဢႅတ်ႉသိတ်ႉ လႄႈ ၶႆမၼ်းၼႂ်းလိူတ်ႈၵေႃႈသုင် ၼႆယဝ်ႉ။ ယွၼ်ႉဢမ်ႇၵုမ်းထိင်းသေ ၵိၼ်လဝ်ႈမႃးၶၢဝ်းႁိုင်လႄႈ ႁဵတ်းႁၢႆႉတပ်းၼင်ႇႁၢဝ်ႈႁႅင်း ဢိၵ်ႇတင်း ၶႆမၼ်းၼႂ်းလိူတ်ႈသုင်သေ ၸင်ႇတေႁဵတ်းႁႂ်ႈလိူတ်ႈလၢႆႈၵႂႃႇပဵၼ်သီၶဵဝ် ဝႃႈၼႆ။ ဝၢႆးသေမၼ်းၸၢႆးၶဝ်ႈယူတ်းယႃတူဝ်ၼႂ်းႁူင်းယႃ လႆႈၶၢဝ်းတၢင်း 2 ဝူင်ႈယဝ်ႉ ႁဵတ်းႁႂ်ႈ မၼ်းၸၢႆးလႆႈတႅပ်းတတ်းသဵၼ်ႈၸႂ်ဝႃႈ တေဢမ်ႇမီးဝၼ်းၵိၼ်လဝ်ႈ (Alcohol) ထႅင်ႈယဝ်ႉ ဝႃႈၼႆ။ တႆးလွတ်ႈလႅဝ်း

['ၼွၵ်ႈမိူင်း']

2024-08-09T10:43:53

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad-2/

သင်ႇၶႃႇၸဝ်ႈ လႄႈ ၵူၼ်းမိူင်း ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA

ၼင်ႇႁိုဝ်ပေႃးတေပဵၼ်ႁႅင်းၸႂ် လႄႈ လွင်ႈၵမ်ႉၸွႆႈၽၢႆႇၼိုင်ႈတၢင်းၼိုင်ႈၼႆသေ သင်ႇၶႃႇၸဝ်ႈ လႄႈ ၵူၼ်းမိူင်း ၸိူဝ်းယူႇၼႂ်းမိူင်း/ၼွၵ်ႈမိူင်း ႁူမ်ႈၵၼ်ၸွႆႈထႅမ် ၶူဝ်းၶွင်ၸႂ်ႉတိုဝ်း ဢၼ်ၵိုင်ႇၶၼ်ငိုၼ်း 4,130,000 ပျႃး ၼႆယဝ်ႉ။ မိူဝ်ႈဝႃးဝၼ်းထီႉ 8 August 2024 (လိူၼ်ၵဝ်ႈမႂ်ႇ 4 ၶမ်ႈ ပီႊတႆး 2118 ၼီႈ) ယူႇတီႈၽူႈမီးၼမ်ႉၸႂ်လီ ဢၼ်ပဵၼ်သင်ႇၶႃႇၸဝ်ႈ လႄႈပေႃႈမႄႈၵူၼ်းမိူင်း ၵမ်ႉၸွႆႈထႅမ် ၶူဝ်းၶွင်ၸႂ်ႉတိုဝ်း မိူၼ်ၼင်ႇ 1. သွၵ်းတိၼ် 154 ၵူႈ တူၵ်းမႅၼ်ႈသၢင်ႉငိုၼ်း 2,926,000 ပျႃး၊ 2. ၽႃႈယၢင် 12 ၵဵၼ် တူၵ်ႈမႅၼ်ႈသၢင်ႉငိုၼ်း 624,000 ပျႃး၊ 3. မူင်တိၼ် 12 ထူင် တူၵ်းမႅၼ်ႈသၢင်ႉငိုၼ်း 150,000 ပျႃး၊ 4. သႅင်လႅတ်ႇ (သူဝ်ႇလႃႇ) 2 ၶိူင်ႈ တူၵ်းမႅၼ်ႈသၢင်ႉငိုၼ်း 430,000 ပျႃး ၸိူဝ်းၼႆသေ ႁူမ်သၢင်ႉငိုၼ်းတင်းမူတ်း 4,130,000 ပျႃး (သီႇသိပ်းဢဵတ်းသႅၼ်သၢမ်မိုၼ်ႇပျႃး) သေ ၸွႆႈထႅမ်ပၼ် ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ၼႂ်းပိုၼ်ႉတီႈၵႂႃႇယူႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်းၼႂ်းမုၵ်ႉၸုမ်း RCSS/SSA လႄႈ ၵေႃႉသိုၵ်းၵေႃႉႁၢၼ် တင်းသဵင်ႈၵေႃႈ ပဵၼ်ဢၼ်ၶွပ်ႈၸႂ်ထိုင် ၸဝ်ႈၸေႇတၼႃႇ ၽူႈမီးၼမ်ႉၸႂ်ႁဝ်းၶဝ် ၵူႈၵေႃႉၵူႈၸဝ်ႈ ဢမ်ႇသုတ်းဢမ်ႇသဵင်ႈ ၼႆယဝ်ႉ။ တႆးလွတ်ႈလႅဝ်း

['လွင်ႈတူင်ႉၼိုင်မုၵ်ႉၸုမ်း']

2024-08-09T10:38:14

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a%e1%81%a2/

ပလိၵ်ႈထႆး တီႉၺွပ်းလႆႈယၢင်ရႃႇပႃႇမိူင်းႁူမ်ႈတုမ် ဢၼ်လၵ်ႉတေႃႉၶဝ်ႈမိူင်းထႆး

ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ ယၢင်ရႃႇပႃႇ ဢၼ်လုၵ်ႉတီႈၼႂ်းမိူင်းႁူမ်ႈတုမ် သေ လၵ်ႉတေႃႉတၢင်ႇၶဝ်ႈၵႂႃႇၼႂ်းမိူင်းထႆး ႁူမ်ႈပႃးၵူၼ်းတေႃႉသူင်ႇ 1 ၵေႃႉ။ မိူဝ်ႈဝၼ်းထီႉ 8 August 2024 (လိူၼ်ၵဝ်ႈမႂ်ႇ 4 ၶမ်ႈ ပီႊတႆး 2118 ၼီႈ) ဝၢႆးသေ ၸဝ်ႈၼႃႈတီႈပလိၵ်ႈထႆးၶဝ် လႆႈႁပ်ႉၶၢဝ်ႇ မီးလွင်ႈလၵ်ႉလွမ်တေႃႉသူင်ႇယၢင်ရႃႇပႃႇ လုၵ်ႉၼႂ်းမိူင်းႁူမ်ႈတုမ် ၶဝ်ႈၵႂႃႇၼႂ်းမိူင်းထႆး ၽၢၼ်ႇၼႂ်းပိုၼ်ႉတီႈဢိူင်ႇၶျႆးၵသဵမ် ၸႄႈဝဵင်းပၢင်းသၽၢၼ်း ၸႄႈတွၼ်ႈပရႃႉၸူပ်ႇၶီးရီးၶၼ် ၼႆလႄႈ ၸင်ႇလႆႈၵႂႃႇၵူတ်ႇ ထတ်းတူၺ်းၸွမ်းသေ ထူပ်းႁၼ်ၵႃးလမ်းၼိုင်ႈ ၸင်ႇလႆႈၸွမ်းၵႂႃႇတေႃႇပေႃးထိုင် တီႈလၢၼ်ႉသျဵင်းၵၢၼ်ယၢင် ၼႂ်းၸႄႈဝဵင်းပၢင်းသၽၢၼ်း လႄႈ တီႉၺွပ်းလႆႈယၢင်ရႃႇပႃႇ ၼမ်ႉၼၵ်း 1,291 ၵီႇလူဝ်ႇၵရမ်ႇ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ် ၵူၼ်းႁေႃႈၵႃးၼၼ်ႉသေ လၢတ်ႈဝႃႈ မၼ်းလႆႈ ႁပ်ႉၸၢင်ႈတီႈၸဝ်ႈၶွင်လၢၼ်ႉသျဵင်းၵၢၼ်ယၢင် ႁႂ်ႈၵႂႃႇတေႃႉယၢင်ရႃႇပႃႇ ၵႂႃႇသူင်ႇတီႈလၢၼ်ႉ လူၺ်ႈလႆႈၵႃႈၸၢင်ႈ ၼပ်ႉပဵၼ်ၼမ်ႉၼၵ်း 1 ၵီႇလူဝ်ႇၵရမ်ႇ လႂ် 2 ဝၢတ်ႇ လႄႈ ယၢမ်ႈလႆႈတေႃႉသူင်ႇမႃးယဝ်ႉပဵၼ်ၶၢဝ်းတၢင်း 1 ပီႊ ဝႃႈၼႆ။ ဝၢႆးၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် ၸင်ႇလႆႈတီႉၺွပ်းၵုမ်းထိင်းသေ လႆႈႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ']

2024-08-08T13:25:11

https://taifreedom.com/%e1%80%9c%e1%80%ad%e1%80%b0%e1%80%90%e1%80%ba%e1%82%88%e1%80%90%e1%82%83%e1%80%90%e1%82%85%e1%81%b5%e1%80%ba%e1%82%87%e1%81%bc%e1%80%84%e1%80%ba%e1%82%87%e1%81%b5%e1%81%bc%e1%80%ba%e1%80%9a%e1%80%9d/

လိူတ်ႈတႃတႅၵ်ႇၼင်ႇၵၼ်ယဝ်ႉလႄႈ ႁိုဝ်မီးၸႂ်မႅတ်ႉတႃႇၼိူဝ်ၵူၼ်းမိူင်း

ပၢင်တိုၵ်း 1027 ၸိုင်ႈတႆးပွတ်းႁွင်ႇၼႆႉ သိုၵ်းတင်းသွင်ၽၢႆႇ လူႉတၢႆမၢတ်ႇၸဵပ်းၼမ်ၵႃႈႁိုဝ်ၼႆ တေဢမ်ႇလႆႈႁူႉၸွမ်း ၵူၺ်းၵႃႈ သင်ႇၶႃႇၸဝ်ႈလႄႈ ပေႃႈမႄႈၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင်ၼၼ်ႉတႄႉ လႆႈမၢတ်ႇၸဵပ်းလူႉတၢႆၸွမ်း ဢမ်ႇဢေႇယဝ်ႉ၊ ဢၼ်လႆႈပၢႆႈလႆႈၼီ ယွၼ်ႉပၢင်တိုၵ်းသိုၵ်းသွင်ၽၢႆၼၼ်ႉၵေႃႈ ယိုင်ႈၶႅၼ်းၼပ်ႉပေႃးဢမ်ႇလႆႈယဝ်ႉ။ ၽၢႆႇၼိုင်ႈၵေႃႈ ၵွပ်ႈတူၵ်းသုမ်းၼမ်ၽႅဝ်လႄႈ မင်ၵႃႈပွင်ႇၵႃႈပဵၼ် တီႈလႂ်မီးၶဵၼ် တီႈလႂ်ပဵၼ်ၵူၼ်းမိူင်းၼႆၼၼ်ႉ ပေႃးဢမ်ႇဝူၼ်ႉဢမ်ႇသွၼ်ႇ၊ ၸူးဢဝ်ၸႂ်ၶႂ်ႈတုမ်ႉတွပ်ႇသေ တီႈလႂ်ႈမီးၵူၼ်းၵိုၼ်းၶွၼ်ႈ ဢမ်ႇဝႃႈတေပဵၼ်ၸွမ်းဝတ်ႉဝႃးၽႃသိူဝ်ႇ၊ ၸွမ်းႁူင်းယႃ၊ ၸွမ်းၵၢတ်ႇၸွမ်းသႃးၸိူဝ်းၼႆႉ တင်ႈၸႂ်ယိုဝ်းသႂ်ႇပွႆႇမၢၵ်ႇသႂ်ႇ ထိုင်တီႈပေႃးလိုမ်းတူၺ်းႁၼ်ၸႅၵ်ႇပဵၼ် ၽူႈၶဵၼ်လႄႈၵူၼ်းမိူင်းယဝ်ႉ၊ ထႅင်ႈၽၢႆႇၼိုင်ႈၵေႃႈတေႃႈၼင်ႇၼၼ် ပဵၼ်ၽၢႆႇဢွင်ႇပေႉဝႆႉသေၵေႃႈယႃႇ ၸွမ်းဢဝ်ၸႂ်ၶႂ်ႈပဵၼ်ၶႂ်ႈဝႃႈသေ တိုၵ်းယိုဝ်းၵႃႈပွင်ႇၵႃႈပဵၼ် လူၺ်ႈလိုမ်းယၵ်ႉဝၢႆႇႁၼ်ၵူၼ်းဝၢၼ်ႈၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင်ၼၼ်ႉယဝ်ႉ၊ ၸုမ်းလႂ်ၵေႃႈလၢတ်ႈတၢင်းသူပ်းတႄႉဝႃႈ ႁၼ်ထိုင်ပေႃႈမႄႈၵူၼ်းမိူင်း တၢင်းႁဵတ်းတၢင်းသၢင်ႈသမ်ႉ ၸိုင်မိူၼ်ၵူၼ်းလိူင်းတႄႉယဝ်ႉ။ ႁၢင်ႈသိုၵ်း TNLA, MNDAA, AA မိူဝ်ႈ 01 August 2024 ၼၼ်ႉ ၸုမ်းသိုၵ်းမၢၼ်ႈတင်ႈၸႂ်ပွႆႇမၢၵ်ႇသႂ်ႇႁူင်းယႃ တီႈလဝ်ႉၵႆႇ (လၢဝ်ႇၵၢႆး) သေ ထႅင်ႈဝၼ်းၼိုင်ႈ ၸုမ်းသိုၵ်းၵူဝ်းၵၢင်ႉ ၶိုၼ်းပိုတ်းယိုဝ်းသႂ်ႇႁူင်းယႃ တီႈဝဵင်းလႃႈသဵဝ်ႈလႂ်ၸိူဝ်းၼႆႉ ပဵၼ်ၵၢၼ်တုမ်ႉတွပ်ႇၵၼ်ၵႂႃႇမႃးလႄႈ လွင်ႈႁဵတ်းသၢင်ႈသွင်ၸုမ်းၼႂ်းဝၼ်းၼၼ်ႉ ႁဵတ်းႁႂ်ႈမီးၵူၼ်းလူႉတၢႆၼမ်တင်းသွင်တီႈ ပႃးၸဵမ် ၵူၼ်းလူင် လုၵ်ႈဢွၼ်ႇ ႁူင်းယႃၼႆၼၼ်ႉ ပဵၼ်တီႈဢၼ် ၵူၼ်းၶွၼ်ႈၵၼ်ၼမ်ၼၼ်ႉယဝ်ႉ၊ ဢမ်ႇၵွမ်ႉၵႃႈၼႆႉၵွႆး တႄႇဢဝ်ဝၼ်းႁႅၵ်ႈပၢင်တိုၵ်း 1027 ပွၵ်ႈၵမ်းသွင် ၼၼ်ႉမႃး ၵူၼ်းမိူင်းလႆႈတၢႆယွၼ်ႉသိုၵ်းသွင်ၽၢႆ ၼပ်ႉႁူဝ်ပၢၵ်ႇမၼ်းယဝ်ႉ။ မိူၼ်ၼင်ႇဝၼ်းဢၼ်သိုၵ်းၵူဝ်းၵၢင်ႉ MNDAA ႁူမ်ႈဢူၺ်းလီမၼ်းသေ တႄႇပိုတ်ႇပၢင်တိုၵ်းတီႈလႃႈသဵဝ်ႈၼၼ်ႉ ပိူဝ်ႈပဵၼ်ၵၢၼ်တုမ်ႉတွပ်ႇသိုၵ်းၵၼ်ၼႆသေ သိုၵ်းမၢၼ်ႈၵေႃႈဢဝ်ႁိူဝ်းမိၼ်ပွႆမၢၵ်ႇ တီႈဝဵင်းသႅၼ်ဝီလႄႈ ၵူၼ်းမိူင်းလူႉတၢႆမၢတ်ႇၸဵပ်းဢမ်ႇဢေႇ၊ ၸွမ်းၼင်ႇၸုမ်း SHRF ဢွၵ်ႇၽိုၼ်တၢမ်းငဝ်းလၢႆးၼၼ်ႉ တီႈဝဵင်းသႅၼ်ဝီၼႆႉ တင်ႇတႄႇဝၼ်းထီႉ 13−28 July 2024 ၵူၼ်းမိူင်းလူႉတၢႆ ယွၼ်ႉသိုၵ်းမၢၼ်ႈပွႆႇမၢၵ်ႇတုမ်ႉတွပ်ႇသိုၵ်းၵူဝ်းၵၢင်ႉၶဝ် 13 ၵေႃႉ၊ မၢတ်ႇၸဵပ်း 24 ၵေႃႉ၊ ႁိူၼ်းယေးလႄႈႁူင်းႁဵၼ်းလူႉၵွႆ 40 လင်ပၢႆၼႆယဝ်ႉ။ လွင်ႈဢၼ်သိုၵ်းမၢၼ်ႈၸႂ်ႉတိုဝ်းႁိူဝ်းမိၼ်သေ ၵႆႉပွႆႇမၢၵ်ႇသႂ်ႇၼႆႉ တေမီးမိူၼ်ၼင်ႇ လႃႈသဵဝ်ႈ၊ သႅၼ်ဝီ၊ ၵူတ်ႉၶၢႆ၊ သီႇပေႃႉ၊ ၵျွၵ်ႉမႄး၊ လဝ်ႉၵႆႇ (လၢဝ်ႇၵၢႆး) ၸိူဝ်းၼႆႉ မၢင်တီႈဢမ်ႇမီးပၢင်တိုၵ်းသင် ယွၼ်ႉၼင်ႇၼႆသေ မိူဝ်ႈၼႂ်းဝၼ်းထီႉ 06 August 2024 ၼႆႉ လႆႈႁူႉဝႃႈ ၸုမ်းဢူၺ်းလီ 3 ၸုမ်း တုၵ်းယွၼ်းႁႂ်ႈမိူင်းၶႄႇ ႁႄႉႁၢမ်ႈသိုၵ်းမၢၼ်ႈ လွင်ႈၸႂ်ႉတိုဝ်းႁိူဝ်းမိၼ်သေပွႆႇမၢၵ်ႇၼႆယဝ်ႉ ဝႃႈၼၼ်သေတႃႉ ၼႂ်းဝၼ်းလဵဝ်ၵၼ်ၵူၺ်း သိုၵ်းမၢၼ်ႈပွႆႇမၢၵ်ႇသႂ်ႇတီႈ ဝတ်ႉၵျွင်းၼွင် ၸဝ်ႈသိလ်ထမ်း ၶူးဝႃးဝုၼ်းၸုမ်ႉ ဢၼ်မီးတီႈဝၢၼ်ႈၼွင်ၵေႃႈ ၸႄႈဝဵင်းသီႇပေႃႉ ၼၼ်ႉၼႆ တေႁူႉႁၼ်ၵၼ်ယူႇ။ တီႈၵူတ်ႉၶၢႆၵေႃႈတေႃႈၼင်ႇၼၼ် မိူဝ်းဝႃး 07 August 2024 ယၢမ်းဝၢႆးဝၼ်းမွၵ်ႈ 13:30 မူင်း သိုၵ်းမၢၼ်ႈဢဝ်ႁိူဝ်းမိၼ် Jet Fighter ပွႆႇမၢၵ်ႇသႂ်ႇထႅင်ႈ ဝဵင်းၵူတ့်ၶၢႆ မိူင်းတႆးပွတ်းႁွင်ႇ တီႈဢၼ်သိုၵ်းပလွင်ႈ TNLA ၶဝ်ၵုမ်းၵမ်ဝႆ့ၼၼ်ႉမိူၼ်ၵၼ် လွင်ႈတုမ်ႉတိူဝ်ႉတႄႉပႆႇႁူႉၸွမ်း။ ပေႃးမႃးတူၺ်းလၢႆလၢႆၸႄႈဝဵင်း ဢၼ်ၸုမ်းဢူၺ်းလီၶဝ် ပိုၼ်ၽၢဝ်ႇတိုၵ်းသိမ်းၵုမ်းၵမ်ႇလႆႈၼၼ်ႉ လိူဝ်သေဝဵင်းဢၼ်တိတ်းၸပ်းမိူင်းၶႄႇ လႄႈဝဵင်းဢၼ်သိုၵ်းဝ UWSA ၶဝ်ၵုမ်းၵၼ်ၼၼ်ႉ ဢမ်ႇပေႃးမီးဝဵင်းလႂ် ဢၼ်လွတ်ႈသိုၵ်းမၢၼ်ႈပွႆႇမၢၵ်ႇသႂ်ႇ တေလႆႈဝႃႈ ၸုမ်းဢူၺ်းလီၶဝ်တိုၵ်းသိမ်းလႆႈသေတႃႉ ၽႂ်ၵေႃႈဢမ်ႇပၵ်းသဝ်းလႆႈမိူၼ်ၵၼ် ၵူၺ်း မႃးၼႃႇတီႈၵူၼ်းမိူင်းၵွႆးယဝ်ႉ။ တင်ႇတႄႇသွင်ၽၢႆႇတိုၵ်းၵၼ်မႃး ၵူၼ်းမိူင်းၼပ်ႉသႅၼ် လႆႈပၢႆႈၽေးလႄႈ ၵမ်ႈၼမ် ပၢႆႈၸူးမိူင်းတႆးပွတ်းၸၢၼ်း ဢၼ်မၢတ်ႇၸဵပ်းလူႉတၢႆၸွမ်းၵေႃႈ ၼပ်ႉႁူဝ်ႁဵင် ပႃးၸဵမ်သင်ႇၶႃႇၸဝ်ႈၶဝ်ယဝ်ႉ၊ ၶူဝ်းၶွင်ဢမူၺ်ႇ ႁိူၼ်းယေးၵူၼ်းမိူင်း လႄႈဝတ်ႉဝႃးၽႃသိူဝ်ႇၵေႃႈ လႆႈလူႉၵွႆႁၢႆၸွမ်းဢမ်ႇဢေႇယဝ်ႉ၊ ပဵၼ်ၼၼ်မႃး ပုၼ်ႈတႃႇၵူၼ်းမိူင်းဢၼ်လႆႈပၢႆႈယွၼ်ႉပၢင်တိုၵ်းၼၼ်ႉ ၵတ်းၵႃႈယင်းမီးသင်ႇၶႃႇၸဝ်ႈၶဝ်လႄႈ ပေႃႈမႄႈၵူၼ်းမိူင်း၊ မူႇၸုမ်း၊ တူင်ႇဝူင်းၵူၼ်း၊ ၸိူဝ်းယူႇၼွၵ်ႈမိူင်း/ၼႂ်းမိူင်း ၵမ်ႉၸွႆႈတူၺ်းထိုင်ပၼ် လွင်ႈတီႈယူႇတၼ်းသဝ်း၊ ၶဝ်ႈၼမ်ႉတၢင်းၵိၼ်၊ ၽႃႇႁူမ်ႇၶူဝ်းၼွၼ်း လႄႈယႃႈယႃၸိူဝ်းၼႆႉလႂ်လႃႈ သင်ဢမ်ႇမီးၸႂ်မႅတ်ႉတႃႇၶဝ်ၸဝ်ႈ တေပဵၼ်ႁိုဝ်မႃးၼႆၼၼ်ႉ ဝူၼ်ႉပေႃးဢမ်ႇပွင်ႇယဝ်ႉ ၸႂ်ယႂ်ႇၸူးဢဝ်ၸုမ်းသိုၵ်း ဢၼ်ၵေႃႇပၢင်တိုၵ်းမႃးၼၼ်ႉတႄႉ ႁိုဝ်မီးၽႂ်ၸုမ်းလႂ်ဢဝ်ပုၼ်ႈၽွၼ်ႈပၼ်ၶိုၼ်း ၵွပ်ႈ “လိူတ်ႈတႃတႅၵ်ႇၼင်ႇၵၼ်ယဝ်ႉလႄႈ ႁိုဝ်မီးၸႂ်မႅတ်ႉတႃႇၼိူဝ်ၵူၼ်းမိူင်း” ။ လွမ်ႉမိူင်း ၵေးသီး 08 August 2024 ပွၵ်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်ၽူႈတႅမ်ႈလိၵ်ႈၵေႃႉလဵဝ်ၵွႆး ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း

['ပွင်ႈၵႂၢမ်း']

2024-08-08T12:59:46

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b6%e1%81%a2%e1%82%86%e1%81%b6%e1%80%b0%e1%80%9d%e1%80%ba%e1%80%b8%e1%81%b6%e1%80%bd%e1%80%84%e1%80%ba-%e1%80%91%e1%80%af%e1%81%b5%e1%80%ba%e1%82%87/

ၵူၼ်းၶၢႆၶူဝ်းၶွင် ထုၵ်ႇယွၵ်ႇလႅၼ်ၵိၼ်ငိုၼ်းၼိူဝ် Online တင်းၼမ်

မိူဝ်ႈဝၼ်းထီႉ 7 August 2024 (လိူၼ်ၵဝ်ႈမႂ်ႇ 3 ၶမ်ႈ ပီႊတႆး 2118 ၼီႈ) ဝႃႇၼိတႃ ဢႃႇယု 33 ပီႊ ပဵၼ်ၵူၼ်းၶၢႆၶူဝ်းၶွင် ၼႂ်းလၢၼ်ႉၶၢႆၶွင် တီႈၼႂ်းၸႄႈဝဵင်းၼၢင်းရွင်း၊ ၸႄႈတွၼ်ႈပူးရီးရမ်း၊ ၸိုင်ႈထႆး ဢဝ်တင်းသၢၵ်ႈသေႇလၵ်းထၢၼ်သေ ၵႂႃႇတိူင်ႇလၢတ်ႈတီႈႁူင်းပလိၵ်ႈ လႄႈယွၼ်းတၢင်းၸွႆႈထႅမ် တီႈၽူႈမီးပုၼ်ႈၽွၼ်းၶဝ် ႁႂ်ႈၸွႆႈႁႃပၼ်ၸုမ်းဢၼ်ယွၵ်ႇလႅၼ်ၵိၼ်ငိုၼ်းပိူၼ်ႈ မႃးပၼ်တၢမ်ႇတၢင်းၽိတ်း လႄႈ ႁႂ်ႈၸွႆႈတိတ်းတၢမ်းလွင်ႈငိုၼ်းမၼ်းဢၼ်ထုၵ်ႇယွၵ်ႇလႅၼ်ၵႂႃႇ တႃႇငိုၼ်း 88,000 ဝၢတ်ႇၼၼ်ႉ မႃးၶိုၼ်း ဝႃႈၼႆ။ မၼ်းၼၢင်းလၢတ်ႈၼႄဝႃႈ မိူဝ်ႈၼႂ်းဝၼ်းထီႉ 11 July 2024 ၼၼ်ႉ မၼ်းလႆႈတဵၵ်းၶဝ်ႈၵႂႃႇၼႂ်း tiktok သေ ၼႂ်း Application ၼၼ်ႉ ႁႂ်ႈၼဵၵ်းၶဝ်ႈၵႂႃႇတီႈ Review ပၼ်ၶူဝ်းၶွင် သင်ဝႃႈ Review ယဝ်ႉ တေလႆႈၵႃႈတွပ်ႇတႅၼ်းၶိုၼ်း ၸွမ်းၼင်ႇၵႃႈၶူဝ်းၶွင်ဢၼ်ၶၢႆလႆႈၼၼ်ႉ ၼႆလႄႈ ယွၼ်ႉလွင်ႈၶႂ်ႈလႆႈငိုၼ်း ၶႂ်ႈႁႃငိုၼ်းၶဝ်ႈထႅင်ႈတၢင်းၼိုင်ႈၼႆသေ မၼ်းၼၢင်းၵေႃႈ ၸင်ႇၼဵၵ်းၶဝ်ႈၵႂႃႇ လူၺ်ႈသဵင်ႈငိုၼ်းၵႃႈၶဝ်ႈမၼ်းဢွၼ်တၢင်းသုတ်း 100 ဝၢတ်ႇ။ ၼႂ်း App ၼၼ်ႉသမ်ႉ သူင်ႇၶေႃႈၵႂၢမ်းမႃးဝႃႈ တေလႆႈဢူၼ်းငိုၼ်းၶဝ်ႈဢွၼ်တၢင်းယဝ်ႉ ၸင်ႇတေ Review ၶူဝ်းၶွင်လႆႈ ၼႂ်းၼၼ်ႉသမ်ႉတေမီးယူႇတႃႇ 40 ၶၵ်ႉတွၼ်ႈ တႃႇတေႁဵတ်းၵူၼ်း Review လႆႈ သမ်ႉတေလႆႈသူင်ႇပၼ်ငိုၼ်းထႅင်ႈ 3,000 ဝၢတ်ႇ ၼႆလႄႈ ၸင်ႇလႆႈၼဵၵ်းၶဝ်ႈၵႂႃႇၸွမ်းၵူႈၶၵ်ႉတွၼ်ႈ ၽိူဝ်ႇထိုင်ၶၵ်ႉတွၼ်ႈၵမ်းလိုၼ်းသုတ်း ဢၼ်ပဵၼ် မၢႆ 40 ၼၼ်ႉ မၼ်းႁႂ်ႈသူင်ႇပၼ်ငိုၼ်းထႅင်ႈ 88,000 ဝၢတ်ႇ ၼႆသေ ၼႂ်းၼၼ်ႉသူင်ႇၶေႃႈၵႂၢမ်းလၢတ်ႈမႃးထႅင်ႈဝႃႈ “ပေႃးသူင်ႇပၼ်ငိုၼ်းယဝ်ႉ တေလႆႈၵႃႈတွပ်ႇတႅၼ်းၼမ်သေၼၼ်ႉထႅင်ႈ” ၼႆလႄႈ မၼ်းၼၢင်းၵေႃႈ ယုမ်ႇယမ်သေသူင်ႇငိုၼ်းပၼ်ထႅင်ႈၵမ်းၼိုင်ႈ ၵူၺ်းၵႃႈ မိူဝ်ႈမၼ်းသူင်ႇပၼ်ငိုၼ်းယဝ်ႉၼၼ်ႉသမ်ႉ ထုၵ်ႇပလွၵ်ႉပႅတ်ႈၵမ်းလဵဝ် ဝႃႈၼႆ။ ယွၼ်ႉပိူဝ်ႈၶႂ်ႈလႆႈငိုၼ်းၶိုၼ်းလႄႈ ဝၢႆးသေမၼ်းၼၢင်းႁူႉတူဝ်ဝႃႈ ထုၵ်ႇယွၵ်ႇလႅၼ်ယဝ်ႉၼၼ်ႉ ၸင်ႇၵႂႃႇၶူၼ်ႉႁႃ Facebook Page ဢၼ်ပိူၼ်ႈၸွႆႈထႅမ် ၵူၼ်းဢၼ်ထုၵ်ႇၸုမ်း Call Centre ယွၵ်ႇလႅၼ်ၵိၼ်ငိုၼ်းၼၼ်ႉလႄႈ ႁႂ်ႈၸွႆႈထႅမ်ပၼ်မၼ်းၼၢင်းၼႆသေ ၵႂႃႇထူပ်းၺႃး Page ဢၼ်မီးၸိုဝ်ႈဝႃႈ “သုၼ်ၵၢင်ၵူၼ်းမိူင်း ၸွႆႈထႅမ်ၵူၼ်းမိူင်း”၊ ၵူၼ်းဢၼ်ယိပ်းဝႆႉ Page ၼၼ်ႉၵေႃႈ လၢတ်ႈဝႃႈ တေၸွႆႈတိတ်းတၢမ်းငိုၼ်းၼၼ်ႉမႃးပၼ်ၶိုၼ်း လူၺ်ႈႁႂ်ႈဢူၼ်းငိုၼ်း ၶဝ်ႈၵႂႃႇၼႂ်း App ပၢင်တေႃႇလွင်း တွၼ်ႈတႃႇတေလုတ်ႇငိုၼ်းမႃးၶိုၼ်း ၵူၺ်းၵႃႈ သမ်ႉၵၢမ်ႇႁၢႆႉသေ ၵႂႃႇၺႃး Page ၼၼ်ႉ ယွၵ်ႇလႅၼ်ထႅင်ႈ တႃႇငိုၼ်း 30,000 ဝၢတ်ႇ ႁူမ်ႈငိုၼ်းဢၼ်ထုၵ်ႇယွၵ်ႇလႅၼ် 118,000 ဝၢတ်ႇ ၼႆယဝ်ႉ။ မၼ်းၼၢင်းသိုပ်ႇလၢတ်ႈထႅင်ႈဝႃႈ ၶႂ်ႈတုၵ်းယွၼ်းထိုင် ၸဝ်ႈၼႃႈတီႈၽူႈမီးပုၼ်ႈၽွၼ်းၶဝ် ႁႂ်ႈၸွႆႈထႅမ်ပၼ် ယွၼ်ႉဝႃႈငိုၼ်းၸိူဝ်းၼၼ်ႉ ပဵၼ်ဢၼ်မၼ်းၼၢင်း လႄႈတင်းၵေႃႉပဵၼ်မႄႈ ၶတ်းၸႂ်ၵဵပ်းႁွမ်တွမ်ၸူႉမႃး လူၺ်ႈၶၢႆၵုၼ်ႇ၊ ၶၢႆၶဝ်ႈၽၵ်း ၸိူဝ်းၼႆႉ ယွၼ်ႉၶႂ်ႈမီးငိုၼ်းၶဝ်ႈထႅင်ႈတၢင်းၼိုင်ႈလႄႈ ယုမ်ႇငၢႆႈသေ ၸင်ႇၺႃးယွၵ်ႇလႅၼ်ၵႂႃႇ ၼႆယဝ်ႉ။ တႆးလွတ်ႈလႅဝ်း ဢၢင်ႈဢိင် − MGR Online

['ၶၢဝ်ႇ', 'ၵူႈလွင်ႈလွင်ႈ']

2024-08-08T12:42:38

https://taifreedom.com/%e1%80%9c%e1%80%af%e1%80%99%e1%80%ba%e1%80%b8%e1%80%90%e1%82%85%e1%80%95%e1%80%ba%e1%80%b8%e1%80%90%e1%80%90%e1%80%ba%e1%80%b8%e1%80%90%e1%80%bc%e1%82%83%e1%80%b8%e1%80%99%e1%80%ad%e1%80%b0/

လုမ်းတႅပ်းတတ်းတြႃးမိူင်းထႆး သင်ႇယႃႉပႃႇတီႇၵၢဝ်ႉၵႆ

ပႃႇတီႇၵၢၼ်မိူင်း ၼႂ်းမိူင်းထႆး ဢၼ်ပဵၼ် ပႃႇတီႇၵၢဝ်ႉၵႆ Move Forward Party ဢၼ်ဢွင်ႇပေႉပၢင်လိူၵ်ႈတင်ႈၼႂ်းမိူင်းထႆး မိူဝ်ႈပီႊ 2023 ပူၼ်ႉမႃးၼၼ်ႉ လႆႈထုၵ်ႇသင်ႇယႃႉပႃႇတီႇသေ ထွၼ်ဢွၵ်ႇၼႂ်းသၽႃးမိူင်းထႆးၵႂႃႇ ယူႇယဝ်ႉ။ မိူဝ်ႈၼႂ်းဝၼ်းထီႉ 7 August 2024 (လိူၼ်ၵဝ်ႈမႂ်ႇ 3 ၶမ်ႈ ပီႊတႆး 2118 ၼီႈ) လုမ်းတႅပ်းတတ်းတြႃးမိူင်းထႆး လႆႈတႅပ်းတတ်း သင်ႇယႃႉပႃႇတီႇၵၢဝ်ႉၵႆ လႄႈ သင်ႇႁၢမ်ႈၸုမ်းၽူႈပွင်ၵၢၼ်ပႃႇတီႇ ဢမ်ႇပၼ်ႁႂ်ႈၶဝ်ႈမႃးၵဵဝ်ႇၶွင်ႈၸွမ်းၵၢၼ်မိူင်း ၶၢဝ်းတၢင်း 10 ပီႊ ဝႃႈၼႆ။ ၼႂ်းလုမ်းတႅပ်းတတ်းတြႃးၵေႃႈ ဢွၵ်ႇမႃးလၢတ်ႈဝႃႈ လွင်ႈတူင်ႉၼိုင်ပႃႇတီႇၵၢဝ်ႉၵႆၼၼ်ႉ ပဵၼ်လွင်ႈႁဵတ်းသၢင်ႈဢၼ်ၸၢင်ႈပဵၼ်ၽေး တေႃႇၵၢၼ်ဢုပ်ႉပိူင်ႇၽွင်းငမ်း ၼႂ်းပိူင်တီႇမူဝ်ႇၶရေႇသီႇ ဢၼ်မီးၶုၼ်ႁေႃၶမ်းပဵၼ်ၸိၵ်းၸွမ်ဝႆႉၼၼ်ႉ ဝႃႈၼႆ။ ပႅၵ်ႉသမ်ႉဝႃႈ လွင်ႈထုၵ်ႇသင်ႇယႃႉပႃႇတီႇၼၼ်ႉ သၼ်ႇၶွၼ်းထိုင် ၵူၼ်းၼုမ်ႇ ၸိူဝ်းမီးသုၼ်ႇလႆႈလိူၵ်ႈတင်ႈလႄႈ ၵူၼ်းၼႂ်းမိူင်းၼပ်ႉႁူဝ်လၢၼ်ႉ ၸိူဝ်းၵမ်ႉထႅမ်ပႃႇတီႇၵၢဝ်ႉၵႆ ၼၼ်ႉသေတႃႉ ၽွၼ်းယွၼ်ႈၵၢၼ်တႅပ်းတတ်းတြႃးၼႆႉၵေႃႈ ဝူၼ်ႉဝႃႈတေမီးၶွပ်ႇလႅၼ်မၼ်းယူႇ ဝႃႈၼႆ၊ ၸိူင်ႉႁိုဝ်ၵေႃႈယဝ်ႉ တႅၼ်းၽွင်းၵူၼ်းမိူင်းၶွင်ပႃႇတီႇၵၢဝ်ႇၵႆၼၼ်ႉ ယင်းတိုၵ်ႉပဵၼ် ၽူႈၶဝ်ႈၸုမ်းသၽႃး ထိင်းသိမ်းတီႈၼင်ႈဝႆႉလႆႈယူႇလႄႈ လၢမ်းၶၢတ်ႈဝႃႈ ၼႂ်းဝၼ်းထီႉ 9 August 2024 ၼႆႉ တေဢွၼ်ၵၼ်ၶၢႆႉၵႂႃႇၶဝ်ႈပဵၼ် ၽူႈၶဝ်ႈၸုမ်းပႃႇတီႇမႂ်ႇ ဢၼ်လႆႈႁၢင်ႈႁႅၼ်းဝႆႉလူင်ႈၼႃႈၼၼ်ႉ ဝႃႈၼႆ။ လိူဝ်သေၼၼ်ႉ ႁွင်ႈၵၢၼ်လူင်ၽၢႆႇၼွၵ်ႈမိူင်း ဢမေႇရိၵၢၼ်ႇ ၵေႃႈ ဢွၵ်ႇမႃးလၢတ်ႈထိုင် လွင်ႈၼႆႉမိူၼ်ၵၼ်ဝႃႈ ဢမေႇရိၵၢၼ်ႇ ပဵၼ်ဢၼ်မႆႈၸႂ်ယူႇ ၵဵဝ်ႇလူၺ်ႈလွင်ႈဢၼ် လုမ်းတႅပ်းတတ်းတြႃးမိူင်းထႆး မီးၶေႃႈတႅပ်းတတ်း သင်ႇယႃႉပႃႇတီႇၵၢဝ်ႉၵႆ လႄႈ တတ်းသုၼ်ႇလႆႈ ၽၢႆႇၵၢၼ်မိူင်းၶွင် ၸုမ်းၽူႈပွင်ၵၢၼ်ပႃႇတီႇ 11 ၵေႃႉ၊ ၸွမ်းၼင်ႇပဵၼ်မိူင်းဢူၺ်းလီၵၼ်ၵေႃႈ ၶႂ်ႈတုၵ်းယွၼ်းႁႂ်ႈမိူင်းထႆး ပၼ်ႁႂ်ႈၵူၼ်းမိူင်းၵူႈၵေႃႉ မီးသုၼ်ႇႁူမ်ႈတၢင်းၵၢၼ်မိူင်း လႆႈတႄႉတႄႉလႄႈ ၵႅတ်ႇၶႄပၼ်ၵၢၼ်ဢုပ်ႉပိူင်ႇ လၢႆးတီႇမူဝ်ႇၶရေႇသီႇ ႁူမ်ႈပႃးလွင်ႈလွတ်ႈလႅဝ်း ၼႂ်းတူင်ႇဝူင်း၊ ယွၼ်ႉပိူဝ်ႈ လွင်ႈၵူၼ်းမိူင်းမီးသုၼ်ႇႁူမ်ႈတၢင်းၵၢၼ်မိူင်းၼၼ်ႉ ၸွႆႈသၢင်ႈပၼ်ႁႂ်ႈမေႃယူႇသၢင်ႈၵိၼ်သဝ်း ၼႂ်းတူင်ႇဝူင်းႁူမ်ႈၵၼ်လႄႈ ၵမ်ႉထႅမ်ပၼ်ႁႂ်ႈၸိူဝ်ႉၸၢတ်ႈၵႅၼ်ႇၶႅင်မႃး ဝႃႈၼႆ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-08T12:20:17

https://taifreedom.com/%e1%81%b6%e1%82%84%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%9c%e1%80%b5%e1%80%95%e1%80%ba/

ၶႄႇ သူင်ႇတရူၼ်းမိၼ်လဵပ်ႈႁိမ်းၽင်ႇပၢင်ႇလၢႆႇဝႅတ်ႉၼၢမ်း

ၼႂ်းလိူၼ် August 2024 ၼႆႉၵူၺ်း ၶႄႇ လႆႈသူင်ႇတရူၼ်း မိၼ်လဵပ်ႈႁိမ်းၽင်ႇပၢႆႇလၢႆႇ ဝႅတ်ႉၼၢမ်းယဝ်ႉ 2 ပွၵ်ႈ ဝႃႈၼႆ။ မိူဝ်ႈဝၼ်းထီႉ 7 August 2024 (လိူၼ်ၵဝ်ႈမႂ်ႇ 3 ၶမ်ႈ ပီႊတႆး 2118 ၼီႈ) ၽၢႆႇတၢင်းဝႅပ်ႉ သၢႆႉ Flightradar24 ဢၼ်ပဵၼ်ၶိူင်ႈမိုဝ်းၵူတ်ႇထတ်းသၢႆၵၢၼ်မိၼ်ၶွင်သဝိတ်ႇတဵၼ်ႇ ၼၼ်ႉ လႆႈဢွၵ်ႇဝႆႉဝႃႈ တရူၼ်း (UAV) Wing Loong-10 လႆႈလုၵ်ႉတီႈၵုၼ် Hainan ၼႂ်းမိူင်းၶႄႇ မိၼ်ၶဝ်ႈၵႂႃႇၼႂ်းပိုၼ်ႉတီႈပၢႆးမၢၵ်ႈမီးဝႅတ်ႉၼၢမ်း လူၺ်ႈလႆႈမိၼ်ၸွမ်း ၽင်ႇပၢင်ႇလၢႆႇ ဢွၼ်တၢင်းတေထိုင်တီႈၸႄႈတွၼ်ႈ Phan Rang မိူင်းဝႅတ်ႉၼၢမ်းယဝ်ႉ ၶိုၼ်းဝၢႆႇပွၵ်ႈမႃးၶိုၼ်း သေဢမ်ႇၵႃး မိူဝ်ႈၼႂ်းဝၼ်းထီႉ 2 August 2024 ၼၼ်ႉၵေႃႈ မီးတရူၼ်း WZ-10 လႆႈမိၼ်ႁိမ်းၽင်ႇပၢင်ႇလၢႆႇဝႅတ်ႉၼၢမ်း မိူၼ်ၵၼ် ၼႆယဝ်ႉ။ တရူၼ်း WZ-10 ၼၼ်ႉ ယင်းလႆႈမိၼ်ယူႇႁိမ်းႁွမ်း တႃႈႁိူဝ်းၼမ်ႉလိုၵ်ႉ လႄႈ တပ်ႉၼမ်ႉဝႅတ်ႉၼၢမ်း ႁၢင်ႇၵႆမွၵ်ႈ 160 ၵီႇလူဝ်ႇမီႇတိူဝ်ႇၵူၺ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ ၽၢႆႇတၢင်းလူင်ပွင်ၸိုင်ႈဝႅတ်ႉၼၢမ်း ဢမ်ႇလႆႈဢွၵ်ႇမႃး လၢတ်ႈပၼ်တၢင်းႁၼ်ထိုင်ၸွမ်းသင်သေလွင်ႈ လႄႈ ၽၢႆႇတၢင်းသိုဝ်ႇၶၢဝ်ႇၶဝ်ၵေႃႈ ၵပ်းသိုပ်ႇၽူႈမီးပုၼ်ႈၽွၼ်းၶႄႇ တႃႇတွင်ႈထၢမ်ၵဵဝ်ႇလူၺ်ႈလွင်ႈၼႆႉယူႇသေတႃႉ ၵူၺ်းၵပ်းသိုပ်ႇဢမ်ႇလႆႈ ၼႆယဝ်ႉ။ လွင်ႈၼႆႉၵေႃႈလႆႈမီးမႃးၽွင်းယၢမ်းဢၼ် ႁိူဝ်းဝႅတ်ႉၼၢမ်းလႆႈဢွၵ်ႇၶၢဝ်းတၢင်းၵႂႃႇတီႈ မိူင်းၾီႇလိပ်ႇပိၼ်ႇ တႃႇၶဝ်ႈႁူမ်ႈၽိုၵ်းၽွၼ်ႉသိုၵ်းၸွမ်းၵၼ် မိူဝ်ႈၼႂ်းဝၼ်းထီႉ 7 August 2024 လႄႈ တင်းသွင်ၸိုင်ႈမိူင်းၼႆႉၵေႃႈ လႆႈမီးပၼ်ႁႃၸွမ်းၶႄႇ ၵဵဝ်ႇလူၺ်ႈ လွင်ႈပၢင်ႇလၢႆႇၶႄႇပွတ်းၸၢၼ်းၼၼ်ႉ ဝႃႈၼႆ။ ၼႂ်းၽွင်းယၢမ်းဢၼ်တီႈၼႂ်းပၢင်ႇလၢႆႇၶႄႇပွတ်းဝၼ်းဢွၵ်ႇ မီးလွင်ႈၶဵင်ႈၶႅင်ၵၼ်ယူႇ ၼၼ်ႉ ၽၢႆႇတၢင်းၵျႃႇပၢၼ်ႇၵေႃႈ လႆႈမိၼ်ၵႅတ်ႇႁႄႉတရူၼ်း WZ-10 ၶွင်ၶႄႇ ဢၼ်မိၼ်ၶဝ်ႈႁိမ်းၸမ်ၵုၼ် Okinawa မိူင်းၵျႃႇပၢၼ်ႇ မိူဝ်ႈဝၼ်းထီႉ 27 May 2024 ၼၼ်ႉ ဝႃႈၼႆ။ လွင်ႈၸႂ်ႉတိုဝ်းတရူၼ်းၼၼ်ႉ တႃႇပဵၼ်ၵၢၼ်လဵပ်ႈယၢမ်း လႄႈ မီးယိူင်းဢၢၼ်းတၢင်း ၵၢၼ်မိူင်း၊ မၢင်ပွၵ်ႈတႃႇပဵၼ်ၵၢၼ်ပၼ်ၾၢင်ႉ ဢမ်ႇၼၼ် လွၵ်ႇငိူတ်ႈသေ လၢတ်ႈဝႃႈ ၶႄႇ ၼၼ်ႉ တေၵႆႉၼႄဢႃႇၼႃႇတေႃႇမိူင်းႁိမ်းႁွမ်းၼႆ ၽူႈလူင်ႉလႅၼ်ႇၶဝ် လၢတ်ႈၼင်ႇၼႆ။ ၽူႈလူင်ႉလႅၼ်ႇၽၢႆႇၵၢၼ်သိုၵ်း ၼႂ်းၵၢၼ်ၵႅတ်ႇၶႄႁႄႉၵင်ႈတူဝ်ၵဝ်ႇ လႄႈ လွင်ႈမၼ်ႈ ၼိမ်သဝ်းထႆႇဝၼ်ႇ လၢတ်ႈဝႃႈ တရူၼ်း WZ-10 ၼၼ်ႉ တိတ်းတင်ႈလႆႈပႃးမၢၵ်ႇမိတ်ႉ သႆး ၼႆယဝ်ႉ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-08T10:54:06

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%81%b8%e1%82%82%e1%80%ba%e1%82%89-ai-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba/

ပလိၵ်ႈထႆး ၸႂ်ႉ AI ၵူတ်ႇထတ်းတီႉၺွပ်းၵူၼ်းတေႃႉသူင်ႇယႃႈမဝ်းၵမ်

ၸဝ်ႈၼႃႈတီႈပလိၵ်ႈထႆး လႆႈၸႂ်ႉတိုဝ်း AI ၵူတ်ႇထတ်းၸွမ်းတီႉၺွပ်း ၵူၼ်းတေႃႉ သူင်ႇယႃႈမဝ်းၵမ် ဢၼ်ၸဝ်ႈၶွင်ပဵၼ်ၵူၼ်းထႆး ပၢႆႈလွတ်ႈယူႇဝႆႉၼႂ်းမိူင်းတႆးၼၼ်ႉ ၼႆယဝ်ႉ။ မိူဝ်ႈဝၼ်းထီႉ 7 August 2024 (လိူၼ်ၵဝ်ႈမႂ်ႇ 3 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်သပ်းၸႅင်ႈၶၢဝ်ႇ ၵဵဝ်ႇလူၺ်ႈလွင်ႈတီႉၺွပ်းလႆႈ ယႃႈဢၢႆႉသ် 452 ၵီႇလူဝ်ႇၵရမ်ႇ၊ ၵႃး 7 လမ်း လႄႈ ၵူၼ်းတေႃႉသူင်ႇ 8 ၵေႃႉ ဝႃႈၼႆ။ လွင်ႈၼႆႉၵေႃႈ လႆႈမီးမႃးဝၢႆးသေ မိူဝ်ႈဝၼ်းထီႉ 31 July 2024 ၼၼ်ႉ ပလိၵ်ႈထႆး တီႉၺွပ်းလႆႈယႃႈဢၢႆႉသ် 150 ၵီႇလူဝ်ႇၵရမ်ႇ၊ ၵႃးဢွၼ်ႇ 1 လမ်း၊ ၵႃးႁူၵ်းလေႃႉ 1 လမ်း လႄႈ ၵူၼ်းတေႃႉသူင်ႇ 3 ၵေႃႉ တီႈၼႂ်းၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆးယဝ်ႉ ၽၢႆႇတၢင်းပလိၵ်ႈထႆး ၸင်ႇလႆႈၸႂ်ႉတိုဝ်း AI မႄႇၶႂၢၵ်ႈၵူတ်ႇထတ်းၸွမ်းၵႃးသေ ထူပ်းႁၼ်ၵႃးဢၼ်ပဵၼ်ၸုမ်းလဵဝ်ၵၼ် လႄႈ ၸင်ႇလႆႈတင်ႈလၢၼ်ႇၵူတ်ႇထတ်း တီႉၺွပ်းလႆႈတင်းၸုမ်း ၼႆယူႇယဝ်ႉ။ ယႃႈဢၢႆႉသ်ဢၼ်တီႉၺွပ်းလႆႈၼႆႉ ႁူမ်ႈတင်းမူတ်း 602 ၵီႇလူဝ်ႇၵရမ်ႇ ဢၼ်ပဵၼ် ၸဝ်ႈၶွင်ယႃႈမဝ်းၵမ်သေ ယူႇၽၢႆႇလင်ၽႅၼ်ၵၢၼ်ၼႆႉ ပဵၼ်ၵူၼ်းထႆး ၸိုဝ်ႈႁွင်ႉ “ၵဵၵ်ႇၵသိတ်ႇ” ဢၼ်ထုၵ်ႇလူင်ပွင်ၸိုင်ႈထႆး ဢွၵ်ႇလိၵ်ႈတီႉၺွပ်းသေ ပၢႆႈလွတ်ႈယူႇဝႆႉၼႂ်းမိူင်းတႆး ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 7 August 2024 ၼၼ်ႉၵူၺ်းၼင်ႇၵဝ်ႇ သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈဝၢၼ်ႈၼွင်တဝ်ႇ ပွၵ်ႉ 10 ဢိူင်ႇမွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈဝဵင်းၵဵင်းမႆႇၼၼ်ႉ လႆႈမီးလွင်ႈပိုတ်းယိုဝ်းၸွမ်းၵူၼ်းတေႃႉသူင်ႇယႃႈမဝ်းၵမ် မွၵ်ႈ 5 မိၼိတ်ႉၼႆႉသေ ၵူတ်ႇထတ်းတီႉၺွပ်းလႆႈ ယႃႈမ 130,000 မဵတ်ႉ ၵူၼ်းတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ၼႆယူႇယဝ်ႉ။ တႄႇဢဝ်မိူဝ်ႈၼႂ်းလိူၼ် October 2023 တေႃႇထိုင် ၼႂ်းဝၼ်းထီႉ 7 August 2024 ၼႆႉ ၽၢႆႇတၢင်းသိုၵ်းထႆး တီႉၺွပ်းလႆႈယႃႈမဝ်းၵမ် ႁူမ်ႈတင်းမူတ်း 390 ပွၵ်ႈ၊ တီႉၺွပ်းလႆႈ ၵူၼ်းဢၼ်ၵဵဝ်ႇၶွင်ႈ 415 ၵေႃႉ၊ ယႃႈမ 171.8 လၢၼ်ႉမဵတ်ႉ၊ ယႃႈၾိၼ်ႇၽိူၵ်ႇ 256.9 ၵီႇလူဝ်ႇၵရမ်ႇ၊ ယႃႈဢၢႆႉသ် 1,363.3 ၵီႇလူဝ်ႇၵရမ်ႇ၊ ယႃႈလမ် 181.1 ၵီႇလူဝ်ႇၵရမ်ႇ၊ Ketamine 29.2 ၵီႇလူဝ်ႇၵရမ်ႇ၊ မီးလွင်ႈပိုတ်းယိုဝ်းၸွမ်းၵူၼ်းတေႃႉသူင်ႇယႃႈ 43 ပွၵ်ႈ ၵူၼ်းတေႃႉသူင်ႇယႃႈတၢႆ 29 ၵေႃႉ လႄႈ သင်ၸိူဝ်ႉယႃႈမဝ်းၵမ်ၸိူဝ်းၼႆႉ လွတ်ႈပူၼ်ႉ ၶဝ်ႈၵႂႃႇထိုင်ၼႂ်းဝဵင်းလူင်မိူင်းၵွၵ်ႇ ၸိုင်ႈထႆး ၼႆၸိုင် တေတုမ်ႉတိူဝ်ႉတေႃႇပၢႆးမၢၵ်ႇမီး ပဵၼ်သၢင်ႉငိုၼ်း 27,439 လၢၼ်ႉဝၢတ်ႇ ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2024-08-07T12:28:58

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%82%86%e1%82%88%e1%80%90%e1%81%a2%e1%82%86-13-%e1%81%b5%e1%80%b1%e1%82%83%e1%82%89/

ၵူၼ်းမိူင်းလႆႈတၢႆ 13 ၵေႃႉ မၢတ်ႇၸဵပ်း 24 ယွၼ်ႉႁိူဝ်းမိၼ်တိုၵ်းသိုၵ်းမၢၼ်ႈ တုမ်ႉတွပ်ႇသိုၵ်းၵူဝ်းၵၢင်ႉ

ဢမ်ႇမီးပၢင်တိုၵ်းသင်သေ သိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ ၼႂ်းဝဵင်းသႅၼ်ဝီ ပိူဝ်ႈပဵၼ်ၵၢၼ်တုမ်ႉတွပ်ႇ ၸုမ်းသိုၵ်းၵူဝ်းၵၢင်ႉ MNDAA ၼႆသေ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင်ၼၼ်ႉ လႆႈလူႉတၢႆ 13 ၵေႃႉ၊ မၢတ်ႇၸဵပ်း 24 ၵေႃႉ လႄႈႁိူၼ်းယေးၵူၼ်းမိူင်းလူႉၵွႆ 40 လင်ပၢႆ ပႃးၸဵမ်ႁူင်းႁဵၼ်း ၼႆယဝ်ႉ။ မိူဝ်ႉဝၼ်းထီႉ 6 August 2024 (လိူၼ်ၵဝ်ႈမႂ်ႇ 2 ၶမ်ႈ ပီႊတႆး 2118 ၼီႈ) ယူႇတီႈ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (Shan Humam Rights foundation − SHRF) ဢွၵ်ႇလိၵ်ႈၽိုၼ်တၢမ်းငဝ်းလၢႆး လွင်ႈၵူၼ်းမိူင်းမၢတ်ႇၸဵပ်းလူႉတၢႆ လႄႈလွင်ႈႁိူၼ်းယေးၵူၼ်းမိူင်းလူႉၵွႆ ယွၼ်ႉသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇတီႈသႅၼ်ဝီ တုမ်ႉတွပ်ႇသိုၵ်းၵူဝ်းၵၢင်ႉ မိူဝ်ႈၼႂ်းလိူၼ် July 2024 ပူၼ်ႉမႃးၼၼ်ႉ ၼႆယဝ်ႉ။ ၼႂ်းၽိုၼ်လိၵ်ႈၼၼ်ႉ တႅမ်ႈပႃးဝႆႉဝႃႈ “ၼႂ်းလိူၼ် July 2024 ပူၼ်ႉမႃးၼႆႉ သိုၵ်းမၢၼ်ႈဢဝ်ႁိူဝ်းမိၼ်တိုၵ်းပွႆႇမၢၵ်ႇတီႈဝဵင်းသႅၼ်ဝီ ပိူဝ်ႈပဵၼ်လွင်ႈတုမ်ႉတွပ်ႇၶိုၼ်းသိုၵ်းၵူဝ်းၵၢင်ႉ ဢၼ်ၶဝ်ႈလေႃႇတိုၵ်းသိုၵ်းမၢၼ်ႈ တီႈလႃႈသဵဝ်ႈ။ လွင်ႈသိုၵ်းမၢၼ်ႈဢဝ်ႁိူဝ်းမိၼ်တိုၵ်းပွႆႇမၢၵ်ႇၼၼ်ႉ တိူဝ်ႉၺႃးၵူၼ်းမိူင်းလူႉတၢႆ 13 ၵေႃႉ၊ မၢတ်ႇၸဵပ်း 24 လႄႈတိူဝ်ႉၺႃး ႁိူၼ်းယေး ၵူၼ်းမိူင်း လူႉၵွႆ 40 လင်ပၢႆ ပႃးၸဵမ် ႁူင်းႁဵၼ်း 3 လင်” ၼႆယဝ်ႉ။ သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇတီႈဝဵင်းသႅၼ်ဝီၼႆႉ တႄႇဢဝ်ၼႂ်းဝၼ်းထီႉ 3 July 2024 ပဵၼ်ဝၼ်းလဵဝ်ၵၼ်တင်း သိုၵ်းၵူဝ်းၵၢင်ႉ MNDAA လႄႈၸုမ်းဢူၺ်းလီမၼ်း ၶဝ်ႈလေႃႇတိုၵ်းသိုၵ်းမၢၼ်ႈ တီႈလႃႈသဵဝ်ႈလႄႈ ၼႂ်းဝၼ်းၼၼ်ႉ သိုၵ်းမၢၼ်ႈၸင်ႇဢဝ်ႁိူဝ်းမိၼ်ပွႆႇမၢၵ်ႇလူင် ဢၼ်မီးၼမ်ႉၼၵ်း 500 ပွင်ႇ 3 လုၵ်ႈ တီႈႁိမ်းႁူင်းပလိၵ်ႈ ၼႂ်းဝဵင်းသႅၼ်ဝီလႄႈ တိူဝ်ႉၺႃးႁိူၼ်းယေးၵူၼ်းမိူင်း လူႉၵွႆ 10 လင် ၼႆယဝ်ႉ။ တႄႇဢဝ်ၼႂ်းဝၼ်းထီႉ 3 July 2024 ၼၼ်ႉမႃး တေႃႇထိုင်ဝၼ်းထီႉ 28 July 2024 ၼၼ်ႉ ယွၼ်ႉသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇတီႈဝဵင်းသႅၼ်ဝီသေ ၵူၼ်းမိူင်းဢၼ်လႆႈလူႉတၢႆၸွမ်းတင်းသဵင်မီး 13 ၵေႃႉ လႄႈဢၼ်မၢတ်ႇၸဵပ်းမီး 24 ၵေႃႉ ႁိူၼ်းယေးလူႉၵွႆၸွမ်း 43 လင် ၼႆၼၼ်ႉ တေႃႇထိုင်ယၢမ်းလဵဝ် သိုၵ်းၸုမ်းလႂ်ၵေႃႈ ပႆႇၶိုၼ်းႁပ်ႉဢဝ်ပုၼ်ႈၽွၼ်းသၢႆႈတႅၼ်းပၼ်ၶိုၼ်း ၼႆယဝ်ႉ။ မိူဝ်ႈၼႂ်းဝၼ်းထီႉ 5 August 2024 ၼႆႉၵေႃႈ သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈၼႂ်းဝဵင်းၵူတ်ႇၶၢႆလႄႈ ႁဵတ်းႁႂ်ႈၾႆးလုၵ်ႉမႆႈၵၢတ်ႇ ၵူၺ်းဢမ်ႇၵႃး ၵူၼ်းမိူင်းလႆႈလူႉတၢႆၸွမ်းဢမ်ႇယွမ်း 5 ၵေႃႉ။ ၼႂ်းဝၼ်းလဵဝ်ၵၼ်ၼၼ်ႉၵူၺ်း တီႈဝဵင်းၵျွၵ်ႉမႄးၵေႃႈ သိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈၵွင်းမူးလွႆသႅင် (ပတမျႃး) ၼၼ်ႉ 2 လုၵ်ႈ၊ တီႈႁိမ်းႁွမ်းပွၵ်ႉသၶၢၼ်းၵူင်းၼၼ်ႉ 96 လုၵ်ႈ လႆႈႁူႉၸွမ်းၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-08-07T11:43:42

https://taifreedom.com/%e1%80%90%e1%80%95%e1%80%ba%e1%82%89%e1%80%95%e1%81%a2%e1%80%84%e1%80%ba%e1%80%9e%e1%80%9d%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba/

တပ်ႉပၢင်သဝ်းဢမေႇရိၵၢၼ်ႇ ထုၵ်ႇပိုတ်းယိုဝ်းလူၺ်ႈမၢၵ်ႇၼူၾႆး

ယၢမ်းၽွင်းငဝ်းလၢႆးၼႂ်းပွတ်းဝၼ်းဢွၵ်ႇၵၢင်သုၵ်ႉသၵ်ႉဝႆႉယူႇၼႆႉ တပ်ႉပၢင်သဝ်း သိုၵ်းဢမေႇရိၵၢၼ်ႇ ဢၼ်ပၵ်းသဝ်းယူႇဝႆႉတီႈၼႂ်းမိူင်းဢီႇရၵ်ႉၼၼ်ႉ လႆႈထုၵ်ႇမၢၵ်ႇၼူၾႆး (Rocket) ပိုတ်းယိုဝ်းသႂ်ႇလႄႈ ၵူၼ်းသိုၵ်းဢမေႇရိၵၢၼ်ႇ မၢတ်ႇၸဵပ်းၵမ်ႈၽွင်ႈ။ မိူဝ်ႈဝၼ်းထီႉ 5 August 2024 (လိူၼ်ၵဝ်ႈမႂ်ႇ 1 ၶမ်ႈ ပီႊတႆး 2118 ၼီႈ) ႁွင်ႈၵၢၼ်လူင် ၽၢႆႇၵႅတ်ႇၶႄဢမေႇရိၵၢၼ်ႇ လၢတ်ႈဝႃႈ တပ်ႉၵၢင်ႁၢဝ်ဢမေႇရိၵၢၼ်ႇ Al Asad ထုၵ်ႇ မၢၵ်ႇၼူၾႆးလၢႆလုၵ်ႈ တိုၵ်းယိုဝ်းသႂ်ႇလႄႈ ႁဵတ်းႁႂ်ႈၵူၼ်းသိုၵ်းမၢတ်ႇၸဵပ်းၵမ်ႈၽွင်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ဢမေႇရိၵၢၼ်ႇယင်းပႆႇလႆႈၵၢဝ်ႇၼႄးၽႂ်ဝႃႈ ယူႇၽၢႆႇလင်လွင်ႈၼႆႉ၊ မိူဝ်ႈၼႂ်းလိူၼ် July 2024 ၼႆႉၵေႃႈ တပ်ႉပၢင်သဝ်းဢၼ်ၼႆႉ ယၢမ်ႈထုၵ်ႇၸုမ်းယိပ်းၵွင်ႈၵၢင်ႇ ဢၼ်ပၼ်ႁႅင်းဢီႇရၢၼ်ႇ ဢဝ်မၢၵ်ႇမိတ်ႉသႆး လႄႈ မၢၵ်ႇၼူၾႆး ပိုတ်းယိုဝ်းသႂ်ႇယူႇ ၵမ်ႈၼမ်ၵေႃႈ ဢမေႇရိၵၢၼ်ႇယိုဝ်းတူၵ်းပႅတ်ႈလႆႈ ၼႆယဝ်ႉ။ လွင်ႈတပ်ႉပၢင်သဝ်းသိုၵ်းဢမေႇရိၵၢၼ်ႇ ၺႃးပိုတ်းယိုဝ်းသႂ်ႇပွၵ်ႈၼႆႉၵေႃႈ ပဵၼ်ၽွင်းငဝ်းလၢႆးၼႂ်းပွတ်းဝၼ်းဢွၵ်ႇၵၢင် သုၵ်ႉသၵ်ႉဝႆႉ ယွၼ်ႉလွင်ႈႁူဝ်ၼႃႈ ၸုမ်းႁႃးမၢတ်ႉသ် လႄႈတင်း Hezbollah လႆႈလူႉတၢႆၵႂႃႇ 2 ၵေႃႉ၊ ဢမေႇရိၵၢၼ်ႇၵေႃႈ ထုၵ်ႇၵၢဝ်ႇၼႄးဝႃႈ ၵမ်ႉထႅမ်ဢိတ်ႇသရေး ႁႂ်ႈၶႃႈႁႅမ်ပႅတ်ႈၽူႈၼမ်းၸုမ်းႁႃးမၢတ်ႉသ် ဝႃႈၼႆ။ မိူဝ်ႈဝူင်ႈပူၼ်ႉၵေႃႈ ဢမေႇရိၵၢၼ်ႇလႆႈတိုၵ်းတေႃးတၢင်းၵၢင်ႁၢဝ် တေႃႇၸုမ်းယိပ်းၵွင်ႈၵၢင်ႇ ဢၼ်ယူႇၼႂ်းမိူင်းဢီႇရၵ်ႉ ဢၼ်တိုၵ်ႉႁၢင်ႈႁႅၼ်း တေသူင်ႇတရူၼ်းပွႆႇသႂ်ႇတပ်ႉပၢင်သဝ်းသိုၵ်းဢမေႇရိၵၢၼ်ႇ လႄႈဢမေႇရိၵၢၼ် လၢတ်ႈဝႃႈ ပဵၼ်လွင်ႈၵႅတ်ႇၶႄတူဝ် ၼႆယူႇယဝ်ႉ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-07T11:38:53

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8%e1%80%95%e1%80%ad%e1%80%af%e1%80%90%e1%80%ba%e1%82%87%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6/

ယူႇၶရဵၼ်းပိုတ်ႇသိုၵ်းၶဝ်ႈတိုၵ်းၼႂ်းမိူင်းရၢတ်ႉသျႃးပွတ်းၸၢၼ်းၶိုၼ်း

ရၢတ်ႉသျႃးလၢတ်ႈဝႃႈ မီးၵူၼ်းသိုၵ်းယူႇၶရဵၼ်းမွၵ်ႈ 300 ၵေႃႉ ဢဝ်တင်းၵႃးၵၢပ်ႇလဵၵ်းသေ ၶဝ်ႈတိုၵ်းယိုဝ်းၸွမ်းလႅၼ်ႇလိၼ်ရၢတ်ႉသျႃး ပွတ်းၸၢၼ်းၼၼ်ႉ ၼႆယဝ်ႉ။ မိူဝ်ႈဝၼ်းထီႉ 6 August 2024 (လိူၼ်ၵဝ်ႈမႂ်ႇ 2 ၶမ်ႈ ပီႊတႆး 2118 ၼီႈ) ႁွင်ႈၵၢၼ်လူင်ၽၢႆႇၵႅတ်ႇၶႄရၢတ်ႉသျႃး ပိုတ်ႇလၢတ်ႈၼႄဝႃႈ ယူႇၶရဵၼ်း လႆႈပိုတ်ႇသိုၵ်းတိုၵ်းၶဝ်ႈၼႂ်းပွတ်းတွၼ်ႈ Kursk မိူင်းရၢတ်ႉသျႃးပွတ်းၸၢၼ်းလႄႈ လႆႈတုမ်ႉတွပ်ႇၵႂႃႇၶိုၼ်းလူၺ်ႈ ၵွင်ႈလူင်၊ ႁိူဝ်းမိၼ်တိုၵ်း ႁူမ်ႈပႃးတရူၼ်းၸိူဝ်းၼႆႉ ဝႃႈၼႆ။ ၽူႈမီးပုၼ်ႈၽွၼ်း ဢၼ်ယူႇၼႂ်းပွတ်းတွၼ်ႈ Kursk ၼၼ်ႉၵေႃႈ လၢတ်ႈၼႂ်းဝၼ်းလဵဝ်ၵၼ်ဝႃႈ ယူႇၶရဵၼ်းယိုဝ်းမၢၵ်ႇလူင်သႂ်ႇၸွမ်းလႅၼ်လိၼ်လႄႈ ႁဵတ်းႁႂ်ႈလုၵ်ႈဢွၼ်ႇလႆႈမၢတ်ႇၸဵပ်းၵႂႃႇ 2 ၵေႃႉ ဝႃႈၼႆ။ ၽူႈမီးပုၼ်ႈၽွၼ်းၼႂ်းတပ်ႉသိုၵ်းယူႇၶရဵၼ်း ၵေႃႈလၢတ်ႈဝႃႈ ယူႇၶရဵၼ်း လႆႈပိုတ်းယိုဝ်းယႃႉလူႉ မၢၵ်ႇမိတ်ႉသႆးပွႆႇတူဝ်ၼိုင်ႈလုၵ်ႈ ဢိၵ်ႇတင်းတရူၼ်းထႅင်ႈ 2 လမ်း ႁူမ်ႈပႃး ႁိူဝ်းမိၼ်မႅင်းမီႈထႅင်ႈလမ်းၼိုင်ႈ ၶွင်ရၢတ်ႉသျႃး ၼႂ်းပွတ်းတွၼ်ႈ Sumy ဢၼ်ယူႇတေႃႇၼႃႈၵၼ်တင်း ပွတ်းတွၼ်ႈ Kursk ၼၼ်ႉ ဝႃႈၼႆ။ ယူႇၶရဵၼ်းၼၼ်ႉၵေႃႈ တေၵႆႉၵႆႉတိုၵ်းယိုဝ်းၶဝ်ႈၼႂ်းမိူင်းရၢတ်ႉသျႃး မိူၼ်ၼင်ႇ ယိုဝ်းမၢၵ်ႇလူင်သႂ်ႇၸွမ်းလႅၼ်လိၼ်လႄႈ သူင်ႇတရူၼ်းၶဝ်ႈတိုၵ်းယိုဝ်းၸွမ်း ႁူင်းၼမ်ႉမၼ်း၊ ဢွင်ႈတီႈၾႆးမႆႈငၢႆႈ ၸိူဝ်းၼႆႉယူႇယဝ်ႉ။ မိူဝ်ႈပူၼ်ႉမႃး တပ်ႉသိုၵ်းယူႇၶရဵၼ်းၼၼ်ႉ ပႂ်ႉၵႅတ်ႇၶႄတုမ်ႉတွပ်ႇၶိုၼ်းရၢတ်ႉသျႃး ဢၼ်ၶဝ်ႈမႃးယိုတ်းသိမ်းၼင်ႇလိၼ်မိူင်းယူႇၶရဵၼ်းဝႆႉမွၵ်ႈ 5 ပုၼ်ႈ 1 ပုၼ်ႈ ၼၼ်ႉၵူၺ်းသေတႃႉ ဝၢႆးပၢင်တိုၵ်းႁိုင်ၼၢၼ်းၵႂႃႇ 2 ပီႊပၢႆၼႆႉ ယူႇၶရဵၼ်း ၶိုၼ်းလုၵ်ႉတေႃႇသူႈ ၶိုၼ်ႈတိုၵ်းၵႂႃႇၶိုၼ်းလွႆးလွႆးသေ ၶိုပ်ႈၼႃႈယိုတ်းသိမ်းဢဝ်ၶိုၼ်း လိၼ်မိူင်း ၼႆယူႇယဝ်ႉ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-07T11:32:13

https://taifreedom.com/%e1%81%b5%e1%80%b1%e1%82%83%e1%82%89%e1%80%95%e1%80%b5%e1%81%bc%e1%80%ba%e1%81%bd%e1%80%b0%e1%80%9d%e1%80%ba-%e1%81%b8%e1%80%af%e1%80%90%e1%80%ba%e1%82%87%e1%80%99%e1%80%b0%e1%81%b5%e1%80%ba%e1%82%87/

ၵေႃႉပဵၼ်ၽူဝ် ၸုတ်ႇမူၵ်ႇတႅၵ်ႇသႂ်ႇၼႂ်းသူပ်းၵေႃႉပဵၼ်မေး လူႉတၢႆထင်တီႈ

ႁႅင်းၵၢၼ်ယၢၼ်မိူင်း ဢၼ်ပဵၼ်ပီႈၼွင်ႉတႆး ထုၵ်ႇၺႃးၵေႃႉပဵၼ်ၽူဝ် ၸုတ်ႇမူၵ်ႇတႅၵ်ႇ သႂ်ႇၼႂ်းသူပ်း ၽွင်းယၢမ်းတိုၵ်ႉၼွၼ်းလပ်းယူႇၼၼ်ႉသေ ႁဵတ်းႁႂ်ႈလူႉသဵင်ႈတၢႆ။ မိူဝ်ႈဝၼ်းထီႉ 6 August 2024 (လိူၼ်ၵဝ်ႈမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႆႈႁပ်ႉၵၢၼ်ပွင်ႇလႅင်း မီးလွင်ႈၶႃႈႁႅမ်ၵၼ်တၢႆ တီႈၼႂ်းပွၵ်ႉ 4 ဢိူင်ႇမွၵ်ႇ ၸမ်ႇပႄႇ ၸႄႈဝဵင်းမႄႈႁွင်ႈသွၼ် လႄႈ ၸင်ႇလႆႈၵႂႃႇၵူတ်ႇထတ်းထူပ်းႁၼ်ၶၢပ်ႈတူဝ် တၢႆ ပႃႈလိုၼ်း ဢႃႇယု 53 ပီႊ ပဵၼ်ပီႈၼွင်ႉတႆး လူႉသဵင်ႈတၢႆယူႇၼႂ်းႁွင်ႈၼွၼ်း လူၺ်ႈသူပ်းသိၵ်ႇ၊ မီးၶဵဝ်ႈတူၵ်းယူႇၸွမ်းတီႈၼွၼ်းလၢႆသိၵ်ႈ၊ ၸွမ်းၼႃႈၵေႃႈ ပေႃးပဵၼ်ႁွႆးၸဵပ်း၊ ပဵၼ်လိူတ်ႈပဵၼ်ယၢင် တီႈထိုင် ပေႃးဢမ်ႇၶႂ်ႈတွင်းၼႃႈမၼ်းၼၢင်း လႆႈ လႄႈ ၸွမ်းၼႂ်းႁွင်ႈၵေႃႈ မီးၸၢၵ်ႇမူၵ်ႇတႅၵ်ႇ ဢိၵ်ႇတင်း မူၵ်ႇတႅၵ်ႇဢၼ်ပႆႇလႆႈ ၸုတ်ႇၵမ်ႈၽွင်ႈ ၼႆယဝ်ႉ။ ဢွၼ်တၢင်းၼႆႉၵေႃႉ လုင်းယွၼ်း ဢႃႇယု 54 ပီႊ ၵေႃႉပဵၼ်ၽူဝ်ပႃႈလိုၼ်း လႆႈၵႂႃႇပွင်ႇတီႈ ပူႇၵေႇပူႇၵၢင်ႉဝႃႈ “ဢမ်ႇႁူႉဝႃႈ ၽႂ်ၵေႃႉလႂ်မႃးၶႃႈႁႅမ်မေးၶႃႈ တီႈၼႂ်းႁွင်ႈၼွၼ်း” ဝႃႈၼႆ။ ၸွမ်းၼင်ႇၽူႈမီးပုၼ်ႈၽွၼ်းၶဝ် ၸႅတ်ႈထၢမ်ၼၼ်ႉသေ လုင်းယွၼ်း လႆႈလၢတ်ႈဝႃႈ ၽွင်းၼၼ်ႉ ၶႃႈၵေႃႈၼွၼ်းယူႇၸွမ်းမေးၶႃႈ မိူဝ်ႈၶႃႈတိုၼ်ႇမႃးယၢမ်းၵၢင်ၶိုၼ်းၵေႃႈ လႆႈႁၼ်မေးၶႃႈလူႉသဵင်ႈတၢႆယဝ်ႉ လႄႈ လႆႈပၢၵ်ႈပႅတ်ႈဝႃႈ မၼ်းၸၢႆးဢမ်ႇၸႂ်ႈ ၵူၼ်းႁၢႆႉဢၼ်ၶႃႈႁႅမ်မေးတူဝ်ၵဝ်ႇ သေဢမ်ႇၵႃး ယင်းဢမ်ႇႁူႉဝႃႈ ၽႂ်ၵေႃႉၶဝ်ႈမႃးၶႃႈ ႁႅမ်မေးတူဝ်ၵဝ်ႇ ၼႆလႄႈ မိူဝ်ႈၽူႈမီးပုၼ်ႈၽွၼ်းထၢမ်ထႅင်ႈဝႃႈ မိူဝ်ႈၼွၼ်းယူႇၼၼ်ႉ ၸွင်ႇလႆႈငိၼ်းသဵင်မူၵ်ႇတႅၵ်ႇယူႇႁိုဝ် မၼ်းၸၢႆးၵေႃႈဝႃႈ ဢမ်ႇလႆႈငိၼ်းသဵင်သင် ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းၽူႈမီးပုၼ်ႈၽွၼ်း လႄႈ ၵူၼ်းၼႂ်းဝၢၼ်ႈၵေႃႈ ဢွၼ်ၵၼ်ထၢင်ႇထိူမ်ဝႃႈ လုင်းယွၼ်း ပဵၼ်ၵူၼ်းၵေႃႉၶႃႈႁႅမ်မေးတူဝ်ၵဝ်ႇ လူၺ်ႈဢဝ် တိုဝ်ႉတၢင်းၽွင်းယၢမ်းဢၼ်ပႃႈလိုၼ်းၼွၼ်းလပ်းယူႇၼၼ်ႉသေ လႆႈၸုတ်ႇ မူၵ်ႇတႅၵ်ႇသႂ်ႇၼႂ်းသူပ်းပႃႈလိုၼ်း ထိုင်တီႈလူႉသဵင်ႈတၢႆ ဝၢႆးၼၼ်ႉၵေႃႈ လုင်းယွၼ်း ၸင်ႇတႅင်ႇလွင်ႈတၢင်းဝႃႈ မီးၵူၼ်းႁဵတ်းႁၢႆႉမေးမၼ်း ထိုင်တီႈလူႉသဵင်ႈတၢႆ ဝႃႈၼႆ။ လွင်ႈတၢင်းဢၼ်ႁဵတ်းႁႂ်ႈယုမ်ႇဝႃႈ လုင်းယွၼ်း ၶႃႈႁႅမ်မေးတူဝ်ၵဝ်ႇၼၼ်ႉ တေပဵၼ် ယွၼ်ႉၶႅၼ်မေး ယွၼ်ႉမၼ်းၸၢႆးၵျိူၵ်ႈၵိၼ်လဝ်ႈမဝ်းမႃးယဝ်ႉ ႁႃၽိတ်းမေးယူႇတႃႇ သေႇ လႄႈ မိူဝ်ႈဝၼ်းသိလ်ပူၼ်ႉမႃးၼႆႉၵေႃႈ ပႃႈလိုၼ်းလႆႈၵႂႃႇၼွၼ်းၵျွင်း ပွၵ်ႈမႃး ယဝ်ႉ ႁဵတ်းႁႂ်ႈၵေႃႉပဵၼ်ၽူဝ်ဢမ်ႇပဵင်းပေႃးႁၢၼ်ႉၸႂ်သေ လႆႈမီးလွင်ႈထဵင်မေႃးၵၼ် တေႃႇထိုင်ၶမ်ႈၶိုၼ်းဢၼ်ပႃႈလိုၼ်းပေႃးလူႉသဵင်ႈတၢႆ ၼႆယဝ်ႉ။ ၼွၵ်ႈလိူဝ်သေၼႆႉ ၵူၼ်းၼႂ်းဝၢၼ်ႈၵေႃႈ ဢွၼ်ၵၼ်လၢတ်ႈထႅင်ႈဝႃႈ ဢမ်ႇမီးၽႂ် ၶႃႈႁႅမ်ပႃႈလိုၼ်း ယွၼ်ႉမၼ်းၼၢင်းပဵၼ်ၵူၼ်းမီးၼမ်ႉၸႂ်လီ လႄႈ ဢမ်ႇလႆႈပဵၼ် ၵူၼ်းမၢၵ်ႈမီးသင် လိူဝ်သေၽူဝ်မၼ်းယဝ်ႉ ဢမ်ႇမီးၽႂ်ၶႃႈႁႅမ် သေဢမ်ႇၵႃး ၽွင်း ယၢမ်း ၵေႃႉပဵၼ်လုၵ်ႈယိင်း ႁွင်ႉႁႆႈယူႇၼၼ်ႉၵေႃႈ လႆႈလၢတ်ႈဢွၵ်ႇမႃးဝႃႈ ပေႃႈၶႃႈ ႁႅမ်မႄႈ ဝႃႈၼႆ။ ၸိူင်ႉႁိုဝ်ၵေႃႈလီ ယွၼ်ႉလုင်းယွၼ်း ၵေႃႉပဵၼ်ၽူဝ်ပႃႈလိုၼ်းၼၼ်ႉ လႆႈလၢတ်ႈ ပၼ်ႇၵႂႃႇပၼ်ႇမႃးလႄႈ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် လႆႈတီႉၺွပ်းၵုမ်းထိင်း ဢဝ်ၵႂႃႇၸႅတ်ႈထၢမ် သိုပ်ႇႁႃငိူၼ်ႈငဝ်ႈလွင်ႈပဵၼ်တႄႉမၼ်းယဝ်ႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-08-06T15:06:28

https://taifreedom.com/%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae-%e1%80%9c%e1%82%84%e1%82%88-%e1%81%b6%e1%80%b1%e1%82%83%e1%82%88%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae-5/

ၽွၼ်းလီ လႄႈ ၶေႃႈထုၵ်ႇလီၾၢင်ႉ ထူဝ်ႇၽူးၽိူၵ်ႇ

သင်မႃးလၢတ်ႈထိုင် ထူဝ်ႇၽူးၽိူၵ်ႇၼႆၵေႃႈ ယုမ်ႇယမ်တေဢွၼ်ၵၼ်ႁူႉၸၵ်းၵၼ်လီ ယူႇ ယွၼ်ႉထူဝ်ႇၽူးၽိူၵ်ႇၼႆႉၵေႃႈ ပဵၼ်ၽၵ်းမဵဝ်းဢၼ်ပီႈၼွင်ႉတႆးႁဝ်း ႁဵတ်းၶၢႆယူႇ ၸွမ်းၵၢတ်ႇၸွမ်းႁိူၼ်းမဵဝ်းၼိုင်ႈသေ သမ်ႉမီးၵူၼ်းသူၼ်မိုတ်ႈၵိၼ်ၵၼ်မဵဝ်းၼိုင်ႈ လႄႈ ၼႂ်းဝၼ်းမိူဝ်ႈၼႆႉ တေဢွၼ်ၵၼ်မႃးလဵပ်ႈႁဵၼ်းတူၺ်းဝႃႈ ၽွၼ်းလီ တင်း ၶေႃႈထုၵ်ႇလီၾၢင်ႉ ထူဝ်ႇၽူးၽိူၵ်ႇၼၼ်ႉ မၼ်းမီးၸိူင်ႉႁိုဝ်လၢႆလၢႆ ၼႆယူႇယဝ်ႉ။ ထူဝ်ႇၽူးၽိူၵ်ႇၼႆႉ ပဵၼ်တၢင်းၵိၼ်မဵဝ်းဢၼ်မီး Protein သုင် လႄႈ မီးသၢၼ်ဢႃႇႁႃႇရ ဢၼ်ပဵၼ်ၽွၼ်းလီတေႃႇပၢႆးယူႇလီတင်းၼမ် လႄႈ ထူဝ်ႇၽူးၽိူၵ်ႇ 100 ၵရမ်ႇ တေပဵၼ်ဢဵၼ်ႁႅင်း တင်း ပၼ်သၢၼ်ဢႃႇႁႃႇရ မိူၼ်ၼင်ႇတႂ်ႈၼႆႉ။ ဢဵၼ်ႁႅင်း (Energy) 145 kilocalories Protein 20 ၵရမ်ႇ ၶႆမၼ်း 9 ၵရမ်ႇ Carbohydrates 3 ၵရမ်ႇ Magnesium 60 ၵရမ်ႇ Potassium 240 ၵရမ်ႇ Selenium 17 ၵရမ်ႇ Fiber 3 ၵရမ်ႇ ထၢၼ်ႈလဵၵ်း 3 ၵရမ်ႇ ၸႃႉၵႂႃႇၸိူဝ်းၼႆႉ ၼႆယူႇယဝ်ႉ။ ၽွၼ်းလီထူဝ်ႇၽူးၽိူၵ်ႇ 9 မဵဝ်း မီးသၢၼ်ဢႃႇႁႃႇရ မဵဝ်းဢၼ်ပဵၼ်ၽွၼ်းလီ ၼင်ႇဢၼ်လႆႈလၢတ်ႈမႃးဝႃႈ ထူဝ်ႇၽူးၽိူၵ်ႇၼႆႉ မီးထၢတ်ႈ Protein သုင် ႁူမ်ႈပႃး Amino acids ဢၼ်တူဝ်ၶိင်းလူဝ်ႇလႆႈႁပ်ႉတင်း 9 မဵဝ်း ၵွပ်ႈၼၼ် မၼ်းတေၵိုင်ႇလႅပ်ႈ ၵၼ်တင်း ၵူၼ်းၸိူဝ်းဢၼ်ၵိၼ်ထူဝ်ႇၽူးၽိူၵ်ႇတႅၼ်းတၢင်ၼိူဝ်ႉ သေဢမ်ႇၵႃး ထူဝ်ႇၽူးၽိူၵ်ႇၼႆႉ ယင်းမီးထႅင်ႈသၢၼ်ထၢတ်ႈတင်းၼမ် ၵူၺ်းသမ်ႉပၼ်ဢဵၼ်ႁႅင်း၊ ၶႆမၼ်း၊ Carbohydrates လႄႈ sodium တႅမ်ႇ ယွၼ်ႉၼၼ် ၵိုင်ႇလႅပ်ႈတႃႇၵူၼ်းၸိူဝ်း ႁၵ်ႉပၢႆးယူႇလီ ဢိၵ်ႇတင်း လူတ်းၼမ်ႉၼၵ်းၼၼ်ႉ ၼႆယူႇယဝ်ႉ။ ႁႄႉၵင်ႈတၢင်းပဵၼ်ယဵဝ်ႈဝၢၼ် ၸွမ်းၼင်ႇၵၢၼ်ၶူၼ်ႉၶႂႃႉၼၼ်ႉသေ ထူပ်းႁၼ်ဝႃႈ ၵူၼ်းၸိူဝ်းၵိၼ်ထူဝ်ႇၽူးၽိူၵ်ႇ ယူႇတႃႇသေႇၼၼ်ႉ မၼ်းတေၸွႆႈႁႄႉၵင်ႈတၢင်းပဵၼ်ယဵဝ်ႈဝၢၼ်မဵဝ်းထီႉ 2 လႆႈ လႄႈ မႄႈပႃးတွင်ႉ ဢၼ်ပဵၼ်တၢင်းပဵၼ်ယဵဝ်ႈဝၢၼ်သေ ယွၼ်ႉၵိၼ်ဢႃႇႁႃႇရတၢင်းၵိၼ် ဢၼ်မီး Protein လုၵ်ႉမႃးတီႈထူဝ်ႇၼဝ်ႈ ပဵၼ်ၶၢဝ်းတၢင်း 6 ဝူင်ႈၼၼ်ႉ တေႁဵတ်းႁႂ်ႈ ၵိူဝ်ဝၢၼ်ၼႂ်းလိူတ်ႈ လႄႈ Insulin တႅမ်ႇလိူဝ်သေ ၵူၼ်းၸိူဝ်းဢမ်ႇၵိၼ် Protein ဢၼ်လုၵ်ႉမႃးတီႈထူဝ်ႇၼဝ်ႈသေ လၢမ်းၶၢတ်ႈဝႃႈ တေမီးယွၼ်ႉသၢၼ် Isoflavones ဢၼ်မီးၼႂ်းထူဝ်ႇၽူးၽိူၵ်ႇၼၼ်ႉ ၼႆယူႇ။ ၵူၺ်းၵႃႈ ၵၢၼ်ၶူၼ်ႉၶႂႃႉမၢင်တီႈ ဢမ်ႇပႆႇထူပ်းႁၼ်ဝႃႈ လွင်ႈၵိၼ်ထူဝ်ႇၽူးၽိူၵ်ႇၼၼ်ႉ တေႁႄႉၵင်ႈတၢင်းပဵၼ်ယဵဝ်ႈဝၢၼ်လႆႈၵမ်းသိုဝ်ႈ ၼႆယဝ်ႉ။ လူတ်းယွမ်း Cholesterol လွင်ႈဢႃႇႁႃႇရတၢင်းၵိၼ် မဵဝ်းဢၼ်ဢဝ်ထူဝ်ႇၽူးၽိူၵ်ႇႁဵတ်းၼၼ်ႉ တေမီး Protein သေ တေၸၢင်ႈလူတ်းယွမ်း Cholesterol မဵဝ်းဢၼ်ဢမ်ႇမီးၶႆမၼ်းဢမ်ႇလီ (LDL) လႆႈႁူဝ်ပၢၵ်ႇ 3−4% လႄႈ တေလူတ်းယွမ်းၸၼ်ႉထၢၼ်ႈ Cholesterol လႆႈ လူၺ်ႈမိူၼ်ၵၼ်တင်း Isoflavones ဢၼ်မီးၼႂ်းထူဝ်ႇၼဝ်ႈၼၼ်ႉၵေႃႈ တေၸၢင်ႈလူတ်းယွမ်း Cholesterol လႆႈမိူၼ်ၵၼ် ၼႆယူႇ။ ႁႄႉၵင်ႈတၢင်းပဵၼ်ႁူဝ်ၸႂ် Cholesterol သုင်ၼႆႉ ပဵၼ်ငိူၼ်ႈငဝ်ႈႁဵတ်းႁႂ်ႈပဵၼ်တၢင်းပဵၼ်ႁူဝ်ၸႂ် ယွၼ်ႉၼၼ် Protein လႄႈ Isoflavones လႆႈမီးၼႂ်းထူဝ်ႇၽူးၽိူၵ်ႇၼၼ်ႉ မီးၼမ်ႉၵတ်ႉၸွႆႈလူတ်း ယွမ်း Cholesterol လႆႈသေ တေၸၢင်ႈလူတ်းယွမ်းတိုဝ်ႉတၢင်းတႃႇတေပဵၼ် တၢင်းပဵၼ်ႁူဝ်ၸႂ်လႆႈ ၼႆယူႇ။ ၸွမ်းၼင်ႇၵၢၼ်ၶူၼ်ႉၶႂႃႉၼၼ်ႉတႄႉလၢတ်ႈဝႃႈ ၵူၼ်းၸိူဝ်းၵိၼ်ဢႃႇႁႃႇရတၢင်းၵိၼ် ဢၼ်ဢဝ်ထူဝ်ႇၼဝ်ႈႁဵတ်း မိူၼ်ၼင်ႇ − ထူဝ်ႇၽူးၽိူၵ်ႇၼၼ်ႉ သင်ၵိၼ်ပၼ် 1 ဝူင်ႈ ၼိုင်ႈပွၵ်ႈၼႆၸိုင် တေမီးတိုဝ်ႉတၢင်းပဵၼ်တၢင်းပဵၼ်ႁူဝ်ၸႂ် ဢေႇလိူဝ်သေ ၵူၼ်းၸိူဝ်းၵိၼ်ထူဝ်ႇၼဝ်ႈ 1 လိူၼ်ၼိုင်ႈပွၵ်ႈ ၼႆယဝ်ႉ။ ၼွၵ်ႈလိူဝ်သေၼႆႉ လွင်ႈၵိၼ်ထူဝ်ႇၽူးၽိူၵ်ႇ ဢၼ်မီး Protein လႄႈ Isoflavones ၼၼ်ႉ တေၸၢင်ႈၸွႆႈႁႂ်ႈလွင်ႈႁဵတ်းၵၢၼ်ၶွင်ႁူဝ်ၸႂ် ႁဵတ်းၵၢၼ်လႆႈလီလိူဝ်သေ လွင်ႈၵိၼ်တၢင်းၵိၼ်ၽိူမ်ႉထႅမ်ပၢႆးယူႇလီ ဢၼ်ဢဝ်ထူဝ်ႇၼဝ်ႈႁဵတ်းဢွၵ်ႇမႃးၼၼ်ႉ ၼႆယူႇ။ လူတ်းယွမ်းၽၢင်ႁၢင်ႈ ၽူႈယိင်းၸိူဝ်းဢမ်ႇပဵၼ်ႁူဝ်လိူၼ် ၽူႈယိင်း ဢၼ်ပဵၼ်မႄႈပႃးတွင်ႉ ဢမ်ႇၼၼ် ၶဝ်ႈပဵၼ်သႅၼ်းဢၼ်ဢမ်ႇမီးႁူဝ်လိူၼ် ဢမ်ႇၼၼ် လိူတ်ႈသုတ်းယဝ်ႉၼၼ်ႉ ဢၼ်ပဵၼ်ႁူင်းၶႆႇတေဢမ်ႇႁဵတ်းၵၢၼ်ယဝ်ႉ လႄႈ လွင်ႈဢိတ်ႇဢွၵ်ႇႁေႃႇမူၼ်း Estrogen တင်း progesterone တေလူတ်းယွမ်းလူင်းသေ ႁဵတ်းႁႂ်ႈမီးၽၢင်ႁၢင်ႈ ႁူဝ်လိူၼ်မူတ်း လႄႈ တေႁွၼ်ႉမႆႈ၊ လိူတ်ႈလူမ်းဢမ်ႇပုင်ႇမၢၼ်ႇ ဢိၵ်ႇတင်း ႁိူဝ်ႇဢွၵ်ႇယၢမ်းၵၢင်ၶိုၼ်း ၼႆယူႇ။ ယွၼ်ႉၼၼ် ၸွမ်းၼင်ႇၵၢၼ်ၶူၼ်ႉၶႂႃႉၼၼ်ႉ လႆႈလၢတ်ႈဝႃႈ လွင်ႈၵိၼ်ဢႃႇႁႃႇရ တၢင်းၵိၼ်ဢၼ်ဢဝ်ထူဝ်ႇၼဝ်ႈႁဵတ်းသေ မီး Isoflavones ၼၼ်ႉ တေၸၢင်ႈလူတ်း ယွမ်းၽၢင်ႁၢင်ႁွၼ်ႉမႆႈလႆႈပဵၼ်ႁူဝ်ပၢၵ်ႇပႅတ်ႇသိပ်းသီႇ 84% လႄႈ တေၸၢင်ႈလူတ်း ယွမ်းၽၢင်ႁၢင်ႈပိုၼ်ႉၶၢမ်ႇတၢင်းပဵၼ်ၽူႈယိင်းသႅၼ်းဢၼ်တေဢမ်ႇပဵၼ်ႁူဝ်လိူၼ် (Perimenopause) လႆႈ ယွၼ်ႉ Isoflavones မီးၼမ်ႉၵတ်ႉမိူၼ်ၵၼ်တင်း Estrogen ၼႆယဝ်ႉ။ တေႃႇသူႈႁႄႉၵင်ႈၵႅၼ်ႇသႃႇမၢင်မဵဝ်း Isoflavones ဢၼ်မီးၼႂ်းထူဝ်ႇၽူးၽိူၵ်ႇၼၼ်ႉ မီးသုၼ်ႇၸွႆႈၵိုတ်းယိုတ်းလွင်ႈၽႄႈ လၢမ်း ဢမ်ႇၼၼ် ႁႄႉၵင်ႈလွင်ႈပဵၼ်ၵႅၼ်ႇသႃႇတဝ်ႈၼူမ်းထႅင်ႈပွၵ်ႈၼိုင်ႈလႆႈ လႄႈ ၽူႈယိင်းၸိူဝ်းၵိၼ်ထူဝ်ႇၽူးၽိူၵ်ႇတႃႇသေႇၼၼ်ႉ တေၸၢင်ႈမီးတိုဝ်းတၢင်းပဵၼ် ၵႅၼ်ႇသႃႇတဝ်ႈၼူမ်း ဢေႇလိူဝ်သေ ၽူႈယိင်းၸိူဝ်းဢမ်ႇၵိၼ်ထူဝ်ႇၽူးၽိူၵ်ႇပဵၼ် ႁူဝ်ပၢၵ်ႇသၢမ်သိပ်းသွင် 32% ၼႆယူႇ။ ၽူႈယိင်းၸိူဝ်းၵိၼ်ဢႃႇႁႃႇရတၢင်းၵိၼ်ဢၼ်မီးထူဝ်ႇၼဝ်ႈ ဢွၼ်တၢင်း လႄႈ ဝၢႆးလင်ႁူႉဝႃႈပဵၼ်ၵႅၼ်ႇသႃႇတဝ်ႈၼူမ်းၼၼ်ႉ တေၸၢင်ႈမီးတိုဝ်ႉတၢင်း တႃႇပဵၼ်ၵႅၼ်ႇသႃႇတဝ်ႈၼူမ်းထႅင်ႈပွၵ်ႈၼိုင်ႈ ပဵၼ်ႁူဝ်ပၢၵ်ႇသၢဝ်းပႅတ်ႇ 28% ဝၢႆးသေ ယူတ်းယႃႁၢႆလီယဝ်ႉၼၼ်ႉ ၼႆယူႇ။ ႁႄႉၵင်ႈတၢင်းပဵၼ်လုပ်ႇၶွပ်ႈ Isoflavones ၼႂ်းထူဝ်ႇၽူးၽိူၵ်ႇၼၼ်ႉ ၸွႆႈလူတ်းယွမ်းလွင်ႈလုပ်ႇၸဵဝ်းၽင်ႉၸဵဝ်းၵွႆ၊ ၸွႆႈၽိူမ်ႉသၢၼ်ထၢတ်ႈပၼ်လုပ်ႇ၊ ၸွႆႈႁဵတ်းႁႂ်ႈလုပ်ႇၵႅၼ်ႇၶႅင် လႄႈ တေၸၢင်ႈၸွႆႈႁႄႉ ၵင်ႈတၢင်းပဵၼ်လုပ်ႇၶွပ်ႈ ဢၼ်လွင်ႈယႂ်ႇသမ်ႉပဵၼ်မႄႈပႃးတွင်ႉ ယွၼ်ႉတူဝ်ၶိင်း တေဢိတ်ႇဢွၵ်ႇ Estrogen လူတ်းယွမ်းလူင်း ၼႆယဝ်ႉ။ ၵဵဝ်ႇလူၺ်ႈလွင်ႈၽွၼ်းလီ ထူဝ်ႇၽူးၽိူၵ်ႇဢၼ်ၸွႆႈယူတ်းယႃႁႄႉၵင်ႈလုပ်ႇၼႆႉၵေႃႈ တေလႆႈပႂ်ႉတူၺ်း ၽၢႆႇၵၢၼ်လဵပ်ႈႁဵၼ်းၶူၼ်ႉၶႂႃႉထႅင်ႈ ၼႆယူႇ။ ၽိူမ်ႉထႅမ်လွင်ႈႁဵတ်းၵၢၼ်ဢွၵ်းဢေႃ လွင်ႈၵိၼ်ထူဝ်ႇၽူးၽိူၵ်ႇၼၼ်ႉ တေၸွႆႈလုမ်းလႃးဢွၵ်းဢေႃ ႁဵတ်းႁႂ်ႈလွင်ႈမၢႆတွင်း လႄႈ လွၵ်းလၢႆးၵႄႈပၼ်ႁႃလီလိူဝ်ၵဝ်ႇ ယဝ်ႉဢမ်ႇၵႃး တေၸၢင်ႈၸွႆႈလူတ်းယွမ်း တိုဝ်ႉတၢင်းဢွၵ်းဢေႃးထိုင်ႉလႆႈ လႄႈ ဢၼ်ပဵၼ်သၢၼ် Folate ၼႂ်းထူဝ်ႇၽူးၽိူၵ်ႇ ၼၼ်ႉၵေႃႈ ယင်းမီးၽွၼ်းလီတေႃႇပၢႆးၸႂ် ယွၼ်ႉၼၼ် သင်ၶၢတ်ႇ Folate ၼႆၸိုင်ႈ တေၽိူမ်ႉပၼ်တိုဝ်ႉတၢင်းတႃႇပဵၼ်တၢင်းပဵၼ်ၶီငဝ်မွင်ၸႂ်လႆႈ ၼႆယူႇယဝ်ႉ။ ႁႄႉၵင်ႈတၢင်းပဵၼ်လိူတ်ႈၸၢင် ထၢတ်ႈလဵၵ်းၼႆႉ တေမီးယူႇၼႂ်းၼိူဝ်ႉသတ်း တၢင်းၵိၼ်ပၢင်ႇလၢႆႇတင်းၼမ် မိူၼ်ၼင်ႇ − ၵုင်ႈ၊ ႁွႆ လႄႈ ၶူင်းၼႂ်းသတ်း ၵွပ်ႈၼၼ် ၵူၼ်းၸိူဝ်းလူတ်းယွမ်းၵိၼ်ၼိူဝ်ႉ သတ်းပဵၼ်ၶၢဝ်းတၢင်းႁိုင်ၼၼ်ႉ တေၶၢတ်ႇထၢတ်ႈလဵၵ်း ႁဵတ်းႁႂ်ႈဢမ်ႇမီးႁႅင်း၊ ႁိူဝ်ႉဢူၼ်ႈငၢႆႈ လႄႈ ဢမ်ႇမီးသမႃႇထိ။ ယွၼ်ႉၼၼ် သင်ၵိၼ်ဢႃႇႁႃႇရတၢင်းၵိၼ် ဢၼ်ဢဝ်ထူဝ်ႇၼဝ်ႈႁဵတ်း မိူၼ်ၼင်ႇ− ထူဝ်ႇၽူးၽိူၵ်ႇ ဢၼ်မီးထၢတ်ႈလဵၵ်းသုင် ၼၼ်ႉ တေၸၢင်ႈၸွႆႈႁႄႉၵင်ႈတင်းပဵၼ်လိူတ်ႈၸၢင်ႈလႆႈ ၼႆယဝ်ႉ။ ၶေႃႈထုၵ်ႇလီၾၢင်ႉ လွင်ႈၵိၼ်ထူဝ်ႇၽူးၽိူၵ်ႇ လွင်ႈၵိၼ်ထူဝ်ႇၽူးၽိူၵ်ႇၼႆႉ တေၸၢင်ႈႁဵတ်းႁႂ်ႈၵူၼ်းမၢင်ၸိူဝ်း ပဵၼ်တွင်ႉပိၵ်ႉ၊ တွင်ႉၵႂႃႇၶီႈႁႄႈ သေဢမ်ႇၵႃး ယင်းၸၢင်ႈတုမ်ႉယွၼ်ႈတေႃႇပၢႆးယူႇလီၵူၼ်းမၢင်ၸိူဝ်း မိူၼ်ၼင်ႇ − ၵူၼ်းဢမ်ႇမႅၼ်ႈၸွမ်းထူဝ်ႇၼဝ်ႈ ထူဝ်ႇၼဝ်ႈၼၼ်ႉ ပဵၼ်ဢႃႇႁႃႇရတၢင်းၵိၼ် ဢၼ်တေၵႆႉႁၼ်ၵူၼ်းဢမ်ႇမႅၼ်ႈၸွမ်း သေ ႁဵတ်းႁႂ်ႈမီးတုမ်ႇၸွမ်းတူဝ်ၶိင်း၊ ၸွမ်းၼႃႈ၊ ၸွမ်းလမ်းၶေႃးၵႂ်ႈ ထူၺ်ႈၸႂ်ယၢပ်ႇ၊ တွင်ႉၶူၼ်ႉၶႂ်ႈႁၢၵ်ႈ လႄႈ တွင်ႉၵႂႃႇ လူၺ်ႈၽၢင်ႁၢင်ႈတၢင်းပဵၼ်ၸိူဝ်းၼႆႉ ၵမ်ႈၼမ် တေၵႆႉထူပ်းႁၼ်တီႈ လုၵ်ႈဢွၼ်ႇလႅင် တင်း လုၵ်ႈဢွၼ်ၸိူဝ်းမီးဢႃႇယု 3 ၶူပ်ႇလူင်း တႂ်ႈ လႄႈ သင်ၵေႃႉယႂ်ႇၶိုၼ်ႈမႃးယဝ်ႉ ၽၢင်ႁၢင်ႈၸိူဝ်းၼႆႉၵေႃႈ တေၸၢင်ႈလီၶိုၼ်ႈမႃး ၸွမ်း ၼႆသေတႃႉ မၢင်ပွၵ်ႈတေၸၢင်ႈႁဵတ်းႁႂ်ႈမီးၽၢင်ႁၢင်ႈဢမ်ႇထုၵ်ႇမႅၼ်ႈၼင်ႇ ႁၢဝ်ႈႁႅင်း (Anaphylaxis) သေ မီးၽေးထိုင်သၢႆၸႂ် ၼႆယူႇ။ ၵူၼ်းၵိၼ်ယႃမၢင်မဵဝ်း သင်ၵိၼ်ယႃ ဢၼ်ပဵၼ်ၶိူဝ်းယႃ MAOI ဢၼ်ပဵၼ်ယႃ ယူတ်းယႃတၢင်းပဵၼ်ၶီငဝ်မွင် ၸႂ် လႄႈ ပဵၼ်ငၢၼ်း ႁူမ်ႈပႃးၵူၼ်းၸိူဝ်းၵိၼ်ယႃတေႃႇသူႈ လွင်ႈႁဵတ်းႁႂ်ႈလိူတ်ႈၵၢမ်ႈ မိူၼ်ၼင်ႇ − ယႃ Warfarin ၼၼ်ႉ ထုၵ်ႇလီငိူင်ႉဝႄႈလွင်ႈၵိၼ်ထူဝ်ႇၽူးၽိူၵ်ႇ ယွၼ်ႉၼႂ်းထူဝ်ႇၽူးၽိူၵ်ႇ တေမီးသၢၼ် Tyramine ဢၼ်တေတုမ်ႉတိူဝ်ႉၼမ်ႉၵတ်ႉ ယႃၸိူဝ်းၼၼ်ႉ လႄႈဢွၼ်တၢင်းတေၵိၼ်ထူဝ်ႇၽူးၽိူၵ်ႇၼၼ်ႉၵေႃႈ ထုၵ်ႇလီဢုပ်ႇ ဢူဝ်းၸွမ်းမေႃယႃ ၼႆယဝ်ႉ။ ၵူၼ်းမီးတၢင်းပဵၼ်ၵိုၵ်းတူဝ် ၵူၼ်းၸိူဝ်းပဵၼ်ၵႅၼ်ႇသႃႇတဝ်ႈၼူမ်းၼၼ်ႉ တေလႆႈၵိၼ်ထူဝ်ႇၽူးၽိူၵ်ႇ ၸွမ်းၼင်ႇ ဢၼ်မေႃယႃၶဝ်ၼႄႉၼမ်း လႄႈၽၢႆႇတၢင်းၽူႈလူင်ႉလႅၼ်ႇမၢင်ၸိူဝ်းလၢတ်ႈဝႃႈ လွင်ႈၵိၼ်ထူဝ်ႇၽူးၽိူၵ်ႇၼၼ်ႉ တေတုမ်ႉတိူဝ်ႉတေႃႇ ၵူၼ်းၸိူဝ်းဢၼ်မီးပၼ်ႁႃ လွင်ႈႁေႃႇမူၼ်း Thyroid ၵူၺ်းၵႃႈ ယၢမ်းၽွင်းတေႃႈလဵဝ် ဢမ်ႇပႆႇႁူႉၽွၼ်းတုမ်ႉ ယွၼ်ႈထူဝ်ႇၽူးၽိူၵ်ႇၼင်ႇၸႅင်ႈလႅင်း ၼႆသေတႃႉ ဢၼ်ပဵၼ်ၵူၼ်းမီးတၢင်းပဵၼ်ၵိုၵ်း တူဝ်ၼၼ်ႉ ထုၵ်ႇလီဢုပ်ႇဢူဝ်းၸွမ်းမေႃယႃ ဢွၼ်တၢင်းတေၵိၼ် ၼႆယူႇယဝ်ႉ။ ထူဝ်ႇၽူးၽိူၵ်ႇၼႆႉ ပဵၼ်ဢႃႇႁႃႇရတၢင်းၵိၼ် ဢၼ်ဢဝ်ထူဝ်ႇၼဝ်ႈႁဵတ်းမႃးလႄႈ မီး Protein ၊ သၢၼ်ထၢတ်ႈ လႄႈ သၢၼ်ဢႃႇႁႃႇရ ဢၼ်မီးၽွၼ်းလီတေႃႇတူဝ်ၶိင်း ၵူၼ်းႁဝ်းသေ ၵိုင်ႇလႅပ်ႈၸွမ်းၵူၼ်းၸိူဝ်းၵုမ်းထိင်းၼမ်ႉၼၵ်း လႄႈ ဢမ်ႇၵိၼ်ၼိူဝ်ႉ သတ်း ၼႆယူႇ။ ၸိူင်ႉႁိုဝ်ၵေႃႈလီ ပေႃးမိူဝ်ႈၵိၼ်ထူဝ်ႇၽူးၽိူၵ်ႇယဝ်ႉ မိူၼ်မီးလွင်ႈၽိတ်းပိူင်ႈၸွမ်း တူဝ်ၶိင်းၼႆ ထုၵ်ႇလီၵႂႃႇႁႃမေႃယႃၵမ်းလဵဝ် လႄႈ ၼင်ႇႁိုဝ်ပေႃးတေလႆႈၽွၼ်းလီ ၼမ်လိူဝ်ၽွၼ်းႁၢႆႉၼၼ်ႉၵေႃႈ ထုၵ်ႇလီတိူင်ႇပၢင်ႇဢုပ်ႇဢူဝ်း ဢဝ်ၶေႃႈၼႄႉၼမ်း တီႈမေႃယႃၼၼ်ႉ လီတီႈသုတ်းယူႇယဝ်ႉ။ ပိၼ်ႇတႅမ်ႈ − ၸၢႆးဢႅၼ် တႆးလွတ်ႈလႅဝ်း ဢၢင်ႈဢိင် − https://www.pobpad.com

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-08-06T11:51:54

https://taifreedom.com/%e1%81%b8%e1%81%a2%e1%80%84%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%bd%e1%80%90/

ၸၢင်ႈပဵၼ်ပၢင်တိုၵ်းၸွတ်ႇတူဝ်ႈပွတ်းတွၼ်ႈ ၼႂ်းပွတ်းဝၼ်းဢွၵ်ႇၵၢင်

ၸုမ်းယိပ်းၵွင်ႈၵၢင်ႇ ဢၼ်မီးဢီႇရၢၼ်ႇၵမ်ႉထႅမ်ၼၼ်ႉ လႆႈတုမ်ႉတွပ်ႇတိုၵ်းယိုဝ်း ဢိတ်ႇသရေးႁၢဝ်ႈႁႅင်းလႄႈ ငဝ်းလၢႆးၼႂ်းပွတ်းဝၼ်းဢွၵ်ႇၵၢင်ၼၼ်ႉၵေႃႈ သုၵ်ႉသၵ်ႉမႃးလိူဝ်ၵဝ်ႇထႅင်ႈသေ ပၢင်တိုၵ်းၸၢင်ႈတေတိူဝ်းၶႂၢၵ်ႈၵႂႃႇပဵၼ် ပၢင်တိုၵ်းၸၼ်ႉပွတ်းတွၼ်ႈၵႂႃႇ ၼႆယဝ်ႉ။ ၸုမ်းယိပ်းၵွင်ႈၵၢင်ႇ Hezbollah ပိုတ်ႇလၢတ်ႈဝႃႈ လႆႈသူင်ႇတရူၼ်းၶဝ်ႈတိုၵ်းတေႃး ၼႂ်းမိူင်းဢိတ်ႇသရေးပွတ်းႁွင်ႇ မိူဝ်ႈယၢမ်းၵၢင်ၼႂ် ဝၼ်းထီႉ 5 August 2024 (လိူၼ်ၵဝ်ႈမႂ်ႇ 1 ၶမ်ႈ ပီႊတႆး 2118 ၼီႈ) မီးလၢႆးငၢၼ်းဝႃႈ ၵူၼ်းသိုၵ်းဢိတ်ႇသရေး 2 တပ်ႉၵွင် မၢတ်ႇၸဵပ်းတင်းၼမ်လႄႈ ပဵၼ်ၵၢၼ်တုမ်ႉတွပ်ႇၶိုၼ်း လွင်ႈဢိတ်ႇသရေး ပိုတ်းယိုဝ်းသႂ်ႇၼႂ်းမိူင်းလေႇပၼွၼ်ႇပွတ်းၸၢၼ်း ဢိၵ်ႇတင်း ဢဝ်တၢႆႁူဝ်ၼႃႈၶဝ် ဝႃႈၼႆ။ ၸိူင်ႉႁိုဝ်ၵေႃႈယဝ်ႉ လွင်ႈၵၢၼ်တိုၵ်းတေႃးပွၵ်ႈၼႆႉ ဢမ်ႇလႆႈမီးလွင်ႈႁၢႆႉႁႅင်းၼႃႇ လႄႈ လၢမ်းၶၢတ်ႈဝႃႈပဵၼ်ႁွႆးမိုဝ်းဢီႇရၢၼ်ႇ လႄႈ ၸုမ်းဢူၺ်းလီၵၼ်ၼၼ်ႉ ဝႃႈၼႆ။ ၸွမ်းၼင်ႇလႆႈပဵၼ်ပၢင်တိုၵ်းမႃး ၼႂ်းၶၢဝ်းတၢင်း 10 လိူၼ် ပၢင်တိုၵ်းၵႄႈၵၢင် ဢိတ်ႇသရေးလႄႈႁႃးမၢတ်ႉသ်ၼၼ်ႉ ဢိတ်ႇသရေး လႄႈ ၸုမ်းလုၵ်ႉၽိုၼ်ႉ Hezbollah ၵေႃႈ လႆႈပဵၼ်ပၢင်တိုၵ်းၵၼ်မႃးယူႇတႃႇသေႇ၊ ထိုင်တီႈ မီးလွင်ႈၶႃႈႁႅမ်ပႅတ်ႈ ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်ႉသ် လႄႈတင်း ၽူႈၼမ်းၸုမ်း Hezbollah ၼႂ်းဝူင်ႈပူၼ်ႉမႃးၼၼ်ႉ ႁဵတ်းႁႂ်ႈလွင်ႈၶဵင်ႈၶႅင်ၼႂ်းပွတ်းဝၼ်းဢွၵ်ႇၵၢင် တိူဝ်းၶိုၼ်ႈမႃးထႅင်ႈၵမ်းလဵဝ် ယူႇယဝ်ႉ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-06T11:41:55

https://taifreedom.com/%e1%81%b6%e1%82%84%e1%82%87%e1%81%b8%e1%81%a2%e1%80%99%e1%80%ba%e1%80%b8%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%af%e1%81%bc%e1%80%ba%e1%82%87%e1%80%a2/

ၶႄႇၸၢမ်းၵႃးတၢင်ႇၵုၼ်ႇဢမ်ႇမီးၵူၼ်းႁေႃႈ ၼိူဝ်သဵၼ်ႈတၢင်းလူင်

မိူဝ်ႈဝၼ်းထီႉ 4 August 2024 (ဝၼ်းလိူၼ်ပႅတ်ႇလပ်း ပီႊတႆး 2118 ၼီႈ) ၸွမ်းၼင်ႇသိုဝ်ႇၶၢဝ်ႇ TNN World ဢွၵ်ႇဝႆႉဝႃႈ ၶႄႇၸၢမ်းတူၺ်း ၵႃးတေႃႉတၢင်ႇၵုၼ်ႇ ဢမ်ႇမီးၵူၼ်းႁေႃႈ တီႈၼိူဝ်သဵၼ်ႈတၢင်းလူင် လူၺ်ႈၸႂ်ႉၶူင်ႉသၢင်ႈလၢဝ်ပွမ် တူင်ႉၼိုင်ၵႂႃႇၸွမ်းႁႅင်း Hydrogen ဝႃႈၼႆ။ ၽၢႆႇတၢင်းၶႄႇၶဝ်ၵေႃႈ လႆႈၸၢမ်းဢဝ်ၵႃးတၢင်ႇၵုၼ်ႇ ဢၼ်ဢမ်ႇမီးၵူၼ်းႁေႃႈ တူင်ႉၼိုင်ယူႇၼိူဝ်သဵၼ်ႈတၢင်းလူင် Jingjintang Expressway သၢႆတၢင်းလတ်းၽၢၼ်ႇ ဝဵင်းလူင်ပိူၺ်ႇၵျိၼ်း−ထဵၼ်းၵျိၼ်း−ႁိူဝ်ပိူၺ်ႇ မိူင်းၶႄႇပွတ်းႁွင်ႇ ၼၼ်ႉ လႆႈပိုတ်ႇသဵၼ်ႈတၢင်း တွၼ်ႈတႃႇၸၢမ်းၵႃးတေႃႉတၢင်ႇၵုၼ်ႇ ဢမ်ႇမီးၵူၼ်းႁေႃႈ ၼႂ်းပီႊ 2024 ၼႆႉ လႄႈ မီးယိူင်းဢၢၼ်းတွၼ်ႈတႃႇလူတ်းယွမ်းငိုၼ်းတိုၼ်းၽၢႆႇ Logistics လႄႈ လူတ်းယွမ်းၵၢၼ်ပွႆႇၵႅတ်ႉသ် Carbon ယဝ်ႉၵေႃႈ ယင်းမီးၼမ်ႉၵတ်ႉၽၢႆႇၵၢၼ်ႉတေႃႉသူင်ႇၶႅမ်ႉထႅင်ႈ ဝႃႈၼႆ။ ၽူႈမီးပုၼ်ႈၽွၼ်း ၼႂ်းၶွမ်ႇပၼီႇၶူင်သၢင်ႈႁဵတ်းဢွၵ်ႇ ၵႃးတေႃႉတၢင်ႇၵုၼ်ႇၼၼ်ႉဝႃႈ ၵႃးၼႆႉႁၢင်ႈၶိူင်ႈမႃး ၼင်ႇႁိုဝ်တေတွင်းသဵၼ်ႈတၢင်းၵူတ်ႉငွၵ်းလႆႈ ဢိၵ်ႇတင်း တီႈယူႇ လႄႈ ၵုမ်းထိင်းတူဝ်လႆႈလီ ယဝ်ႉၵေႃႈ လႅၵ်ႈလၢႆႈတၢင်းဝႆးလႆႈလီ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ လႆႈၶူင်သၢင်ႈဢွၵ်ႇမႃး မီးယူႇသွင်လွင်ႈ လွင်ႈၼိုင်ႈၵေႃႈ မႄးလႅၵ်ႈလၢႆႈၵၢၼ်တုမ်ႉတွပ်ႇဝႆးသေယဝ်ႉ ၸွႆႈႁႂ်ႈလၢမ်းၶၢတ်ႈ လွင်ႈတူင်ႉၼိုင်ၵႃးတၢင်ႇလမ်းလႆႈ ယဝ်ႉၵေႃႈ ထႅင်ႈလွင်ႈၼိုင်ႈ သၢင်ႈပၼ်ႁႂ်ႈမၼ်းမႄးလႅၵ်ႈလၢႆႈၼမ်ႉၵတ်ႉ ၵၢၼ်ၵုမ်းထိင်းလႄႈလွင်ႈဝၢင်းၽႅၼ် လႆႈႁင်းမၼ်းၵူၺ်း ၼႆယဝ်ႉ။ ၽၢႆႇတၢင်းၽူႈၶူင်သၢင်ႈၶဝ်ၵေႃႈ လႆႈၵဵပ်းၶေႃႈမုၼ်း ၵႃးတေႃႉတၢင်ႇၵုၼ်ႇဢမ်ႇမီးၵူၼ်းႁေႃႈၼႆႉ ၵႂႃႇယဝ်ႉလၢႆသႅၼ်ၵီႇလူဝ်ႇမီႇတိူဝ်ႇ ဝႃႈၼႆ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-05T13:21:04

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9e%e1%80%b0%e1%80%84%e1%80%ba%e1%82%87-3/

ၵူဝ်းရီးယႃးႁွင်ႇ သူင်ႇၶိူင်ႈယိုဝ်းမၢၵ်ႇမိတ်ႉသႆး တူင်ႉၼိုင်ၸွမ်းလႅၼ်လိၼ်

ၵူဝ်းရီးယႃးၸၢၼ်း လၢတ်ႈဝႃႈ ၶိူင်ႈယိုဝ်းမၢၵ်ႇမိတ်ႉသႆး ဢၼ်ၵူဝ်းရီးယႃးႁွင်ႇ သူင်ႇမႃးတူင်ႉၼိုင် ၸွမ်းလႅၼ်လိၼ်ၼၼ်ႉ ပဵၼ်တႃႇပူၼ်ႉပႅၼ်ၵူဝ်းရီးယႃးၸၢၼ်း။ မိူဝ်ႈၼႆႉဝၼ်းထီႉ 5 August 2024 (လိူၼ်ၵဝ်ႈမႂ်ႇ 1 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ KCNA လၢႆးငၢၼ်းဝႃႈ ၶိမ်း ၵျွင်းဢိုၼ်း ၽူႈၼမ်းသုင်သုတ်းၵူဝ်းရီးယႃးႁွင်ႇ လႆႈယိုၼ်ႈမွပ်ႈၶိူင်ႈယိုဝ်း မၢၵ်ႇမိတ်ႉသႆးသႅၼ်းမႂ်ႇ 250 ၶိူင်ႈ တႃႇသူင်ႇၵႂႃႇတူင်ႉၼိုင်ၸွမ်းလႅၼ်လိၼ်ၵူဝ်းရီးယႃးႁွင်ႇ ဢၼ်ယူႇတိတ်းၸပ်းၸွမ်း ၵူဝ်းရီးယႃးၸၢၼ်းၼၼ်ႉ လႄႈ ၶိူင်ႈယိပ်းမၢၵ်ႇမိတ်ႉသႆး သႅၼ်းမႂ်ႇၼႆႉၵေႃႈ ၽၢႆႇတၢင်းၵူဝ်းရီးယႃးႁွင်ႇ လႆႈၸၢမ်းယိုဝ်း မိူဝ်ႈလိူၼ် July 2024 ပူၼ်ႉမႃးၼၼ်ႉယဝ်ႉ ဝႃႈၼႆ။ ဢမေႇရိၵၢၼ်ႇ ယင်းတိုၵ်ႉၵေႃႈတင်ႈ ၸုမ်းသိုၵ်းဢၼ်ၸႂ်ႉတိုဝ်းမၢၵ်ႇၼိဝ်းၶလီးယႃးသေ မိပ်ႇဢီး ႁႂ်ႈၵူဝ်းရီးယႃးႁွင်ႇ လႆႈၽိူမ်ႉၼမ်ႉၵတ်ႉတပ်ႉသိုၵ်းႁႂ်ႈၵႅၼ်ႇၶႅင်ၶိုၼ်ႈမႃး လႄႈ ၽၢႆႇတၢင်းၵူဝ်းရီးယႃး ႁွင်ႇၵေႃႈ တေယုၵ်ႉၸၼ်ႉ လွင်ႈၽွမ်ႉတူဝ်ႈတၼ်း တႃႇၸႂ်ႉတိုဝ်းမၢၵ်ႇၼိဝ်းၶလီးယႃး ပိူဝ်ႈတႃႇႁႄႉၵင်ႈၽေးဢၼ်တေမႃးပူၼ်ႉပႅၼ် တင်း ၵႅတ်ႇၶႄႁႄႉၵင်ႈတူဝ်ၵဝ်ႇ ၼႆ ၽူႈၼမ်းသုင်သုတ်း ၵူဝ်းရီးယႃးႁွင်ႇ လၢတ်ႈၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၵူဝ်းရီးယႃးၸၢၼ်း ဢွၵ်ႇမႃးလၢတ်ႈဝႃႈ ႁဝ်းယုမ်ႇယမ်ဝႃႈ ယိူင်းဢၢၼ်းဢၼ်လႆႈသူင်ႇၶိူင်ႈယိုဝ်းမၢၵ်ႇမိတ်ႉသႆးမႃးတူင်ႉၼိုင်ၸွမ်းလႅၼ်လိၼ်ၼၼ်ႉ ပဵၼ်တႃႇပိုတ်းယိုဝ်း ဢမ်ႇၼၼ် တႃႇလွၵ်ႇငိူတ်ႈၵူဝ်းရီးယႃးၸၢၼ်း လႄႈ လွင်ႈသူင်ႇမႃးတူင်ႉၼိုင်ၸွမ်းလႅၼ်လိၼ်ၼၼ်ႉၵေႃႈ ပွင်ႇဝႃႈဢမ်ႇၸႂ်ႈၶိူင်ႈယိုဝ်းမၢၵ်ႇမိတ်းသႆး သႅၼ်းယိုဝ်းၵႆ ၼႆယဝ်ႉ။ ၼွၵ်ႈလိူဝ်သေၼႆႉ ၼႂ်းပၢင်သူင်ႇဢၢပ်ႈၶိူင်ႈယိုဝ်းမၢၵ်ႇမိတ်ႉသႆးၼၼ်ႉ ယင်းလႆႈမီးပႃး Kim Ju-ae ၵေႃႉပဵၼ်လုၵ်ႈယိင်းၽူႈၼမ်းသုင်သုတ်းၵူဝ်းရီးယႃးႁွင်ႇ လႄႈ ၵူၼ်းလဵၼ်ႈၵၢၼ်မိူင်း ၵူဝ်းရီးယႃးၸၢၼ်းၵေႃႈ လႆႈလၢတ်ႈမိူဝ်ႈၼႂ်းလိူၼ် July 2024 ၼၼ်ႉဝႃႈ Kim Ju-ae လႆႈထုၵ်ႇၽိုၵ်းသွၼ် တႃႇႁပ်ႉတၼ်းႁဵင်းပဵၼ်ၽူႈၼမ်းၵူဝ်းရီးယႃးႁွင်ႇ ဝႃႈၼႆ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉဝႃႈသိုဝ်ႇၶၢဝ်ႇၵူဝ်းရီးယႃးႁွင်ႇ တေလၢႆးငၢၼ်းၶၢဝ်ႇ လွင်ႈတူင်ႉၼိုင်ၶွင် Kim Ju-ae ၼႆသေတႃႉ ၵူၺ်းဢမ်ႇလႆႈလၢတ်ႈပၼ်တၢင်းႁၼ်ထိုင် ၵဵဝ်ႇလူၺ်ႈလွင်ႈၵၢၼ်မိူင်းၶွင် Kim Ju-ae ၼႂ်းဝၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-05T12:40:37

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%82%81/

ယူႇၶရဵၼ်းပိုတ်းယိုဝ်းႁိူဝ်းလမ်ၼမ်ႉ ရၢတ်ႉသျႃး

ယူႇၶရဵၼ်း တိူဝ်းၽိူမ်ႉၵၢၼ်တိုၵ်းတေႃးပိုတ်းယိုဝ်းၶဝ်ႈၼႂ်းရၢတ်ႉသျႃးထႅင်ႈလႄႈ တိုၵ်းယိုဝ်းႁိူဝ်းလမ်ၼမ်ႉရၢတ်ႉသျႃး ဢိၵ်ႇတင်း ယိုဝ်းသႂ်ႇဝၢင်းႁိူဝ်းမိၼ်တီႈၼိုင်ႈၼႂ်း မိူင်းရၢတ်ႉသျႃးၵႂႃႇ ယူႇယဝ်ႉ။ မိူဝ်ႈၼႂ်းဝၼ်းထီႉ 3 August 2024 (လိူၼ်ပႅတ်ႇလွင်ႈ 14 ၶမ်ႈ ပီႊတႆး 2118 ၼီႈ) ၽၢႆႇတၢင်းလူင်ပွင်ၸိုင်ႈယူႇၶရဵၼ်း ဢွၵ်ႇမႃးလၢတ်ႈဝႃႈ တပ်ႉသိုၵ်းယူႇၶရဵၼ်း လႆႈတိုၵ်းယိုဝ်းသႂ်ႇႁိူဝ်းလမ်ၼမ်ႉရၢတ်ႉသျႃးလမ်းၼိုင်ႈလႄႈ ပိုတ်းယိုဝ်းသႂ်ႇ ၶိူင်ႈႁႄႉၵင်ႈၽေးၵၢင်ႁၢဝ် S-400 ၼိုင်ႈၸုမ်ႇ ဢၼ်မီးယူႇတီႈၼႂ်းၸႄႈတွၼ်ႈ ၶရၢႆးမီးယႃး တီႈရၢတ်ႉသျႃးဝႆႉပဵၼ်သုၼ်ၵၢင် တေႃႉသူင်ႇၶိူင်ႈၵွင်ႈၵၢင်ႇ ပၼ်တပ်ႉသိုၵ်းရၢတ်ႉသျႃး ဢၼ်တူင်ႉၼိုင်ယူႇၼႂ်းယူႇၶရဵၼ်းၼၼ်ႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ တပ်ႉသိုၵ်းယူႇၶရဵၼ်းယင်းလႆႈၸႂ်ႉတရူၼ်းပိုတ်းယိုဝ်းသႂ်ႇ ဝၢင်းႁိူဝ်းမိၼ် Morozovsk ၼၼ်ႉထႅင်ႈလႄႈ မီးလၢႆးငၢၼ်းမႃးထႅင်ႈဝႃႈ ဢွင်ႈတီႈၵဵပ်းၶိူင်ႈၵွင်ႈၵၢင်ႇၵေႃႈ ထုၵ်ႇပိုတ်းယိုဝ်းသႂ်ႇ ဝႃႈၼႆ။ လိူဝ်သေၼၼ်ႉ ယင်းမီးလၢႆးငၢၼ်းထႅင်ႈဝႃႈ ယူႇၶရဵၼ်း လႆႈၸႂ်ႉၵွင်ႈလူင်လႄႈတရူၼ်း ယိုဝ်းသႂ်ႇၼႂ်းမိူင်းရၢတ်ႉသျႃးလၢႆလၢႆတီႈ ႁဵတ်းႁႂ်ႈၵူၼ်းလႆႈမၢတ်ႇၸဵပ်းတင်းၼမ် ဝႃႈၼႆ။ ၽၢႆႇတၢင်းရၢတ်ႉသျႃးၼၼ်ႉၵေႃႈ လႆႈဢွၵ်ႇမႃးလၢတ်ႈဝႃႈ တရူၼ်းယူႇၶရဵၼ်း တိုၵ်းယိုဝ်းသႂ်ႇတီႈႁိူၼ်းတိူၵ်ႈလူင်တီႈၼိုင်ႈသေ မီးၽူႈယိင်းၵေႃႉၼိုင်ႈလႆႈလူႉတၢႆလႄႈ လင်ႁိူၼ်းႁိမ်းႁွမ်းၼၼ်ႉၵေႃႈ လူႉသုမ်းယူႇလၢႆလင် ဝႃႈၼႆ။ တႆးလွတ်ႈလႅဝ်း

['ၼွၵ်ႈမိူင်း', 'ၶၢဝ်ႇ']

2024-08-05T12:24:41

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%99%e1%80%ad-7/

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ၺႃးၾႆးၾႃႉသွတ်ႉတီႈၼႂ်းမိူင်းထႆး

မိူဝ်ႈၼႂ်းဝၼ်းထီႉ 4 August 2024 ( လိူၼ်ပႅတ်ႇလပ်း ပီႊတႆး 2118 ၼီႈ ) ၼၼ်ႉ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ၵူၼ်းမိူင်းမၢၼ်ႈ ပဵၼ်ၽူႈၸၢႆး ထုၵ်ႇၾႆးၾႃႉသွတ်ႉတီႈၼိူဝ်သဝ်ၾႆးၾႃႉ ဢၼ်သုင် 10 မဵတ်ႉ ႁိမ်းသဵၼ်ႈတၢင်း ၶူင်းၵၢၼ်ၵေႃႇသၢင်ႈ ၊ သဵၼ်ႈတၢင်းၽႄ တၢင်ႇလႃးတပ်ႇ ၽႃႉလၢမ်း 2 ၊ ဢိူင်ႇ ၶူၵ်ႉၶၢမ် ၊ ၸေႈဝဵင်း သမုတ်ႇသႃၶွၼ်း ၼၼ်ႉဝႃႈၼႆ။ မိူဝ်ႈၸဝ်ႈၼႃႈတီႈၽူႈမီးပုၼ်ႈၽွၼ်းထႆးၶဝ် ၵႂႃႇထိုင်သေ တတ်းသၢႆၾႆးၾႃႉ ဢၢင်ႈၶိုၼ်ႈဢဝ်တူဝ်မၼ်းလူင်းမႃးၼၼ်ႉ တူဝ်မၼ်းၸၢႆးၵိုင်ႉၵၢင်ႉတူၵ်းလူင်းမႃးလႄႈ မေႃယႃၶဝ် လႆႈမႃးဢဝ်တူဝ်မၼ်းသေ ၵူတ်ႇၸႅတ်ႈတူၺ်း ၸင်ႇလႆႈႁူႉဝႃႈ မၼ်းတိုၵ်ႉထူၺ်ႈၸႂ်ယူႇၼႆလႄႈ လႆႈသူင်ႇတူဝ်ၵႂႃႇယူတ်းယႃတီႈ ႁူင်းယႃ သမုတ်ႇသႃၶွၼ်း ၼႆယဝ်ႉ။ ဝၢႆးသေၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ်ၵေႃႈ ၸင်ႇလႆႈၵႂႃႇၸႅတ်ႈထၢမ်တူၺ်း တီႈတႆးၵေႃႉႁူမ်ႈၼႃႈၵၢၼ်မၼ်း သေလႆႈႁူႉဝႃႈမၼ်းၸၢႆး ယူႇယူႇၵေႃႈမိူၼ်မၼ်း ပဵၼ်တၢင်းပဵၼ်ၶီငဝ်မွင်ၸႂ်လႄႈ ယူႇၵေႃႉလဵဝ်မႃးၸူဝ်ႈၵႅပ်ႉယဝ်ႉ၊ ၽိူဝ်ႇၵမ်းၼႆႉၸင်ႇမီး ၵူၼ်းႁၼ်မၼ်းၸၢႆး ၶိုၼ်ႈၼိူဝ်သဝ်ၾႆးၾႃႉ ဢမ်ႇႁူႉဝႃႈတၼ်းၶိုၼ်ႈၵႂႃႇထိုင်မိူဝ်ႈလႂ်၊ ႁဵတ်းႁိုဝ်ၶိုၼ်ႈၵႂႃႇၸုၵ်းၼိူဝ်သဝ်ၾႆးၾႃႉ ဝၢႆးၼၼ်ႉ ၸင်ႇလႆႈငိၼ်းသဵင်ၾႆးၾႃႉသွတ်ႉသေ ႁဵတ်းႁႂ်ႈတူဝ်မၼ်းၼိမ်ဝႆႉလႄႈ ၵူၼ်းႁိမ်းႁွမ်း ၸင်ႇလႆႈသိုပ်ႇၽူင်းၸူးၽူႈမီးပုၼ်ႈၽွၼ်းၵမ်းလဵဝ် ဝႃႈၼႆ ။ ဝၢႆးသေၼၼ်ႉ ၽူႈသိုဝ်ႇၶၢဝ်ႇလၢႆးငၢၼ်းၶၢဝ်ႇဝႃႈ ၵဵဝ်ႇလူၺ်ႈလွင်ႈပၼ်ႁႃၼႆႉ ၵွပ်ႈသင်လႄႈ ႁဵတ်းႁႂ်ႈမၼ်းၸၢႆးမီးပၢႆးဝူၼ်ႉ ၶႂ်ႈၶိုၼ်ႈၼိူဝ်သဝ်ၾႆးၼႆႉသေ ႁဵတ်းႁႂ်ႈပဵၼ်လွင်ႈသုၵ်ႉယုင်ႈၵႂႃႇၼႆႉ ၽၢႆႇတၢင်းၽူႈမီးပုၼ်ႈၽွၼ်းၶဝ် တေသိုပ်ႇၵူတ်ႇထတ်းၵႂႃႇပဵၼ်ၶၵ်ႉပဵၼ်တွၼ်ႈ ၼႆယဝ်ႉ ။ တႆးလွတ်ႈလႅဝ်း

['ၶၢဝ်ႇ']

2024-08-05T11:47:18

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%80%9c%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%82%81/

သင်ႇၶႃႇလႄႈၵူၼ်းမိူင်း ႁူမ်ႈၵၼ်ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈသိုၵ်း

ၼင်ႇႁိုဝ်ပေႃးတေပဵၼ်ႁႅင်းၸႂ်လႄႈလွင်ႈၵမ်ႉၸွႆႈ ပုၼ်ႈတႃႇၵေႃႉသိုၵ်းၵေႃႉႁၢၼ် ၸိူဝ်းတူင်ႉၼိုင်ယူႇၼႃႈသိုၵ်းၼႆသေ သင်ႇၶႃႇၸဝ်ႈ လႄႈၵူၼ်းမိူင်း ႁူမ်ႈငိုၼ်းတွင်းၵၼ်သေ ၸွႆႈထႅမ်ပၼ်သွၵ်းတိၼ် ၼပ်ႉႁူဝ်ပၢၵ်ႇၵူႈလႄႈ ၽႃႈယၢင်လၢႆလၢႆၵဵၼ် ၼႆယဝ်ႉ။ မိူဝ်ႈၼႂ်းဝၼ်းထီႉ 01 August 2024 မီးၸဝ်ႈတႃႇၼ ဢၼ်ပဵၼ်သင်ႇၶႃႇၸဝ်ႈလႄႈ ၵူၼ်းမိူင်းၵႆ ၸိူဝ်းဢမ်ႇၶႂ်ႈဢွၵ်ႇၸိုဝ်ႈၼၼ်ႉ ႁူမ်ႈၵၼ်ၸွႆႈထႅမ်ငိုၼ်းတွင်း 4,557,500 ပျႃး (သီႇသိပ်းႁႃႈသႅၼ်ႁႃႈမိုၼ်ႇၸဵတ်းႁဵင်ႁႃႈပၢၵ်ႇပျႃးတဵမ်တဵမ်) လႆႈဢဝ်သိုဝ်ႉသွၵ်းတိၼ် 193 ၵူႈလႄႈ ၽႃႈယၢင် 15 ၵဵၼ် ဢၼ်တူၵ်းမႅၼ်ႈငိုၼ်းတၢင်းမူတ်း 4,268,500 ပျႃး (သီႇသိပ်းသွင်သႅၼ် ႁူၵ်းမိုၼ်ႇပႅတ်ႇႁဵင်ႁႃႈပၢၵ်ႇပျႃးတဵမ်တဵမ်) ငိုၼ်းလိူဝ်ၵိုတ်းဝႆႉ 289,000 ပျႃး (သွင်သႅၼ်ပႅတ်ႇမိုၼ်ႇၵဝ်ႈႁဵင်ပျႃးတဵမ်တဵမ်) ၼႆယဝ်ႉ။ ၸွမ်းၼင်ႇဢၼ်သင်ႇၶႃႇၸဝ်ႈလႄႈ ပေႃႈမႄႈၵူၼ်းမိူင်း ၽူႈမီးၼမ်ႉၸႂ်လီၶဝ်ၵူႈၸဝ်ႈၸဝ်ႈ ၸွႆႈထႅမ်ပၼ်ၵေႃႉသိုၵ်းၵေႃႉႁၢၼ်ၶဝ်ၼၼ်ႉ ယူႇတီႈၽူႈမီးပုၼ်ႈၽွၼ်း RCSS/SSA လႄႈ ၵေႃႉသိုၵ်းၵေႃႉႁၢၼ်ၶဝ်တၢင်းသဵင်ႈၵေႃႈ ယိၼ်းၸူမ်းၶွပ်ႈၸႂ်ဢမ်ႇသုတ်းဢမ်ႇသဵင်ႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-08-03T12:25:30

https://taifreedom.com/%e1%81%b6%e1%82%84%e1%82%87%e1%80%95%e1%80%ad%e1%80%af%e1%80%90%e1%80%ba%e1%82%87%e1%81%b5%e1%81%a2%e1%81%bc%e1%80%ba%e1%80%9e%e1%80%bd%e1%81%bc%e1%80%ba-%e1%80%9c%e1%80%bd%e1%80%84%e1%80%ba%e1%82%88/

ၶႄႇပိုတ်ႇၵၢၼ်သွၼ် လွင်ႈတႄႇၼႃႈႁိူၼ်း ၼႂ်းၸၼ်ႉၸွမ်

ၸၼ်ႉၸွမ်ၼႂ်းမိူင်းၶႄႇ Vocational University of Civil Affairs တီႈၼႂ်းဝဵင်းလူင်ပိူၺ်ႇၵျိၼ်းၼၼ်ႉ လႆႈပိုတ်ႇၵၢၼ်သွၼ် ၽၢႆႇၵၢၼ်ၸတ်းၵၢၼ် လွင်ႈတႄႇၼႃႈႁိူၼ်း ႁဵတ်းဢွၵ်ႇမႃးပၼ်တွၼ်ႈတႃႇလုၵ်ႈႁဵၼ်း ပေႃးတေမီးတၢင်းႁူႉ လႄႈ လွၵ်းလၢႆးၵၢၼ်ၸတ်းၵၢၼ် လွင်ႈတႄႇၼႃႈႁိူၼ်းၵူႈလွင်ႈလွင်ႈ လႄႈ ၵၢၼ်ၼႃႈႁိူၼ်း။ ၽူႈမီးပုၼ်ႈၽွၼ်းၶဝ်ၵေႃႈဝႃႈ ၵၢၼ်သွၼ်ၼႆႉ တႄႇဢဝ် ဢွၼ်တၢင်းၵူႈမၢဝ်ႇသၢဝ်ႇ တေတႄႇၼႃႈႁိူၼ်း တႄႇဢဝ်လွင်ႈႁဵတ်းပဵၼ်ၵူႈပဵၼ်တွႆး၊ ပၼ်တီႈၵိူဝ်းၵုမ် ဢွၼ်တၢင်းတေတႄႇၼႃႈႁိူၼ်း၊ လူင်းလၢႆးမိုဝ်းႁဵတ်းသၢၵ်ႈသေႇၵၢၼ်တႄႇၼႃႈႁိူၼ်း၊ လွင်ႈၸတ်းၵၢၼ် ၵၢၼ်တႄႇၼႃႈႁိူၼ်း တေႃႇထိုင် လွင်ႈပၼ်တီႈၵိူဝ်းၵုမ် ဢွၼ်တၢင်းတေပႅတ်ႈၵၼ် ၸႃႉၵႂႃႇၸိူဝ်းၼႆႉ၊ ၵွပ်ႈဝႃႈ ယၢမ်းလဵဝ်ၼႆႉ ၶႄႇၼၼ်ႉ ယင်းတိုၵ်ႉၶၢတ်ႇ ၵူၼ်းလူင်ႉလႅၼ်ႇ ၼႂ်းလွၵ်းၵၢတ်ႇၽၢႆႇၸတ်းၵၢၼ်လွင်ႈတႄႇၼႃႈႁိူၼ်းၼၼ်ႉယူႇ ဝႃႈၼႆ။ ၵၢၼ်သွၼ်ၼႆႉ တေတႄႇပိုတ်ႇၵႂႃႇၼႂ်းလိူၼ် September 2024 ၼႆႉ တေတႄႇႁပ်ႉလုၵ်ႈႁဵၼ်းၸၼ်ႉ BA တင်းမူတ်း 70 ၵေႃႉ ဢၼ်မီးယူႇၼႂ်း 12 ၸႄႈမိူင်းၼၼ်ႉ ဝႃႈၼႆ။ ၼႂ်းပီႊ 2023 ပူၼ်ႉမႃးၼၼ်ႉ ႁူဝ်ၼပ်ႉၵူၼ်းတႄႇၼႃႈႁိူၼ်းၼႂ်းမိူင်းၶႄႇ တိူဝ်းၶိုၼ်ႈမႃး 12.4% ဝၢႆးသေမၼ်းလူတ်းယွမ်းၵႂႃႇတိၵ်းတိၵ်းၶၢဝ်းတၢင်း 9 ပီႊ ဝႃႈၼႆ၊ ယဝ်ႉၵေႃႈ ၵူၼ်းၶိုင်ႈၼိုင်ႈ ၸိူဝ်းဢၼ်မီးဢႃႇယု 25-29 ပီႊ ၼၼ်ႉ ယင်းတိုၵ်ႉပဵၼ်ၵူၼ်းလွတ်ႈလႅဝ်းယူႇလႄႈ ၼႂ်းလၢႆပီႊပူၼ်ႉမႃးၼႆႉ လွင်ႈၼၢၼ်းတႄႇၼႃႈႁိူၼ်းၼၼ်ႉ ယဵၼ်းပဵၼ်သၽႃႇဝၼႂ်းတူင်ႇဝူင်းၵူၼ်းၵႂႃႇယဝ်ႉ ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-03T11:38:16

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%81%b5%e1%80%ba/

ႁႅင်းၵၢၼ်ယၢၼ်မိူင်း လၵ်ႉလွမ်သူႇသမ်းၵိၼ်ယႃႈမဝ်းၵမ်ၼႂ်းမိူင်းထႆး ထုၵ်ႇတီႉၺွပ်း

မိူဝ်ႈၼႂ်းဝၼ်းထီႉ 2 August 2024 (လိူၼ်ပႅတ်ႇလွင်ႈ 13 ၶမ်ႈ ပီႊတႆး 2118 ၼီႈ) ၽူႈမီးပုၼ်ႈၽွၼ်းထႆး လႆႈႁပ်ႉၶၢဝ်ႇတီႈ ၵူၼ်းမိူင်းၼႂ်းဢိူင်ႇၵေႃႇၽငၼ်း ၸႄႈဝဵင်း ၵေႃႇၽငၢၼ်း ၸႄႈတွၼ်ႈသူႇရၢတ်ႉထႃးၼီး ဝႃႈ မီးႁႅင်းၵၢၼ်ယၢၼ်မိူင်း ဢၼ်ပဵၼ်ၵူၼ်းမိူင်းႁူမ်ႈတုမ် ၸုမ်းၼိုင်ႈ ဢၼ်ပိုတ်ႇလၢၼ်ႉမႄးလူတ်ႉၶိူင်ႈၼၼ်ႉ သူႇသမ်းၵိၼ်ယႃႈမဝ်းၵမ်သေ ဢူၼ်ဢၢၼ်မေႃးမႄး ထိုင်တီႈႁဵတ်းႁႂ်ႈၵူၼ်းႁိမ်းႁွမ်း ယူႇဢမ်ႇလႆႈ ဝႃႈၼႆ။ ဝၢႆးသေ ၸဝ်ႈၼႃႈတီႈၽူႈမီးပုၼ်ႈၽွၼ်းထႆးၶဝ် လႆႈႁပ်ႉၶၢဝ်ႇယဝ်ႉၵေႃႈ ၸင်ႇလႆႈၵႂႃႇၵူတ်ႇထတ်းတူၺ်း တီႈႁိူၼ်းဢၼ်ၵူၼ်းမိူင်းႁူမ်ႈတုမ်ယူႇၼၼ်ႉ ပဵၼ်ႁိူၼ်း ဢၼ်ဢမ်ႇမီးမၢႆႁိူၼ်းသေ မိူဝ်ႈၸုမ်းၶဝ်ႁၼ်ၸဝ်ႈၼႃႈတီႈယဝ်ႉၼၼ်ႉ မီးၾၢင်ႁၢင်ႈ လၢတ်ႈၵႂၢမ်းဢမ်ႇႁူႉလွင်ႈႁူႉတၢင်း မိူဝ်ႈၽွင်ႈၽူႈမီးပုၼ်ႈၽွၼ်း ၸႅတ်ႈထၢမ်ၼၼ်ႉ ၸုမ်းၶဝ်ဢၢၼ်းပၢႆႈလႄႈ ၸဝ်ႈၼႃႈတီႈၶဝ် ၸင်ႇလႆႈ ၵုမ်းတူဝ်ဝႆႉလႆႈ 5 ၵေႃႉ 1. မွင်ႇမွင်ႇ ဢႃႇယု 20 ပီႊ၊ 2. ၼေႇထႅတ်ႉ ဢႃႇယု 24 ပီႊ၊ 3. မျႃႉ ဢႃႇယု 26 ပီႊ၊ 4. မူဝ်း ဢႃႇယု 26 ပီႊ၊ 5. ယႄးထၢႆႉ ဢႃႇယု 30 ပီႊ လႄႈထူပ်းႁၼ်ပႃးၶိူင်ႈသူႇယႃႈမ 1 ၸုမ်ႇ ၼႆယဝ်ႉ။ ဝၢႆးသေလႆႈၸႅတ်ႈထၢမ်ယဝ်ႉ ၵူၼ်းၸိုဝ်ႈ ယႄးထၢႆႉ လၢတ်ႈဝႃႈ မၼ်းပဵၼ်ၸဝ်ႈၶွင်ႁိူၼ်းၼၼ်ႉလႄႈ လႆႈသူႇယႃႈမတႄႉ၊ ၶိူင်ႈသူႇယႃႈၸိူဝ်းၼၼ်ႉၵေႃႈ ပဵၼ်ၶွင်မၼ်းမူတ်း မၼ်းၸၢႆးလႆႈသိုဝ်ႉမႃးၼႂ်းၵႃႈၶၼ် 10 မဵတ်ႉ 800 ဝၢတ်ႇ တီႈၼၢင်းယိင်းၵေႃႉၼိုင်ႈ ၸိုဝ်ႈ ၵုင်ႈ သေ ၸင်ႇႁွင်ႉၵူၼ်းဢၼ်မီးၼႂ်းႁိူၼ်းၸိူဝ်းၼၼ်ႉ မႃးသူႇၸွမ်း ၸိူဝ်းၶဝ်သမ်ႉပဵၼ်ပီႈၼွင်ႉၵၼ်တင်းမူတ်း ၼႆယဝ်ႉ။ ၽၢႆႇတၢင်းၽူႈမီးပုၼ်ႈၽွၼ်းၶဝ် ၸင်ႇလႆႈဢဝ်တၢင်းၽိတ်း ၵဵဝ်ႇလူၺ်ႈလွင်ႈ ႁူမ်ႈၵၼ်သူႇသမ်းၵိၼ်ယႃႈမဝ်းၵမ် လႄႈတင်း ၶဝ်ႈမႃးယူႇၼႂ်းမိူင်းထႆးလူၺ်ႈဢမ်ႇမီးဝႂ်ၶႂၢင်ႉ ဝႃႈၼႆ ။ ဝၢႆးၼၼ်ႉ ၽူႈသိုဝ်ႇၶၢဝ်ႇထႆး လၢႆးငၢၼ်းၶၢဝ်ႇဝႃႈ ဝၢႆးသေၵုမ်းၶင်တူဝ်ၸုမ်းၶဝ် 5 ၵေႃႉၼႆႉယဝ်ႉ ၵူၼ်းဝၢၼ်ႈၵူၼ်းမိူင်းဢွၼ်ၵၼ်ဝႆႈသႃထုၸွမ်းလင်ၶဝ်သေလၢတ်ႈဝႃႈ ယွၼ်းႁႂ်ႈၸဝ်ႈၼႃႈတီႈၽူႈမီးပုၼ်ႈၽွၼ်းထႆး ၵႂၢတ်ႇလၢင်ႉပႅတ်ႈ ၵူၼ်းတၢင်ႇၸၢဝ်းၶိူဝ်း၊ တၢင်ႇမိူင်း ဢၼ်ၶဝ်ႈမႃးယူႇၼႂ်းမိူင်းထႆးၽိတ်းပၵ်းပိူင် တီႈၵေႃႇၽငၼ်းႁႂ်ႈမူတ်း ၼႆယဝ်ႉ။ တႆးလွတ်ႈလႅဝ်း ဢၢင်ႈဢိင် − MGR Online

['ၶၢဝ်ႇ', 'ယႃႈမဝ်းၵမ်', 'ၵူႈလွင်ႈလွင်ႈ']

2024-08-03T10:37:00

https://taifreedom.com/%e1%80%9d%e1%82%85%e1%80%90%e1%80%ba%e1%82%89%e1%81%bc%e1%81%a2%e1%80%99%e1%80%ba%e1%80%b8%e2%88%92%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc/

ဝႅတ်ႉၼၢမ်း−ၾီႇလိပ်ႇပိၼ်ႇ ၽိုၵ်းၽွၼ်ႉသိုၵ်း ၼႂ်းပၢင်ႇလၢႆႇၶႄႇပွတ်းၸၢၼ်း

တႃႇလႅၵ်ႈလၢႆႈတၢင်းႁူႉၵၼ် ၼႂ်းၽွင်းယၢမ်းဢၼ်မီးပၼ်ႁႃၸွမ်းၶႄႇ ၵဵဝ်ႇလူၺ်ႈ လွင်ႈပၢင်ႇလၢႆႇၶႄႇပွတ်းၸၢၼ်းၼၼ်ႉၼႆသေ ဝႅတ်ႉၼၢမ်း လႄႈ ၾီႇလိပ်ႇပိၼ်ႇ လႆႈၽိုၵ်းၽွၼ်ႉသိုၵ်းႁူမ်ႈၵၼ် ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်း ဢွၵ်ႇဝႆႉမိူဝ်ႈဝၼ်းထီႉ 2 August 2024 (လိူၼ်ပႅတ်ႇလွင်ႈ 13 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈလူင်ပွင်ၸိုင်ႈဝႅတ်ႉၼၢမ်း လႆႈဢွၵ်ႇမႃးလၢတ်ႈဝႃႈ ႁိူဝ်းလဵပ်ႈယၢမ်းၾင်ႇပၢင်ႇလၢႆႇဝႅတ်ႉၼၢမ်း လႆႈဢွၵ်ႇၶၢဝ်းတၢင်းၵႂႃႇ မိူင်းၾီႇလိပ်ႇပိၼ်ႇ တႃႇၽိုၵ်းၽွၼ်ႉသိုၵ်းႁူမ်ႈၵၼ် ၵဵဝ်ႇလူၺ်ႈလွင်ႈၶူၼ်ႉသွၵ်ႈႁႃ၊ လွင်ႈၸွႆႈထႅမ်၊ လွင်ႈၵႅတ်ႇၶႄႁႄႉၵင်ႈ လႄႈ လွင်ႈတေႃႇသူႈတိုၵ်းတေႃးၼႂ်းပၢင်ႇလၢႆႇ ဝႃႈၼႆ။ ၵၢၼ်ၽိုၵ်းၽွၼ်ႉသိုၵ်းပွၵ်ႈၵမ်းၼႆႉ တေပဵၼ်တိုဝ်ႉတၢင်း တႃႇၵမ်ႉထႅမ်လွင်ႈႁူမ်ႈမိုဝ်း တင်းသွင်ၸိုင်ႈမိူင်း လွင်ႈၵၢၼ်ၸႂ်ႉတိုဝ်းပၵ်းပိူင်ၼႂ်းပၢင်ႇလၢႆႇ တႃႇပဵၼ်ၵၢၼ်ပႂ်ႉပႃး လွင်ႈၵတ်းယဵၼ်ၼိမ်သဝ်း၊ လွင်ႈမၼ်ႈၼိမ်သဝ်း လႄႈ လွင်ႈလွတ်ႈၽေးၼႂ်းပိုၼ်ႉ တီႈပၢင်ႇလၢႆႇဢၼ်ၵဵဝ်ႇၶွင်ႈ ဢိၵ်ႇတင်း ၼႂ်းပွတ်းတွၼ်ႈၼႆႉ ၼႆယဝ်ႉ။ ပၢင်ႇလၢႆႇၶႄႇပွတ်းၸၢၼ်းၼႆႉ ၽၢႆႇတၢင်းၶႄႇ ဢၢင်ႈပဵၼ်ပိုၼ်ႉတီႈၵုမ်းၵမ်ၶႄႇ ၼႆသေတႃႉ ၽၢႆႇတၢင်း ၾီႇလိပ်ႇပိၼ်ႇ၊ ဝႅတ်ႉၼၢမ်း လႄႈ ထႅင်ႈလၢႆလၢႆၸိုင်ႈမိူင်းၵေႃႈ လၢတ်ႈဝႃႈ မီးဢႃႇၼႃႇၸွမ်းၵုၼ်ဢိတ်းၵုၼ်ဢွတ်း ၼႂ်းပၢင်ႇလၢႆႇၶႄႇပွတ်းၸၢၼ်းၼႆႉ မိူၼ်ၵၼ် ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈ ၾီႇလိပ်ႇပိၼ်ႇ လႄႈ ဝႅတ်ႉၼၢမ်း တေၽိုၵ်းၽွၼ်ႉ သိုၵ်းႁူမ်ႈၵၼ်ပွၵ်ႈၵမ်းၼႆႉ ဢမ်ႇလႆႈလၢတ်ႈပႃးဝႃႈ တႄႇၽိုၵ်းၽွၼ်ႉဝၼ်းထီႉလႂ် လႄႈ တေႃႇထိုင်ဝၼ်းထီႉလႂ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-02T12:46:42

https://taifreedom.com/%e1%81%bd%e1%80%b0%e1%82%88%e1%80%9d%e1%81%a2%e1%80%84%e1%80%ba%e1%80%b8%e1%81%bd%e1%82%85%e1%81%bc%e1%80%ba%e1%80%90%e1%82%84%e1%82%87%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%9e/

ၽူႈဝၢင်းၽႅၼ်တႄႇယိုဝ်းသႂ်ႇၼႂ်းမိူင်းဢိတ်ႇသရေး တၢႆယဝ်ႉ

မိူဝ်ႈၼႂ်းဝၼ်းထီႉ 1 August 2024 (လိူၼ်ပႅတ်ႇလွင်ႈ 12 ၶမ်ႈ ပီႊတႆး 2118 ၼီႈ) လူင်ပွင်ၸိုင်ႈဢိတ်ႇသရေး ဢွၵ်ႇမႃးလၢတ်ႈဝႃႈ လႆႈၶႃႈႁႅမ်တၢႆပႅတ်ႈ ၽူႈၼမ်းၸုမ်းႁႃးမၢတ်ႉသ် ဢၼ်ဝၢင်းၽႅၼ်တိုၵ်းယိုဝ်းသႂ်ႇၼႂ်းမိူင်းဢိတ်ႇသရေး မိူဝ်ႈၼႂ်းဝၼ်းထီႉ 7 October 2023 ၼၼ်ႉယဝ်ႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ မူးႁႃးမတ်ႇ တီႇဢိပ်ႉ Mohammed Deif ၽူႈဝၢင်းၽႅၼ် ပိုတ်ႇသိုၵ်းတိုၵ်းသႂ်ႇမိူင်းဢိတ်ႇသရေးၼၼ်ႉ လႆႈထုၵ်ႇၶႃႈႁႅမ်ၵႂႃႇၸဵမ်မိူဝ်ႈ 13 July 2024 ၼၼ်ႉလႄႈ လႆႈတၢႆၵႂႃႇမိူဝ်ႈၽွင်းတိုၵ်းယိုဝ်းၼႂ်းၵႃႇၸႃႉပွတ်းၸၢၼ်းၼႆသေ လွင်ႈၼႆႉၵေႃႈပဵၼ်ပဝ်ႉမၢႆ ဢၼ်လမ်ႇလွင်ႈ တွၼ်ႈတႃႇဢိတ်ႇသရေး ဝႆႉဢၼ်ၼိုင်ႈမိူၼ်ၵၼ် ဝႃႈၼႆ။ ၸိူင်ႉႁိုဝ်ၵေႃႈလီ တပ်ႉသိုၵ်းဢိတ်ႇသရေးၵေႃႈ ၼပ်ႉသၢင်ႈၶေႃႈမုၼ်းၶၢဝ်ႇလပ်ႉ လႄႈ ပၼ်တၢင်းႁၼ်ထိုင်ဝႃႈ လူႉတၢႆၵႂႃႇတႄႉယဝ်ႉ ၵူၺ်းၵႃႈ ဢမ်ႇလႆႈပၼ်ၶေႃႈမုၼ်းသင်ထႅင်ႈၼင်ႇၵဝ်ႇ။ ဢိတ်ႇသရေး ဝႆႉပဝ်ႉမၢႆတႃႇၶႃႈႁႅမ်ၵူၼ်းၵေႃႉၼႆႉ လႆႈမီးၵူၼ်းလူႉသဵင်ႈတၢႆၵႂႃႇၸွမ်း ဢမ်ႇယွမ်း 90 ၵေႃႉ လႄႈ ဢမ်ႇႁူႉလႆႈထိုင်ၵၢမ်ႇၸႃႇတႃႇမၼ်းပဵၼ်သင်ၵႂႃႇၼႆ၊ ၵူၺ်းၵႃႈ ၽၢႆႇတၢင်းၸုမ်းႁႃးမၢတ်ႉသ်ၵေႃႈ ဢမ်ႇလႆႈဢွၵ်ႇမႃးယိုၼ်ယၼ် လွင်ႈလူႉသဵင်ႈတၢႆ မူးႁႃးမတ်ႇ တီႇဢိပ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-02T11:47:41

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%82%81%e1%80%95%e1%80%ba/

ဢိတ်ႇသရေး ႁၢင်ႈႁႅၼ်းႁပ်ႉမိုဝ်း−တုမ်ႉတွပ်ႇ ၵၢၼ်ပိုတ်းယိုဝ်းၶွင်ဢီႇရၢၼ်ႇ

ဝၢႆးသေဢီႇရၢၼ်ႇ ဢုပ်ႇဢူဝ်းၸုမ်းဢူၺ်းလီ တႃႇပိုတ်းယိုဝ်းတုမ်ႉတွပ်ႇ ဢိတ်ႇသရေး ယဝ်ႉၼၼ်ႉ ၽၢႆႇတၢင်းဢိတ်ႇသရေး ယူႇၼႂ်းငဝ်းလၢႆးၶိုၵ်ႉၶၵ်ႉ ၼႂ်းၵၢၼ်ၵႅတ်ႇၶႄႁႄႉ ၵင်ႈ လႄႈ ၵၢၼ်ပိုတ်းယိုဝ်း ၶၵ်ႉသုင်သုတ်း ၼႆယဝ်ႉ။ မိူဝ်ႈဝၼ်းထီႉ 1 August 2024 (လိူၼ်ပႅတ်ႇလွင်ႈ 12 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈတၢင်လၢတ်ႈ တပ်ႉသိုၵ်းဢိတ်ႇသရေး လႆႈသပ်းၸႅင်ႈၶၢဝ်ႇဝႃႈ ယၢမ်းလဵဝ် ဢိတ်ႇသရေး လႆႈႁၢင်ႈႁႅၼ်း တပ်ႉၼမ်ႉ၊ တပ်ႉၵၢင်ႁၢဝ် လႄႈ တပ်ႉပႆလိၼ် တႃႇၵႅတ်ႇ ၶႄႁႄႉၵင်ႈ လႄႈ ပိုတ်းယိုဝ်းတုမ်ႉတွပ်ႇၶိုၼ်း ၶၵ်ႉသုင်သုတ်း ၸွမ်းၼင်ႇငဝ်းလၢႆး ဢၼ်တေၸၢင်ႈပေႃႇပဵၼ်မႃးၼၼ်ႉ ဝႃႈၼႆ။ သိုပ်ႇလၢတ်ႈဝႃႈ ဝၢႆးသေၽူႈၼမ်းၽၢႆႇၵၢၼ်သိုၵ်း ၸုမ်းႁႃးမၢတ်ႉသ် လူႉသဵင်ႈတၢႆ ယဝ်ႉၼၼ်ႉ ၽၢႆႇတၢင်းဢိတ်ႇသရေး ဢမ်ႇလႆႈပိုတ်းယိုဝ်းၼႂ်းပွတ်းဝၼ်းဢွၵ်ႇၵၢင် တင်းမူတ်း ၵူၺ်းၵႃႈ ဢိတ်ႇသရေး ဢမ်ႇလႆႈဢွၵ်ႇမႃးယွမ်းႁပ်ႉ ၵၢၼ်ၶႃႈႁႅမ် ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်ႉသ် ၼႆယဝ်ႉ။ ၵဵဝ်ႇလူၺ်ႈၵၢၼ်တၢႆ ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်ႉသ်ၼႆႉသေ ၽၢႆႇတၢင်း ဢီႇရၢၼ်ႇ လႆႈဢုပ်ႇဢူဝ်းၸွမ်းတူဝ်တႅၼ်းမိူင်းဢူၺ်းလီ မိူၼ်ၼင်ႇ လေႇပႃႇၼွၼ်ႇ၊ ဢီႇရၵ်ႉ လႄႈ ယေႇမႅၼ်ႇ တႃႇဝၢင်းၽႅၼ်တုမ်ႉတွပ်ႇဢိတ်ႇသရေးၶိုၼ်း လႄႈ တူဝ်တႅၼ်းၸုမ်းႁႃးမၢတ်ႉသ်၊ ဢိတ်ႇသလၢမ်းမိၵ်ႉၵျီႇႁၢတ်ႉ၊ ၸုမ်းႁူႇတီႇ လႄႈ ၸုမ်း Hezbollah ၵေႃႈ လႆႈဢွၵ်ႇၶၢဝ်းတၢင်း ၵႂႃႇၶဝ်ႈႁူမ်ႈဢုပ်ႇဢူဝ်းၸွမ်း ဝႃႈၼႆ။ ၸုမ်းသိုၵ်းႁႃးမၢတ်ႉသ်၊ ၸုမ်း Hezbollah လႄႈ ၸုမ်းလုၵ်ႉၽိုၼ်ႉႁူႇတီႇ ၼႂ်းမိူင်းယေႇ မႅၼ်ႇၼၼ်ႉ လႆႈႁပ်ႉလွင်ႈၵမ်ႉထႅမ်တီႈဢီႇရၢၼ်ႇတင်းမူတ်း ၼႆယဝ်ႉ။ ၸိူင်ႉႁိုဝ်ၵေႃႈလီ ၼႂ်းဝၼ်းထီႉ 1 August 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၸွမ်ၸိုင်ႈဢမေႇရိၵၢၼ်ႇ လႆႈဢွၵ်ႇမႃးလၢတ်ႈဝႃႈ ဢမေႇရိၵၢၼ်ႇ မီးပုၼ်ႈၽွၼ်း ၵႅတ်ႇၶႄႁႄႉၵင်ႈလွင်ႈမၼ်ႈၼိမ်သဝ်းဢိတ်ႇသရေး သင်ထုၵ်ႇဢီႇရၢၼ်ႇပူၼ်ႉပႅၼ် ႁူမ်ႈပႃး ၸုမ်းႁႃးမၢတ်ႉသ်၊ ၸုမ်း Hezbollah လႄႈ ၸုမ်းႁူႇတီႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-02T11:05:23

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-9/

ပလိၵ်ႈထႆး တီႉၺွပ်းလႆႈ ၵူၼ်းမိူင်းၶႄႇ − ၵူၼ်းမိူင်းႁူမ်ႈတုမ် ဢၼ်ဢမ်ႇမီးဝႂ်သင်

ၵူၼ်းမိူင်းၶႄႇ လႄႈ ၵူၼ်းမိူင်းႁူမ်ႈတုမ် ဢၼ်ဢမ်ႇမီးဝႂ်ၶႂၢင်ႉၶဝ်ႈမိူင်းသင်ၼၼ်ႉ တေဢၢၼ်းပွၵ်ႈဝၢႆႇၶိုၼ်းၼႂ်းမိူင်းႁူမ်ႈတုမ်သေ ထုၵ်ႇပလိၵ်ႈထႆး တီႉၺွပ်းလႆႈၸွမ်း တၢင်း ၼႆယဝ်ႉ။ မိူဝ်ႈဝၼ်းထီႉ 1 August 2024 (လိူၼ်ပႅတ်ႇလွင်ႈ 12 ၶမ်ႈ ပီႊတႆး 2118 ၼီႈ) ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်ပႂ်ႉၵူတ်ႇထတ်းယူႇတီႈတၢင်းၽႄ ထွင်းၽႃၽုမ်းသေ ၾူၼ်သမ်ႉတူၵ်းလႄႈ ၸင်ႇဢွၼ်ၵၼ်ပၢႆႈၵႂႃႇယူႇဝႆႉၼႂ်းႁူမ်ႈ ဝၢႆးၼၼ်ႉ လႆႈမီးၵႃးဢၼ်ထၢင်ႇထိူမ်လမ်းၼိုင်ႈ လႆႈႁေႃႈပူၼ်ႉလၢၼ်ႇၵႂႃႇၼင်ႇဝႆးၽႂ်း သေ ၽၢႆႇတၢင်းပလိၵ်ႈထႆး ၸင်ႇလႆႈလမ်းၸွမ်း ၵႂႃႇႁႄႉၵိုတ်းလႆႈတီႈၼႂ်း ဢိူင်ႇဢူႇ လွင်ႉ ၸႄႈဝဵင်းသင်ႇၶလႃႉပူးရီး လႄႈ တီႉၺွပ်းလႆႈၵူၼ်းမိူင်းၶႄႇ 4 ၵေႃႉ တင်း ၵူၼ်းမိူင်းႁူမ်ႈတုမ် 4 ၵေႃႉ ဢၼ်ဢမ်ႇမီး Passports ဢမ်ႇၼၼ် ဝႂ်ၶႂၢင်ႉၶဝ်ႈမိူင်းသင် ႁူမ်ႈပႃးၵူၼ်းတေႃႉသူင်ႇ 1 ၵေႃႉ၊ ၵႃး 1 လမ်း ဝႃႈၼႆ။ ၸွမ်းၼင်ႇပလိၵ်ႈထႆးၶဝ်ႈ ၸႅတ်ႈထၢမ်ၼၼ်ႉသေ ဢၼ်ပဵၼ်ၵူၼ်းမိူင်းၶႄႇ လႆႈလၢတ်ႈဝႃႈ ၸိူဝ်းၶဝ်တေၶဝ်ႈၵႂႃႇၼႂ်းမိူင်းႁူမ်ႈတုမ်ယဝ်ႉ ၶိုၼ်းတေလၵ်ႉလွမ်ပွၵ်ႈ ၵႂႃႇၶိုၼ်းၼႂ်းမိူင်းၶႄႇ လႄႈ ဢၼ်ပဵၼ်ၵူၼ်းမိူင်းႁူမ်ႈတုမ်ၼၼ်ႉၵေႃႈဝႃႈ တေပွၵ်ႈ ၶိုၼ်းၼႂ်းမိူင်းႁူမ်ႈတုမ် လူၺ်ႈၸိူဝ်းၶဝ်တင်း 8 ၵေႃႉ လႆႈၸၢႆႇၵႃႈၵႃးၼိုင်ႈၵေႃႉလႂ် 2,000 ဝၢတ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းပလိၵ်ႈထႆးၶဝ်ၵေႃႈ ဢမ်ႇလႆႈယုမ်ႇသေ ၶိုၼ်းလႆႈႁဵတ်း သၢင်ႈပၼ်တၢမ်ႇတၢင်းၽိတ်းၵႂႃႇ လူၺ်ႈလွင်ႈတၢင်း ၵူၼ်းလၵ်ႉၶဝ်ႈမိူင်း ဢၼ်ဢမ်ႇ လႆႈၶႂၢင်ႉၼၼ်ႉ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 30 July 2024 ၼၼ်ႉၵေႃႈ ၽူႈမီးပုၼ်ႈၽွၼ်းထႆး လၢႆလၢႆၽၢႆႇ လႄႈ ၽူႈမီးပုၼ်းၽွၼ်းၼႂ်းလုမ်းၽွင်းတၢင်မိူင်းႁူမ်ႈတုမ် လႆႈႁူမ်ႈၵၼ် ပဵၼ်သၢၵ်ႈသေႇသေ သူင်ႇၵူၼ်းမိူင်းႁူမ်ႈတုမ် ဢၼ်ထုၵ်ႇတီႉၺွပ်းၵုမ်းၶင်ဝႆႉၼၼ်ႉ တင်းမူတ်း 152 ၵေႃႉ ပွၵ်ႈၶိုၼ်းၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']